(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΒ΄

Τετάρτη 1 Ιουλίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Π. Σκουρολιάκου, σελ.
3. Επί διαδικαστικού θέματος, σελ.
4. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 3 Ιουλίου 2020, σελ.
2. Συζήτηση επικαίρων ερωτήσεων:
 α) Προς τον Υπουργό Ανάπτυξης και Επενδύσεων, με θέμα: «Είναι στις προθέσεις σας να προωθήσετε την επαναλειτουργία της βιομηχανίας Shelman στη ΒΙΠΕ Κομοτηνής», σελ.
 β) Προς τον Υπουργό Αγροτικής Ανάπτυξης και Τροφίμων:
 i. με θέμα: ««Περίεργη» χρηματοδότηση της ΠΑΣΕΓΕΣ από τον ΕΛΓΑ με 1,8 εκατομμύρια ευρώ», σελ.
 ii. με θέμα: «Δραματικές οι οικονομικές συνέπειες για τους καρπουζοπαραγωγούς και πατατοπαραγωγούς της Ηλείας λόγω της πανδημίας του κορωνοϊού», σελ.
 iii. με θέμα: «Επέκταση της χρηματοδότησης του Προγράμματος Αγροτικής Ανάπτυξης (ΠΑΑ) 2014 - 2020 στους νεοενταγμένους στη βιολογική γεωργία», σελ.
 γ) Προς τον Υπουργό Περιβάλλοντος και Ενέργειας:
 i. με θέμα: «Τραγικές οι συνέπειες της κοινωνικής αναλγησίας της κυβέρνησης ΝΔ», σελ.
 ii. με θέμα: «Χωρίς κατάλληλη ειδική μελέτη συνεχίζεται το περιβαλλοντικό έγκλημα στο λιμάνι του Πειραιά», σελ.
 δ) Προς τον Υπουργό Προστασίας του Πολίτη:
 i. με θέμα: «Ανάγκη καλύτερης αστυνόμευσης στον Δήμο Αγίας Παρασκευής αλλά και γενικότερα», σελ.
 ii. με θέμα: «Επείγουσα η πρόσληψη προσωπικού φυλάκων στο σωφρονιστικό κατάστημα της Νιγρίτας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Υγείας: «Κύρωση: α) της από 23-6-2020 τροποποίησης της από 6.9.2018 Σύμβασης Δωρεάς, β) των από 23-6-2020 Επιμέρους Συμβάσεων Δωρεάς για τα Έργα ΙΧ και Χ και γ) της από 23-6-2020 τροποποίησης της Επιμέρους Σύμβασης Δωρεάς για το Έργο VII-Τραύμα της από 6-9-2018 Σύμβασης Δωρεάς μεταξύ του Ιδρύματος «ΚΟΙΝΩΦΕΛΕΣ ΙΔΡΥΜΑ ΣΤΑΥΡΟΣ Σ. ΝΙΑΡΧΟΣ» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας, που κυρώθηκε με το ν. 4564/2018 (Α’ 89) και συμπλήρωση του ν. 4693/2020 (Α’ 116)», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ. , σελ.
ΒΙΤΣΑΣ Δ. , σελ.
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΓΑΘΟΠΟΥΛΟΥ Ε. , σελ.
ΑΘΑΝΑΣΙΟΥ Χ. , σελ.
ΒΕΛΟΠΟΥΛΟΣ Κ. , σελ.
ΒΙΛΙΑΡΔΟΣ Β. , σελ.
ΒΙΤΣΑΣ Δ. , σελ.
ΚΑΤΣΩΤΗΣ Χ. , σελ.
ΚΕΦΑΛΑ Μ. , σελ.
ΚΙΚΙΛΙΑΣ Β. , σελ.
ΛΙΒΑΝΟΣ Σ. , σελ.
ΛΟΒΕΡΔΟΣ Α. , σελ.
ΞΑΝΘΟΣ Α. , σελ.
ΠΟΛΑΚΗΣ Π. , σελ.
ΣΑΚΟΡΑΦΑ Σ. , σελ.
ΧΑΡΑΚΟΠΟΥΛΟΣ Μ. , σελ.

Β. Επί προσωπικού θέματος:
ΒΙΛΙΑΡΔΟΣ Β. , σελ.

Γ. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΑΡΣΕΝΗΣ Κ. , σελ.
ΒΟΡΙΔΗΣ Μ. , σελ.
ΓΕΩΡΓΙΑΔΗΣ Σ. , σελ.
ΚΑΙΡΙΔΗΣ Δ. , σελ.
ΚΑΤΡΙΝΗΣ Μ. , σελ.
ΜΠΟΥΜΠΑΣ Κ. , σελ.
ΟΙΚΟΝΟΜΟΥ Δ. , σελ.
ΟΙΚΟΝΟΜΟΥ Ε. , σελ.
ΣΚΡΕΚΑΣ Κ. , σελ.
ΦΑΜΕΛΛΟΣ Σ. , σελ.
ΧΑΡΑΚΟΠΟΥΛΟΣ Μ. , σελ.
ΧΑΡΙΤΟΥ Δ. , σελ.

Δ. Επί του σχεδίου νόμου του Υπουργείου Υγείας:
ΑΓΑΘΟΠΟΥΛΟΥ Ε. , σελ.
ΑΘΑΝΑΣΙΟΥ Μ. , σελ.
ΑΠΑΤΖΙΔΗ Μ. , σελ.
ΑΣΗΜΑΚΟΠΟΥΛΟΥ Σ. , σελ.
ΒΕΛΟΠΟΥΛΟΣ Κ. , σελ.
ΒΙΛΙΑΡΔΟΣ Β. , σελ.
ΒΙΤΣΑΣ Δ. , σελ.
ΒΡΥΖΙΔΟΥ Π. , σελ.
ΓΡΗΓΟΡΙΑΔΗΣ Κ. , σελ.
ΔΕΛΗΣ Ι. , σελ.
ΚΑΤΣΩΤΗΣ Χ. , σελ.
ΚΕΦΑΛΑ Μ. , σελ.
ΚΙΚΙΛΙΑΣ Β. , σελ.
ΚΟΝΤΟΖΑΜΑΝΗΣ Β. , σελ.
ΛΙΒΑΝΟΣ Σ. , σελ.
ΛΟΒΕΡΔΟΣ Α. , σελ.
ΜΠΟΥΜΠΑΣ Κ. , σελ.
ΞΑΝΘΟΣ Α. , σελ.
ΠΟΛΑΚΗΣ Π. , σελ.
ΠΟΥΛΑΣ Α. , σελ.
ΤΣΑΚΙΡΗΣ Ι. , σελ.
ΧΑΡΙΤΟΥ Δ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΟΒ΄

Τετάρτη 1 Ιουλίου 2020

Αθήνα, σήμερα την 1η Ιουλίου 2020, ημέρα Τετάρτη και ώρα 9.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-6-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΟΑ΄ συνεδριάσεώς του, της Τρίτης 30 Ιουνίου 2020, σε ό,τι αφορά την ψήφιση στο σύνολο του σχεδίου νόμου: «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις»)

Κυρίες και κύριοι συνάδελφοι, στο σημείο αυτό και πριν εισέλθουμε στη συζήτηση των επίκαιρων ερωτήσεων, έχω την τιμή να σας ανακοινώσω το δελτίο επικαίρων ερωτήσεων της Παρασκευής 3 Ιουλίου 2020, το οποίο έχει ως εξής:

ΩΡΑ ΤΟΥ ΠΡΩΘΥΠΟΥΡΓΟΥ (Άρθρα 129 παράγραφοι 2 και 3, 132 παράγραφος 1 του Κανονισμού της Βουλής)

1. Η με αριθμό 864/33/29-6-2020 επίκαιρη ερώτηση της Προέδρου της Κοινοβουλευτικής Ομάδας του Κινήματος Αλλαγής κ. Φωτεινής (Φώφης) Γεννηματάπρος τον Πρωθυπουργό, με θέμα: «Σε νέα αδιέξοδα στην Οικονομία και την Εργασία οδηγεί η πολιτική της Κυβέρνησης».

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 857/26-6-2020 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρηπρος τον Υπουργό Υποδομών και Μεταφορών, με θέμα: «Διάνοιξη νέας Συνοριακής Διάβασης και Τελωνειακού Σταθμού στην Πέλλα».

2. Η με αριθμό 869/22-6-2020 επίκαιρη ερώτηση του Βουλευτή Βοιωτίας του Κινήματος Αλλαγής κ.Γεωργίου Μουλκιώτη προς τον ΥπουργόΕργασίας και Κοινωνικών Υποθέσεων, με θέμα: «Καθορισμός ελάχιστου εισοδήματος και Επίδομα Κοινωνικής Αλληλεγγύης Συνταξιούχων».

3. Η με αριθμό 853/24-6-2020 επίκαιρη ερώτηση του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Μέτρα στήριξης των εργαζομένων στον τουρισμό επισιτισμό και τις μεταφορές».

4. Η με αριθμό 849/22-6-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Υποδομών και Μεταφορών, με θέμα: «Καθυστέρηση καταβολής εφάπαξ ενίσχυσης στους σεισμοπαθείς Ζακύνθου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 871/29-6-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Πέραν του νόμου και σε βάρος των μερικώς απασχολούμενων συνταξιούχων οι οδηγίες του Υπουργείου».

2. Η με αριθμό 865/29-6-2020 επίκαιρη ερώτηση του Βουλευτή Α΄ Θεσσαλονίκης του Κουμμουνιστικού Κόμματος Ελλάδας κ.Ιωάννη Δελή προς την Υπουργό Παιδείας και Θρησκευμάτων, με θέμα: «Την κατάργηση των καλλιτεχνικών μαθημάτων στο λύκειο».

3. Η με αριθμό 860/26-6-2020 επίκαιρη ερώτηση του Βουλευτή Β1΄ Βορείου Τομέα Αθηνών του ΜέΡΑ25 κ. Κλέωνα Γρηγοριάδηπρος την Υπουργό Παιδείας και Θρησκευμάτων, με θέμα: «Κατάργηση των καλλιτεχνικών μαθημάτων από το πρόγραμμα σπουδών της δευτεροβάθμιας εκπαίδευσης».

4. Η με αριθμό 872/29-6-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Άρση αδικιών για μικροσυνταξιούχους και συνταξιούχους αναπηρίας και χηρείας».

5. Η με αριθμό 868/29-6-2020 επίκαιρη ερώτηση του Βουλευτή Α΄ Θεσσαλονίκης του Κουμμουνιστικού Κόμματος Ελλάδας κ.Ιωάννη Δελήπρος τον Υπουργό Εργασίας και Κοινωνικών Υποθέσεων, με θέμα: «Πρόσθετες δυσκολίες των εργαζόμενων καθηγητών στα φροντιστήρια μέσης εκπαίδευσης και ξένων γλωσσών για τη λήψη του επιδόματος ανεργίας».

ΑΝΑΦΟΡΕΣ - ΕΡΩΤΗΣΕΙΣ- (Άρθρο 130 παράγραφος 5 του Κανονισμού της Βουλής)

1. Η με αριθμό 6172/4-5-2020 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Οφειλόμενες εργοδοτικές εισφορές πρώην ΟΕΚ για την ασφάλιση των υπαλλήλων του, μηχανικών - παλαιών ασφαλισμένων, χρονικού διαστήματος 2007 - 2013 ».

2. Η με αριθμό 5580/7-4-2020 ερώτηση του Βουλευτή Α΄ Θεσσαλονίκης του Κουμμουνιστικού Κόμματος Ελλάδας κ.Ιωάννη Δελή προς τον Υπουργό Εργασίας και Κοινωνικών Υποθέσεων, με θέμα: «Εξακολουθούν τα προβλήματα των επικουρικών εργαζόμενων του Κέντρου Κοινωνικής Πρόνοιας Περιφέρειας Κεντρικής Μακεδονίας».

3. Η με αριθμό 3703/31-1-2020 ερώτηση του Βουλευτή Α΄ Θεσσαλονίκης του Κουμμουνιστικού Κόμματος Ελλάδας κ.Ιωάννη Δελήπρος την Υπουργό Παιδείας και Θρησκευμάτων, με θέμα: «Καταβολή οφειλόμενων χρημάτων στους Διευθυντές και Υποδιευθυντές των Σχολείων Δεύτερης Ευκαιρίας».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφο του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Η με αριθμό 6367/11-5-2020 ερώτηση, κατ’ άρθρο 130 παράγραφος 5 του Κανονισμού της Βουλής, θα απαντηθεί από τον Υπουργό Ανάπτυξης και Επενδύσεων κ. Σπυρίδωνα - Άδωνι Γεωργιάδη.

Οι με αριθμό 873/29-6-2020 και 876/29-6-2020 επίκαιρες ερωτήσεις θα απαντηθούν από τον Υπουργό Αγροτικής Ανάπτυξης και Τροφίμων κ. Μαυρουδή Βορίδη.

Οι με αριθμό 855/26-6-2020 και 875/29-6-2020 επίκαιρες ερωτήσεις θα απαντηθούν από τον Υφυπουργό Προστασίας του Πολίτη κ. Ελευθέριο Οικονόμου.

Οι με αριθμό 858/26-6-2020 και 874/29-6-2020 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Δημήτριο Οικονόμου.

Η με αριθμό 877/29-6-2020 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Κωνσταντίνο Σκρέκα.

Ξεκινάμε, λοιπόν, με την πρώτη με αριθμό 6367/11-5-2020 ερώτηση του κύκλου αναφορών - ερωτήσεων του Βουλευτή Ροδόπης του Συνασπισμού Ριζοσπαστικής Αριστεράς κ.Δημητρίου Χαρίτου προς τον Υπουργό Ανάπτυξης και Επενδύσεων, με θέμα: «Είναι στις προθέσεις σας να προωθήσετε την επαναλειτουργία της βιομηχανίας «SHELMAN» στη ΒΙΠΕ Κομοτηνής». Την ερώτηση θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

Ορίστε, κύριε Χαρίτου, έχετε τον λόγο για δύο λεπτά.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κυρία Πρόεδρε.

Καλημέρα σε όλους και καλό μήνα! Καλό μήνα, κύριε Υπουργέ.

Επτά χρόνια μετά το κλείσιμο της γνωστής βιομηχανίας «SHELMAN», το εργοστάσιο στη ΒΙΠΕ Κομοτηνής εξακολουθεί να αποτελεί μια σύγχρονη μονάδα με ισχυρό brand name, έτοιμη να επαναλειτουργήσει και ικανή να αντέξει στο ανταγωνιστικό περιβάλλον.

Η λειτουργικότητα των εγκαταστάσεων, κύριε Υπουργέ, αλλά και η ύπαρξη κρίσιμου αριθμού εργαζομένων με τεχνογνωσία και εμπειρία συνηγορούν ότι μπορεί να επανεκκινήσει άμεσα η γραμμή παραγωγής με τις όποιες θετικές επιπτώσεις θα υπάρξουν για νέες θέσεις εργασίας στην τοπική οικονομία και μάλιστα σε μια περιοχή με ιδιαίτερη σημασία, όπως είναι η περιοχή της Θράκης.

Κύριε Υπουργέ, γνωρίζετε ότι υπάρχει βιώσιμο επιχειρησιακό σχέδιο για την επαναλειτουργία της βιομηχανίας και ότι υπάρχει κατατεθειμένο ενεργό επενδυτικό ενδιαφέρον.

Επίσης, θα ήθελα να σας θυμίσω ότι έχουν εκπληρωθεί όλες οι προϋποθέσεις που είχατε θέσει στη συνάντηση που κάνατε με όλους τους ενδιαφερομένους στο Υπουργείο στα τέλη του 2019, όπως τουλάχιστον ισχυρίζονται οι εκπρόσωποι των εργαζομένων. Η μόνη, δυστυχώς, δέσμευση που καθυστερεί είναι αυτή που ανέλαβε το Υπουργείο σας, δηλαδή να ενεργήσετε, ώστε η Αναπτυξιακή Τράπεζα να χρηματοδοτήσει κατά το ένα μέρος την υλοποίηση αυτού του βιώσιμου επενδυτικού σχεδίου.

Έχουν περάσει επτά μήνες, κύριε Υπουργέ, από τις δεσμεύσεις που αναλάβατε και σχεδόν τέσσερις μήνες από την ανακοίνωση που έκανε ο ίδιος ο Πρωθυπουργός στην Κομοτηνή σε σύσκεψη των τοπικών φορέων, σχετικά με το ότι η επένδυση βρίσκεται σε καλό δρόμο και πολύ σύντομα θα ανοίξει η βιομηχανία, αλλά δεν έχει προχωρήσει τίποτα μέχρι σήμερα και δεν φαίνεται κάτι στο άμεσο μέλλον. Άλλωστε, σε δύο βδομάδες σταματά η πτωχευτική διαδικασία και καταλαβαίνετε ότι πάμε από φθινόπωρο και βλέπουμε.

Αντιλαμβάνεστε, λοιπόν, ότι είναι δικαιολογημένη η ανησυχία των εργαζομένων της βιομηχανίας που κράτησαν ανοιχτή και συντηρούν τη βιομηχανία όλα αυτά τα χρόνια και δεν αντέχουν πια άλλο, καθώς επίσης δικαιολογημένα είναι και τα ερωτήματα της τοπικής κοινωνίας εάν τελικά είναι στις προθέσεις σας να επαναλειτουργήσει η βιομηχανία.

Γι’ αυτό, κύριε Υπουργέ, εγώ, αλλά και όλοι στην περιοχή θα ακούσουμε με ενδιαφέρον να μας πείτε γιατί καθυστερείτε τόσο πολύ να εκπληρώσετε τη δέσμευση που αναλάβατε απέναντι στους ενδιαφερόμενους.

Τι ενέργειες έχετε κάνει ώστε η Αναπτυξιακή Τράπεζα να στηρίξει οικονομικά την υλοποίηση του βιώσιμου αυτού σχεδίου; Υπάρχει κάποιο πρόβλημα με την τράπεζα; Αν είναι, πέστε το, ποιο; Υπάρχει κάποιο θέμα με τους επενδυτές; Τι ακριβώς υπάρχει;

Τέλος, θα ήθελα ειλικρινά να μου πείτε ποιο είναι το συγκεκριμένο χρονοδιάγραμμα που έχετε για την επαναλειτουργία της βιομηχανίας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε συνάδελφε, καλό μήνα. Ευχαριστώ πολύ για τις ευχές, και εσάς και την κυρία Πρόεδρο.

Ευχαριστώ για την ερώτηση. Τη θεωρώ πολύ υποστηρικτική για το σχέδιο που πράγματι έχουμε για τη «SHELMAN» και θέλω να σας πω και ποιο είναι. Η Αναπτυξιακή Τράπεζα μέχρι σήμερα, αγαπητέ κύριε συνάδελφε, δεν έχει χρηματοδοτήσει και δεν έχει συμμετάσχει σε σχέδιο χρηματοδότησης καμμία μεμονωμένη της επιχείρηση, ούτε μια. Δεν σας κρύβω ότι είναι μία απόφαση -ασφαλώς εκ του νόμου που ψήφισε ο κ. Δραγασάκης και υποστήριξε και η Νέα Δημοκρατία ότι υπάρχει αυτή η δυνατότητα, υπό κάποιους συγκεκριμένους όρους και κάποιες προϋποθέσεις- αλλά δεν σας κρύβω ότι έχω αποφασίσει να μη χρησιμοποιήσω ποτέ αυτή τη δυνατότητα, εάν δεν έχω τουλάχιστον την υποστήριξη του ΣΥΡΙΖΑ, κυρίως διότι δεν θα ήθελα, κυρία Πρόεδρε, να υπάρχει η εντύπωση στην ελληνική κοινωνία ότι χρησιμοποιώ ένα εργαλείο του ελληνικού κράτους και χρήματα των Ελλήνων φορολογουμένων για να εξυπηρετήσω και να βοηθήσω τη μία επιχείρηση έναντι μιας κάποιας άλλης, επειδή έτσι έκρινε ο Υπουργός Ανάπτυξης και Επενδύσεων, που είναι σήμερα σε αυτή τη θέση και αύριο μπορεί να μην είναι. Άρα είναι μείζον για μένα ότι καταγράφεται σήμερα στη Βουλή ότι ο τοπικός Βουλευτής του ΣΥΡΙΖΑ υποστηρίζει την εμπλοκή της Αναπτυξιακής Τράπεζας με χρήματα στο σχέδιο επαναλειτουργίας για την εταιρεία «SHELMAN». Το λαμβάνω πολύ σοβαρά υπ’ όψιν. Σας ευχαριστώ και θα βοηθήσει για να πάρει μπρος η εταιρεία.

Θέλω εδώ να σας πω δε ότι θέλω δημόσια να αναγνωρίσω στους εργαζομένους της «SHELMAN» στην Κομοτηνή μία απίστευτη υπευθυνότητα, υπομονή, θάρρος που έδειξαν όλα αυτά τα χρόνια, όπου το εργοστάσιο έμεινε κλειστό. Ίσως δεν ξέρει η ελληνική κοινωνία, αλλά αξίζει να αναφερθεί, ότι όλα αυτά τα χρόνια οι ίδιοι οι εργαζόμενοι του εργοστασίου έχουν κάνει ομάδες περιφρούρησης του εργοστασίου, έχουν φροντίσει να μη λεηλατηθεί, το έχουν συντηρήσει, το έχουν κρατήσει σε κατάσταση τέτοια που μπορεί εύκολα να τεθεί ξανά σε επαναλειτουργία, καθιστώντας πολύ ελκυστικότερη την εμφάνιση κάποιου επενδυτή. Χωρίς αυτή τους την υπεύθυνη συμπεριφορά δεν θα είχαμε σήμερα καμμία απολύτως ελπίδα να πάρει μπρος αυτό το εργοστάσιο.

Υπάρχει πράγματι επενδυτικό ενδιαφέρον. Ο λόγος που ακόμα δεν έχει προχωρήσει είναι διότι είμαστε στη φάση που καταθέτουν τα λεγόμενα proof of funds, τα χρήματα τα οποία έχουν, γιατί, όπως ξέρετε, εκ του νόμου Αναπτυξιακής Τραπέζης εμείς μπορούμε να βάλουμε χρήματα μόνο εφόσον υπάρχει ιδιωτική συμμετοχή στο ποσοστό που προβλέπει η νομοθεσία της Αναπτυξιακής Τράπεζας. Πιστεύω ότι μέσα στις επόμενες μέρες αυτά τα proof of funds θα έχουν ελεγχθεί και θα μπορούμε στο διοικητικό συμβούλιο της Αναπτυξιακής Τράπεζας να κρίνουμε αυτή την πρόταση. Ευθέως σας λέω ότι βούληση και του Πρωθυπουργού, αλλά και δική μου, αλλά όπως βλέπω και δική σας -και επαναλαμβάνω, είναι καλό- είναι το εργοστάσιο να ξεκινήσει ξανά στην Κομοτηνή. Τα υπόλοιπα στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τρία λεπτά.

**ΔΗΜΗΤΡΙΟΣ ΧΑΡΙΤΟΥ:** Κύριε Υπουργέ, σας άκουσα πράγματι με πολλή προσοχή. Η πρόταση για την στήριξη κατά ένα μέρος από την Αναπτυξιακή Τράπεζα είναι πρόταση που κατατέθηκε από τους ίδιους τους ενδιαφερόμενους, κυρίως τους εργαζομένους, και αυτήν έχετε κάνει αποδεκτή κι εσείς από ό,τι φαίνεται. Θέλω λοιπόν να σας πω ότι σας ρώτησα, γιατί πλέον έχουν περάσει επτά μήνες, και απ’ ό,τι αντιλαμβάνομαι δεν αρκούν μόνο οι γενικές αναφορές και οι απροσδιόριστες υποσχέσεις. Το λέω αυτό γιατί δεν μπορεί να συνεχίζετε να κλωτσάτε το τενεκεδάκι από βδομάδα σε βδομάδα. Αυτό γίνεται διαρκώς, εδώ και πολύ καιρό. Αυτό τουλάχιστον λένε οι εργαζόμενοι. Ωραία τα λόγια που τους επαινέσατε, αλλά δεν αρκούν. Διότι προφανώς, απ’ ό,τι αντιλαμβάνεστε, δεν έχουν πια δυνάμεις να περιμένουν, έχουν εξαντληθεί.

Το λέω αυτό, κύριε Υπουργέ, γιατί πράγματι πρέπει να πάρετε αποφάσεις και γρήγορα. Καταλαβαίνω ότι προφανώς υπάρχουν διαδικασίες, αλλά η αίσθηση που δίνετε είναι ότι προφανώς το αναβάλλετε για το μέλλον. Γιατί, όπως σας περιέγραψα, η πτωχευτική διαδικασία λήγει σε δεκαπέντε μέρες. Μετά πάει από Σεπτέμβρη και βλέπουμε. Μήπως, κύριε Υπουργέ, έχετε παγιδευτεί, μάλλον αυτοπαγιδευτεί, στις δεσμεύσεις που αναλάβατε, κι εσείς και ο Πρωθυπουργός, έναντι των εργαζομένων και της τοπικής κοινωνίας και θέλετε να πάρετε αποστάσεις από αυτές; Γιατί αυτό καταλαβαίνω. Δεν αναλαμβάνετε συγκεκριμένη δέσμευση, κύριε Υπουργέ, για το πότε χρονικά θα γίνει. Αν θέλετε να πάρετε αποστάσεις, πέστε το, κύριε Υπουργέ. Δεν είναι κακό. Πέστε το όμως για να ξέρουμε για ποιον λόγο. Έχει σχέση με το αν το επιχειρησιακό σχέδιο είναι βιώσιμο; Σας το λέω καθαρά, πέστε το. Έχει σχέση με το αν δεν το χρηματοδοτεί η τράπεζα, που απ’ ό,τι άκουσα μάλλον θέλει; Υπάρχει πρόβλημα με τους επενδυτές; Γιατί εμμέσως αυτό υπαινιχθήκατε. Πέστε το, κύριε Υπουργέ, για να γνωρίζουμε.

Όλα τα άλλα, το να προσπαθείτε να μεταθέσετε ή να δίνετε γενικές υποσχέσεις, απροσδιόριστες υποσχέσεις, αντιλαμβάνεστε ότι είναι το μόνο που δεν θέλουν αυτή τη στιγμή, και οι εργαζόμενοι και η τοπική κοινωνία, σε μια περιοχή που γνωρίζετε ότι έχει ιδιαίτερη σημασία να προχωρήσουν οι επενδύσεις. Έχει ανάγκη η Θράκη επενδύσεις. Έχει επενδυτική άπνοια, κύριε Υπουργέ. Δέχεται τεράστιες πιέσεις από τα βόρεια σύνορα από το παρεμπόριο. Ασφυκτιά η μικρή και μεσαία επιχειρηματικότητα. Θέλω, ειλικρινά, να σας πω ότι πρέπει να πάρετε γρήγορα αποφάσεις. Δεν μπορείτε να κλωτσάτε το τενεκεδάκι από εβδομάδα σε εβδομάδα προς τα πίσω.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι πολύ ευπρόσδεκτη η πίεση που ασκείτε και θα είναι πολύ χρήσιμη. Εκ νέου σας ευχαριστώ. Δεν βλέπω τη «SHELMAN» σαν τενεκεδάκι και θέλω να απολογηθώ για την καθυστέρηση, για την οποία έχετε δίκιο. Στην τελευταία συνάντηση που κάναμε με τους επενδυτές –ξέρετε, οι επενδυτές αυτοί έχουν ένα κομμάτι γερμανικής προέλευσης- τους είδαμε με τον κύριο Πρωθυπουργό στις 9 Μαΐου στο φόρουμ στο Βερολίνο και είχαμε αποφασίσει να προχωρήσουμε τη διαδικασία. Όμως όπως ίσως ξέρετε, σχεδόν από τη μεθεπόμενη μέρα, επεβλήθη η γενική καραντίνα, που λήγει σήμερα. Οι άνθρωποι λοιπόν αυτοί μπορούσαν να επικοινωνούν μαζί μας μόνο μέσω ηλεκτρονικών μέσων και δεν μπορούσε καθόλου να προχωρήσει η διαδικασία κατά τον τρόπο που θα θέλαμε. Όμως, δεν έχουμε μείνει αδρανείς. Στο διάστημα αυτό έχουν στείλει τα στοιχεία σε Αναπτυξιακή Τράπεζα, προχωράει το λεγόμενο due dilligence, δηλαδή η κρίση της βιωσιμότητας του σχεδίου. Δεσμεύομαι όμως και λόγω της δικής σας ερώτησης –και θέλω να ακουστεί για να το πιστωθείτε από τους εργαζομένους, είναι χρήσιμο αυτό που κάνετε σήμερα- να επανεκκινήσουμε τη διαδικασία με μεγαλύτερη ταχύτητα. Και θα σας παρακαλούσα να επαναλάβετε την ερώτηση αυτή μετά από δεκαπέντε μέρες, για να δούμε πού έχουμε βρεθεί ακριβώς, για να έχουμε ένα πλαίσιο, γιατί θέλουμε να ξεκινήσει το εργοστάσιο της «SHELMAN» στην Κομοτηνή. Δεν παίρνουμε καμμία απόσταση από αυτή τη δέσμευση. Θέλουμε να γίνει.

Και ξέρετε, ως Κυβέρνηση όταν λέμε κάτι, το εννοούμε. Σήμερα το μεσημέρι, στις 12.00΄, θα βρίσκομαι με τον κύριο Πρέσβη των Ηνωμένων Πολιτειών, τον αρμόδιο Υφυπουργό κ. Παπαθανάση, τον επενδυτή της «ONEX» των ναυπηγείων της Σύρου, στην Ελευσίνα, μαζί με τους εργαζόμενους και όλους τοπικούς Βουλευτές, γιατί όπως είχαμε δεσμευτεί εδώ στη Βουλή ξεκινάει η διαδικασία εξυγίανσης των ναυπηγείων Ελευσίνας.

Όταν λέμε κάτι, το εννοούμε. Λοιπόν, η «SHELMAN» θα λειτουργήσει και θα έχετε βοηθήσει κι εσείς σε αυτό.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Προχωρούμε τώρα στην πρώτη με αριθμό 876/29-6-2020 επίκαιρη ερώτηση δεύτερου κύκλου του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς τον Υπουργό Αγροτικής Ανάπτυξης και Τροφίμων, με θέμα: ««Περίεργη» χρηματοδότηση της ΠΑΣΕΓΕΣ από τον ΕΛΓΑ με 1,8 εκατομμύρια ευρώ».

Κύριε Χαρακόπουλε, έχετε τον λόγο για δύο λεπτά.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, στέκομαι απέναντί σας γιατί πριν επτά χρόνια, μια ωραία πρωία, ένας εξαίρετος δημόσιος λειτουργός, ένας ακέραιος, ευσυνείδητος δημόσιος υπάλληλος, από την εκλογική σας περιφέρεια, ο Αντώνης Σωφρονάς -καλή του ώρα όπου κι αν βρίσκεται- όταν τον ρώτησα τι πρέπει να κάνω γιατί δεχόμουν οχλήσεις να σπεύσω να υπογράψω την υπουργική απόφαση για τη χρηματοδότηση των αγροσυνεταιριστικών και αγροτοσυνδικαλιστικών οργανώσεων -ΠΑΣΕΓΕΣ, ΓΕΣΑΣΕ, ΣΥΔΑΣΕ- με προέτρεψε όχι μόνο να μην σπεύσω να την υπογράψω πρόωρα, αλλά να μην την υπογράψω καθόλου. Και αυτή ήταν η εισήγησή του και στους προκατόχους μου, διότι οι οργανώσεις αυτές στα είκοσι χρόνια που χρηματοδοτήθηκαν με σχεδόν 60 εκατομμύρια ευρώ, μέσω του ΕΛΓΑ, κρατική επιχορήγηση, δεν έδωσαν ποτέ λογαριασμό τι έκαναν αυτά τα χρήματα.

Δεν υπέγραψα λοιπόν την απόφαση. Ενημέρωσα τον τότε Πρωθυπουργό Αντώνη Σαμαρά ότι θα στείλω την υπόθεση στον οικονομικό εισαγγελέα και ότι θα ζητήσω διοικητικό και οικονομικό έλεγχο από τους ελεγκτικούς μηχανισμούς του Υπουργείου, αλλά και από τους ελεγκτές του Υπουργείου Οικονομικών.

Η απόφασή μου εκείνη μάλλον αιφνιδίασε τους τότε κυβερνητικούς μας εταίρους, αλλά ήταν ήδη ένα τετελεσμένο γεγονός. Μετά από συνάντηση με τον τότε Πρωθυπουργό, εξερχόμενος του Μαξίμου σε συνεννόηση μαζί του, ανακοίνωσα ότι τα χρήματα αυτά θα δίδονται ως ενίσχυση σε πολύτεκνες οικογένειες αγροτών και κτηνοτρόφων.

Επτά χρόνια μετά, βρισκόμαστε στο απόλυτο σκοτάδι. Και δεν τιμά ένα κράτος δικαίου, μια ευνομούμενη συντεταγμένη πολιτεία το γεγονός ότι δεν υπάρχει καμμία ενημέρωση. Αυτή η υπόθεση έχει τελεσιδικήσει, έχει οδηγηθεί στο αρχείο, έχουν ασκηθεί διώξεις. Μακάρι να ακούσουμε κάτι πιο συγκεκριμένο σήμερα από εσάς.

Επτά χρόνια μετά, κύριε Υπουργέ, κανείς από όσους με διαδέχθηκαν στο Υπουργείο Αγροτικής Ανάπτυξης δεν υπέγραψε απόφαση χρηματοδότησης απόδοσης κρατικής επιχορήγησης στις αγροτικές οργανώσεις ΠΑΣΕΓΕΣ, ΓΕΣΑΣΕ και ΣΥΔΑΣΕ. Και πληροφορούμαστε, το 2017, εν μέσω της προηγούμενης διακυβέρνησης του ΣΥΡΙΖΑ, ότι πραγματοποιήθηκε μια εκταμίευση ύψους 1,8 εκατομμυρίων ευρώ από τον ΕΛΓΑ για την επιχορήγηση της ΠΑΣΕΓΕΣ. Και τούτο συνέβη με βάση μια περίεργη γνωμοδότηση σύμφωνα με την οποία δεν χρειάζονταν υπουργική απόφαση όπως παγίως είκοσι χρόνια συνέβαινε το προηγούμενο διάστημα.

Και όλα αυτά συμβαίνουν, κυρία Πρόεδρε, τη στιγμή που ο ΕΛΓΑ, λόγω των οικονομικών δυσκολιών που είχε, αναγκάστηκε για πρώτη φορά να μην δίδει εφάπαξ τις αποζημιώσεις στους αγρότες, αλλά να καθιερώσει την προκαταβολή του 70%.

Ανακύπτουν λοιπόν εύλογα ερωτηματικά, κύριε Υπουργέ. Φαντάζομαι ότι και οι αγρότες και οι κτηνοτρόφοι αναμένουν με ενδιαφέρον τις απαντήσεις σας.

Ήταν σύννομη αυτή η γνωμάτευση; Πότε και από ποιους έγινε; Υπάρχει ζήτημα απιστίας; Διότι οι δημόσιοι λειτουργοί είναι ταγμένοι να υπερασπίζονται, να προστατεύουν το δημόσιο χρήμα, το δημόσιο συμφέρον.

Υπήρξε λοιπόν γνωμοδότηση για την εκταμίευση επιχορήγησης 1,8 εκατομμυρίων ευρώ από τον ΕΛΓΑ στην ΠΑΣΕΓΕΣ; Ποιοι είναι οι υπογράφοντες; Υπήρξε ζημία για το δημόσιο; Ήταν σύννομη η γνωμάτευση; Αν όχι, σε ποιες ενέργειες πειθαρχικές, διοικητικές ή άλλες προχώρησε η προϊστάμενη αρχή, η διοίκηση του ΕΛΓΑ και ο αρμόδιος Υπουργός; Προκύπτουν ποινικές ευθύνες για τους εμπλεκόμενους στην υπόθεση; Αν ναι, έχουν ασκηθεί;

Θα παρακαλούσαμε να καταθέσετε, κύριε Υπουργέ, τα σχετικά έγγραφα, γιατί ήδη από τις 12 Μαρτίου είχα καταθέσει ερώτηση με αίτηση κατάθεσης εγγράφων.

Τέλος και το βασικότερο: Υπάρχει δυνατότητα να ανακτηθούν τα χρήματα αυτά από την ΠΑΣΕΓΕΣ; Αν ναι, πώς;

Σας ευχαριστώ, κυρία Πρόεδρε και για την ανοχή.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, τα γεγονότα ως προς την συγκεκριμένη εκταμίευση έχουν ως εξής: Η εκταμίευση αυτή έγινε δυνάμει διαταγής πληρωμής και συγκεκριμένα της 6079/2017 διαταγής πληρωμής του Μονομελούς Πρωτοδικείου Αθηνών. Η διαταγή πληρωμής αυτή εξεδόθη κατόπιν αιτήσεως της ΠΑΣΕΓΕΣ. Και εξεδόθη εις βάρος του ΕΛΓΑ. Επομένως, υποχρέωνε η συγκεκριμένη διαταγή πληρωμής τον ΕΛΓΑ να καταβάλει το ποσό το οποίο θα σας το αναφέρω σε λίγο. Το ποσό αυτό κατεβλήθη δυνάμει αυτής της διαταγής πληρωμής. Το μεγάλο ερώτημα είναι γιατί εξεδόθη αυτή η διαταγή πληρωμής.

Θα σας πω τα γεγονότα και μετά θα επανέλθω.

Κατά της διαταγής πληρωμής ασκήθηκε ανακοπή από τον ΕΛΓΑ. Εξεδόθη επί της ανακοπής η υπ' αριθμ. 110/2020 απόφαση του Μονομελούς Πρωτοδικείου Αθηνών, η οποία δικαιώνει τον ΕΛΓΑ και ακυρώνει τη διαταγή πληρωμής. Εν τω μεταξύ όμως, η διαταγή πληρωμής αυτή είχε εκτελεστεί. Επομένως, είχαν καταβληθεί τα ποσά από τον ΕΛΓΑ στην ΠΑΣΕΓΕΣ. Και βεβαίως, τίθεται ζήτημα τώρα επαναφοράς του ποσού αυτού στην πρότερα κατάσταση, άρα ανακτήσεως του ποσού αυτού από την ΠΑΣΕΓΕΣ, η οποία όμως ΠΑΣΕΓΕΣ έχει τεθεί σε καθεστώς εκκαθάρισης αυτή τη στιγμή που μιλάμε. Αυτά είναι τα γεγονότα.

Τι υπάρχει από πλευράς ενεργειών; Διότι το κρίσιμο είναι, πώς είναι δυνατόν να εκδοθεί μία διαταγή πληρωμής εις βάρος του ΕΛΓΑ. Αυτό λοιπόν έχει και ένα νομικό ενδιαφέρον, αλλά και ένα διοικητικό ενδιαφέρον.

Για να εκδοθεί αυτή η διαταγή πληρωμής -να διευκρινίσω- δεν υπήρξε υπουργική απόφαση. Είναι ξεκάθαρο αυτό.

**ΜΑΞΙΜΟΣ ΧΑΡΑΚΟΠΟΥΛΟΣ:** Γνωμάτευση υπήρξε;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Δεν υπήρξε αυτό που λέτε, γνωμάτευση. Θα σας πω όμως τι υπήρξε.

Μπαίνω στο τυπικό μέρος. Υπήρξε η εκτέλεση μιας διαταγής πληρωμής. Η διαταγή πληρωμής δεν είναι δικαστική απόφαση τυπικώς. Θεωρείται όμως εκτελεστός τίτλος. Επομένως, έχει τη δυνατότητα να εκτελεστεί υπέρ ου η διαταγή κατά του καθ’ ου που ήταν ο ΕΛΓΑ.

Πως εξεδόθη η διαταγή πληρωμής; Η διαταγή πληρωμής στηρίχθηκε σε ένα έγγραφο το οποίο εξεδόθη στις 11 Μαρτίου 2016 -είναι το 9368- από τον τότε Αντιπρόεδρο του ΕΛΓΑ. Ζητούσε η ΠΑΣΕΓΕΣ να της πουν ποια είναι τα ποσά που οφείλει ο ΕΛΓΑ στην ΠΑΣΕΓΕΣ, τα οποία τα όφειλε δυνάμει, όπως ξέρετε, ενός νόμου του 2011, ο όποιος όριζε ένα συγκεκριμένο ποσοστό επί των εισφορών, επί των εσόδων του ΕΛΓΑ να αποδίδεται στην ΠΑΣΕΓΕΣ.

Ζητούσε λοιπόν, η ΠΑΣΕΓΕΣ να μάθει το ποσό των εσόδων για να κάνει τον υπολογισμό του οφειλόμενου ποσού. Εξεδόθη λοιπόν ένα έγγραφο, το οποίο λέει το εξής: «Σας ενημερώνουμε ότι, σύμφωνα με το άρθρο 14 παράγραφος 3 του ν.4015/2011, τα έσοδα του ΕΛΓΑ από την ειδική ασφαλιστική εισφορά για το έτος 2015 ανέρχονται σε 101.581.389 ευρώ». Από κάτω, στο υπηρεσιακό σημείωμα υπάρχει ακόμα σε αυτό το έγγραφο –γιατί το έχω δει- μια παράγραφος η οποία λέει: «Και κατ’ ελάχιστο οφειλόμενο ποσό προς την ΠΑΣΕΓΕΣ ανέρχεται στο ποσό «τάδε» δυνάμει του νόμου «δείνα»».

Πατώντας σε αυτήν τη δήλωση την τελευταία, θεώρησε ο δικαστής του Μονομελούς Πρωτοδικείου ότι αυτό αποτελεί έμμεση αναγνώριση οφειλής και εξέδωσε τη διαταγή πληρωμής. Ακυρώθηκε εν συνεχεία, όπως σας είπα, η διαταγή πληρωμής, αλλά είχε γίνει τότε η εκταμίευση.

Ποια ζητήματα κατά τη γνώμη μου ανακύπτουν; Το ένα ζήτημα είναι το έγγραφο αυτό. Το δεύτερο ζήτημα το οποίο ανακύπτει είναι το ποιες ήταν οι δικονομικές ενέργειες που έγιναν -θα πω στη δευτερολογία μου λίγα περισσότερα πράγματα για το ζήτημα αυτό- προκειμένου να μην πληρωθεί η συγκεκριμένη διαταγή.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ:** Κύριε Υπουργέ, ευχαριστώ κατ’ αρχάς για την απάντηση. Μας λέτε λοιπόν ότι ένα έγγραφο του αντιπροέδρου του τότε ΕΛΓΑ στις 11 Ιουλίου 2016 ήταν η αφορμή για να υπάρχει αυτή η εκταμίευση.

Νομίζω ότι ο κ. Κουρεμπές, στέλεχος του ΣΥΡΙΖΑ σήμερα και τότε έχων θέση ευθύνης την περίοδο της διακυβέρνησης του ΣΥΡΙΖΑ, απαντώντας στη συζήτηση που είχαμε σχετικά με το ζήτημα αυτό εδώ στη Βουλή για τον νόμο περί συνεταιρισμών εξέδωσε μια ανακοίνωση, η οποία έλεγε ότι υπήρξε γνωμάτευση και ότι η γνωμάτευση αυτή έγινε λίγες ημέρες πριν την ανάληψη της διακυβέρνησης του ΣΥΡΙΖΑ. Άρα, γνωμάτευση υπήρχε. Δεν ξέρω αν το γνωρίζετε. Καλό είναι να το δείτε, κύριε Υπουργέ, και να μας πείτε ποιος την έχει υπογράψει αυτήν τη γνωμάτευση επί της οποίας υπήρξε η δικαστική αυτή απόφαση της εκταμίευσης.

Εγώ ζητώ να κατατεθούν στα Πρακτικά ό,τι έγγραφα σχετιζόμενα με αυτή τη σκοτεινή, περίεργη απόφαση. Και κυρίως, ενδιαφέρον έχει να δούμε αν υπάρχει δυνατότητα ανάκτησης.

Όμως, επειδή, κυρία Πρόεδρε, σε λίγη ώρα γίνεται παράσταση διαμαρτυρίας αγροτών στο κατάστημα του ΕΛΓΑ στη Λάρισα και μεταξύ των ζητημάτων που τίθενται, κύριε Υπουργέ, είναι και η αναμόρφωση του κανονισμού του ΕΛΓΑ, οφείλω να πω δύο κουβέντες γι’ αυτό με την ανοχή του Προεδρείου και να ζητήσω και κάποιες απαντήσεις.

Ακούμε χρόνια τώρα και ιδιαίτερα στην περίοδο της προηγούμενης διακυβέρνησης ότι επίκειται αναλογιστική μελέτη για την αναμόρφωση του κανονισμού λειτουργίας του ΕΛΓΑ. Ακούμε για αναλογιστική μελέτη και αναλογιστική μελέτη δεν βλέπουμε.

Κύριε Υπουργέ, βρήκατε στα συρτάρια σας αναλογιστική μελέτη που σας άφησε η προηγούμενη διακυβέρνηση και δεν την προχωράτε, δεν υλοποιείται την αναμόρφωση του κανονισμού; Πότε δόθηκε, σε ποιον έγινε διαγωνισμός για την ανάθεση αυτής της μελέτης, ποιος την έχει αναλάβει και αν υπάρχει, τέλος πάντων, ένας ορίζοντας υλοποίησής της ή πρόκειται για μελέτη φάντασμα;

Και, επίσης, επειδή το θέτουν οι παραγωγοί, εν όψει της αναμόρφωσης του κανονισμού του ΕΛΓΑ, υπάρχει και ζήτημα αύξησης των ασφαλίστρων.

Ήδη πολλοί, όπως ξέρετε, αδυνατούν, κύριε Υπουργέ, να καταβάλλουν τα ασφάλιστρά τους και μένουν ανασφάλιστοι.

Δυστυχώς, με τον υφιστάμενο κανονισμό μια σειρά ζημιών, πραγματικών ζημιών, κυρία Πρόεδρε, δεν αποζημιώνονται. Έχουμε ζημιές στα κεράσια της Αγιάς, έχουμε ζημιές σε μπιζέλια στον Πλατύκαμπο, έχουμε ζημιές στα αμύγδαλα στα Τέμπη. Είναι υπαρκτές ζημιές, οι παραγωγοί είναι σε απόγνωση και ο κανονισμός δεν τους αποζημιώνει.

Ιδιαίτερα για τα αμύγδαλα των Τεμπών, κύριε Υπουργέ, στα τέσσερα χρόνια μια χρονιά πήραν παραγωγή. Εκκρεμούν τα ΠΣΕΑ του 2017 με σχεδόν καθολική ζημιά που δεν έχουν πληρωθεί μέχρι σήμερα. Το 2019, πέρυσι, όπως ξέρετε, υπήρχαν ζημιές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια μικρή ανοχή, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, θα μου επιτρέψετε να σας πω κάτι.

**ΜΑΞΙΜΟΣ ΧΑΡΑΚΟΠΟΥΛΟΣ:** Ολοκληρώνω.

**ΠΡΟΕΔΡΕΥΟΥΣΑ (Σοφία Σακοράφα):** Έχετε κάνει συγκεκριμένη ερώτηση και αυτά που βάζετε είναι πολύ σοβαρά ερωτήματα, αλλά δεν έχουν καμμία σχέση με την ερώτηση που κάνετε σήμερα.

**ΜΑΞΙΜΟΣ ΧΑΡΑΚΟΠΟΥΛΟΣ:** Φαντάζομαι, όμως, ότι αφορούν αυτούς που μας ακούν.

**ΠΡΟΕΔΡΕΥΟΥΣΑ (Σοφία Σακοράφα):** Σαφώς. Να κάνετε μία δεύτερη ερώτηση και σε έναν άλλον χρόνο θα σας απαντήσει ο Υπουργός.

**ΜΑΞΙΜΟΣ ΧΑΡΑΚΟΠΟΥΛΟΣ:** Δεν θέλω να δημιουργηθεί, κυρία Πρόεδρε, η εντύπωση ότι με λογοκρίνετε.

**ΠΡΟΕΔΡΕΥΟΥΣΑ (Σοφία Σακοράφα):** Είστε παλιός κοινοβουλευτικός και γνωρίζετε τη διαδικασία. Σας παρακαλώ.

**ΜΑΞΙΜΟΣ ΧΑΡΑΚΟΠΟΥΛΟΣ:** Ολοκληρώνω λέγοντας ότι οι άνθρωποι αυτοί το 2017 είχαν ζημιές από τα ΠΣΕΑ και δεν έχουν αποζημιωθεί, το 2019 τους δώσαμε de minimιs 80 ευρώ που καλύπτει το ένα τρίτο της ζημιάς. Ήταν, πράγματι, ήσσονος σημασίας, μικρής αξίας οι αποζημιώσεις που τους δώσαμε. Και φέτος πάλι έχουν ζημίες. Μόνο το 2018 είχαν παραγωγή. Και αναρωτιέμαι πώς αυτοί οι άνθρωποι μπορούν να επιβιώσουν.

Σήμερα υπάρχει και άρθρο στην τοπική μας εφημερίδα, την «Ελευθερία», από τον πρώην διοικητή του ΕΛΓΑ, τον κ. Έξαρχο, -που αν και προέρχεται από άλλο κόμμα, είχαμε καλή συνεργασία στην περίοδο της διακυβέρνησης- που ακριβώς επισημαίνει τα ζητήματα αυτά.

Το ερώτημα, επίσης, είναι τι γίνεται με την προκαταβολή του 35% για τις περσινές ζημιές, πότε θα καταβληθεί και τι θα γίνει στην αναμόρφωση. Θα συνεχίσει να υπάρχει ζήτημα προκαταβολής;

Και κλείνω, κυρία Πρόεδρε, και ευχαριστώ πολύ για την ανοχή σας, λέγοντας ότι στον σημερινό Τύπο, στη σημερινή «ΕΛΕΥΘΕΡΙΑ» της Λάρισας, κύριε Υπουργέ, με αφορμή την επίσκεψη του αντιπροέδρου του ΕΛΓΑ, του κ. Δούκα, στην εκλογική μου περιφέρεια υπάρχουν δηλώσεις και του προέδρου του Οινοποιητικού Συνεταιρισμού Τυρνάβου, του κ. Τσιρίγου, ο οποίος λέει πότε θα υλοποιηθεί η δέσμευση που του δώσατε σε συνάντηση που είχατε για τον συμψηφισμό εισφορών και αποζημιώσεων. Αυτά λέγονται στον σημερινό Τύπο της Λάρισας. Θα είχε ενδιαφέρον η άποψή σας, γιατί νόμιζα ότι δεν είστε αυτής της προσέγγισης. Όμως, επειδή το είδα γραμμένο και προφανώς παρουσιάζεται ως δέσμευσή σας, θα ήθελα να ακούσω κάτι πιο συγκεκριμένο.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε. Θα παρακαλούσα, όμως, να περιοριζόμαστε στις ερωτήσεις που έχουμε κάνει, ώστε να μπορεί ο κύριος Υπουργός να απαντήσει επ’ αυτών. Σας παρακαλώ γιατί καταλαβαίνετε ότι και ο χρόνος δεν είναι αρκετός, αλλά και είμαστε εκτός διαδικασίας.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Εγώ, κυρία Πρόεδρε, θα ακολουθήσω την παραίνεσή σας και θα μείνω εντός της διαδικασίας και επί του θέματος μόνο με μία διευκρίνιση. Όλα τα υπόλοιπα, πράγματι, είναι σημαντικά ζητήματα. Δεν υπάρχει ο χρόνος να απαντήσουμε τώρα.

Μόνο μία διευκρίνιση θέλω να κάνω. Ουδέποτε έχω πει ότι αποδέχομαι να γίνει συμψηφισμός των εισφορών στον ΕΛΓΑ. Έχω πει κατ’ επανάληψιν το αντίθετο. Επομένως, δεν ξέρω ποιος κατάλαβε και τι κατάλαβε. Με όλον τον σεβασμό προς πάσα κατεύθυνση, παρά ταύτα δεν έχω πει ποτέ κάτι τέτοιο. Έχω κατ’ επανάληψη δημοσίως, τουλάχιστον δύο φορές σε αυτήν την Αίθουσα, πει το αντίθετο και έχω εξηγήσει και τους λόγους.

Θα συνεχίσω με το εξής. Όπως σας είπα, λοιπόν, εξεδόθη αυτή η διαταγή πληρωμής, έγινε κατάσχεση, εκτελέστηκε η διαταγή πληρωμής, έγινε ανακοπή και εξεδόθη απόφαση μεταγενεστέρως.

Το πρόβλημα που υπάρχει εδώ είναι ότι κατά των διαταγών πληρωμής –πάω λίγο στο δικονομικό μέρος- δικαιούται ο καθ’ ου να ασκήσει ανακοπή -αυτό είναι το ένδικο βοήθημα- και, ταυτόχρονα, να ασκήσει και αίτηση αναστολής. Τι είναι η αίτηση αναστολής; Η αίτηση αναστολής είναι ότι ενόσω δικάζεται η ανακοπή, γιατί πηγαίνει στην τακτική διαδικασία και παίρνει μεταγενέστερη, πιο μακρινή δικάσιμο, και ενόσω εκκρεμεί και η έκδοση αποφάσεως ακόμα και όταν έχει δικαστεί η αναπομπή, η διαταγή πληρωμής παραμένει εκτελεστικός τίτλος. Άρα, για να σταματήσει η εκτέλεση της διαταγής πληρωμής, πρέπει να γίνει ένα άλλο ένδικο βοήθημα, αυτό που σας είπα, μια αίτηση αναστολής, προκειμένου να σταματήσει η διαδικασία.

Εξ όσων γνωρίζω, αίτηση αναστολής δεν έχει γίνει. Άρα, γίνεται μεν η ανακοπή, δικάζεται μεταγενεστέρως η ανακοπή, δικαιώνεται, πράγματι, ο ΕΛΓΑ, αλλά δεν έχει υπάρξει αίτηση αναστολής από ότι προκύπτει εδώ, η οποία να σταματά τη διαδικασία της εκτέλεσης και έτσι εκτελείται.

Άρα, ένα ζήτημα εδώ το οποίο ανακύπτει είναι γιατί δεν έχει γίνει η αίτηση αναστολής.

**ΜΑΞΙΜΟΣ ΧΑΡΑΚΟΠΟΥΛΟΣ:** Η ηγεσία του ΕΛΓΑ.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Βεβαίως. Θα έπρεπε, λοιπόν, να έχει δοθεί κατευθείαν.

Υπάρχει μια εσωτερική απάντηση ότι υπήρχε μεταξύ των μερών μια διαπραγμάτευση και συζήτηση μετά την έκδοση της διαταγής πληρωμής προς διευθέτηση του ζητήματος.

Όσοι έχουν μια στοιχειώδη νομική εμπειρία ξέρουν ότι δεν επαφίενται, εκτός και αν υπάρχει ρητή δέσμευση, γραπτή, στις δηλώσεις που γίνονται μεταξύ των μερών για το θέμα της εκτέλεσης, διότι εν τέλει αυτές οι δηλώσεις δεν έχουν σημασία νομική. Μπορεί να εκφράζουν καλή πρόθεση ή οτιδήποτε, αλλά νομική σημασία ως προς το πρακτέο δεν έχει σημασία.

Άρα, αν ο άλλος επισπεύσει και κάνει την εκτέλεση και δεσμεύσει τα ποσά μέσα σε λογαριασμούς, στην πραγματικότητα έχουν εκτελεστεί και μένουν οι δηλώσεις. Γι’ αυτό τι γίνεται; Πάντοτε γίνεται η διαδικασία της αναστολής.

Θεωρείται ένδειξη –ας το πω- καλής θελήσεως αυτός ο οποίος θέλει να διαπραγματευτεί, να συναινέσει στην αναστολή μέχρι να περαιωθούν οι συζητήσεις της διαπραγμάτευσης. Τέτοια, λοιπόν, ενέργεια δεν έχει γίνει και αυτό είναι ένα ζήτημα, το οποίο οφείλει να ερευνηθεί περαιτέρω.

Το δεύτερο ζήτημα είναι ότι αυτή η υπόθεση εκκρεμεί από πλευράς ποινικού ενδιαφέροντος στον οικονομικό εισαγγελέα. Για την ανωτέρω πληρωμή, λοιπόν, έχει επιληφθεί η εισαγγελέας οικονομικού εγκλήματος και ως προς αυτό εκείνο το οποίο πρέπει να κάνουμε, αυτό το οποίο πρέπει να κάνει ο ΕΛΓΑ, είναι να δει τον τύπο του αδικήματος, να δηλώσει την παράσταση πολιτικής αγωγής, προκειμένου να μπορεί να παρακολουθεί την εξέλιξη της υποθέσεως νομίμως. Αλλιώς δεν έχει δικαίωμα να παρακολουθεί την εξέλιξη, παρ’ ότι τον ενδιαφέρει. Πρέπει, λοιπόν, να δηλωθεί παράσταση πολιτικής αγωγής σ’ αυτήν τη διαδικασία.

Όσον αφορά το τρίτο ζήτημα, το οποίο αφορά την ανάκτηση, θεωρώ ότι για να είμαστε ρεαλιστές είναι πιο δύσκολο, διότι ανεξαρτήτως των νομικών ενεργειών που πρέπει να γίνουν, δεν υπάρχει αυτόματη διαδικασία επιστροφής, διότι έχουν δοθεί τα λεφτά. Τα λεφτά εδόθησαν δυνάμει νομίμου τίτλου. Πράγματι, ο τίτλος ακυρώθηκε. Απαιτείται τώρα μια διαδικασία, μια άλλη διαδικασία, η οποία λέει επαναφορά των πραγμάτων στην προηγούμενη κατάσταση ή άλλως αγωγή αυτοτελής από την αρχή με την οποία αναζητούνται τα λεφτά από την ΠΑΣΕΓΕΣ, όπου, όμως, για να είμαστε ρεαλιστές, η ΠΑΣΕΓΕΣ έχει τεθεί σε εκκαθάριση και δεν έχει περιουσιακά στοιχεία.

Επομένως, στην πραγματικότητα αυτό θα είναι μια άκαρπη διαδικασία. Θα την κάνουμε, γιατί οφείλουμε να την κάνουμε για λόγους τάξης. Όμως, δεν έχουμε αυταπάτες ως προς το τελικό πραγματικό αποτέλεσμα. Θεωρώ ότι παρ’ ότι θα γίνει αυτή η διαδικασία και θα διεκδικηθούν αυτά τα ποσά από τον ΕΛΓΑ, θα οδηγηθεί αυτό τελικώς σε δικαίωση δικαστική του ΕΛΓΑ, θα υπάρξει μια δικαστική απόφαση που θα λέει ότι θα υποχρεώνει κάποιους να επιστρέψουν τα ποσά, αλλά θα είναι άκαρπη στο στάδιο της εκτέλεσης.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Ακολουθεί η τρίτη με αριθμό 873/29-6-2020 επίκαιρη ερώτηση πρώτου κύκλου του Βουλευτή Ηλείας του Κινήματος Αλλαγής κ.Μιχαήλ Κατρίνηπρος τον Υπουργό Αγροτικής Ανάπτυξης και Τροφίμων**,** με θέμα: «Δραματικές οι οικονομικές συνέπειες για τους καρπουζοπαραγωγούς και πατατοπαραγωγούς της Ηλείας λόγω της πανδημίας του κορωνοϊού».

Θα απαντήσει, επίσης, ο Υπουργός Αγροτικής Ανάπτυξης και Τροφίμων, ο κ. Βορίδης.

Κύριε Κατρίνη, έχετε δύο λεπτά για να αναπτύξετε την ερώτησή σας.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, η σημερινή ερώτηση είναι στοχευμένη και αφορά δύο προϊόντα, δύο από τις πιο δυναμικές καλλιέργειες του Νομού Ηλείας. Και επειδή ξέρω ότι θέλετε να μιλάμε με μετρήσιμα μεγέθη, μιλάμε για προϊόντα που έχουν ετήσια παραγωγή εκατόν πενήντα χιλιάδες τόνους η πατάτα και ακόμα περισσότερη, μεγαλύτερη παραγωγή το καρπούζι.

Φέτος, σε μία δύσκολη χρονιά, με μειωμένες αφίξεις των τουριστών λόγω της πανδημίας του κορωνοϊού, είναι ακόμα πιο μειωμένες οι παραγγελίες στις χώρες της κεντρικής Ευρώπης, που ήταν παραδοσιακές χώρες υποδοχής των ποσοτήτων τα προηγούμενα χρόνια και βεβαίως για ένα μεγάλο χρονικό διάστημα υπήρχαν και διαταραχές στη μεταφορική αλυσίδα.

Ενώ, λοιπόν, το θερμοκηπιακό καρπούζι ξεκίνησε με πολύ καλούς οιωνούς και πάρα πολύ καλή τιμή, δυστυχώς η πραγματικότητα που βιώνουν οι καρπουζοπαραγωγοί τις τελευταίες δύο με τρεις βδομάδες στην Ηλεία είναι δραματική. Η τιμή πώλησης είναι 5 - 8 λεπτά το κιλό, όταν την αντίστοιχη περσινή περίοδο η τιμή ήταν κατά μέσο όρο 25 λεπτά. Και αυτό ισχύει, κύριε Υπουργέ, για τις ποσότητες που πωλούνται. Γιατί, δυστυχώς, αρκετές ποσότητες παραμένουν στο χωράφι και βλέπουμε παραγωγούς να φρεζάρουν σε χωράφια με άκοπα καρπούζια.

Η ίδια κατάσταση υπάρχει και στους πατατοπαραγωγούς: κολλημένη η τιμή στα 12 με 15 λεπτά το κιλό, με κλειστή την εστίαση για δύο μήνες -καταλαβαίνετε τις συνέπειες- και αθρόες εισαγωγές πατάτας από τρίτες χώρες, νόμιμες μεν, που συμπιέζουν όμως ακόμα περισσότερο την τιμή. Η τιμή, λοιπόν, παραγωγής είναι 12 - 15 λεπτά ενώ πέρυσι ήταν 40 λεπτά.

Καταλαβαίνετε το αδιέξοδο στο οποίο έχουν περιέλθει οι παραγωγοί, καθώς αισθάνονται αβοήθητοι κι έχουν μεγάλη απώλεια εισοδήματος. Και την ίδια στιγμή, κύριε Υπουργέ, περιμένουμε -το έχουμε συζητήσει και μαζί- την ενσωμάτωση της οδηγίας 633/2019 της Ευρωπαϊκής Ένωσης, που επιτέλους θα προασπίσει τους παραγωγούς μας από τις αθέμιτες πρακτικές των εμπόρων.

Σας ρωτώ, λοιπόν, δύο πράγματα: πρώτον, αν προτίθεται η Κυβέρνηση, στο γενικότερο πλαίσιο αποζημιώσεων που έχει ξεκινήσει για διάφορες κατηγορίες προϊόντων, να αποζημιώσει και τους καρπουζοπαραγωγούς και τους πατατοπαραγωγούς του Νομού Ηλείας και σε όλες τις άλλες περιοχές που έχουν αντίστοιχα προβλήματα, κάνοντας χρήση των διαθέσιμων χρηματοδοτικών εργαλείων και αν το κάνετε, πότε υπολογίζετε να ολοκληρωθεί η διαδικασία. Γιατί καταλαβαίνετε ότι ο χρόνος είναι αντίπαλος. Και δεύτερον, αν προτίθεστε να αυξήσετε τους ελέγχους όχι μόνο με την ενσωμάτωση της οδηγίας, αλλά και στην πραγματικότητα, ώστε να προστατευτούν οι παραγωγοί από τις αθέμιτες πρακτικές των εμπόρων, που σε μία δύσκολη χρονιά βρίσκουν ευκαιρία να συμπιέσουν ακόμα πιο χαμηλά τις ήδη πολύ χαμηλές τιμές.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Έχετε τον λόγο, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, έχουμε εντοπίσει διαταραχές και στην τιμή της πατάτας και στην τιμή του καρπουζιού. Όσον αφορά την εμφάνιση μιας διαταραχής θα πρέπει να δούμε, πρώτον, την έκτασή της και δεύτερον, θα πρέπει να τη δούμε σε μια εμπορική διάρκεια. Διότι με αυτή την κρίση κορωνοϊού έχουμε γίνει κατά τι σοφότεροι σε αυτούς τους υπολογισμούς. Και τι έχει φανεί σε αρκετά προϊόντα ή -για να μην πω σε αρκετά προϊόντα- σε κάποια προϊόντα; Ότι στη διάρκεια, αν θέλετε, των περιοριστικών μέτρων της πανδημίας εμφανίζουν εσωτερικές διακυμάνσεις στις τιμές. Το είπατε.

Το καρπούζι, συγκεκριμένα, ξεκίνησε με μια καλή τιμή. Πέφτει, αυτή τη στιγμή έχει πολύ χαμηλή τιμή, αλλά σε άλλα προϊόντα επίσης μας έχουν εμφανιστεί εν συνεχεία άνοδοι ξανά. Η έννοια, λοιπόν, της διαταραχής πρέπει, πρώτον, να έχει ένα ικανό χρονικό διάστημα για να τη συνυπολογίσουμε. Κι εκεί καταλαβαίνω μεν την αγωνία των παραγωγών, την οποία μεταφέρετε και τη μεταφέρετε με ακρίβεια και ορθά, απλώς πρέπει να ξέρουν ότι πρέπει να έχουν λίγο υπομονή για να δούμε συνολικά το πώς θα εξελιχθεί το προϊόν. Δεν μπορούμε εμείς να παίρνουμε αποφάσεις βδομάδα με βδομάδα, με δεδομένο ας πούμε ότι αυτή τη βδομάδα έπεσε η τιμή, την άλλη βδομάδα ανέβηκε η τιμή, την επόμενη βδομάδα ξανάπεσε. Πρέπει να μετρήσουμε συνολικά το πώς επηρεάζει αυτή η διαταραχή.

Το δεύτερο, λοιπόν, το οποίο θέλω να σας πω, για να απαντήσω στο συγκεκριμένο σας ερώτημα, είναι το εξής. Για τις πατάτες έχουμε νομίζω καταλήξει ή εν πάση περιπτώσει είμαστε πιο ώριμοι στο να καταλήξουμε στο ποσό της διαταραχής. Γιατί ένα ακόμα ζήτημα το οποίο πρέπει να εξηγήσω εδώ είναι ότι οι κρατικές ενισχύσεις -το έχω πει αρκετές φορές σε αυτή την Αίθουσα- κατ’ αρχάς απαγορεύονται. Κατ’ εξαίρεση και λόγω κορωνοϊού επιτρέπονται. Άρα το λόγω κορωνοϊού και το κατ’ εξαίρεση είναι τα κρίσιμα μεγέθη εδώ. Δηλαδή τι σημαίνει αυτό; Εξαίρεση, αλλά γιατί εξαίρεση; Γιατί η επίπτωση η οποία εμφανίζεται και η διαταραχή η οποία δημιουργείται είναι λόγω των περιοριστικών μέτρων αντιμετώπισης της πανδημίας. Θα πει κανείς: δεν είναι αυτό προφανές; Η απάντηση είναι ότι δεν είναι προφανές και δεν είναι και ομοιόμορφο σε όλα τα προϊόντα. Εν μέσω πανδημίας υπάρχουν άλλα προϊόντα τα οποία πάνε πάρα πολύ καλά και έχουν εξαιρετικές τιμές, υπάρχουν όμως και προϊόντα τα οποία πήγαν άσχημα και χρειάζονται ενίσχυση.

Η εργασία, λοιπόν, την οποία κάνουμε είναι να συνδέσουμε αιτιακά τη διαταραχή με τα περιοριστικά μέτρα. Πρέπει αυτό να συνδεθεί και όχι για άλλες εμπορικές αιτίες. Αν λόγου χάρη υπάρχουν ζητήματα ενίσχυσης του ανταγωνισμού που πιέζουν τις τιμές, αυτό δεν είναι κάτι που αποζημιώνεται. Πρέπει, λοιπόν, εδώ να γίνει αυτή η στάθμιση. Και επειδή αυτό μπορεί να φανεί σε ορισμένους σχολαστικό θα πω ότι έτσι πρέπει να είναι, διότι αυτές οι ενισχύσεις για να δοθούν τελικώς χρειάζονται έγκριση από την Ευρωπαϊκή Επιτροπή. Άρα πηγαίνει ένας φάκελος ο οποίος πρέπει να είναι επαρκώς τεκμηριωμένος.

Θα επανέλθω στη δευτερολογία μου για να ολοκληρώσω.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, κατανοώ ότι πρέπει να υπάρχει μια στάθμιση και ένας υπολογισμός σε βάθος χρόνου, ώστε πραγματικά να τεκμηριωθεί ότι κάποια προϊόντα έχουν σημαντική απώλεια εισοδήματος, μεγαλύτερη του 10% που εσείς θέσατε ως όριο για την απόκλιση, για να μπορούν να τεκμηριώσουν θέμα αποζημίωσης.

Θέλω να σας διαβεβαιώσω ότι όπως λέτε για την πατάτα και είναι σημαντικό ότι λέτε ότι καταλήγετε στην αποζημίωση, δυστυχώς και για το καρπούζι η πορεία δεν μπορεί να αναστραφεί. Και γιατί το λέω αυτό; Αυτός ο μήνας, ο Ιούνιος, ήταν και είναι ο πιο δυναμικός μήνας, γιατί το μεγαλύτερο μέρος των εξαγωγών γίνεται αυτόν τον μήνα. Θα σας δώσω ένα παράδειγμα. Στη γειτονική Ιταλία πέρσι τέτοια περίοδο ένας έμπορος έπαιρνε ενενήντα χιλιάδες τόνους. Ο ίδιος φέτος ζήτησε χίλιους τόνους! Αυτή τη στιγμή το προϊόν αυτό, το καρπούζι, βγαίνει από τις χώρες της ανατολικής και κεντρικής Ευρώπης. Άρα δεν θεωρώ ότι πρέπει να καθυστερήσουμε περιμένοντας δραματική αλλαγή στο θέμα της τιμής πώλησης από τον παραγωγό, γιατί πλέον χάσαμε τους δύο μήνες που υπήρχε μειωμένη ζήτηση λόγω της κρίσης του κορωνοϊού και της πανδημίας σε χώρες παραδοσιακούς υποδοχείς αυτού του προϊόντος και νομίζω ότι πρέπει αυτό να γίνει άμεσα και να γίνει και με γενναιότητα.

Όντως έχετε προχωρήσει ήδη σε αποφάσεις αποζημίωσης συγκεκριμένων κατηγοριών. Αν δεν κάνω λάθος -και διαψεύστε με- 10 εκατομμύρια δόθηκαν στους ανθοκόμους, 15 εκατομμύρια στις ιχθυοκαλλιέργειες, οι οινοπαραγωγοί πήραν 25 συν 2, σύνολο 27. Έχετε μία απόφαση για τους κτηνοτρόφους 31 εκατομμύρια. Μας ενδιαφέρει βεβαίως και η ταχύτητα υλοποίησης αυτής της απόφασης και θα ήθελα σε αυτό αν μπορείτε, αν και είναι εκτός ερώτησης, να μας πείτε κάτι ελπιδοφόρο, κύριε Υπουργέ. Αλλά εδώ μιλάμε με μετρήσιμα μεγέθη και τα μεγέθη είναι αμείλικτα. Και ξέρω, κύριε Υπουργέ, ότι είστε λάτρης των αριθμών και της τεκμηρίωσης.

Οι πατατοπαραγωγοί «μπαίνουν μέσα» περίπου 400 με 500 ευρώ το στρέμμα, σε μία καλλιέργεια που έχει κόστος 1.000 ευρώ το στρέμμα. Καταλαβαίνω ότι έχετε πειστεί πως πρέπει να αποζημιωθούν άμεσα. Το 80% της παραγωγής έχει πουληθεί 50% φθηνότερα σε σχέση με πέρυσι. Και όσον αφορά το καρπούζι το κόστος καλλιέργειας είναι 700 με 800 ευρώ -σας είπα το παράδειγμα- και ταυτόχρονα ισχύει αυτό που βλέπετε και που εσείς λέτε ότι είναι εμπορικός ανταγωνισμός κι εγώ το χαρακτηρίζω αθέμιτη πρακτική σε μία δύσκολη εξαγωγικά χρονιά για το καρπούζι να έρχονται οι έμποροι, κάνοντας χρήση και των αδυναμιών των συστημάτων ελέγχου, και να συμπιέζουν ακόμα περισσότερο τις τιμές. Ο Ιούνιος, που είναι ο κρίσιμος μήνας, έχει χαθεί, μέσα Μαΐου και Ιουνίου, που είναι ένα χρονικό διάστημα που έχει σχέση με την πανδημία του κορωνοϊού και νομίζω ότι αν συγκρίνετε τα μεγέθη και τα ποσά των τελευταίων δύο-τριών ετών θα καταλήξετε ότι όντως πρέπει και οι καρπουζοπαραγωγοί να αποζημιωθούν.

Κύριε Υπουργέ, όσον αφορά συνολικά τους αγρότες, πέραν κάποιων ελάχιστων μέτρων που έχει πάρει η Κυβέρνηση για την ενίσχυσή τους εν μέσω πανδημίας, όπως είναι η αναστολή του τέλους επιτηδεύματος, η αναστολή του σημαντικού φόρου ΕΝΦΙΑ, κάποιες ελάχιστες διευκολύνσεις, όχι αυτές που πρέπει, στο θέμα φορολογικών, ασφαλιστικών και δανειακών τραπεζικών αναστολών ή και απαλλαγών -σε αυτό υπάρχει ένα παράπονο- νομίζω ότι πρέπει άμεσα στο θέμα και των πατατοπαραγωγών και των καρπουζοπαραγωγών οι οποίοι έχουν πληγεί λόγω της πανδημίας του κορωνοϊού -και αυτό είναι πασιφανές- να πάρετε άμεσα την απόφαση.

Γιατί γνωρίζω ότι ούτε οι πόροι είναι απεριόριστοι και καταλαβαίνω ότι και τα προβλήματα είναι πάρα πολλά.

Τι θέλουμε, λοιπόν, και τελειώνω, κυρία Πρόεδρε; Να προτεραιοποιήσετε και να δώσετε στην Ηλεία, που ξέρετε πολύ καλά και εσείς ότι είναι ο πρώτος νομός της Ευρώπης στην αγροτική εξειδίκευση και έχει πολύ μεγάλα περιθώρια πραγματικά ανάπτυξης του πρωτογενούς τομέα, να δώσετε ένα οξυγόνο, για να συνεχίσουν οι νέοι παραγωγοί να καλλιεργούν και να μην εγκαταλείψουν λόγω μιας πολύ δύσκολης χρονιάς τις καλλιέργειες, τις ελπίδες, αλλά και τις προσδοκίες τους.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ας κλείσουμε λίγο τα συγκεκριμένα ζητήματα. Για τις πατάτες έχουμε κάνει τη μελέτη μας, έχουμε συγκεντρώσει τα απαραίτητα στοιχεία και επομένως, ενδεχομένως και εντός της επόμενης βδομάδας, θα έχουμε ανακοινώσεις ως προς το ύψος της ενίσχυσης και το τι ακριβώς πρόκειται να κάνουμε με την πατάτα. Άρα, λοιπόν, αυτό είναι κάτι συγκεκριμένο.

Με το καρπούζι έχουμε προχωρήσει, κάνουμε τη μελέτη μας, αλλά θα δώσουμε ένα χρονικό διάστημα να δούμε πώς θα εξελιχθεί η πορεία.

Θέλω να σας πω ότι πολλές φορές θα χρειαζόμαστε, όπως σας είπα, περαιτέρω τεκμηρίωση. Παραδείγματος χάριν, εμένα τώρα μου γεννήθηκε η σκέψη με το επιχείρημά σας ότι, επειδή έχουμε μία δραματική μείωση, λέτε, των εξαγωγών –θα δω πόσο μεγάλη είναι αυτή η μείωση- να δούμε τι είναι εκείνο που έχει παίξει ρόλο εδώ στη μείωση των εξαγωγών με δεδομένο ότι αφ’ ενός οι εμπορικοί δίαυλοι είναι ανοικτοί και πλέον δεν έχουμε την επίπτωση του κλεισίματος των χώρων εστίασης. Άρα πρέπει να δούμε γιατί υπάρχει αυτή η μείωση και τι είναι εκείνο το οποίο αποτελεί πρόβλημα. Επομένως, εν πάση περιπτώσει, έχουμε εργασία. Να ξέρετε ότι θα την κάνουμε.

Έρχομαι λίγο στα γενικότερα τα οποία είναι τα εξής και σας εξήγησα και τον λόγο που πρέπει να είναι με αυτή την, αν θέλετε, συγκρότηση και με αυτή την τεκμηρίωση αυτή η εργασία. Αυτή η εργασία δεν είναι ένα πολιτικό ζήτημα. Καταλαβαίνω ότι άλλες εποχές μπορεί να είχαν συνηθίσει όλοι και οι παραγωγοί μας σε μια διαδικασία πολιτικής διαπραγμάτευσης που έπαιρνε τα εξής χαρακτηριστικά: «Πάθαμε ζημιά, κύριε Υπουργέ. Ναι, παιδιά, τι ζημιά πάθατε; Πάθαμε 20 εκατομμύρια. Α, δεν έχω 20 εκατομμύρια να σας δώσω. Να σας δώσω 3. Όχι, μην μας δώσετε 3. Δώσε μας 5 να κλείσουμε». Αυτό δεν μπορεί να γίνει γιατί δεν είναι ο τρόπος με τον οποίο γίνεται ο υπολογισμός της ενίσχυσης από εδώ και πέρα.

Άρα, λοιπόν, πρέπει να έρχονται όλοι με τα στοιχεία τους, με τα επιχειρήματά τους, με τους αριθμούς τους, με τις ποσότητές τους, με τη σύγκριση των τριών προηγούμενων ετών, να τεκμηριώνεται όχι μόνο η επίπτωση, αλλά να τεκμηριώνεται και η αιτία της επίπτωσης και η αιτιατή σχέση αυτή να προκύπτει για να πάει ένας τεκμηριωμένος φάκελος προς έγκριση στην Ευρωπαϊκή Επιτροπή και να μην θεωρηθεί ότι το ποσό αυτό αποτελεί παράνομη ενίσχυση.

Κλείνω με αυτό λέγοντας επίσης το εξής: Να το ξέρετε αυτό, δεν υπάρχει κλάδος ούτε ένας ο οποίος έχει πληγεί και είτε να έχει ενισχυθεί είτε να είναι σε διαδικασία ενισχύσεως ή να μην εξετάζουμε το αίτημά του. Γιατί μπορώ να το κάνω αυτό; Αυτό μπορώ να το κάνω γιατί έχουν διατεθεί επαρκή μέχρι στιγμής χρηματικά ποσά.

Και θέλω να σας πω ότι το κάνω με αυτόν τον τρόπο και με αυτή την προσοχή ώστε να έχω την εξής άνεση, κύριε συνάδελφε. Να μην βρεθώ στη θέση να μου ζητάει δικαίως και ευλόγως ένας κλάδος ενίσχυση -γιατί υπάρχουν επιπτώσεις και γιατί έχουμε ένα δύσκολο καλοκαίρι μπροστά μας και ανοίγει σήμερα η τουριστική περίοδος για τη χώρα μας και ελπίζω όλα να πάνε όσο καλύτερα γίνεται, αλλά όλοι ξέρουμε ότι προφανώς δεν θα έχουμε το περυσινό καλοκαίρι, θα υπάρχει επίπτωση- να δω το πώς θα υπάρξει επίπτωση αν τυχόν υπάρξει επίπτωση κατά την πάροδο, κατά τη διάρκεια του θέρους στον αγροτοδιατροφικό τομέα –ελπίζω να μην υπάρξει, αλλά πρέπει να το δω- και επομένως να δω και το πώς πάνε οι εξαγωγές και το τι σημαίνει «δεν έρχονται αρκετοί τουρίστες» και το τι σημαίνει για τις εξαγωγές μας αυτό. Σημαίνει μεγαλύτερη κατανάλωση των τροφίμων στο εξωτερικό; Σημαίνει υποκατάσταση των τροφίμων αυτών που θα κατανάλωναν στην Ελλάδα με άλλα; Σημαίνει μια αντίστοιχη μείωση των εισαγωγών τροφίμων και επομένως αλλαγές στους εσωτερικούς μηχανισμούς, δηλαδή στην εσωτερική συσχέτιση μεταξύ εδώ παραγομένων και στο εξωτερικό και εισαγομένων; Όλα αυτά, λοιπόν, είναι κρίσιμα μεγέθη για να δούμε πώς θα πάνε το επόμενο δίμηνο.

Αλλά δεν θέλω και δεν πρόκειται να βρεθώ στο εξής σημείο: να έχει πληγεί ένας κλάδος, να ζητάει δικαίως και ευλόγως να ενισχυθεί και να μην έχω χρήματα να τον ενισχύσω. Αυτό σημαίνει, όμως, ότι ακριβώς, επειδή όπως είπατε τα χρήματα δεν είναι ατελείωτα, και μία συγκεκριμένη και συγκροτημένη προσέγγιση στο ζήτημα αυτό, θα γίνονται όλα έτσι όπως πρέπει.

Και επειδή μου θέτετε το ζήτημα του χρόνου, να ξέρετε και να ξέρουν και οι παραγωγοί μας ότι, από τη χρονική στιγμή της λήψεως της αποφάσεως -λαμβάνουμε απόφαση ενισχύσεως- μέχρι τη χρονική στιγμή στην οποία καταβάλλονται τα ποσά αυτά, η διαδικασία κρατάει περίπου δύο με τρεις μήνες. Ανάλογα με τη διαδικασία, αν είναι de minimis, αν είναι κρατική ενίσχυση, αν θα είναι το καινούριο μέτρο του Προγράμματος Αγροτικής Ανάπτυξης, αυτό απαιτεί ακόμα περισσότερο χρόνο. Επομένως να ξέρετε, όμως, ότι περίπου η χρονική διάρκεια είναι αυτή.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

**ΜΙΧΑΗΛ ΚΑΤΡΙΝΗΣ:** Για τους κτηνοτρόφους;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Για τους κτηνοτρόφους η απόφαση θα εκδοθεί και πηγαίνει στο Γενικό Λογιστήριο μέσα στην εβδομάδα.

**ΠΡΟΕΔΡΕΥΟΥΣΑ (Σοφία Σακοράφα):** Προχωρούμε στη δεύτερη με αριθμό 858/26-6-2020 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Τραγικές οι συνέπειες της κοινωνικής αναλγησίας της Κυβέρνησης Νέας Δημοκρατίας». Θα απαντήσει ο Υφυπουργός Περιβάλλοντος και Ενέργειας κ. Δημήτριος Οικονόμου.

Κύριε συνάδελφε, έχετε τον λόγο για δυο λεπτά. Σας παρακαλώ, όσο μπορείτε, με τη σχετική ανοχή γιατί έχουμε και νομοθετικό έργο μετά.

**ΣΩΚΡΑΤΗΣ ΦΑΜΕΛΛΟΣ:** Καλημέρα και καλό μήνα.

Ευχαριστώ πολύ κυρία Πρόεδρε.

Κύριε Υφυπουργέ, ακόμα μία έκπληξη η παρουσία σας σήμερα. Η ερώτηση, κυρία Πρόεδρε, κατατέθηκε προς τον κ. Χατζηδάκη και αφορά σε ένα ζήτημα το οποίο έχει και ειδικότερη αναφορά στο θέμα της ενέργειας. Ο κ. Χατζηδάκης επέλεξε να μην έρθει ακόμα μια φορά, αλλά να μην έρθει ούτε ο αρμόδιος Υπουργός κ. Θωμάς και να έρθει ο κ. Οικονόμου, ο οποίος είναι αρμόδιος σε θέματα χωροταξίας. Δεν ξέρω αν ο κ. Χατζηδάκης θέλει να τιμωρήσει τον κ. Οικονόμου, εμάς ή τον κ. Θωμά. Αυτά θα τα δείξει ο ιστορικός του μέλλοντος.

Πάντως είστε εδώ, κύριε Οικονόμου, για να μας απαντήσετε ένα ερώτημα που αφορά την πρόσβαση των πολιτών στο αγαθό της ενέργειας το οποίο είναι εκτός της δικής σας αρμοδιότητας.

Αλλά ας τα πάρουμε με τη σειρά. Η πανδημία δημιούργησε καινούριες κοινωνικές συνθήκες, δημιούργησε αυτό που λέμε μια μεγάλη δυσκολία στην κοινωνία να ανταποκριθεί στις βασικές της ανάγκες, και την εργασία, αλλά και την παροχή των βασικών αγαθών. Και δυστυχώς την περίοδο της πανδημίας είδαμε να πολλαπλασιάζονται φαινόμενα αδυναμίας πρόσβασης στο αγαθό της ενέργειας για πολλές κοινωνικές ομάδες είτε ευάλωτες κοινωνικές ομάδες, χρόνια ασθενείς, μακροχρόνια άνεργοι είτε πληττόμενες από την πανδημία κοινωνικές ομάδες, όπως το τραγικό περιστατικό να κόβει ο ΔΕΔΔΗΕ το ρεύμα σε πολλές κοινωνικές ομάδες, όπως καταστηματάρχες και επιχειρηματίες που υποχρεώθηκαν να κλείσουν λόγω της πανδημία με τον πρώτο απλήρωτο λογαριασμό.

Εμείς λοιπόν, στις 17 Μαρτίου ως ΣΥΡΙΖΑ πήραμε μια πρωτοβουλία και επικοινώνησα προσωπικά με τον κ. Χατζηδάκη και ζητήσαμε να μην πραγματοποιηθεί καμμία διακοπή ρεύματος την περίοδο της πανδημίας και να βρεθεί ένας τρόπος με δημοσιονομικό προφανώς εργαλείο η πολιτεία να καλύψει το κόστος για τις ευάλωτες κοινωνικές ομάδες και για τις πληττόμενες ομάδες είτε εργαζομένων είτε επιχειρηματιών αυτή την περίοδο. Διότι δυστυχώς ή αν θέλετε ευτυχώς έχει η πολιτεία μας τη δυνατότητα να καλύψει τις ανάγκες αυτές αυτή την περίοδο. Δυστυχώς πλήττεται η κοινωνία και από την πανδημία.

Αλλά έρχεται η Κυβέρνηση να πολλαπλασιάσει το πλήγμα στην κοινωνία επιδεικνύοντας μία τραγική κοινωνική αναλγησία. Αντί, λοιπόν, να υλοποιήσει αυτή την πρόταση και να την ενσωματώσει η Κυβέρνηση και ο Υπουργός έρχεται και διευρύνει, εμβαθύνει, αν θέλετε, τα αποτελέσματα της κρίσης στην κοινωνία με λανθασμένες επιλογές που μεγεθύνουν το έλλειμμα πρόσβασης στο αγαθό της ενέργειας.

Ανακοινώνει δύο μήνες μετά –και εδώ είναι ένα βασικό πρόβλημα- το εργαλείο επανενεργοποίησης του λεγόμενου Ταμείου Επανασυνδέσεων που είχε ιδρύσει η κυβέρνηση του ΣΥΡΙΖΑ με νομοθεσία, αν δεν κάνω λάθος, του 2017. Ανακοινώνει μία πολύ μικρή ενεργοποίηση, δηλαδή χίλια διακόσια πενήντα ευάλωτα νοικοκυριά ή νοικοκυριά που πλήττονται από τις συνθήκες. Όμως διαπιστώνουμε ότι η κοινή υπουργική απόφαση για αυτή την εξαγγελία σχεδόν δύο μήνες μετά, ενάμιση μήνα μετά, δεν έχει ενεργοποιηθεί.

Δηλαδή τρεισήμισι μήνες μετά την πρόταση του ΣΥΡΙΖΑ, τέσσερις μήνες μετά την έναρξη της πανδημίας υπάρχει μόνο μία εξαπάτηση από τον κ. Χατζηδάκη, εξαγγελία Ταμείου Επανασυνδέσεων που δεν έχει υπουργική απόφαση εφαρμογής.

Ρωτάμε ακριβώς αυτή τη στιγμή πού βρίσκεται αυτή η υπουργική απόφαση διότι πληθαίνουν τα περιστατικά, όπως το πρόσφατο της μητέρας άνεργης ξενοδοχοϋπαλλήλου στη Ρόδο, να κόβεται και το ρεύμα σε ανθρώπους και οικογένειες που πλήττονται από την πανδημία.

Το ερώτημα, λοιπόν, για εμάς είναι πολύ ξεκάθαρο: Τι προτίθεται να κάνει η Κυβέρνηση για να βοηθήσει τις κοινωνικές ομάδες που πλήττονται, να μην υπάρχει διακοπή ηλεκτροδότησης αυτή την κρίσιμη περίοδο, να μπορούμε να ενισχύσουμε το Ταμείο Επανασυνδέσεων, δηλαδή να δώσετε σε περισσότερες επανασυνδέσεις τη δυνατότητα να χρηματοδοτηθούν και να εκδοθούν οι αντίστοιχες υπουργικές αποφάσεις γιατί χρειαζόμαστε συνολικά μέτρα για την κοινωνία και για τα αγαθό της ενέργειας; Και θα επανέλθω αν χρειαστεί κάτι στη συνέχεια.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει ο κύριος Υπουργός.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ πολύ.

Χρησιμοποιήσατε μεγαλοστομίες, κύριε Βουλευτά, και βαριές εκφράσεις, όπως εξαπάτηση. Δεν θα χρησιμοποιήσω εγώ αντίστοιχες φράσεις, τουλάχιστον στην πρωτολογία.

Για να δούμε ποια είναι τα πραγματικά δεδομένα. Η κρίση του κορωνοϊού στην Ελλάδα ξεκίνησε στα τέλη Φεβρουαρίου του 2020. Όταν ξεκίνησε η κρίση κανείς δεν είχε ιδέα πόσο θα διαρκέσει, τι συνέπειες θα έχει και επομένως, τι μέτρα πρέπει να ληφθούν για την αντιμετώπιση ενός προβλήματος του οποίου οι διαστάσεις ήταν άγνωστες. Χρειαζόταν λοιπόν να αντιμετωπίσει κανείς το πρόβλημα με μια σοβαρότητα, όχι με «πυροτεχνήματα».

Τι έκανε το Υπουργείο; Έκανε πρώτα κάτι το οποίο δεν αναφέρεται στην ερώτηση, αλλά είναι το πιο σημαντικό. Εξασφάλισε ότι δεν θα έχουμε έλλειμμα προμήθειας στην αγορά και τους καταναλωτές όσον αφορά την ηλεκτρική ενέργεια και τα καύσιμα. Αυτό ήταν εξαιρετικά βασικό, γιατί αν είχαμε κάτι τέτοιο, θα κατέρρεε όλη η οικονομική δραστηριότητα στη χώρα και όχι μόνο, αλλά και η καθημερινότητα. Αυτό επετεύχθη. Δεν υπήρχε κανένα τέτοιο πρόβλημα πραγματικά.

Θυμίζω την κατάσταση στην οποία ήταν η ΔΕΗ πριν από λιγότερο έναν χρόνο, όταν την παρέλαβε η σημερινή Κυβέρνηση από τη δική σας, που ήταν τότε υπό κατάρρευση. Φανταστείτε αν δεν είχε αλλάξει τότε η κυβέρνηση και είχε καταρρεύσει η ΔΕΗ, τι θα είχε γίνει σήμερα, αν είχαμε μια τέτοια κρίση την οποία κανείς δεν περίμενε.

Παράλληλα, το δεύτερο σκέλος των προτεραιοτήτων του Υπουργείου ήταν να ελαφρυνθούν τα νοικοκυριά, ιδιαίτερα αυτά τα οποία έχουν αντικειμενικές δυσκολίες λόγω χαμηλών εισοδημάτων ή άλλων ειδικών συνθηκών. Τι έκανε το Υπουργείο; Πρώτον, ζήτησε απ’ όλους τους παρόχους ηλεκτρικής ενέργειας να προχωρήσουν σε ελαφρύνσεις των πολιτών. Αυτό έγινε, όλοι οι πάροχοι το έκαναν. Οι πολίτες λοιπόν πραγματικά διευκολύνθηκαν όσον αφορά το κόστος ηλεκτρικής ενέργειας.

Παράλληλα, ανακοινώσαμε επέκταση του ειδικού λογαριασμού του ΔΕΔΔΗΕ στις 18 Μαΐου για ευάλωτα νοικοκυριά, αυξήθηκε το δίχτυ προστασίας για τις ακραίες περιπτώσεις, όχι για τους στρατηγικούς κακοπληρωτές. Θυμίζω τι γινόταν στο παρελθόν. Η κοινή υπουργική απόφαση στην οποία αναφερθήκατε θα εκδοθεί εντός των ημερών. Και αυτή η κοινή υπουργική απόφαση δεν ήταν κάτι, που μπορούσε να γίνει στο πόδι, χρειαζόταν προετοιμασία και κυρίως, χρειαζόταν να έχουμε την πραγματική εικόνα του προβλήματος, των διαστάσεων και των προοπτικών.

Άρα λοιπόν αυτά που αναφέρατε για αναλγησία και επικοινωνιακά μέτρα δεν ισχύουν. Εμείς έχουμε πάρει πραγματικά μέτρα και έχουμε κάνει ό,τι ήταν εφικτό και δυνατόν μέσα στα συγκεκριμένα δεδομένα για να μην έχουμε ιδιαίτερα προβλήματα στους καταναλωτές.

Αναφερθήκατε και στη μητέρα στη Ρόδο. Φαντάζομαι αναφέρεστε στην κυρία η οποία ευχαρίστησε δημοσίως τον Πρωθυπουργό προχθές για την άμεση αντίδρασή του. Καλά κάνατε και το θυμίσατε, όντως αυτό δείχνει για άλλη μια φορά ότι η Κυβέρνηση έχει αντανακλαστικά.

Ευχαριστώ πολύ. Θα συνεχίσω στη δευτερολογία.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Έχετε τον λόγο, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Κύριε Υφυπουργέ, δεν αποφύγατε τα λάθη. Είναι λογικό, γιατί σας είπα ότι δεν είστε και αρμόδιος. Αλλά αφού λοιπόν ξεκινήσατε με το ότι η Κυβέρνηση εξασφάλισε την παροχή ενέργειας και καυσίμων, θα ήθελα να μου πείτε ποια άλλη χώρα στην Ευρώπη ή παγκοσμίως είχε πρόβλημα ενέργειας και καυσίμων αυτή την περίοδο.

Εγώ όμως θα σας πω ότι οι ρυθμιστικές αρχές στη Μεσόγειο είχαν εξασφαλίσει τη μη διακοπή ρεύματος σε καταναλωτές, δηλαδή άλλες κυβερνήσεις από τον Μάρτιο που εισηγηθήκαμε εμείς το μέτρο είχαν ήδη προλάβει να οργανώσουν τα μέτρα που πρότεινε ο ΣΥΡΙΖΑ και το καταθέσαμε και δημόσια.

Όμως εσείς ήρθατε και εξαγγείλατε τον Μάιο ένα μέτρο αναγκαίο για το Ταμείο Επανασυνδέσεων. Το είχε υλοποιήσει ο ΣΥΡΙΖΑ με δική του νομοθεσία. Είναι συγκεκριμένα στον ν.4508/2017 για το οποίο δεν έχετε ακόμη βγάλει την υπουργική απόφαση.

Και, κυρία Πρόεδρε, γι’ αυτό βλέπετε να χρησιμοποιούνται τέτοιες εκφράσεις. Ναι, κύριε Οικονόμου, είναι επικοινωνιακό παιχνίδι να παίζεις με την ανάγκη των συνανθρώπων που τους κόβουν το ρεύμα, να ανακοινώνεις δύο μήνες μετά την πανδημία στις 18 Μαΐου ότι θα υπάρχει ειδικός λογαριασμός και να έρχεστε σήμερα 1η Ιουλίου στη Βουλή και να τολμάτε να πείτε ότι δεν υπάρχει ακόμη υπουργική απόφαση εφαρμογής.

Δηλαδή, κυρία Πρόεδρε, να καταγραφεί. Πρώτη Ιουλίου δεν υπάρχει υπουργική απόφαση έστω για χίλια διακόσια πενήντα νοικοκυριά πώς θα συνδεθεί το ρεύμα. Είναι τραγικό, κύριε Οικονόμου, να το λέτε αυτό. Δεν είναι απλά κοινωνική αναλγησία, είναι πολιτική απάτη αυτό που κάνετε. Γιατί δεν είναι μόνο το επιτελικό μπάχαλο. Ανακοινώσατε κάτι πριν από δύο μήνες το οποίο δεν ξέρετε πώς θα εφαρμοστεί ακόμα; Αλλά παίζετε με την ανάγκη των ανθρώπων και χρησιμοποιείτε και λογοπαίγνια, τα οποία δεν σας αντιστοιχούν.

Λέτε λοιπόν: «Η ΔΕΗ ήταν υπό κατάρρευση. Τι θα γινόταν σήμερα αν συνέχιζε η προηγούμενη κυβέρνηση;». Θα σας πω εγώ. Πρώτον, δεν θα είχαν εφαρμοστεί στους πολίτες που δεν μπορούν να πληρώσουν 500 εκατομμύρια άδικες αυξήσεις -500 εκατομμύρια από 1η Σεπτεμβρίου 2019 χωρίς λόγο- για να βγαίνετε τώρα και να λέτε ότι η ΔΕΗ θα έχει κέρδη.

Δηλαδή κόβετε το ρεύμα σε ανθρώπους που δεν μπορούν να πληρώσουν για να έχει κέρδη η ΔΕΗ; Και γιατί δε χρησιμοποιείτε σήμερα τη δυνατότητα ότι το κόστος παραγωγής ενέργειας είναι στο μισό του κόστους πώλησης, για να βοηθήσετε την ελληνική οικονομία και τα ελληνικά νοικοκυριά;

Διότι τώρα για να ξεκινήσουμε χρειαζόμαστε φθηνή ενέργεια. Μπορεί η ΔΕΗ σήμερα να παίξει τον ρόλο του ενεργειακού πυλώνα της χώρας. Έχει το μισό κόστος παραγωγής από το κόστος πώλησης. Άρα, μπορεί να ενισχύσει και την ελληνική βιομηχανία και τη μικρομεσαία επιχειρηματικότητα και τα νοικοκυριά στα οποία κόβετε το ρεύμα. Εσείς όμως τέτοια ενεργειακή πολιτική κάνετε, αλλά δεν ενεργοποιείτε το ταμείο επανασυνδέσεων.

Πάντως, μπορώ να σας πω σίγουρα, κύριε Υφυπουργέ, ότι αν ήταν ακόμη ο ΣΥΡΙΖΑ κυβέρνηση, πρώτον, η ΔΕΗ δεν θα είχε golden boys με πενταπλάσια αμοιβή απ’ αυτή που είχε πριν ο διευθύνων σύμβουλος –τα ξέρει καλά ο κ. Σκρέκας, ήταν τομεάρχης στο αντίστοιχο αντικείμενο-, δεν θα είχε ιδιωτικοποιημένο δίκτυο ενέργειας που ξεπουλάτε τώρα, όπως επίσης θα είχε Ταμείο Επανασυνδέσεων, γιατί θα είχε εφαρμοσμένη την πολιτική του ΣΥΡΙΖΑ.

Διότι πρέπει να σας πω ότι εμείς ενεργοποιήσαμε ένα εργαλείο για εξίμισι χιλιάδες νοικοκυριά σε μια περίοδο που υπήρχε θετικός δείκτης εργασίας, θετικός δείκτης ΑΕΠ, αλλά και ήμασταν μέσα στο μνημόνιο και μπορούσαμε ακόμη και τότε να δημιουργήσουμε το Ταμείο Επανασυνδέσεων.

Εσείς τώρα με αρνητικό δείκτη ανεργίας, αρνητικό δείκτη ΑΕΠ, χωρίς τους περιορισμούς του μνημονίου, έχετε μια υπουργική απόφαση που ακόμη τη γράφετε εδώ και τέσσερις μήνες μετά την πανδημία και ενώ οι άλλες χώρες της Μεσογείου έχουν προχωρήσει σε αυτά τα μέτρα!

Και δεν μπορώ, κυρία Πρόεδρε, να μην πω κάτι για το θέμα της φιλανθρωπίας προς την κυρία αυτή την οποία χρησιμοποίησε ως παράδειγμα ο κ. Οικονόμου.

Προσέξτε, εμείς το παράδειγμα της άνεργης ξενοδοχοϋπαλλήλου το βάλαμε γιατί θεωρούμε ότι είναι δικαίωμα όλων των πολιτών η εργασία και η πρόσβαση στην ενέργεια. Εσείς θεωρείτε φιλανθρωπία και χατίρι το γεγονός ότι βρέθηκε δουλειά για μια κυρία, όμως εμείς μιλάμε για το αν θα έχουν όλοι οι πολίτες πρόσβαση στην εργασία και όλοι οι πολίτες πρόσβαση στην ενέργεια.

Και προφανώς, δεν μιλάμε για τους κακοπληρωτές και τους μπαταχτσήδες, γιατί κακοπληρωτές και μπαταχτσήδες είναι αυτοί με τους οποίους κάνετε εσείς συνήθως συμφωνίες για να ιδιωτικοποιήσετε τα δίκτυα και να δώσετε τη ΔΕΗ, τον ΔΕΔΔΗΕ, τον ΑΔΜΗΕ, αλλά και το δίκτυο φυσικού αερίου.

Άρα, εδώ υπάρχει μια μεγάλη διαφορά, κύριε Οικονόμου. Η νεοφιλελεύθερη Νέα Δημοκρατία δεν αντιλαμβάνεται ως κοινωνικό δικαίωμα την εργασία και την ενέργεια. Εμείς θεωρούμε ότι η εργασία και η αξιοπρεπής διαβίωση είναι δικαίωμα και αυτό το δικαίωμα σάς λέμε να ανακοινώσετε πώς θα εφαρμοστεί.

Τέσσερις μήνες στην πανδημία δεν ξέρουμε την υπουργική απόφαση, κανένας δεν έχει πάει στο Ταμείο Επανασυνδέσεων, κόβεται το ρεύμα από ευάλωτες κοινωνικές ομάδες. Έχουμε πληθώρα περιστατικών στη Θεσσαλονίκη μακροχρόνια ανέργων, πασχόντων που χρειάζονται το ψυγείο για να έχουν τα φάρμακα και τους κόβουν το ρεύμα. Χρειάζονται «καλλιτέχνες» και κάνουν δικές τους επανασυνδέσεις κακώς, γιατί τους κόβουν το ρεύμα και δεν έχουν δουλειά, εξαιτίας της πολιτικής του κ. Μητσοτάκη.

Και σας ρωτάω εσείς τι θα κάνετε. Εμείς ξέρουμε πάρα πολύ καλά τι κάναμε στη ΔΕΗ. Μειώσαμε τουλάχιστον ένα δισεκατομμύριο τον δανεισμό από τη ΔΕΗ που μας παρέδωσε η κυβέρνηση στην οποία συμμετείχε και ο παρακαθήμενος σε εσάς. Καλά είναι τα μυστικά να λέγονται, αλλά να λέγονται φωναχτά μέσα στην Αίθουσα όμως.

Εδώ λοιπόν χρειαζόμαστε κάτι συγκεκριμένο. Η ΔΕΗ σήμερα μπορεί να αποτελέσει πυλώνα ενεργειακής ασφάλειας της χώρας, όχι μόνο κέντρο αυξήσεων και διακοπών ρευματοδότησης. Έχει τη δυνατότητα σήμερα να στηρίξει τα νοικοκυριά και τις επιχειρήσεις.

Και ζητάμε να μάθουμε τι μέτρα θα πάρετε συγκεκριμένα και τιμολογιακής πολιτικής, αλλά και κοινωνικής πολιτικής, διότι δυστυχώς, οι διακοπές ρευματοδότησης συνεχίζονται, κύριε Οικονόμου.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ. Μιλάτε ήδη πέντε λεπτά.

**ΣΩΚΡΑΤΗΣ ΦΑΜΕΛΛΟΣ:** Έχετε να μας πείτε κάτι συγκεκριμένο; Να μας πείτε συγκεκριμένα πότε θα βγει η υπουργική απόφαση και αν θα ενισχύσετε το Ταμείο Επανασυνδέσεων, διότι αυτό έχει ανάγκη η κοινωνία και όχι αυξήσεις και ιδιωτικοποιήσεις που κάνει η δική σας Κυβέρνηση.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο κύριος Υπουργός.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Ευχαριστώ και τον κ. Φάμελλο. Μου έδωσε πολλά πατήματα. Δεν ξέρω σε τι θα προλάβω να απαντήσω απ’ όλα αυτά.

Πρώτον, μου κάνει εντύπωση που αναφερθήκατε στην νεοφιλελεύθερη Κυβέρνηση της Νέας Δημοκρατίας. Μέχρι πρόσφατα ήταν ακραία νεοφιλελεύθερη. Ξαφνικά έγινε σκέτη. Αυτό είναι μια πρόοδος. Δεν ακούω τον τελευταίο καιρό το «ακραίο».

Είπατε για τις άλλες χώρες της Μεσογείου. Υπήρχε κανείς αυτοματισμός, επειδή, ας υποθέσουμε, στις άλλες χώρες δεν υπήρξαν τέτοια προβλήματα, θα γινόταν και στην Ελλάδα; Για να γίνει αυτό, πρέπει κάποιος να ενεργήσει. Στην Ελλάδα ενήργησε η Κυβέρνηση. Το ότι το έκαναν και οι υπόλοιπες χώρες, καλά έκαναν, αυτό όμως…

**ΣΩΚΡΑΤΗΣ ΦΑΜΕΛΛΟΣ:** Θέλετε γι’ αυτό χειροκρότημα…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αφήστε τον κύριο Υπουργό να μιλήσει, σας παρακαλώ.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** …δεν σημαίνει ότι αυτό που γίνεται στις άλλες χώρες, θα γίνει και σε εμάς. Θυμίζω το πρώτο εξάμηνο του 2015, όταν όλες οι ευρωπαϊκές χώρες που ήταν μέσα στην Ευρωζώνη, παρέμεναν στην Ευρωζώνη και εμείς φτάσαμε στο χείλος του γκρεμού, χάρη στην έξυπνη διαπραγμάτευση που είχατε κάνει τότε και στις μπλόφες.

Άρα, λοιπόν, δεν υπάρχει κανένας αυτοματισμός, το ότι επειδή κάτι γίνεται στο εξωτερικό, θα γίνει και στην Ελλάδα. Πρέπει να υπάρχει μια κυβέρνηση σοβαρή για να τα κάνει αυτά.

Για να δούμε ποιο είναι το πραγματικό πρόβλημα, διότι αναφερθήκατε σε μεγάλα λόγια κ.λπ.. Για να δούμε πόσες συνδέσεις κόπηκαν; Στην περίοδο από τον Μάρτιο ως τον Ιούνιο του 2020 υποβλήθηκαν από τους παρόχους στον ΔΕΔΔΗΕ περίπου εβδομήντα πέντε χιλιάδες αιτήματα για διακοπή απενεργοποίησης μετρητών παροχής. Από αυτά έγιναν δεκτά τα σαράντα οκτώ χιλιάδες. Τα υπόλοιπα απερρίφθησαν.

Στο ίδιο διάστημα εκτελέστηκαν από τον ΔΕΔΔΗΕ περίπου πενήντα χιλιάδες διακόσια αιτήματα επανασύνδεσης. Από αυτά τα σαράντα τρεις χιλιάδες περίπου αφορούσαν διακοπές, που είχαν γίνει ακριβώς το προηγούμενο διάστημα, πάλι με αίτηση των παρόχων. Άρα, λοιπόν το 90% των διακοπών σε αυτή την περίοδο επανασυνδέθηκε και στο υπόλοιπο 10% μην ξεχνάμε ότι υπάρχουν και οι στρατηγικοί κακοπληρωτές. Άρα, λοιπόν αυτοί που πραγματικά δεν επανασυνδέθηκαν τελικά είναι πάρα πολύ λίγοι.

Αυτά είναι τα πραγματικά γεγονότα, από εκεί και πέρα, μεγάλα λόγια μπορεί να λέει οποιοσδήποτε για ανθρωπιστικές κρίσεις κ.λπ.. Να δούμε όμως ποια είναι η πραγματικότητα. Η πραγματικότητα είναι αυτή.

Από εκεί και πέρα να δούμε και ορισμένα άλλα ενδιαφέροντα πράγματα. Στις 17 Μαρτίου ζήτησε ο ΣΥΡΙΖΑ να μην πραγματοποιηθεί καμμία διακοπή παροχής φυσικού αερίου, ηλεκτρικού ρεύματος και νερού, στις 17 Μαρτίου, όταν δεν ξέραμε ακόμα ποια θα ήταν η πορεία της κρίσης του κορωνοϊού και όταν δεν ξέραμε επίσης τι συνολικά ποσά θα χρειαζόταν η χώρα για όλα τα πεδία και τους τομείς οι οποίοι θα θίγονταν.

Εσείς ξεχάσατε, νομίζω, τότε ότι το λεφτόδεντρο δεν υπάρχει πια και ξανασκεφτήκατε ότι μπορεί για ένα συγκεκριμένο πεδίο να αρχίσουμε να κόβουμε φρούτα από το λεφτόδεντρο για να αντιμετωπίσουμε το πρόβλημα στο συγκεκριμένο πεδίο και να μην κάνουμε τίποτα για τα άλλα, διότι δεν υπήρχε καμμία αίσθηση του πού ακριβώς θα φτάσει η κρίση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Έπρεπε λοιπόν να προχωρήσουμε με προσοχή και με σωφροσύνη. Έγιναν όμως μέτρα και όπως σας απέδειξα, με τα στοιχεία που σας παρέθεσα, οι πραγματικές διακοπές ήταν ελάχιστες.

Υπάρχει επίσης στην ερώτηση –δεν ξέρω, μπορεί και να το είπατε- το εξής: «Η κοινωνική αναλγησία της Κυβέρνησης αποκρύπτει εξυπηρετήσεις ημετέρων» και υποθέτω αυτό συνδέεται και με αυτό που είπατε για απάτη.

Είναι δυνατόν εσείς να μιλάτε σήμερα, στη σημερινή συγκυρία, για εξυπηρετήσεις ημετέρων; Το «μαγαζί» έχει κλείσει. Το «μαγαζί» δεν κάνει πια εξυπηρετήσεις, γιατί βρίσκεται αλλού το «μαγαζί». Το να μιλάτε σήμερα, στη σημερινή συγκυρία, τις τελευταίες δέκα μέρες που έχει γίνει πασίγνωστο το τι έγινε την περίοδο του ΣΥΡΙΖΑ και των κατά καιρούς συνεταίρων της κυβέρνησης του ΣΥΡΙΖΑ…

**ΣΩΚΡΑΤΗΣ ΦΑΜΕΛΛΟΣ:** Τι έγινε;

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Το τι έγινε πραγματικά είναι προκλητικό, αλλά αν σας αρέσει, εμάς δεν μας πειράζει. Αυτό που θυμίζετε σε όλο τον κόσμο είναι το τι κάνατε εσείς.

Και για να πάω και σε ένα τελευταίο…

Με συγχωρείτε, κυρία Πρόεδρε, αλλά επειδή και ο κύριος Βουλευτής πήρε περισσότερο χρόνο, θα αναφερθώ και σε ένα σημείο ακόμα.

**ΣΩΚΡΑΤΗΣ ΦΑΜΕΛΛΟΣ:** Πάντως είναι άγριο να απαντάτε με…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ. Όπως μιλήσατε εσείς, μιλάει και ο κύριος Υπουργός.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Έκανα πριν την ερώτηση τι θα γινόταν αν, παρ’ ελπίδα, κυβέρνηση σήμερα ήταν ο ΣΥΡΙΖΑ και μου απαντήσατε διάφορα πράγματα. Θυμίζω τι έγινε όταν ο ΣΥΡΙΖΑ κλήθηκε να διαχειριστεί πραγματικές κρίσεις.

Η πρώτη κρίση ήταν το πρώτο εξάμηνο του 2015, που παραλίγο να βγούμε από την Ευρωπαϊκή Ένωση. Το τρίτο μνημόνιο ήταν καταστροφικό και άχρηστο και οφείλεται στο πρώτο εξάμηνο του ΣΥΡΙΖΑ. Δεν υπήρχε κανείς λόγος να επιβαρυνθεί η ελληνική οικονομία με 200 δισεκατομμύρια ακόμα πραγματικό κόστος όλης αυτής της ωραίας διαπραγμάτευσης. Προχώρησαν λοιπόν στο τρίτο μνημόνιο χωρίς να υπάρχει κανείς λόγος.

Επίσης, μια άλλη εξαιρετικά επιτυχημένη διαχείριση κρίσης από την κυβέρνηση του ΣΥΡΙΖΑ είναι το Μάτι. Το θυμόμαστε. Πλησιάζει η επέτειος. Και εκεί αποδείξατε πως όταν προκύπτει κάτι έκτακτο, τα αντανακλαστικά σας είναι εξαιρετικά και αντιμετωπίζετε κάθε πρόβλημα με τον καλύτερο δυνατό τρόπο!

**ΣΩΚΡΑΤΗΣ ΦΑΜΕΛΛΟΣ:** Γι’ αυτό βάλατε γενικό γραμματέα …

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Για να κλείσω, επαναλαμβάνω λοιπόν για το θέμα της ΔΕΗ, πως αν η ΔΕΗ τότε είχε χρεοκοπήσει, σήμερα η Ελλάδα όχι μόνο λόγω του κορωνοϊού –και από πριν και λόγω του κορωνοϊού- θα ήταν σε δραματική κατάσταση.

**ΣΩΚΡΑΤΗΣ ΦΑΜΕΛΛΟΣ:** Κάνατε κάτι για τους ανθρώπους;

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Καταφέραμε να ανατάξουμε τη ΔΕΗ παρά την ελεεινή κατάσταση στην οποία την δώσατε και η ανάταξη της ΔΕΗ ήταν ένας από τους παράγοντες που επέτρεψε στη χώρα να κάνει αυτό που λέτε ότι έκαναν και οι υπόλοιπες μεσογειακές χώρες, δηλαδή να μην έχουμε πρόβλημα προμήθειας ηλεκτρικού ρεύματος.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Θα παρακαλέσω και τους κυρίους συναδέλφους, αλλά και τους κυρίους Υπουργούς να παραμένουν στον χρόνο τους, γιατί ήδη έχει περάσει η ώρα και έχουμε νομοθετική εργασία.

Συνεχίζουμε με την πέμπτη με αριθμό 874/29-6-2020 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Χωρίς κατάλληλη ειδική μελέτη συνεχίζεται το περιβαλλοντικό έγκλημα στο λιμάνι του Πειραιά».

Θα απαντήσει επίσης ο Υφυπουργός Περιβάλλοντος και Ενέργειας κ. Δημήτριος Οικονόμου.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, τα έργα για την επέκταση του λιμανιού του Πειραιά είναι τεράστια. Μιλάμε για ένα έργο, μια προβλήτα η οποία βγαίνει προς τον Αργοσαρωνικό, στην Πειραϊκή για να υποδεχτεί κάποια στιγμή επτά, ίσως και παραπάνω, υπερκρουαζιερόπλοια.

Τέτοια έργα μας λέει ο Συνήγορος του Πολίτη, μας λέει το Συμβούλιο της Επικρατείας, μας λένε οι ευρωπαϊκές οδηγίες ότι απαιτούν στρατηγική μελέτη περιβαλλοντικών επιπτώσεων, για όλα τα έργα που προβλέπει το master plan του Πειραιά.

Η Κυβέρνησή σας προχωρά -και η προηγούμενη, η κυβέρνηση του ΣΥΡΙΖΑ προχώρησε- στην αδειοδότηση, στο να επιτρέψει να γίνονται αυτά τα έργα και να γιορτάζονται με την «COSCO» τα εγκαίνιά τους χωρίς τις απαραίτητες μελέτες. Αυτή τη στιγμή έχουμε και βυθοκορήσεις, δηλαδή τα έργα εκβάθυνσης. Όλα αυτά τα τοξικά και επικίνδυνα ιζήματα που έχουν συσσωρευτεί στο λιμάνι του Πειραιά για τόσα χρόνια, η «COSCO» παράνομα τα πήρε και τα πέταξε σε διάφορα σημεία στον Αργοσαρωνικό, χωρίς κάποια μελέτη.

Στη μόνη μελέτη που έχει υπάρξει, μας ενημερώνει το ΕΛΚΕΘΕ ότι οι μεθοδολογίες που εφαρμόστηκαν είναι αναντίστοιχες με τη διεθνή βιβλιογραφία και τις διεθνείς κατευθυντήριες γραμμές. Συγκεκριμένα η μεθοδολογία της μελέτης έχει εφαρμογή σε περιπτώσεις απόθεσης σε χερσαίο χώρο, ενώ αυτή η μελέτη προβλέπει την απόρριψη των βυθοκορημάτων στο θαλάσσιο χώρο.

Κύριε Υπουργέ, τώρα που και το Συμβούλιο της Επικρατείας αναστέλλει αυτή την παράνομη διαδικασία, θέλουμε επιτέλους να βγείτε και να μας πείτε τι ποσότητες βυθοκορημάτων έχουν απορριφθεί παρανόμως και σε ποιες περιοχές απορρίφθηκαν. Γιατί ακόμα και αυτή η ανυπόστατη μελέτη προέβλεπε συγκεκριμένες περιοχές απόρριψης.

Πείτε μας πού απορρίφθηκαν; Ποιες ποινικές κυρώσεις θα υπάρξουν και ποιες είναι οι κυρώσεις στις οποίες έχετε προχωρήσει για τις παράνομες εργασίες της «COSCO» που σταμάτησε το Συμβούλιο της Επικρατείας;

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Ας δούμε τα πραγματικά δεδομένα. Είπατε ότι έγιναν αυτές οι εργασίες χωρίς περιβαλλοντική αδειοδότηση. Υπάρχει μια πρώτη περιβαλλοντική αδειοδότηση, που έγινε το 2013 και μια δεύτερη περιβαλλοντική αδειοδότηση που έγινε πριν δύο περίπου χρόνια, τον Ιούλιο του 2018, από την προηγούμενη κυβέρνηση. Άρα, λοιπόν, υπήρχε περιβαλλοντική αδειοδότηση. Δεν έγιναν χωρίς περιβαλλοντική αδειοδότηση, πρώτο το κρατούμενο.

Δεύτερον, αναφέρεστε σε παράνομες διαδικασίες. Κοιτάξτε, μια διαδικασία είναι παράνομη, όταν αυτή χαρακτηριστεί ως τέτοια με μια κατάλληλη διαδικασία, δηλαδή από τα δικαστήρια. Μέχρι τότε δεν έχουμε παράνομες διαδικασίες. Αυτό που έγινε είναι ότι υπήρξαν καταγγελίες, που έγιναν πρόσφατα. Πότε ακριβώς; Το κεντρικό λιμεναρχείο του Πειραιά εξέδωσε άδεια –είναι πολύ πρόσφατο, γι’ αυτό αναφέρω την ημερομηνία, για να είναι σαφές- απόρριψης βυθοκορημάτων στις 11 Μαρτίου του τρέχοντος έτους.

Υπήρξαν καταγγελίες στη συνέχεια. Έγινε έλεγχος από το τμήμα περιβάλλοντος της Περιφερειακής Ενότητας Πειραιά και Νήσων. Έγινε αυτοψία στις 15 Μαΐου δηλαδή πολύ πρόσφατα. Προέκυψαν κάποια πρώτα ευρήματα αρνητικά από τις αυτοψίες. Και στη συνέχεια προχώρησε και το Συμβούλιο της Επικρατείας στην αναστολή των εργασιών.

Όλα αυτά είναι η πραγματικότητα. Δεν ευθύνεται η Κυβέρνηση για αυτά, ούτε έχει κάνει κάτι το οποίο είναι αντίθετο στο νόμο ή αντίθετο στην κοινή λογική. Έγιναν καταγγελίες. Ακολουθήθηκε η κανονική διαδικασία. Το Συμβούλιο της Επικρατείας, όπως έχει δικαίωμα, άλλωστε, είναι και ο ρόλος του αυτός, επενέβη και ζήτησε την αναστολή. Και έχει γίνει αναστολή. Δεν υπάρχει κάτι παράνομο. Το παράνομο θα ήταν αν μετά την αναστολή συνεχιζόντουσαν οι ενέργειες.

Δεν μπορούμε επίσης, όταν δεν έχουμε κάτι παράνομο, να επιβάλουμε κυρώσεις. Για να επιβληθεί κύρωση πρέπει να έχει προκύψει με μια κανονική διαδικασία ότι κάποιος έχει κάνει μια παρανομία. Όταν προκύψει, ασφαλώς θα επιβληθούν και οι κυρώσεις. Αυτή τη στιγμή δεν μπορούμε να επιβάλουμε κυρώσεις για κάτι επειδή απλώς κάποιοι το λένε. Πρέπει να υπάρξει επίσημη επιβεβαίωση.

Από εκεί πέρα, με βάση τις μελέτες περιβαλλοντικών επιπτώσεων, είχε προσδιοριστεί ότι θα χρειαστούν για βυθοκόρηση ποσότητες περίπου τριακόσιες χιλιάδες κυβικά μέτρα συνολικά για όλο το έργο. Αυτό που έχει γίνει μέχρι σήμερα είναι εκατόν δεκαπέντε χιλιάδες κυβικά μέτρα. Δηλαδή είναι το ένα τρίτο περίπου της αρχικά εκτιμώμενης ποσότητας. Άρα δεν έχει υπάρξει καμμία υπέρβαση ούτε όσον αφορά αυτό το θέμα.

Θα συνεχίσω στα υπόλοιπα θέματα στη δευτερολογία μου.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, επιτέλους πρέπει να σταματήσει αυτή η ιστορία. Θέλετε να παίξετε τον ρόλο του «επιστημονικού άλλοθι» της Κυβέρνησης. Δεν υπάρχει φορέας, δεν υπάρχει θεσμικό όργανο αυτού του κράτους που να μην λέει ότι αυτά τα έργα είναι παράνομα.

Το κείμενο του Συνηγόρου του Πολίτη λέει ότι η στρατηγική μελέτη περιβαλλοντικών επιπτώσεων, που δεν είχε κατατεθεί καν στη ΔΙΠΑ, προβλέπεται από την κοινοτική οδηγία 2001/42 και είναι απαραίτητη για έργα τέτοιας κλίμακας.

Άρα, εσείς μιλάτε για μια μελέτη περιβαλλοντικών επιπτώσεων μιας ΑΕΠΟ η οποία παρανόμως ανανεώνεται από το 2006. Το μεγαλύτερο λιμάνι της χώρας έχει την ίδια έγκριση περιβαλλοντικών όρων από το 2006. Και αντί να μας πείτε «ντρέπομαι ως Υφυπουργός χωροταξίας» έρχεστε να το υπερασπιστείτε αυτό το πράγμα; Τι θα διδάσκετε μετά στους φοιτητές σας;

Λέτε ότι έχει αρνητικά ευρήματα και ότι δεν έχουμε πιάσει τον ΟΛΠ να κάνει παράνομες ενέργειες; Τι χρειάζεται παραπάνω; Ότι πήγαν οι ελεγκτές και τον εντόπισαν να παρανομεί; Ποια είναι τα αρνητικά ευρήματα αυτά που παρουσιάσατε αλλιώς;

Έχουμε μετά το ΕΛΚΕΘΕ, το οποίο είναι ο επίσημος φορέας του κράτους για τα θέματα θαλάσσιων ερευνών. Μας λέει ότι η μελέτη περιβαλλοντικών επιπτώσεων που εγκρίνατε με παράταση στη παράταση και οι δύο κυβερνήσεις –αλλά τώρα εσείς είστε Υφυπουργός- στους περιβαλλοντικούς όρους του ΟΛΠ είναι εντελώς ανερμάτιστη. Στηρίζεται σε μια μεθοδολογία πρωτοφανή. Πήρε μια κυρία από το Πολυτεχνείο τη μεθοδολογία για τα στερεά και την εφάρμοσε στα βυθοκορήματα στη θάλασσα. Τέτοιες μελέτες εγκρίνει το Υπουργείο; Έτσι βγαίνουν όλα αυτά τα έργα, που βλέπουμε τα αιολικά δίπλα σε όρνεα και τα λιμάνια με ένα πιο βαθύ τοξικό και προβληματικό ίζημα, το οποίο έχει τεκμηριωθεί από το ΕΛΚΕΘΕ και θα το ρίχνετε στον Αργοσαρωνικό και θα το διασπείρετε στις παραλίες όπου υπάρχουν λουόμενοι;

Σας καλούμε, κύριε Υφυπουργέ, να σταματήσετε αυτό το παράνομο έργο. Να ακούσετε τη νομολογία του Συμβουλίου της Επικρατείας, τις αποφάσεις του Συνηγόρου του Πολίτη και την ευρωπαϊκή νομοθεσία, πριν βρεθούμε ξανά να πληρώνουμε πρόστιμα όλοι μας -γιατί είναι από τον δημόσιο προϋπολογισμό- για τις χάρες που κάνετε στην «COSCO».

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Εξακολουθείτε να λέτε ανακρίβειες. Σας απάντησα ότι οι περιβαλλοντικές αδειοδοτήσεις έχουν γίνει με τη νόμιμη διαδικασία. Το να τις χαρακτηρίζει κάποιος παράνομες επειδή δεν του αρέσουν, δεν σημαίνει ότι τις καθιστά παράνομες.

Υπάρχουν συγκεκριμένες διαδικασίες μέσω των οποίων κάποιος μπορεί να προσφύγει στα αρμόδια όργανα της πολιτείας για να προσφύγει εναντίον μιας ΑΕΠΟ η οποία είναι παράνομη. Αυτό δεν έχει γίνει. Τώρα αν λέτε εσείς ότι είναι παράνομη επειδή εσάς σας φαίνεται έτσι, είναι δικαίωμά σας, αλλά δεν την καθιστά παράνομη πραγματικά. Πρώτο σημείο είναι αυτό.

Δεύτερο σημείο, για τις έρευνες και τις μελέτες. Η μελέτη του Εθνικού Μετσόβιου Πολυτεχνείου το 2017 τι έκανε; Πρώτον, τεκμηρίωσε τη μη ύπαρξη ρύπανσης στο θαλάσσιο περιβάλλον με δοκιμές εκπλυσιμότητας, βάσει της απόφασης 2033/33 της ευρωπαϊκής κοινότητας. Βάσει αυτής της απόφασης, αυτήν τη μέθοδο -όχι μεθοδολογία, δεν λέει τη μεθοδολογία, λέει μέθοδος- εφάρμοσε. Επίσης, έκανε και χαρακτηρισμό των δειγμάτων ως προς την επικινδυνότητά τους, με βάση το παράρτημα 3 του ν.4042/2012. Αυτά έκανε αυτή η μελέτη. Αυτές είναι οι επίσημες διαδικασίες και μέθοδοι που χρησιμοποιεί η ελληνική πολιτεία και που χρησιμοποιούνται και στην Ευρωπαϊκή Ένωση. Αυτά εφαρμόστηκαν.

Αν κάποιος έχει αντίρρηση, φυσικά μπορεί να έχει την αντίρρηση, αλλά πρέπει να ακολουθήσει μια σοβαρή διαδικασία για να ανατρέψει αυτή την έρευνα. Και εσείς επικαλείστε και μάλιστα στο κείμενο της ερώτησης υπάρχει και η έκφραση η περίεργη ότι είναι δεδομένο. Είναι δεδομένο ότι έχει αποδειχθεί ότι η έρευνα του Πολυτεχνείου είναι λάθος. Πώς είναι δεδομένο;

Τι έγινε στην πραγματικότητα; Αυτό που έγινε είναι ότι η έρευνα έγινε το 2017 και τώρα το 2020 ο σύλλογος εργαζομένων του ΕΛΚΕΘΕ διαπίστωσε, κατά την άποψή του, δηλαδή τρία χρόνια μετά, ότι αυτή η έρευνα δεν είναι μεθοδολογικά –εδώ είναι μεθοδολογικό και όχι μεθοδικό- άρτια. Το θυμήθηκαν τώρα δηλαδή.

**ΚΡΙΤΩΝ - ΗΛΙΑΣ ΑΡΣΕΝΗΣ:** Είναι ανακρίβειες. Το ΕΛΚΕΘΕ το ίδιο το είπε.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Είπαν, κατά την άποψή τους, γιατί δεν έκαναν έρευνα οι ίδιοι. Για μια έρευνα που έχει εφαρμόσει όλες τις νόμιμες και τις προβλεπόμενες διαδικασίες τρία χρόνια μετά σκεφτήκαν ότι έγινε εκεί κάτι μεθοδολογικά προβληματικό. Τρία χρόνια μετά. Και ούτε έκαναν έρευνα. Αυτή είναι μια καταγγελία ενός συλλόγου εργαζομένων. Δεν είναι το ΕΛΚΕΘΕ.

Αυτά δεν είναι, λοιπόν, αποδείξεις. Και πραγματικά όταν τρία χρόνια μετά, τώρα το θυμήθηκαν ότι η έρευνα του Πολυτεχνείου είναι μεθοδολογικά μη άρτια είναι αστείο, πραγματικά δεν είναι σοβαρό επιχείρημα. Και προφανώς δεν ισχύει αυτό, το ότι είναι δεδομένο ότι αυτή η έρευνα του Πολυτεχνείου είναι προβληματική, τρία χρόνια μετά.

Εν πάση περιπτώσει, τι έχει κάνει η πολιτεία σε σχέση με το ΕΛΚΕΘΕ που είναι όντως ο σύμβουλος της πολιτείας για αυτά τα ζητήματα. Έστειλε την αίτηση ανανέωσης των περιβαλλοντικών όρων και την περιβαλλοντική μελέτη, η οποία υπάρχει αυτή τη στιγμή -σήμερα- σε διαδικασία, στο ΕΛΚΕΘΕ για γνωμοδότηση. Το έχει στείλει στο ΕΛΚΕΘΕ. Περιμένουμε να δούμε τι θα πει το ΕΛΚΕΘΕ. Όχι στον σύλλογο εργαζομένων βέβαια. Το θέμα είναι επιστημονικό και όχι συνδικαλιστικό. Ο κάθε φορέας έχει το δικό του πεδίο αρμοδιοτήτων. Ένας σύλλογος εργαζομένων ασχολείται με τα συνδικαλιστικά. Στο σύλλογο των εργαζομένων δεν είναι μόνο οι επιστήμονες, είναι οι πάντες, και δικαίως. Η επιστημονική πλευρά είναι αρμοδιότητα του ΕΛΚΕΘΕ συνολικά. Και στο ΕΛΚΕΘΕ στείλαμε τη μελέτη περιβαλλοντικών επιπτώσεων.

Άρα, νομίζω ότι είναι υπερβολές όλα αυτά που λέτε. Δεν υπάρχει θέμα να κάνουμε κάτι άλλο, να κάνουμε εμείς παράνομες ενέργειες πριν αποδειχθεί ότι κάποιες ενέργειες είναι παράνομες. Η απόφαση του Συμβουλίου της Επικρατείας εφαρμόζεται στο ακέραιο. Δεν μπορεί να κάνει αυτή τη στιγμή κάτι άλλο η Κυβέρνηση. Αν έκανε κάτι άλλο, θα αυθαιρετούσε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Στην δεύτερη με αριθμό 877/29-6-2020 επίκαιρη ερώτηση δεύτερου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Αγροτικής Ανάπτυξης και Τροφίμων, με θέμα: «Επέκταση της χρηματοδότησης του Προγράμματος Αγροτικής Ανάπτυξης (ΠΑΑ) 2014 - 2020 στους νεοενταγμένους στη βιολογική γεωργία» θα απαντήσει ο Υφυπουργός Αγροτικής Ανάπτυξης και Τροφίμων κ. Κωνσταντίνος Σκρέκας.

Κύριε συνάδελφε, έχετε δύο λεπτά αυστηρά για την ερώτησή σας.

**ΕΥΑΓΓΕΛΟΣ ΑΠΟΣΤΟΛΟΥ:** Πιστεύω, κύριε Υπουργέ, να συμφωνούμε στη στήριξη της βιολογικής γεωργίας ότι αποτελεί προτεραιότητα για τον αγροτικό χώρο. Μια προτεραιότητα, όμως, η οποία περνά μέσα από τη μετατροπή του 25% της γεωργικής γης σε βιολογικές καλλιέργειες. Πράγμα που αποτελεί ένα στόχο μέχρι το 2030, στο πλαίσιο της γνωστής στρατηγικής «από το χωράφι στο πιάτο» για να υπάρξει βασικά μείωση των χημικών ουσιών στην παραγωγή τροφίμων.

Όμως, αυτή η περίοδος μετατροπής προσθέτει μεγάλες δυσκολίες στις βιολογικές μας εκμεταλλεύσεις και αυτό συμβαίνει γιατί οι βιολογικές μέθοδοι συχνά οδηγούν σε χαμηλότερες αποδόσεις, ενώ παράλληλα τα τρόφιμα που παράγονται κατά τη διάρκεια αυτής της περιόδου δεν μπορούν να πετύχουν την ίδια τιμή.

Για τον λόγο αυτόν τόσο η Ευρωπαϊκή Ένωση όσο και τα κράτη-μέλη μπορούν από μόνα τους να προσφέρουν διάφορα μέτρα στήριξης για να βοηθήσουν τους βιοκαλλιεργητές να ξεκινήσουν.

Για τον λόγο αυτόν εμείς πήραμε απόφαση και «τρέξαμε» το μέτρο 11 που αφορά στις βιολογικές καλλιέργειες του Προγράμματος Αγροτικής Ανάπτυξης με δύο υπομέτρα, ένα που αφορά το 11.1, δηλαδή τους νεοεισερχόμενους και το 11.2 που αφορά τους ενταγμένους ήδη στη βιολογική γεωργία. Το υπομέτρο 11.1 είναι τριετούς διάρκειας και είχε τρεις διαδοχικές προσκλήσεις τον Ιανουάριο του 2017, τον Μάρτιο και τον Δεκέμβριο του 2018.

Αναγνωρίζοντας, λοιπόν, εμείς τις ανάγκες των νεοενταγμένων παραγωγών στο συγκεκριμένο υπομέτρο λόγω της δυσκολίας συνέχισης της βιολογικής γεωργίας, δώσαμε τη δυνατότητα μετά την επιτυχή ολοκλήρωση της τριετούς δέσμευσής τους για μετατροπή του συστήματος καλλιέργειας εκτροφής σε βιολογική, να μπορούν, εφόσον το επιθυμούν και μετά από σχετική πρόκληση, να ενταχθούν στις αντίστοιχες δράσεις του υπομέτρου 11.2, δηλαδή πενταετούς συνολικής διάρκειας με δυνατότητα γι’ αυτές και μιας ετήσιας παράτασης μετά τη λήξη της αρχικής περιόδου και μετά από σχετική πρόσκληση, εφόσον βεβαίως υπάρχουν τα χρήματα.

Ενώ, λοιπόν, οι δικαιούχοι του υπομέτρου 11.1 για ένταξη το 2017 ολοκλήρωσαν τις δεσμεύσεις που ανέλαβαν, περίμεναν την ανακοίνωση από το Υπουργείο Αγροτικής Ανάπτυξης και Τροφίμων της πρόσκλησης για τη συμμετοχή τους στο μέτρο 11.2 για άλλα δύο έτη. Κάτι τέτοιο δεν έχει ανακοινωθεί. Αυτήν την ώρα περίπου δεκαεπτά χιλιάδες νεοενταγμένοι ανησυχούν αν θα μπορέσουν να συνεχίσουν την παραγωγική τους δραστηριότητα.

Κλείνω λέγοντάς σας ότι χθεσινή είναι η γνωστοποίηση από πλευράς του Ευρωπαϊκού Κοινοβουλίου και του Συμβουλίου Υπουργών ότι προτίθενται ειδικά όσον αφορά στη βιολογική καλλιέργεια να επαναφέρουν τη διαδικασία σε πενταετή προγράμματα. Άρα, δηλαδή, απ’ όλες τις πλευρές ουσιαστικά μπορεί και υπάρχει δυνατότητα να υλοποιήσετε το συγκεκριμένο αποτέλεσμα που θέλουμε με την επίκαιρη ερώτησή μας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Αποστόλου.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και** **Τροφίμων):** Ευχαριστώ, κυρία Πρόεδρε.

Πράγματι, κύριε συνάδελφε, η σημαντικότητα και η κρισιμότητα της μετατροπής των συμβατικών καλλιεργειών σε βιολογικές καλλιέργειες είναι αναντίρρητη και αναφαίρετη και αποτελεί και στόχο της Ευρωπαϊκής Επιτροπής, από τη στιγμή που στη νέα προγραμματική περίοδο έχει βάλει ως σκοπό την αύξηση των καλλιεργούμενων εκτάσεων με βιολογικό τρόπο από το 7% που είναι σήμερα σε επίπεδο Ευρώπης, 8% σε επίπεδο Ελλάδας, στο 25% της χρησιμοποιούμενης αγροτικής γης.

Για ποιον λόγο αυτός είναι στόχος της Ευρωπαϊκής Επιτροπής, αλλά και της Ελλάδας και θα έπρεπε να είναι και όλου του πλανήτη; Διότι με τις βιολογικές καλλιέργειες παράγουμε προϊόντα τα οποία είναι πιο ασφαλή για τον καταναλωτή, πιο φιλικά στο περιβάλλον και φυσικά διατηρούμε σε καλή κατάσταση τους φυσικούς πόρους που χρησιμοποιούνται για την παραγωγή αγροδιατροφικών προϊόντων. Ποιοι είναι οι φυσικοί πόροι; Είναι το έδαφος, είναι το νερό, είναι ο αέρας. Πράγματι στόχος της Ευρωπαϊκής Επιτροπής που θα υλοποιηθεί μέσα από τη στρατηγική «Από το αγρόκτημα στο πιάτο» που συζητάμε αυτό το διάστημα, το οποίο είναι κομμάτι της ευρωπαϊκής στρατηγικής για το Green Deal, για την Πράσινη Συμφωνία, είναι να μειωθεί η χρήση των φυτοπροστατευτικών σκευασμάτων κατά 50%, να μειωθεί η περίσσια του λιπάσματος στο έδαφος κατά 50% και φυσικά να αυξηθούν, όπως είπαμε, και οι καλλιεργούμενες εκτάσεις με βιολογικό τρόπο από τα σημερινά επίπεδα στο 25%. Μ’ αυτόν τον τρόπο, όπως είπα, θα παράγουμε ασφαλέστερα και ποιοτικότερα προϊόντα στον καταναλωτή και από την άλλη θα προστατεύουμε το περιβάλλον και θα το διατηρούμε σε μια κατάσταση έτσι ώστε και οι επόμενες γενιές των αγροτών, των γεωργών και των κτηνοτρόφων να μπορούν να ασκούν τη δραστηριότητά τους με τον ίδιο ή καλύτερο τρόπο απ’ ό,τι σήμερα.

Πράγματι η Ευρώπη δίνει τη δυνατότητα ένα μεγάλο κομμάτι των πόρων που διαθέτει προς τη χώρα μας και προς άλλα κράτη-μέλη να διατεθεί για να δοθούν κίνητρα προς τους βιοκαλλιεργητές. Γιατί χρειάζεται να δοθούν κίνητρα προς τους βιοκαλλιεργητές; Διότι όταν μετατρέπεις μια συμβατική καλλιέργεια σε βιολογική, αυτό έχει ως συνέπεια τη μείωση της παραγωγής, άρα τη μείωση των παραγόμενων προϊόντων και αυτό έχει συνέπεια και στο εισόδημα του παραγωγού. Ο παραγωγός, λοιπόν, με την ίδια έκταση έχει χαμηλότερο εισόδημα. Γι’ αυτόν τον λόγο τού δίνουμε αυτήν την οικονομική ενίσχυση και τη στήριξη, για να μπορεί να μεταβεί από μια συμβατική καλλιέργεια σε μια βιολογική καλλιέργεια και βέβαια αυτό πρέπει να συνδυαστεί και με μια εκπαίδευση και αλλαγή της νοοτροπίας προς τους καταναλωτές, γιατί πρέπει να κατανοήσουν για ποιον λόγο θα πρέπει να αγοράζουν λίγο ακριβότερα, αλλά πολύ ποιοτικότερα και πολύ ασφαλέστερα αγροτικά προϊόντα, τα οποία παράγονται με βιολογικό τρόπο.

Εσείς, πράγματι την προηγούμενη περίοδο, που είχατε την τύχη να είναι η περίοδος ανάπτυξης και σχεδιασμού των μέτρων του προγράμματος αγροτικής ανάπτυξης, είχατε κατανείμει 690 εκατομμύρια ευρώ, από τα οποία τα 600 εκατομμύρια ήταν ευρωπαϊκά χρήματα και τα 90 εκατομμύρια ήταν υπερδέσμευση, ήταν χρήματα τα οποία εκτιμούσατε ότι μπορούν να βρεθούν ή να μη χρησιμοποιηθούν ίσως απ’ αυτούς οι οποίοι εντάσσονταν στο μέτρο και άρα να μη χρησιμοποιηθούν. Τελικά, όμως, φαίνεται ότι 600 εκατομμύρια είχαμε πραγματικά χρήματα για το μέτρο και σήμερα που μιλάμε επιπλέον 60 εκατομμύρια από την υπερδέσμευση χρησιμοποιούνται για να καλύψουν τις ανάγκες και τους δικαιούχους που εντάξατε εσείς.

Ενώ αυτόν τον προϋπολογισμό και αυτήν την κατανομή των χρημάτων την είχατε κάνει εσείς, είχατε προβλέψει ποιοι θα είναι οι δικαιούχοι, είχατε προβλέψει το χρονικό διάστημα για το οποίο θα δέχονταν και θα απολάμβαναν την οικονομική ενίσχυση, οπότε είχατε συγκεκριμένα κατανείμει 690 εκατομμύρια ευρώ, 600 εκατομμύρια πραγματικά χρήματα, 90 εκατομμύρια υπερδέσμευση, έρχεστε τώρα και σαν να μην έχετε συμβάλει καθόλου στον προγραμματισμό της προηγούμενης πενταετίας, ζητάτε επιπλέον 90 εκατομμύρια ευρώ που θα αποτελούν 120 -δηλαδή χρειάζονται επιπλέον 30 εκατομμύρια ως νομικές δεσμεύσεις-, για να πληρώσουμε επιπλέον δύο χρόνια περίπου δώδεκα χιλιάδες δικαιούχους που εσείς είχατε εντάξει, αλλά που δεν είχατε προβλέψει να κατανείμετε και να υπολογίσετε τα χρήματα που χρειάζονται.

Με λίγα λόγια, κύριοι συνάδελφοι, η προηγούμενη κυβέρνηση ενέταξε σε μέτρα βιολογικής καλλιέργειας έναν συγκεκριμένο αριθμό αγροτών, εκτίμησε ότι αυτοί για το χρονικό διάστημα που θα καλλιεργούσαν με βιολογικό τρόπο χρειάζονται 600 εκατομμύρια ευρώ, έβαλε επιπλέον 90 εκατομμύρια ευρώ ως υπερδέσμευση για να εντάξει ακόμα περισσότερους δικαιούχους στο πρόγραμμα και έρχονται τώρα, ενώ τα έχει κάνει η προηγούμενη κυβέρνηση αυτά, και λένε «βρείτε άλλα 90 εκατομμύρια συν 30 οι νομικές δεσμεύσεις, δηλαδή 120 εκατομμύρια ευρώ, για να συνεχίσετε, να επεκτείνετε το χρονικό διάστημα περίπου δεκατριών χιλιάδων δικαιούχων της βιολογικής γεωργίας».

Το ερώτημα είναι πολύ απλό, κύριε συνάδελφε και πρώην Υπουργέ Αγροτικής Ανάπτυξης: Εσείς που σχεδιάσατε αυτό το μέτρο, που ξέρατε ότι για τα επόμενα δύο χρόνια, αν υπήρχε η επέκταση, θα χρειάζονταν επιπλέον 120 εκατομμύρια νομικές δεσμεύσεις, γιατί δεν είχατε προβλέψει ώστε αυτά τα χρήματα να υπάρχουν σήμερα στο ταμείο και να μπορούν να πληρωθούν; Από πού θέλετε να μειώσουμε χρήματα, από ποια μέτρα θέλετε να μειώσουμε χρήματα για να πληρώσουμε αυτούς που εσείς εντάξατε και που δεν φροντίσατε να έχετε προνοήσει ώστε να μπορούν να πληρωθούν για πέντε χρόνια, αλλά να πληρωθούν μόνο για τρία; Θέλετε να μειώσουμε και να πάρουμε χρήματα από την εξισωτική και να χαθούν από εκεί χρήματα, από τους υπάρχοντες δικαιούχους, θέλετε από συνδεδεμένες, θέλετε από άλλα μέτρα του Προγράμματος Αγροτικής Ανάπτυξης; Θέλετε να μειώσουμε χρήματα και να πάρουμε χρήματα από τα σχέδια βελτίωσης; Θέλετε να μην μπορέσουμε να προχωρήσουμε στο νέο μέτρο για τη στήριξη των αγροτών από συνέπειες που θα έχουν εξαιτίας της πανδημίας του κορωνοϊού;

Πείτε μας από ποια χρήματα, από ποια μέτρα του Προγράμματος Αγροτικής Ανάπτυξης που σήμερα τρέχουν θέλετε να πάρουμε χρήματα -γιατί δεν υπάρχουν άλλα- και να τα εντάξουμε στο μέτρο των βιολογικών καλλιεργειών, ώστε να μπορέσουμε να δώσουμε τη χρονική επέκταση που εσείς ζητάτε κατά δύο έτη σε δώδεκα, δεκατρείς χιλιάδες δικαιούχους;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Ορίστε, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, η απάντησή σας στο ερώτημά μου ήταν ουσιαστικά ερώτηση προς τον ερωτώντα. Πραγματικά, λοιπόν, θα σας δώσω εγώ απάντηση. Γνωρίζω τον χώρο και θα σας βοηθήσω. Όμως, θα πρέπει να λάβετε υπ’ όψιν σας ένα πράγμα: Όσον αφορά στη διαχείριση των κοινοτικών πόρων, πέραν της τάξης που βάλαμε και πέρα από το τι έχουμε κάνει για να απαλλαγούμε από πρόστιμα, καταλογισμούς και από τις επιστροφές που έρχονται στη χώρα, κάνουμε και κάτι άλλο, κύριε Υπουργέ. Εμείς καταφέραμε να έχουμε τη δυνατότητα να χρησιμοποιούμε κάθε φορά αυτούς τους πόρους του Προγράμματος Αγροτικής Ανάπτυξης ανάλογα με το πώς διαμορφώνονται οι ανάγκες και κυρίως ανάλογα με αυτό που απαιτεί ο αγροτικός χώρος.

Ξεχάσατε ότι εμείς ήμασταν αυτοί που φέραμε τις συνδεδεμένες ενισχύσεις. Πρόκειται για ένα μέτρο που πραγματικά έχει κατευθύνει κοινοτικούς αγροτικούς πόρους προς τον συγκεκριμένο χώρο.

Εγώ, λοιπόν, σας απαντώ ως εξής: Όπως σας είπα, για να διαχειριστούμε τους πόρους, πρέπει να έχουμε μια ευελιξία. Και σας λέω εγώ τώρα ότι σας φέρνω δύο, τρία μέτρα. Έχουμε, για παράδειγμα, το μέτρο που αφορά στην ανάπτυξη των δασικών περιοχών. Είναι ένα μέτρο που όλα τα χρόνια έχει ένα πρόβλημα απορρόφησης. Και εγώ θα το πάω και πιο πέρα, λέγοντας πως αποδίδει ουσιαστικά για τον σκοπό για τον οποίο το δίνουν. Άρα, λοιπόν, μπορούμε να κάνουμε εκεί πέρα μία παρέμβαση;

Δεύτερον, μπορείτε να κάνετε μια παρέμβαση, στα θέματα που αφορούν ιδιαίτερα τα σχέδια βελτίωσης; Πανηγυρίσατε για τα σχέδια βελτίωσης, αλλά η αποδοτικότητά τους δεν φαίνεται και στο τέλος θα έχουμε πρόβλημα απορρόφησης των συγκεκριμένων ποσών, τη στιγμή που τώρα υπάρχει ανάγκη να τα κατευθύνουμε προς άλλη πλευρά. Δεν είναι πολλά, είναι 98 εκατομμύρια ευρώ. Άρα, λοιπόν, όπως σας είπα, θα πρέπει να δείτε ακόμη και το θέμα της εξισωτικής, διότι αυτό που προέχει είναι οι πόροι αυτοί να πάνε σε συγκεκριμένες δράσεις.

Και μια και μιλάμε για τη βιολογική γεωργία, θα ήθελα να σας πω ότι δεν έχετε προχωρήσει καν το μέτρο των συστημάτων παρακολούθησης πιστοποίησης των βιολογικών προϊόντων. Καταλαβαίνετε, λοιπόν, σε τι ανάγκη θα βρεθούμε.

Και επειδή αναφερθήκατε ιδιαίτερα στις ενισχύσεις του αγροτικού χώρου εξαιτίας της πανδημίας, σας απαντώ πως ό,τι έχετε δώσει μέχρι σήμερα στον αγροτικό χώρο είναι στο πλαίσιο των απορροφήσεων που γίνονται μέσω της Κοινής Αγροτικής Πολιτικής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ούτε 1 ευρώ μέχρι αυτήν τη στιγμή δεν έχετε δώσει από τον κρατικό προϋπολογισμό για την ενίσχυση του αγροτικού χώρου εξαιτίας της πανδημίας. Ακόμη και τώρα, επειδή έχετε ανακοινώσει τα 10 εκατομμύρια για τους ανθοκόμους, αμφιβάλλω αν μέχρι σήμερα έχουν μπει τα λεφτά στον λογαριασμό τους.

Άρα, λοιπόν, πέραν της καθυστέρησης, θα πρέπει να δείτε οπωσδήποτε το θέμα της βιολογικής γεωργίας, γιατί, όπως σας είπα και προηγούμενα, δεν μπορεί οι άλλες χώρες να δίνουν παρατάσεις και να διευκολύνουν διαρκώς τη βιολογική γεωργία, όταν εμείς έχουμε τις προϋποθέσεις λόγω της ποιοτικής υπόστασης των προϊόντων μας, την οποία αν μάλιστα συνδυάσουμε και με τη βιολογική δραστηριότητα, τα αποτελέσματα θα είναι καταπληκτικά. Κάντε αυτή την κίνηση, την έχει ανάγκη ο αγροτικός χώρος.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο. Προσπαθήστε, σας παρακαλώ, να τηρήσετε τον χρόνο.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Κυρία Πρόεδρε, θα ξεκινήσω από το τελευταίο που είπε ο αγαπητός συνάδελφος.

Κύριε συνάδελφε, όπως ξέρετε πάρα πολύ καλά και έχει ήδη ανακοινωθεί, 150 εκατομμύρια του κρατικού προϋπολογισμού έχουν ήδη κατανεμηθεί από τον Πρωθυπουργό. Αυτό είναι ένα κατ’ αρχάς ποσό για να αντιμετωπίσουμε τις συνέπειες της πανδημίας στον αγροτικό χώρο. Ήδη είναι σε διαδικασία αποπληρωμής περίπου 15 εκατομμύρια ευρώ για τους ανθοπαραγωγούς, 10 εκατομμύρια ευρώ για τους αλιείς, 31 εκατομμύρια ευρώ για τους κτηνοτρόφους και 15 εκατομμύρια ευρώ για τους παραγωγούς λαϊκών αγορών, οι οποίοι δέχτηκαν τις συνέπειες της πανδημίας, εξαιτίας αποφάσεων της πολιτείας και της Κυβέρνησης. Και φυσικά, πολύ πρόσφατα, πριν δύο μέρες, την Παρασκευή, ανακοινώθηκε και η απόφαση του Πρωθυπουργού να αναστείλει για έναν χρόνο την καταβολή του τέλους επιτηδεύματος σε όλους τους αγρότες. Μιλάμε για 650 ευρώ τα οποία θα έπρεπε να πληρώσουν όλοι οι κατά κύριο επάγγελμα αγρότες σε περίπου δύο μήνες. Δεν χρειάζεται να τα πληρώσουν. Αυτή, λοιπόν, είναι μια μείωση ενός βάρους, είναι ουσιαστικά ένα επιπλέον έσοδο που θα έχουν από τη στιγμή που αυτά τα 650 ευρώ θα τα πλήρωναν και τώρα δεν χρειάζεται να τα πληρώσουν.

Και βέβαια συνεχίζουμε. Επαναλαμβάνω ότι έχουμε και ένα νέο μέτρο. Η Ευρωπαϊκή Επιτροπή μάς δίνει τη δυνατότητα το 2% του Προγράμματος Αγροτικής Ανάπτυξης, δηλαδή περίπου 94 εκατομμύρια ευρώ, να μπορούμε να τα προωθήσουμε για να αντιμετωπίσουμε τις δυσμενείς συνέπειες τις οποίες υφίστανται σήμερα οι Έλληνες αγρότες εξαιτίας της πανδημίας του κορωνοϊού.

Έρχεστε, λοιπόν, εσείς εδώ πέρα ανερυθρίαστα και ελαφρά τη καρδία και μας λέτε να βρούμε 90 εκατομμύρια ευρώ -σας λέω ότι 120 εκατομμύρια ευρώ είναι οι νομικές δεσμεύσεις- για να μπορέσουμε να επεκτείνουμε ένα μέτρο βιολογικής καλλιέργειας -που θα θέλαμε, βέβαια- αλλά που εσείς επί τεσσεράμισι χρόνια δεν προνοήσατε να κατανείμετε και να προβλέψετε αυτούς τους πόρους, ώστε να μπορεί να γίνει πραγματικά η επέκταση κατά δύο χρόνια των δικαιούχων, προκειμένου να καταφέρουν να παραμείνουν στον χώρο της βιολογικής καλλιέργειας. Αυτό που δεν κάνατε, λοιπόν, εσείς πέντε χρόνια, έρχεστε και λέτε τώρα σε εμάς να βρούμε 120 εκατομμύρια ευρώ. Και εμείς πρέπει να τα βρούμε.

Και σας επαναλαμβάνω πως δεν είναι μόνο ότι δεν προβλέψατε για τα 120 εκατομμύρια νομικές δεσμεύσεις για τις βιολογικές καλλιέργειες, κύριε πρώην Υπουργέ Αγροτικής Ανάπτυξης επί κυβερνήσεως ΣΥΡΙΖΑ, αλλά είναι και ότι δεν προβλέψατε να διασφαλίσετε 720 εκατομμύρια ευρώ -τα οποία είναι 240 εκατομμύρια ευρώ περίπου τον χρόνο για τα επόμενα τρία χρόνια- που χρειαζόμαστε για την εξισωτική. Και εμείς έπρεπε να έρθουμε εδώ πέρα και να βρούμε χρήματα, ενώ εσείς με έναν, δυστυχώς, πρόχειρο και ανερμάτιστο τρόπο είχατε κατανείμει και σχεδιάσει το Πρόγραμμα Αγροτικής Ανάπτυξης, τα αποτελέσματα του οποίου θα τα μετρήσουμε στο τέλος της παρούσας προγραμματικής περιόδου.

Δεν είχατε κατανείμει, δεν είχατε προβλέψει 720 εκατομμύρια ευρώ για την εξισωτική και τώρα μας λέτε να βρούμε άλλα 120 εκατομμύρια ευρώ για τη βιολογική καλλιέργεια.

Μας λέτε να πάρουμε χρήματα από τα μέτρα τα οποία αφορούν στις δασώσεις γαιών. Η πραγματικότητα είναι ότι σκεφτόμαστε πολύ σοβαρά κομμάτια αυτών των χρημάτων να τα χρησιμοποιήσουμε για να μπορέσουμε να δημιουργήσουμε το νέο μέτρο για την αντιμετώπιση της πανδημίας του κορωνοϊού που δεν το ξέραμε. Πρέπει να βρούμε χρήματα και γι’ αυτό.

Πρέπει, λοιπόν, να βρούμε 120 εκατομμύρια, 94 εκατομμύρια είναι ευρωπαϊκοί πόροι για τον κορωνοϊό, και πρέπει να βρούμε και 720 εκατομμύρια ευρώ για την εξισωτική. Πρέπει, δηλαδή, να βρούμε πάνω από 850-900 εκατομμύρια, σχεδόν 1 δισεκατομμύριο ευρώ, το οποίο έχουμε κληρονομήσει από εσάς που δεν είχατε προνοήσει να σχεδιάσετε ένα Πρόγραμμα Αγροτικής Ανάπτυξης που να μην έχει τρύπες στον προϋπολογισμό του. Και τώρα έχει τρύπες.

Και σας ρωτώ το εξής: Από πού θέλετε να κόψετε; Σας είπα όσον αφορά στις δασώσεις γαιών, για τα 8.1, 8.2 -προφανώς εννοείτε τα μέτρα- ότι σκεφτόμαστε αυτά να τα κατανείμουμε για άλλες επιτακτικές ανάγκες που έχει σήμερα ο αγροτικός τομέας.

Τι θέλετε να κόψουμε; Θέλετε να κόψουμε την εξισωτική; Διότι αυτό είπατε! Στην Εύβοια, σήμερα, υπάρχουν δέκα χιλιάδες διακόσιοι είκοσι δικαιούχοι εξισωτικής αποζημίωσης που λαμβάνουν 15,9 εκατομμύρια κατ’ έτος. Θέλετε οι δικαιούχοι εξισωτικής της Εύβοιας να μην πάρουν για τα επόμενα έξι χρόνια την εξισωτική, για να μπορέσουμε να επεκτείνουμε κατά δύο χρόνια τις βιολογικές καλλιέργειες γι’ αυτούς τους δικαιούχους που εσείς δεν είχατε προβλέψει;

Από πού θέλετε να κόψουμε; Θέλετε να κόψουμε από τα σχέδια βελτίωσης που τα έχει τόσο ανάγκη ο πρωτογενής τομέας, για να εκσυγχρονιστεί και να εκμηχανιστεί και να μπορέσει να παράγει με φθηνότερο κόστος προϊόντα και με φιλικότερο τρόπο προς το περιβάλλον και να είναι ανταγωνιστικός και να μπορεί να παραμείνει στις καλλιέργειές του ο αγρότης; Δεκαπέντε χιλιάδες αιτήσεις επενδυτικών σχεδίων είχαμε. Δύο στους τρεις θα ενταχθούν και θα μπορέσουν να υλοποιήσουν τα επενδυτικά τους σχέδια. Και εκεί ψάχνουμε χρήματα, ώστε να μπορέσουμε να τους εντάξουμε όλους για να κάνουν επενδύσεις.

Άρα, δεν μπορείτε να έρχεστε εδώ πέρα, σαν να μην είχατε κανέναν ρόλο και σαν να μην είχατε καμμία δυνατότητα παρέμβασης, και να μας λέτε να βρούμε χρήματα. Διότι ήσασταν τεσσεράμισι, πέντε χρόνια κυβέρνηση, ήσασταν η κυβέρνηση που σχεδίασε το παρόν Πρόγραμμα Αγροτικής Ανάπτυξης την παρούσα προγραμματική περίοδο, που εμείς υποχρεωνόμαστε να ακολουθήσουμε και να πληρώσουμε, ας το πω μ’ αυτόν τον τρόπο. Και από την άλλη μεριά, οι προτάσεις που κάνετε είναι, δυστυχώς, προτάσεις μιας Αντιπολίτευσης, ενός αντιπολιτευόμενου κόμματος, του οποίου οι Βουλευτές μιλούν και αντιπολιτεύονται σαν να μην έχουν κυβερνήσει.

Η πραγματικότητα, κύριε συνάδελφε, είναι ότι έχετε κυβερνήσει τεσσεράμισι, σχεδόν πέντε χρόνια. Ήδη ο κόσμος ξέρει τι κάνατε και γι’ αυτόν τον λόγο στις τελευταίες εκλογές σάς έκρινε με σκληρό τρόπο.

Αφήστε τώρα εμείς να σχεδιάσουμε την επόμενη προγραμματική περίοδο, τη νέα Κοινή Αγροτική Πολιτική, με έναν τρόπο που πραγματικά θα φέρει την ελληνική γεωργία και την ελληνική κτηνοτροφία στην επόμενη μέρα, τον πρωτογενή τομέα, που τόσο σημαντικός είναι.

Και κάτι τελευταίο σχετικά με το μέτρο 3.1, που αφορά επίσης τη στήριξη των βιοκαλλιεργητών έως 2.000 ευρώ ανά εκτάριο, δηλαδή έως 200 ευρώ ανά στρέμμα. Θα το εκκινήσουμε αυτό το μέτρο. Είναι πάρα πολύ σημαντικό, για να μπορέσουν έστω αυτοί, τους οποίους εσείς είχατε εντάξει για τριετία και φυσικά δεν είχατε προβλέψει χρήματα, να επεκταθούν άλλα δύο χρόνια, να επεκταθεί η συμμετοχή τους στο πρόγραμμα και να μπορέσουν να έχουν ένα έσοδο, για να πληρώνουν κάποια έξοδα τα οποία προκαλούνται από τη βιοκαλλιέργεια, όπως είναι η πιστοποίηση των προϊόντων τους. Με αυτόν τον τρόπο θα μπορέσουν να παραμείνουν δύο χρόνια μέχρι εμείς να ανακοινώσουμε μέσα από τη νέα προγραμματική περίοδο το νέο σχέδιο που έχουμε για τη μετάβαση της ελληνικής γεωργίας σε μία βιολογική γεωργία, που θα παράγει υψηλής ποιότητας και υψηλών χαρακτηριστικών αγροτικά προϊόντα, τα οποία θα προσφέρουν αυτό το οποίο χρειάζεται και η ελληνική κοινωνία και η Ευρώπη, αλλά και το απαραίτητο εισόδημα στον Έλληνα αγρότη.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Θα συζητηθεί τώρα η πρώτη με αριθμό 875/29-6-2020 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών της Νέας Δημοκρατίας κ.Δημήτριου Καιρίδηπρος τον Υπουργό Προστασίας του Πολίτη, με θέμα: «Ανάγκη καλύτερης αστυνόμευσης στον Δήμο Αγίας Παρασκευής, αλλά και γενικότερα».

Στην ερώτηση θα απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Κύριε Καιρίδη, έχετε τον λόγο για δύο λεπτά.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ, κυρία Πρόεδρε.

Κύριε Υφυπουργέ, κυρίες και κύριοι συνάδελφοι, αφορμή της σημερινής επίκαιρης ερώτησής μου ήταν τα γνωστά επεισόδια, στη γνωστή πλατεία του Αγίου Ιωάννη στην Αγία Παρασκευή της Αθήνας.

Με την άρση της απαγόρευσης κυκλοφορίας λόγω της πανδημίας του κορωνοϊού και την τότε επέμβαση εκεί των ΜΑΤ, τη ρίψη χημικών, τον πετροπόλεμο που ακολούθησε, ήρθε στην επιφάνεια ένα ζήτημα το οποίο χρονίζει στη συγκεκριμένη περιοχή, αλλά έδωσε την αφορμή και για μια ευρύτερη συζήτηση για τη σωστή αστυνόμευση στην Αθήνα, αλλά και αλλού.

Έχω την ανακοίνωση του συλλόγου του Αγίου Ιωάννη. Έχω πολλά μηνύματα και γράμματα των περιοίκων. Έχω διαβουλευθεί κατ’ επανάληψη με την εκεί δημοτική αρχή. Νομίζω ότι υπάρχει διάχυτη η εντύπωση, όπως έχω σχηματίσει και εγώ, ότι κάποιοι επιχειρούν να δημιουργήσουν στα βόρεια της Αθήνας έναν τόπο συνάντησης παράνομων λειτουργιών, όπως για παράδειγμα η διακίνηση ναρκωτικών, που δεν συνάδουν με την ειρήνη και τη γαλήνη που επιθυμούμε όλοι.

Το ερώτημά μου είναι πάρα πολύ απλό. Χρειαζόμαστε, κατά τη γνώμη μου, την ήπια αστυνόμευση. Δεν θέλουμε εντάσεις. Η οργανωμένη πολιτεία το τελευταίο πράγμα που θα πρέπει να θέλει είναι η επέμβαση των ΜΑΤ και γενικά η δημιουργία πολώσεων. Υπάρχουν μια σειρά από μέτρα ήπιας αστυνόμευσης, τα οποία μπορούν εύκολα να εκτονώνουν τα προβλήματα, πριν χρειαστεί να φτάσουμε σε πιο σκληρές καταστολές.

Η δημοτική αρχή έχει καταθέσει συγκεκριμένες προτάσεις, όπως είναι το αλκοτέστ, ο έλεγχος της παράνομης στάθμευσης, ο έλεγχος της τήρησης των κανόνων της κοινής ησυχίας στην περιοχή, που θα αποσυμφορήσουν το πρόβλημα.

Θα ήθελα τη γνώμη σας για το συγκεκριμένο ζήτημα στην πλατεία του Αγίου Ιωάννη στην Αγία Παρασκευή, αλλά και για το ευρύτερο ζήτημα της αστυνόμευσης και να μου πείτε πού κινούμαστε σήμερα, ιδίως στην περιφέρεια της Αθήνας. Επί χρόνια μιλάμε για το κέντρο της Αθήνας, το οποίο βαίνει μειούμενο, αλλά υπάρχει και η περιφέρεια στα βόρεια και στην υπόλοιπη Αθήνα.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε, και για το γεγονός ότι κρατήσατε τον χρόνο σας.

Ο Υφυπουργός Προστασίας του Πολίτη κ. Ελευθέριος Οικονόμου έχει τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κυρία Πρόεδρε, κυρίες και κύριοι Βουλευτές, κύριε Καιρίδη, χαίρομαι, διότι διαπιστώνω πραγματικά το ειλικρινές ενδιαφέρον σας για την επίτευξη και τη διατήρηση ενός περιβάλλοντος ευταξίας και ασφάλειας, το οποίο βέβαια αποτελεί ένα αναγκαίο πλαίσιο για μια ομαλή καθημερινότητα, μέσα στην οποία δικαιούνται όλοι οι πολίτες αυτής της πόλης να διαβιούν και η πολιτεία είναι υποχρεωμένη και να τους το διασφαλίζει και να τους το παρέχει.

Ειδικότερα σε ό,τι αφορά για τους κατοίκους της Αγίας Παρασκευής, όπως εξάλλου και για κάθε άλλη περιοχή του λεκανοπεδίου Αττικής, η Γενική Αστυνομική Διεύθυνση Αττικής έχει εκπονήσει ένα ειδικό επιχειρησιακό στοχευμένο σχέδιο. Αυτό το σχέδιο αποσκοπεί στην αρτιότερη αστυνόμευση των περιοχών καθημερινά καθ’ όλη τη διάρκεια του εικοσιτετραώρου και ειδικότερα και σε ό,τι έχει σχέση και με την Αγία Παρασκευή.

Στο σημείο αυτό θα ήθελα να υπογραμμίσω ότι σ’ αυτήν την καθημερινή και αμείωτη πραγματικά προσπάθεια των αστυνομικών δυνάμεων της Αττικής εμπλέκονται όλες οι αρμόδιες και υφιστάμενες υπηρεσίες της Γενικής Αστυνομικής Διεύθυνσης Αττικής, με σκοπό μια αποτελεσματική αντιμετώπιση του συνόλου των ζητημάτων αστυνομικής αρμοδιότητας και εν προκειμένω για την Αγία Παρασκευή.

Συνεπώς, οι έλεγχοι από τα στελέχη της Ελληνικής Αστυνομίας είναι συνεχείς και έχουμε απτά αποτελέσματα που αποτυπώνονται στο έγγραφο που καταθέτω και σήμερα στα Πρακτικά, όπου εδώ φαίνονται αναλυτικά οι έλεγχοι και τα αποτελέσματα τα οποία διενεργούνται και ειδικότερα στην περιοχή της Αγίας Παρασκευής.

Το καταθέτω στα Πρακτικά.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα, επίσης, να κάνω ειδική μνεία στις προσπάθειες που γίνονται και από τις οικείες αστυνομικές υπηρεσίες τόσο για την καταπολέμηση του φαινομένου των ναρκωτικών όσο και για τα ζητήματα που σχετίζονται με την κατανάλωση αλκοόλ και ιδιαίτερα από άτομα νεαρής ηλικίας.

Σε ό,τι αφορά στο θέμα της καταπολέμησης των ναρκωτικών, είναι αταλάντευτος ο στόχος μας και αναπτύσσουμε μια σειρά προληπτικών και κατασταλτικών δράσεων. Σίγουρα, όμως, είναι ένα θέμα ευρύτερα κοινωνικό και δεν μπορεί να αντιμετωπιστεί το θέμα των ναρκωτικών ευρύτερα μόνο από μία αστυνομική δράση προληπτικού ή κατασταλτικού χαρακτήρα.

Σε ό,τι αφορά, όμως, στο συγκεκριμένο θέμα και στον τομέα αρμοδιότητας της Ελληνικής Αστυνομίας, και εδώ έχουμε πάρα πολλά και σημαντικά αποτελέσματα για τη συγκεκριμένη περιοχή.

Καταθέτω στα Πρακτικά έγγραφο που δείχνει σε συγκεκριμένο χρονικό διάστημα τα αποτελέσματα των στοχευμένων δράσεων που διενεργούμε στην Αγία Παρασκευή και αφορούν στον συγκεκριμένο τομέα.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μπορεί εύκολα, βέβαια, να αντιληφθεί κάποιος την αποτελεσματικότητα των δράσεων που αναπτύσσονται αυτήν τη χρονική περίοδο.

Επίσης, συνεχίζοντας και ολοκληρώνοντας αυτήν την πρώτη μου τοποθέτηση, θα ήθελα να υπογραμμίσω ότι δίνουμε και μια ιδιαίτερη μέριμνα στα ζητήματα της χρήσης αλκοολούχων ποτών και ιδιαίτερα από άτομα νεαρής ηλικίας. Οι έλεγχοι σε καταστήματα υγειονομικού ενδιαφέροντος και σε κέντρα διασκέδασης είναι ενδελεχείς και γίνονται από κλιμάκια, στα οποία συμμετέχουν και στελέχη της οικονομικής Αστυνομίας, αλλά και υπάλληλοι του συντονιστικού κέντρου εποπτείας αγοράς και αντιμετώπισης του παραεμπορίου.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υφυπουργέ.

Κύριε συνάδελφε, έχετε τον λόγο για τρία λεπτά.

**ΔΗΜΗΤΡΙΟΣ ΚΑΙΡΙΔΗΣ:** Σας ευχαριστώ πολύ για την απάντησή σας και χαίρομαι γι’ αυτές τις δράσεις, τις οποίες και θα δημοσιοποιήσω, αφού ενημερωθώ, προκειμένου να έχουμε την πληρέστερη δυνατή εικόνα.

Θα ήθελα, ωστόσο, να επιμείνω σε ένα ζήτημα ως Βουλευτής Αθηνών. Συνήθως και σ’ αυτό το Κοινοβούλιο και ευρύτερα στον δημόσιο διάλογο, κυρία Πρόεδρε, μιλάμε για τα προνόμια του κέντρου σε σχέση με τα προβλήματα της περιφέρειας. Όμως, στο ζήτημα της αστυνόμευσης νομίζω ότι η Αθήνα είναι η μεγάλη αδικημένη. Ενώ συγκεντρώνει την πλειοψηφία του εγκλήματος -αναφέρομαι στο σύνολο της μητροπολιτικής Αθήνας, του πολεοδομικού συγκροτήματος Αθηνών-, έχει τη μειοψηφία των αστυνομικών δυνάμεων, οι οποίες είναι χωροταξικά ανισομερώς κατανεμημένες υπέρ της ελληνικής περιφέρειας. Όχι ότι και εκεί δεν υπάρχουν προβλήματα, αλλά οπωσδήποτε στην Αθήνα είναι εξαιρετικά αυξημένα, ακριβώς λόγω της δυσαρμονίας. Αστυνομικά τμήματα έχουν κλείσει μέσα στην κρίση, οι αστυνομικές δυνάμεις έχουν απισχνανθεί, έχουν αποδυναμωθεί από τη στελέχωσή τους. Τα παράπονα δημάρχων, αλλά και πολιτών σ’ όλη τη δική μου περιφέρεια, που περιλαμβάνει δεκατέσσερις δήμους στον βόρειο τομέα, με περίπου εξακόσιες χιλιάδες ψηφοφόρους και πολύ περισσότερους κατοίκους, είναι πάρα πολύ έντονα και θα ήθελα να ξέρω την ευρύτερη πολιτική για την καλύτερη στελέχωση, με δεδομένο τους δημοσιονομικούς περιορισμούς, την πιο ισομερή κατανομή στη βάση της παραδοχής ότι εκεί που υπάρχει το έγκλημα, εκεί πρέπει να υπάρχει και η αστυνομική παρουσία για την καταπολέμησή του.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κύριε Υφυπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κυρία Πρόεδρε, κυρίες και κύριοι Βουλευτές, επιχείρησα στην αρχική μου τοποθέτηση να αναπτύξω συνοπτικά, μέσα στα περιορισμένα βέβαια χρονικά περιθώρια της διαδικασίας του κοινοβουλευτικού ελέγχου, ένα ευρύτατο πλέγμα δράσεων που αναπτύσσονται από τις αρμόδιες υπηρεσίες της Ελληνικής Αστυνομίας στην περιοχή της Αγίας Παρασκευής, που στόχο έχουν την καλύτερη αστυνόμευσή της. Ανάλογες, βέβαια, δράσεις γίνονται και στο λεκανοπέδιο Αττικής.

Αναμφισβήτητα, προβλήματα υπάρχουν, δεδομένου ότι περάσαμε και μία δεκαετία όπου από πλευράς κατάταξης προσωπικού, στο πλαίσιο των μνημονιακών δεσμεύσεων, γνωρίζετε όλοι ότι ήταν πάρα πολύ μικρός ο αριθμός ο οποίος κατετάγη στην Ελληνική Αστυνομία. Τον τελευταίο χρόνο όμως, με απόφαση της Κυβέρνησης, έχουν προσληφθεί χίλιοι πεντακόσιοι ειδικοί φρουροί, τοποθετήθηκαν όλοι στην Αθήνα, στελέχωσαν τις ομάδες ΔΙΑΣ και μέσα σε ένα νέο, σύγχρονο πλαίσιο αντεγκληματικής πολιτικής που σχεδιάσαμε για το 2020 - 2024, υλοποιούνται σε όλη τη χώρα, αλλά και σε ό,τι αφορά στην Αττική πολύ στοχευμένες δράσεις, τόσο για το κέντρο όσο και για την περιφέρεια. Έχουν καταγραφεί εγκληματικές ομάδες, δραστηριότητες, και υπάρχει ήδη ένας πολύ συγκροτημένος σχεδιασμός, ο οποίος εποπτεύεται καθημερινά, τόσο σε πολιτικό όσο και σε επιχειρησιακό επίπεδο, από το Υπουργείο και από το αρχηγείο της Ελληνικής Αστυνομίας.

Οι δράσεις οι επιχειρησιακές είναι καθημερινές και η εικόνα μιλά από μόνη της, ανατρέχοντας σ’ ένα ακόμη σχετικό πίνακα, που καταθέτω σήμερα στη Βουλή και ενδεικτικά σας αναφέρω για την Αγία Παρασκευή ότι τον Μάρτιο - Μάιο του 2020 είχαμε εβδομήντα μία κλοπές και διαρρήξεις και τον Μάρτιο - Μάιο του 2019 διακόσιες πενήντα πέντε. Έχουμε δηλαδή μία μείωση αυτή τη στιγμή της τάξης περίπου του 72%. Σε ό,τι αφορά στις κλοπές οχημάτων είναι ένας ασφαλής δείκτης με τον οποίον μετράται η εγκληματικότητα, διότι όπως αντιλαμβάνεστε, κατά καιρούς, λέγονται και διάφορα για τα στατιστικά στοιχεία, αλλά εδώ τα στοιχεία ως προς τις κλοπές των οχημάτων είναι αδιαμφισβήτητα και αδιάσειστα. Είχαμε τον Μάρτιο-Μάιο του 2020 είκοσι τέσσερις κλοπές οχημάτων και τον Μάρτιο-Μάιο του 2019 πενήντα έξι. Έχουμε κι εδώ μία μείωση της τάξης του 57%. Ένας τέτοιος ρυθμός αναφέρεται και σε διάφορα άλλα αδικήματα.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η προσπάθεια, ωστόσο, που καταβάλλεται καθημερινά συνεχίζεται με αμείωτη ένταση και ενδιαφέρον προς τον σκοπό της επίτευξης ενός υψηλότερου επιπέδου ασφάλειας και προς τη βελτίωση του ήδη υπάρχοντος περιβάλλοντος ευταξίας. Πιστεύουμε δε ότι τους επόμενους μήνες θα έχουμε ακόμη μεγαλύτερη δυνατότητα από πλευράς απασχόλησης προσωπικού στην Αθήνα, δεδομένου ότι αναμένουμε την επιστροφή από τα νησιά ενός μεγάλου αριθμού αστυνομικών, που είναι αποσπασμένοι εκεί λόγω του προβλήματος που έχουμε με τους παράτυπους μετανάστες, δεδομένου ότι είναι σε εξέλιξη η κατάταξη των συνοριακών φρουρών, τους οποίους προσλαμβάνουμε, οκτακόσιους για τα νησιά και τετρακόσιους για τον Έβρο. Αυτήν τη στιγμή ολοκληρώνεται η διαδικασία και ελπίζουμε μέχρι τον Σεπτέμβριο, αν όλα είναι καλά, αυτοί να αναλάβουν ενεργό υπηρεσία και να γυρίσει αντίστοιχος αριθμός αστυνομικών από τα νησιά, που είναι αποσπασμένος, τόσο στην Αθήνα όσο και στην υπόλοιπη Ελλάδα, και να βελτιωθεί ακόμη περισσότερο η εικόνα των υπηρεσιών από πλευράς στελέχωσης.

Παράλληλα, θα ήθελα να πω ότι αναπτύσσουμε και ένα ολοκληρωμένο σχέδιο, με παράλληλες και συντονισμένες δράσεις και με άλλους συναρμόδιους φορείς και ιδιωτικούς φορείς. Είμαστε σε στενή συνεργασία με τη δημοτική αρχή της Αγίας Παρασκευής, αλλά και όλου του Λεκανοπεδίου και σε όλη τη χώρα και με διάφορες άλλες οργανώσεις, οι οποίες δραστηριοποιούνται προς αντίστοιχες κατευθύνσεις, ούτως ώστε όλοι μαζί ως κοινωνία να μπορέσουμε να διαμορφώσουμε καλύτερες συνθήκες από κοινωνικής πλευράς, ούτως ώστε να έχουμε ένα καλύτερο επίπεδο ασφάλειας.

Στόχος, λοιπόν, όλων μας είναι η περαιτέρω εμπέδωση του αισθήματος ασφάλειας των πολιτών της Αγίας Παρασκευής, του λεκανοπεδίου Αττικής και όλης της χώρας και να είσαστε βέβαιοι ότι αυτό θα το πετύχουμε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Προχωρούμε στην τελευταία για σήμερα επίκαιρη ερώτηση, την τέταρτη με αριθμό 855/26-6-2020 επίκαιρη ερώτηση πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Προστασίας του Πολίτη, με θέμα: «Επείγουσα η πρόσληψη προσωπικού φυλάκων στο σωφρονιστικό κατάστημα της Νιγρίτας». Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κυρία Πρόεδρε.

Κύριε Υπουργέ, είναι ένα θέμα το οποίο καίει πραγματικά την τοπική κοινωνία αλλά και όλη την Ελλάδα, αν μιλάμε για μία ευταξία και μία ορθή λειτουργία σε ό,τι αφορά τα σωφρονιστικά καταστήματα, τις φυλακές. Το πρόβλημα στη Νιγρίτα είναι διαχρονικό, είναι από το 2010. Δεν βγήκε ποτέ προκήρυξη για να στελεχωθούν οι φυλακές της Νιγρίτας, όπου κάθε πτέρυγα που γινόταν από το 2010, παρά τις υποσχέσεις για εντοπιότητα και το κριτήριο που θα εφαρμοστεί, γιατί οι τοπικές κοινωνίες -και ως δημοσιογράφος τότε το ενθυμούμαι- είχαν αντιδράσεις, αλλά τελικά επείσθησαν και, για να έχουμε το κριτήριο της εντοπιότητας, δεν εφαρμόστηκε.

Στην αρχή πήραμε δέκα σωφρονιστικούς υπαλλήλους, μετά άλλους δέκα, δηλαδή μπαλώναμε, προκειμένου σήμερα οι φυλακές να χρειάζονται περίπου διακόσια πενήντα οκτώ άτομα για να είναι στελεχωμένες και να μπορούν να διοικηθούν. Έχουν μόλις εκατόν πενήντα.

Σε ό,τι αφορά την εξωτερική φρουρά, εκεί είναι το μεγάλο πρόβλημα. Ενώ πρέπει να είναι ενενήντα οκτώ άτομα, είναι μόλις εξήντα τέσσερα και μάλιστα -και τότε νομίζω ο σημερινός Πρωθυπουργός ήταν Υπουργός Διοικητικής Μεταρρύθμισης- έγινε η μετακίνηση των δημοτικών αστυνομικών, οι οποίοι επανήλθαν πίσω, με αποτέλεσμα σήμερα να υπάρχουν σοβαρές ελλείψεις γιατί θα φύγουν κι άλλοι οι οποίοι θα γυρίσουν πίσω στην αυτοδιοίκηση σε ό,τι αφορά τη Δημοτική Αστυνομία. Πρέπει να σας πω παράλληλα, κύριε Υπουργέ, ότι κάνει και εργασίες μεταγωγών η εξωτερική φρουρά, κάτι που δεν κάνει η Θεσσαλονίκη και η Αθήνα, με αποτέλεσμα να επιβαρύνονται και με άλλες υποχρεώσεις.

Επίσης, μπαίνει το ερώτημα με αφορμή τις φυλακές στον Νικηφόρο της Δράμας. Είναι φυλακές νέου τύπου, ομοιότυπες με τις φυλακές των Σερρών. Εκεί, απ’ ό,τι φαίνεται, στην αρχή λέγατε για κάποιες προσλήψεις μέσω του Ανωτάτου Συμβουλίου Επιλογής Προσωπικού. Τελικά θα γίνει με εποπτεία του ΑΣΕΠ. Γιατί άλλα μέτρα και άλλα σταθμά στη Δράμα; Δεν πρέπει να γίνει προκήρυξη και για τις φυλακές της Νιγρίτας; Με την προκήρυξη που θα κάνετε στη Δράμα θα υπάρχει συνάμα και προκήρυξη για να καλυφθούν οι οργανικές θέσεις σε όλες τις φυλακές ανά την Ελλάδα, μεταξύ αυτών και στη Νιγρίτα, όπου το πρόβλημα λιμνάζει και διογκώνεται; Θα υπάρχει μέριμνα ενδεχομένως για τους δεκαπέντε έμπειρους σωφρονιστικούς σήμερα υπαλλήλους εξωτερικής φρουράς από τις φυλακές της Νιγρίτας που θα μεταφερθούν στη Δράμα; Υπάρχει στα σχέδιά σας, μέχρι να βγει η προκήρυξη, να πάμε σε υποχρεωτική μετακίνηση από άλλα σωφρονιστικά καταστήματα, για να υπάρχει μία ισομερής κατανομή θέσεων, για να είναι στελεχωμένες οι φυλακές της Νιγρίτας; Είναι στα σχέδιά σας;

Σήμερα μιλάμε για επτακόσιους και πλέον κρατούμενους, βαρυποινίτες. Βλέπετε τι γίνεται σε φυλακές. Για να αποσυμφορηθούν οι φυλακές, μεταξύ αυτών και οι φυλακές υψίστης ασφαλείας στο Δομοκό, απ’ ό,τι είναι στα σχέδιά σας, έχουμε εκατόν πενήντα όλους κι όλους, άρα περισσεύουν περίπου εκατό κρατούμενοι, οι οποίοι πρέπει να μπουν στο πάτωμα. Με συγχωρείτε πολύ, αλλά με ποια ψυχολογία να λειτουργήσουν οι άνθρωποι και δη η εξωτερική φρουρά στις φυλακές της Νιγρίτας, όταν το προσωπικό δεν επαρκεί και συνάμα επιβαρύνονται και με τις μεταγωγές; Είναι, λοιπόν, στα σχέδιά σας να αντιμετωπιστεί η κατάσταση ισότιμα, όπως και στις φυλακές στη Δράμα;

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Τον λόγο έχει ο Υφυπουργός Προστασίας του Πολίτη κ. Οικονόμου.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κυρία Πρόεδρε, κυρίες και κύριοι Βουλευτές, κύριε Μπούμπα, χαίρομαι διότι με την επίκαιρη ερώτησή σας μου δίνετε την ευκαιρία να ενημερώσω το Σώμα και την κοινή γνώμη για ένα ιδιαιτέρως σημαντικό ζήτημα, που κληθήκαμε να αντιμετωπίσουμε από την πρώτη κιόλας στιγμή που αναλάβαμε ως Υπουργείο Προστασίας του Πολίτη τη διαχείριση του συνόλου των καταστημάτων κράτησης της χώρας.

Κυρία Πρόεδρε, κυρίες και κύριοι Βουλευτές, το ζήτημα της υποστελέχωσης των καταστημάτων κράτησης της χώρας αποτελεί δυστυχώς μία από τις χρόνιες παθογένειες που κληρονόμησε αυτή η Κυβέρνηση, την οποία καλείται να επιλύσει με τρόπο που θα εξασφαλίσει την εύρυθμη λειτουργία του συνόλου του σωφρονιστικού συστήματος της χώρας. Η ενίσχυση του προσωπικού με στελέχη διαφόρων ειδικοτήτων, τα οποία θα απασχολούνται στα σωφρονιστικά καταστήματα ανά τη χώρα, αποτελεί βασικό άξονα και μία εκ των θεμελιωδών προτεραιοτήτων που συνθέτουν την ολοκληρωμένη αντεγκληματική πολιτική της Κυβέρνησης της χώρας.

Σε ό,τι αφορά ειδικότερα την περίπτωση του καταστήματος κράτησης Νιγρίτας, θα ήθελα να σας πληροφορήσω ότι διανύουμε μια περίοδο όπου αναμένεται η ολοκλήρωση της γνωστής πλέον προκήρυξης 6Κ/2018 του ΑΣΕΠ, κάτι το οποίο θα πραγματοποιηθεί με την έκδοση των οριστικών πινάκων διορισθέντων. Ως αποτέλεσμα αυτής της εξέλιξης προβλέπεται ενίσχυση του κλάδου φύλαξης του εν λόγω σωφρονιστικού καταστήματος με τριάντα έξι επιπλέον άτομα. Αξίζει σε αυτό το σημείο να σημειώσουμε ότι έχουν ήδη προσληφθεί δεκαεννέα υπάλληλοι του κλάδου ΔΕ για τη φύλαξη στο κατάστημα κράτησης Νιγρίτας, με σύμβαση εργασίας ιδιωτικού δικαίου ορισμένου χρόνου, οι οποίοι περιλαμβάνονται στους προσωρινούς πίνακες κατάταξης της προαναφερθείσας προκήρυξης. Επιπλέον, το προσωπικό του καταστήματος κράτησης Νιγρίτας, στο πλαίσιο πρόσφατης κατανομής υπαλλήλων διαφόρων ειδικοτήτων, λόγου χάριν κοινωνικής εργασίας, νοσηλευτικής, ιατρικής ψυχολογίας, ενισχύθηκε με μία ψυχολόγο, ο διορισμός της οποίας έχει ήδη ολοκληρωθεί.

Ολοκληρώνοντας την αρχική μου τοποθέτηση επί της επίκαιρης ερώτησής σας, θα ήθελα να ενημερώσω την Εθνική Αντιπροσωπεία ότι έχει προγραμματισθεί η αποστολή αιτήματος προς το ΑΣΕΠ για την έκδοση προκήρυξης για την πρόσληψη τριακοσίων ογδόντα ενός μόνιμων υπαλλήλων διαφόρων κατηγοριών και κλάδων, οι οποίοι θα συνδράμουν καθοριστικά στην εύρυθμη λειτουργία του σωφρονιστικού συστήματος της χώρας μας, επιλύοντας πλειάδα δυσχερειών αλλά και αναβαθμίζοντας ουσιαστικά το έργο του σωφρονιστικού συστήματος, το οποίο ομολογουμένως δοκιμάζεται σκληρά καθημερινά.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Υπουργέ, μιλάτε γι’ αυτά τα τριάντα τέσσερα άτομα. Μιλάμε για ενενήντα οκτώ άτομα. Αυτό τουλάχιστον χρειάζεται η εξωτερική φρουρά, όπου υπάρχουν πολλοί πρώην δημοτικοί αστυνομικοί οι οποίοι θα επιστρέψουν. Δεν ξέρω αν είναι πανάκεια αυτά τα τριάντα τέσσερα άτομα. Δεν είναι, διότι το πρόβλημα θα διογκώνεται.

Προτίθεστε να βγει ειδική προκήρυξη πέρα από την 6Κ/2018 που είπατε και για τις φυλακές της Νιγρίτας, όπως έγινε στη Δράμα; Στη Δράμα υπάρχει ένα καλύτερο οργανόγραμμα. Μιλάτε για διακόσιες πενήντα οκτώ προσλήψεις. Είναι περίπου η ίδια δυναμική. Πέντε πτέρυγες υπάρχουν και στις φυλακές της Νιγρίτας. Οπότε το δυναμικό είναι περίπου για εξακόσιους κρατούμενους. Άρα, χρειάζεται ο ίδιος αριθμός στις φυλακές της Νιγρίτας.

Αυτήν τη στιγμή, αντί για διακόσιους πενήντα οκτώ στη Νιγρίτα, που οι φυλακές έγιναν το 2010 -έφτασε η τοπική κοινωνία να λέει ότι με τις φυλακές θα έρθει η ανάπτυξη για να λύσει το βιοποριστικό πρόβλημα, δυστυχώς, εκεί φτάσαμε- είναι εκατόν πενήντα. Άρα, μιλάμε για έλλειψη εκατό ατόμων. Το να έρθουν τα τριάντα τέσσερα άτομα που λέτε στην εξωτερική φρουρά είναι κάτι. Το θέμα είναι όμως ότι δεν επουλώνει την πληγή, γιατί θα συνεχίσουν να φεύγουν κι άλλοι που θα επιστρέψουν στη Δημοτική Αστυνομία. Άρα, δεν θα συμπληρωθούν τα ενενήντα οκτώ άτομα. Εν μέρει, θα επιλύσουν το πρόβλημα, διότι επιβαρύνεται η εξωτερική φρουρά της Νιγρίτας τη μεταγωγή στη Θεσσαλονίκη, κάτι που δεν κάνουν οι φύλακες σε Θεσσαλονίκη και Αθήνα. Ενδεχομένως απ’ αυτό να τους απαλλάξει.

Το πρόβλημα, όμως, θα διαιωνίζεται σε ό,τι αφορά τη μετακίνηση των δημοτικών αστυνόμων που πήγαν στα σωφρονιστικά καταστήματα και πρέπει να επιστρέψουν. Και ενδεχομένως, είναι άλλα άτομα με εμπειρία. Διότι στις φυλακές της Δράμας ενδεχομένως να το υπερκεράσουμε αυτό το ποσοστό, γιατί χρειάζεται και εμπειρία για να λειτουργήσουν οι φυλακές, αφού θα είναι δοκιμαστικά για ένα χρονικό διάστημα. Οπότε, μη φτάσουμε να είναι πάλι η προσπάθεια σισύφειος για τις φυλακές της Νιγρίτας. Δεν θα επαρκεί πάλι το προσωπικό ούτε για την εξωτερική φρουρά. Με τα εκατόν πενήντα άτομα, όμως, για επτακόσιους και πλέον κρατούμενους όταν πρέπει να είναι εξακόσιοι οι κρατούμενοι και είναι υπεράριθμοι -και μιλάμε και για βαρυποινίτες- αντιλαμβάνεστε ότι η ψυχολογία δεν είναι η κατάλληλη.

Η εξωτερική φρουρά πρέπει να είναι επί ώρες σε συγκεκριμένα σημεία και να φυλάττει το σωφρονιστικό κατάστημα. Δεν είναι και οι καλύτερες συνθήκες όταν υπάρχουν ελλείψεις. Τι θα γίνει με τις άδειες; Για να μην βάλω και την παράμετρο εξοπλισμού στις φυλακές που θα έπρεπε να υπάρχει αυτό.

Το θέμα είναι να επιλυθεί ουσιαστικά το πρόβλημα, δηλαδή να βγει μια προκήρυξη εκ νέου που να μιλάει για οργανικές θέσεις και κάλυψη σε όλη την Ελλάδα, όχι μόνο επιλεκτικά σε κάποιες φυλακές, για να υπάρχει η αποσυμφόρηση που είναι στα σχέδιά σας –και ορθά είναι- για να μην έχουμε αυτό το πρόβλημα ούτε για τριτοκοσμικές συνθήκες στις φυλακές που αντικατοπτρίζουν την εικόνα της χώρας, αλλά και για να μπορούν οι σωφρονιστικοί υπάλληλοι και ειδικά η εξωτερική φρουρά να κάνουν τη δουλειά τους απρόσκοπτα με τον απαιτούμενο εξοπλισμό και τον απαραίτητο αριθμό στελεχών.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κυρία Πρόεδρε.

Κύριε Μπούμπα, όπως επεσήμανα και στην αρχική μου τοποθέτηση, το θέμα που αναδεικνύεται μέσα από την επίκαιρη ερώτησή σας είναι πραγματικά ένα ζήτημα το οποίο μας απασχολεί καθημερινά στο Υπουργείο Προστασίας του Πολίτη. Θέλω να σας διαβεβαιώσω ότι αναζητούμε την πλέον άμεση, πρακτική και λειτουργική λύση για διευθέτησή του, συνεκτιμώντας όλες τις δυνατότητες και τις παραμέτρους σύμφωνα πάντοτε με τον υλοποιούμενο προγραμματισμό μας, αναφορικά με τη διαχείριση των ανθρωπίνων πόρων τα επόμενα χρόνια προς την κατεύθυνση ενίσχυσης του προσωπικού που εργάζεται στα καταστήματα κράτησης της χώρας συνολικά.

Αντιλαμβάνομαι το έντονο ενδιαφέρον σας για το κατάστημα της Νιγρίτας των Σερρών, σε σχέση και με το υπό λειτουργία στη Δράμα και γενικότερα. Πραγματικά, όμως, θέλω να μας πιστέψετε ότι ένα από τα βασικότερα μελήματά μας αυτήν την περίοδο είναι το θέμα συνολικότερα της στελέχωσης των καταστημάτων κράτησης της χώρας, διότι πραγματικά η υποστελέχωση είναι σε οριακό σημείο. Και δεν μπορούμε να συζητάμε για ένα ομαλό σωφρονιστικό σύστημα εάν δεν λυθούν πρωτίστως αυτά τα βασικά θέματα.

Γνωρίζετε ότι μια από τις βασικές προτεραιότητες της Κυβέρνησης είναι η δημιουργία σύγχρονων σωφρονιστικών καταστημάτων. Έχουν ψηφισθεί οι σχετικές διατάξεις με προγράμματα ΣΔΙΤ για να προχωρήσουμε. Κινούμαστε ταχύτατα για τον Κορυδαλλό. Παράλληλα, εξετάζουμε και τη δυνατότητα και σε άλλες περιοχές της χώρας, όπου προσφέρεται από πλευράς οικοπέδων ή άλλων κατάλληλων κτισμάτων να προχωρήσουμε γρήγορα στη δημιουργία κι άλλων σωφρονιστικών καταστημάτων, σύγχρονων που να δημιουργούν τις κατάλληλες συνθήκες ως προς τη διαμονή των κρατουμένων, σεβόμενοι και την προσωπικότητά τους και να εναρμονισθεί η χώρα μας και προς τις υποδείξεις του Συμβουλίου της Ευρώπης. Κινούμαστε με πολύ γοργό ρυθμό. Πρωτίστως, βέβαια, θέλουμε να στελεχωθούν διότι όλα αυτά τα χρόνια λόγω και των μνημονιακών δεσμεύσεων, πραγματικά, το θέμα της υποστελέχωσης έχει οδηγηθεί σε πολύ τραγικά αποτελέσματα, πολύ δε περισσότερο, μετά και την ψήφιση λίγο πριν τις εκλογές της σχετικής διάταξης που έδωσε τη δυνατότητα στους δημοτικούς υπαλλήλους που είχαν αποσπαστεί να ξαναγυρίσουν στη Δημοτική Αστυνομία.

Πρόκειται, λοιπόν, για το αποτέλεσμα μιας πολύμηνης, καθημερινής και ιδιαίτερα δύσκολης προσπάθειας. Ολοκληρώνουμε μια σειρά μέτρων. Ελπίζουμε ότι θα μπορέσουν σύντομα να πάρουν και τη μορφή νομοθετικών πρωτοβουλιών, ούτως ώστε τα σωφρονιστικά καταστήματα να έρθουν σε ένα επίπεδο που να επιτελούν την αποστολή τους πραγματικά, όπως αρμόζει σε ένα σύγχρονο ευρωπαϊκό και δημοκρατικό κράτος και για τα οποία σε τελική ανάλυση προορίζονται.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Πριν εισέλθουμε στη νομοθετική εργασία σύμφωνα με τη συμπληρωματική ημερήσια διάταξη που σας έχει διανεμηθεί, θα κάνουμε ένα ολιγόλεπτο διάλειμμα για να καθαριστεί η Αίθουσα.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση: α) της από 23.6.2020 τροποποίησης της από 6.9.2018 Σύμβασης Δωρεάς, β) των από 23.6.2020 Επιμέρους Συμβάσεων Δωρεάς για τα Έργα ΙΧ και Χ και γ) της από 23.6.2020 τροποποίησης της Επιμέρους Σύμβασης Δωρεάς για το Έργο VII-Τραύμα της από 6.9.2018 Σύμβασης Δωρεάς μεταξύ του Ιδρύματος "ΚΟΙΝΩΦΕΛΕΣ ΙΔΡΥΜΑ ΣΤΑΥΡΟΣ Σ. ΝΙΑΡΧΟΣ" και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας, που κυρώθηκε με το ν. 4564/2018 (Α΄89) και συμπλήρωση του ν. 4693/2020 (Α΄116)».

Η Διάσκεψη των Προέδρων αποφάσισε στη συνεδρίασή της στις 25 Ιουνίου του 2020 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και της τροπολογίας.

Θα ήθελα να σας ενημερώσω ότι από σήμερα, 1η Ιουλίου του 2020, επανέρχεται το σύστημα της εγγραφής των Βουλευτών στον κατάλογο των ομιλητών με την ηλεκτρονική τους κάρτα.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Παρακαλώ να ανοίξει το ηλεκτρονικό σύστημα για την εγγραφή των ομιλητών, το οποίο θα είναι ανοιχτό μέχρι το πέρας της ομιλίας των δύο πρώτων εισηγητριών, της κ. Βρυζίδου και της κ. Ειρήνης - Ελένης Αγαθοπούλου.

Τον λόγο έχει η εισηγήτρια της Νέας Δημοκρατίας κ. Παρασκευή Βρυζίδου για δεκαπέντε λεπτά.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στις 21-9-2019 κυρώθηκε με τον ν.4564/2018 η από 6-9-2019 κύρια σύμβαση δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του ελληνικού δημοσίου.

Το Ίδρυμα αναλαμβάνει το σύνολο του κόστους υλοποίησης σημαντικών έργων, του Γενικού Νοσοκομείου Κομοτηνής, του Νοσοκομείου Παίδων Θεσσαλονίκης, τη χρηματοδότηση υλοποίησης εκπαιδευτικών ερευνητικών προγραμμάτων και χορήγηση υποτροφιών, την προμήθεια νέου εξοπλισμού με σκοπό την ενίσχυση της δυναμικότητας των αεροδιακομιδών του ΕΚΑΒ, του Γενικού Νοσοκομείου Σπάρτης και κάθε άλλου πρόσθετου έργου που θα παρουσιαζόταν η ανάγκη να γίνει λόγω καινούργιων δεδομένων ή έκτακτων εξαιρετικών συνθηκών, όπως αυτών που προκάλεσε η εξάπλωση του κορωνοϊού.

Το ίδρυμα, μετά την ενημέρωση που είχε από το ελληνικό δημόσιο για τις ελλείψεις που διαπιστώθηκαν στον τομέα της υγείας στην Ελλάδα, ιδίως στον τομέα της εντατικής θεραπείας λόγω του κορωνοϊού, συμφώνησε αμέσως να συνδράμει χρηματοδοτώντας για την ανακαίνιση εγκαταστάσεων, οι οποίες θα διαμορφωθούν ειδικά για να λειτουργήσουν ως μονάδες εντατικής θεραπείας.

Πρόκειται για ένα έργο, το έργο IX, προϋπολογισμού 15.111.500 ευρώ, το οποίο περιλαμβάνει παρεμβάσεις σε δεκαπέντε δημόσια νοσοκομεία, εξασφαλίζοντας εκατόν πενήντα πέντε κλίνες μονάδων εντατικής θεραπείας (ΜΕΘ) και δεκαεννέα κλίνες μονάδων αυξημένης φροντίδας (ΜΑΦ). Η συγκεκριμένη επιμέρους σύμβαση υλοποιήθηκε στις 23-6-2020 και σήμερα έρχεται προς κύρωση με το παρόν σχέδιο νόμου.

Παράλληλα, χρηματοδοτήθηκε ένα ακόμη έργο, το έργο X, που αφορά στην εκπαίδευση επί της εντατικής θεραπείας και περιλαμβάνει σεμινάρια εκπαιδευτών για γιατρούς και νοσηλευτές, καθώς και την υλοποίηση εξειδικευμένων πιστοποιημένων σεμιναρίων με τη συμμετοχή εντατικολόγων γιατρών προϋπολογισμού 1.400.000 ευρώ.

Η προσφορά του Ιδρύματος «Σταύρος Νιάρχος» διαχρονικά, αλλά και στην αντιμετώπιση της κρίσης του κορωνοϊού, καθώς και πολλών άλλων Ελλήνων επιχειρηματιών, ήταν καθοριστική και συγκινητική. Οι ισχυροί οικονομικά Έλληνες είναι δίπλα στην πατρίδα μας και στέλνουν το μήνυμα ότι δεν θα την αφήσουν αδύναμη, ευάλωτη και με ελλείψεις. Τιμούμε την προσφορά τους και με σωστή διαχείριση και συνεργασία αξιοποιούμε με τον καλύτερο τρόπο την υποστήριξή τους και ενθαρρύνουμε και άλλους μιμητές.

Και στο σημείο αυτό, κάνοντας έναν απολογισμό της μέχρι τώρα διαχείρισης της οικονομικής κρίσης λόγω του κορωνοϊού, θεωρώ ότι είχε ιδιαίτερα θετικό αποτέλεσμα. Αυτό μας γεμίζει ικανοποίηση όχι μόνο για τη συνολική αναγνώριση, αλλά και κυρίως γιατί προστατεύτηκε η ζωή των ευάλωτων συμπολιτών μας και γενικά η υγεία του συνόλου των Ελλήνων.

Στο θετικό αποτέλεσμα συνέβαλε η αυτοθυσία γιατρών και νοσηλευτών, καθώς και εργαζομένων άλλων επαγγελμάτων που βρέθηκαν στην πρώτη γραμμή και όλων των Ελλήνων που ακολούθησαν τις οδηγίες των ειδικών γιατί εμπιστεύθηκαν την καθοδήγηση της Κυβέρνησης, η οποία έχοντας στα χέρια της το τιμόνι της χώρας και την ευθύνη αντέδρασε άμεσα, πήρε με αποφασιστικότητα τα απαραίτητα μέτρα και λειτούργησε με μόνο γνώμονα την προστασία και το συμφέρον των Ελλήνων.

Στο παρόν σχέδιο νόμου έχουμε ακόμη προς κύρωση την τροποποίηση της σύμβασης του έργου VII-τραύμα δωρεάς του Ιδρύματος «Σταύρος Νιάρχος».

Το συγκεκριμένο έργο συνολικού προϋπολογισμού 6.300.000 ευρώ περιλαμβάνει υλοποίηση εκπαιδευτικών προγραμμάτων σε πιστοποιημένα κέντρα εκπαίδευσης τραύματος ανά την επικράτεια.

Συγκεκριμένα, περιλαμβάνονται προγράμματα εκπαίδευσης για την αντιμετώπιση του τραύματος σπουδαστών ιατρικής έκτου έτους, σπουδαστών νοσηλευτικής και διασωστών του ΕΚΑΒ, καθώς και χρηματοδότηση υποτροφιών. Προβλέπεται, επίσης, η αγορά χειρουργικών προσομοιωτών.

Ωστόσο, κατόπιν νέας αξιολόγησης κρίθηκε απαραίτητο να ενταχθεί στο αντικείμενο της δωρεάς αυτής και εκπαιδευτικό πρόγραμμα που να αφορά στο παιδικό τραύμα τελειοφοίτων σπουδαστών Ιατρικής στο έκτο έτος. Η εκπαίδευση θα πραγματοποιηθεί στη Θεσσαλονίκη, στην Αθήνα και στην Κρήτη σε πιστοποιημένα κέντρα εκπαίδευσης σε συνεργασία με τον αρμόδιο διαχειριστή τριάντα μέρες μετά την κύρωση της παρούσας τροποποίησης.

Τέλος, το παρόν σχέδιο νόμου αναφέρεται στην επιμέρους σύμβαση δωρεάς για το έργο V, που αφορά στην αγορά των δύο ελικοπτέρων της εταιρείας «LEONARDO». Στην εν λόγω σύμβαση προστίθεται η αγορά από την ίδια εταιρεία και των αναγκαίων ανταλλακτικών εργαλείων και γενικά εξοπλισμού και τεχνικής βοήθειας των ελικοπτέρων. Και η πρόσθετη αυτή συμφωνία έρχεται σήμερα προς κύρωση.

Κλείνοντας, κυρίες και κύριοι συνάδελφοι, θα ήθελα να επισημάνω τη μεγάλη σημασία της προαναφερόμενης δωρεάς, η οποία αναβαθμίζει την ποιότητα των παρεχόμενων υπηρεσιών υγείας προς τους Έλληνες πολίτες και δημιουργεί αίσθημα ασφάλειας.

Θα ήθελα ακόμη να αναφερθώ και στο Υπουργείο Υγείας, το οποίο δουλεύοντας σκληρά όλο αυτό το διάστημα και κυρίως την ώρα της υγειονομικής κρίσης με την καθοδήγηση της Κυβέρνησης συνολικά απέδειξε ότι μπορεί να καλύψει κενά του παρελθόντος και να είναι χρήσιμο και αποτελεσματικό.

Σκέψεις, προγράμματα υπήρχαν και από την προηγούμενη κυβέρνηση, αλλά, δυστυχώς, και πολλές ελλείψεις και κενά που καλύφθηκαν από τη σημερινή.

Κυρίες και κύριοι της Αντιπολίτευσης και κυρίως της Αξιωματικής Αντιπολίτευσης, ο Έλληνας πολίτης θέλει και δικαιούται να είναι ασφαλής στο θέμα της υγείας του και της ζωής του. Αυτό φροντίζει με επιτυχία η σημερινή Κυβέρνηση και γι’ αυτό υπάρχει ικανοποίηση των πολιτών από κάθε γωνιά της Ελλάδος.

Δυστυχώς ο ΣΥΡΙΖΑ πάντα είχε μια δυσκολία να ερμηνεύσει τη βούληση των πολιτών. Ίσως γι’ αυτό μπορεί να βλέπει και σε αυτό το νομοσχέδιο καχύποπτα τα αναγκαία, περιττά τα χρήσιμα και να διαφωνεί με όσα όλοι οι Έλληνες επιθυμούν μόνο και μόνο γιατί τα υλοποιεί η Νέα Δημοκρατία, πολιτικές επιλογές και πολιτικές ευθύνες.

Κυρίες και κύριοι συνάδελφοι, όλοι μαζί οφείλουμε να στηρίζουμε τα σημαντικά, για να μπορεί να σταθεί η χώρα μας δυνατή απέναντι σε όσους μας υποτιμούν και κυρίως σε όσους μας επιβουλεύονται.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ και εγώ, κυρία συνάδελφε, και κυρίως για την τήρηση του χρόνου.

Τον λόγο έχει τώρα η εισηγήτρια του ΣΥΡΙΖΑ κ. Ειρήνη - Ελένη Αγαθοπούλου.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Ευχαριστώ πολύ, κύριε Πρόεδρε.

Η κύρωση, αγαπητές συναδέλφισσες και αγαπητοί συνάδελφοι, των επιμέρους συμβάσεων με το Ίδρυμα «Σταύρος Νιάρχος» είναι πάντα μια καλή ευκαιρία για να συζητάμε το διαφορετικό μοντέλο, το μοντέλο που η Κυβέρνηση του ΣΥΡΙΖΑ είχε επιλέξει την προηγούμενη περίοδο, για τη συνεργασία του δημόσιου με τον ιδιωτικό τομέα.

Γιατί θα θυμάστε ότι σε μια περίοδο ιδιαίτερης οικονομικής ασφυξίας –θα θυμάστε ότι το 2015 η κυβέρνησή σας είχε αφήσει παντελώς άδεια τα ταμεία στην κυβέρνηση του ΣΥΡΙΖΑ- σε μια περίοδο επίσης σκληρής μνημονιακής εποπτείας που κληθήκαμε να αναλάβουμε, όπου κάθε ευρώ του κρατικού προϋπολογισμού έπρεπε να έχει την άδεια των θεσμών για να δαπανηθεί και που τα ανώτατα όρια στους επιμέρους προϋπολογισμούς των Υπουργείων που μας επιβάλλονταν ήταν πολύ κάτω από τον ευρωπαϊκό μέσο όρο, με κάποιον τρόπο έπρεπε η κυβέρνηση του ΣΥΡΙΖΑ να στηρίξει τη δημόσια υγεία, τη δημόσια παιδεία, το κράτος πρόνοιας.

Υπό εκείνες, λοιπόν, τις συνθήκες δεν διστάσαμε τότε να πούμε ναι ακόμα και σε χορηγίες εταιρειών, αλλά κυρίως σε χορηγίες κοινωφελών ιδρυμάτων για να αντιμετωπίσουμε ό,τι μπορούσαμε να αντιμετωπίσουμε από τα ερείπια που είχατε αφήσει το 2015.

Στην επιτροπή αναφέρθηκε η κ. Φωτίου σε συγκεκριμένα παραδείγματα τέτοιων συνεργασιών όπως ήταν η χρηματοδότηση του ηλεκτρονικού συστήματος για την αναδοχή και την υιοθεσία, όπως ήταν το λεωφορείο προσωπικής φροντίδας για τους άστεγους καθώς και πολλά άλλα σε διάφορα Υπουργεία και σε διάφορους τομείς. Τέτοιου είδους συνεργασία χωρίς κανένα οικονομικό όφελος και χωρίς κανένα κέρδος για τους ιδιώτες ήταν και η αρχική συμφωνία με το Ίδρυμα «Σταύρος Νιάρχος» για τον τομέα της υγείας.

Φυσικά εδώ το ΚΚΕ δεν συμφωνεί και μας δήλωσε και στην επιτροπή ότι είμαστε ίδιοι με τη Νέα Δημοκρατία γιατί και οι δύο δίνουμε χώρο στον ιδιωτικό τομέα. Δυστυχώς για εσάς, ευτυχώς για εμάς η πραγματικότητα το διαψεύδει διότι ο ΣΥΡΙΖΑ είναι η κυβέρνηση που έβγαλε τη χώρα από τη στενή μνημονιακή εποπτεία, μείωσε την ανεργία, μείωσε τη φτώχεια, έδωσε ξανά ελπίδα σε αυτήν τη χώρα και σε αυτόν τον κόσμο. Δεν είμαστε, λοιπόν, ίδιοι με τη Νέα Δημοκρατία και ας λέτε το αντίθετο.

Εκτός των παραπάνω και αυτή η σύμπραξη με το Ίδρυμα «Σταύρος Νιάρχος» όπως εξελίσσεται τελικά είναι η καλύτερη απόδειξη ότι υπάρχει τεράστια διαφορά στον σχεδιασμό τον δικό μας, που ξαναλέω το κράτος και το Υπουργείο είχε τον απόλυτο έλεγχο και δεν υπήρχε ίχνος κερδοσκοπίας από τον ιδιωτικό τομέα, ενώ τώρα κάθε τροποποίηση της σύμβασης μας επιφυλάσσει και μία έκπληξη που από πίσω κρύβεται κάποιος ιδιώτης που στο τέλος θα ωφεληθεί.

Η Κυβέρνηση της Νέας Δημοκρατίας εξάλλου δεν δίστασε ούτε εν μέσω πανδημίας, έκτακτης δηλαδή υγειονομικής ανάγκης, να δώσει δωράκια στους ιδιώτες κλινικάρχες για να νοικιάσει κρεβάτια ΜΕΘ σε ιδιαίτερα αυξημένες τιμές από τις προβλεπόμενες. Δεν περιμένουμε, λοιπόν, κάτι διαφορετικό από εσάς. Αυτό είναι δεδομένο. Οφείλουμε, όμως να σας ελέγχουμε και να αναδεικνύουμε αυτές σας τις πρακτικές από τις οποίες οι πολίτες, αλλά και το δημόσιο βγαίνουν ιδιαίτερα ζημιωμένοι.

Συγκεκριμένα, λοιπόν, για τη σύμβαση για την ενίσχυση των ΜΕΘ θέσαμε ερωτήματα στην επιτροπή, κύριοι Υπουργοί, στα οποία δεν πήραμε απαντήσεις. Ελπίζουμε να πάρουμε σήμερα, για να μπορέσουμε να αποφασίσουμε τη στάση μας στο νομοσχέδιο.

Συγκεκριμένα ερώτημα πρώτο: Δημιουργείτε νέα κρεβάτια ΜΕΘ και ΜΑΦ με αυτή τη σύμβαση ή απλά ανακαινίζετε εγκαταστάσεις που προϋπάρχουν στα δεκαπέντε νοσοκομεία που περιγράφονται στη σύμβαση;

Η συζήτηση που άνοιξε εν μέσω πανδημίας έκανε ιδιαίτερα εμφανή την ανάγκη δημιουργίας νέων και κλινικών και κλινών ΜΕΘ ιδιαίτερα στην επαρχία, αλλά και στα νησιά μας. Με την ευκαιρία, γιατί σήμερα ξεκινάει και επίσημα η τουριστική περίοδος στη χώρα, θα συζητήσουμε την αναγκαιότητα αποκέντρωσης των ΜΕΘ στα νησιά μας που κατά τους θερινούς μήνες επιφορτίζονται με τεράστιο όγκο τουριστών;

Και εσείς και εμείς θέλετε και θέλουμε να εξασφαλίσουμε ασφαλείς συνθήκες για τους τουρίστες που έρχονται στη χώρα μας ακριβώς γιατί ο τουρισμός είναι η βαριά βιομηχανία αυτής της χώρας. Δεν θεωρείτε ότι η δημιουργία και αναβάθμιση των υποδομών στα νησιά θα είναι ένα ισχυρό μέτρο για την εξασφάλιση ασφαλών συνθηκών διακοπών για τους τουρίστες Έλληνες και ξένους;

Αλλά εκτός από τα νησιά πρέπει να συζητήσουμε και την αναγκαιότητα ύπαρξης κλινικών ΜΕΘ και στις απομακρυσμένες από αστικά κέντρα περιοχές, στην παραμεθόριο κ.ο.κ..

Υπάρχει σχεδιασμός από την κυβέρνηση του ΣΥΡΙΖΑ και από τις προηγούμενες διοικήσεις των νοσοκομείων όλης της επικράτειας, αφού είχαν μπει στη διαδικασία να φτιάξουν νέους οργανισμούς για τα νοσοκομεία όπου συμπεριλαμβάνεται και η ίδρυση ΜΕΘ σε πολλά δημόσια νοσοκομεία. Θα προχωρήσετε τους νέους οργανισμούς νοσοκομείων ή έστω θα ανοίξουμε την κουβέντα για την κατανομή κλινικών και κλινών στην περιφέρεια;

Προσωπικά, κύριοι Υπουργοί, έχω καταθέσει ερώτηση για τη δημιουργία μονάδας εντατικής θεραπείας στο Νοσοκομείο του Κιλκίς σύμφωνα με τον οργανισμό που είχε σχεδιάσει η προηγούμενη διοίκηση του νοσοκομείου και δεν πρόλαβε να γίνει πράξη. Απάντηση δεν έχουμε λάβει ακόμα στην ερώτηση αυτή από το Υπουργείο. Το μόνο που λάβαμε ήταν ένα δελτίο Τύπου της τοπικής διοικούσας επιτροπής της Νέας Δημοκρατίας -ακούστε το γιατί σας δεσμεύει- που λέει ότι μέχρι το φθινόπωρο το Νοσοκομείο Κιλκίς θα έχει ΜΕΘ. Θα το καταθέσω για τα Πρακτικά. Ξέρετε κάτι; Αν δεν ξέρετε, μαζέψτε αυτές τις φωνές διότι σας εκθέτουν.

Εμείς, λοιπόν, λέμε δημιουργία νέων ΜΕΘ σε όλη την επικράτεια ανάλογα με τις ανάγκες και στελέχωσή τους άμεσα. Επίσης βγάλτε άμεσα την κατανομή και την προκήρυξη των θέσεων ιατρών, νοσηλευτών και εξειδικευομένων για ΜΕΘ που ψηφίσαμε πριν λίγο καιρό.

Ερώτημα δεύτερο: Γιατί τα εκπαιδευτικά προγράμματα για το επιστημονικό προσωπικό των ΜΕΘ και ΜΑΦ τα αναθέτετε στο ΄Ιδρυμα «ΘΩΡΑΞ»; Έχετε διαπιστώσει ότι η Ελληνική Εταιρεία Εντατικής Θεραπείας και η αρμόδια επιτροπή του ΚΕΣΥ που έχουν ήδη θεσμικά αυτόν τον ρόλο δεν τον παίζουν αποτελεσματικά; Εάν είναι έτσι, νομίζω οφείλετε να το πείτε να το ξέρουμε και εμείς, αλλιώς όμως δεν υπάρχει λόγος να ανατεθούν στο ΝΠΙΔ «ΘΩΡΑΞ». Έχει εμπειρία το ίδρυμα αυτό; Δεν προκύπτει από κάπου. Η Ελληνική Εταιρεία Εντατικής Θεραπείας ερωτήθηκε και απάντησε ότι δεν μπορεί να αναλάβει τη συγκεκριμένη εκπαίδευση;

Εδώ, κύριοι Υπουργοί, χρειαζόμαστε μια πολύ πειστική απάντηση. Αν θέλετε να ψηφίσουμε τη σύμβαση αυτή, συγκεκριμένο σημείο πρέπει να αλλάξει.

Ερώτημα τρίτο: η ίδρυση του ΟΔΙΠΥ. Σε ποιο στάδιο βρισκόμαστε; Διότι ΟΔΙΠΥ ακούμε και ΟΔΙΠΥ δεν βλέπουμε όλο αυτό το διάστημα, παρότι σε διάφορα νομοσχέδια κατά καιρούς τού έχετε αναθέσει διάφορους ρόλους και αρμοδιότητες. Βέβαια είναι λίγο πρωθύστερο αυτό. Περιμένουμε την ίδρυση του ΟΔΙΠΥ, εντελώς καλοπροαίρετα.

Ερώτημα τέταρτο: εκπαιδευτικό πρόγραμμα για το τραύμα. Το επεκτείνετε και στο παιδικό τραύμα και καλώς κάνετε. Αυτό που σας είπαμε όμως ότι δεν κατανοούμε είναι γιατί για την υλοποίηση του εν λόγω εκπαιδευτικού προγράμματος το Ίδρυμα «Σταύρος Νιάρχος» κάνει τη δωρεά στην ΑΕΜΥ και η ΑΕΜΥ με τη σειρά της αναθέτει ξανά στην ΑΜΚΕ «Αναγέννηση και Πρόοδος» του Ιδρύματος «Σταύρος Νιάρχος». Θα μπορούσατε να μας εξηγήσετε την αναγκαιότητα της συγκεκριμένης διαδικασίας για να την καταλάβουμε και εμείς.

Για να κλείσω, αγαπητοί συνάδελφοι και αγαπητές συναδέλφισσες, όσον αφορά τη στάση μας στη σύμβαση περιμένουμε τις απαντήσεις σας και θα απαντήσουμε και εμείς στη συνέχεια. Όμως επαναλαμβάνουμε για άλλη μια φορά ότι η δημόσια υγεία είναι και θα είναι στην επικαιρότητα για μεγάλο χρονικό διάστημα ακόμη και λόγω της πανδημίας, αλλά όχι μόνο, και η Κυβέρνηση και το Υπουργείο Υγείας οφείλουν να λάβουν δραστικά μέτρα: Πρώτον, μόνιμες προσλήψεις στα δημόσια νοσοκομεία -δεν κάνατε ούτε μία μέχρι σήμερα- και στις δομές πρωτοβάθμιας φροντίδας υγείας. Προχωρήστε τον σχεδιασμό που έχετε ήδη έτοιμο από την προηγούμενη κυβέρνηση, για δέκα χιλιάδες μόνιμες προσλήψεις που είχαμε προϋπολογίσει με μεγάλη ακρίβεια για τα επόμενα χρόνια. Δεν θα διεκδικήσουμε, κύριε Υπουργέ, την πατρότητά τους, δεν είναι αυτό που μας ενδιαφέρει. Αυτό που μας ενδιαφέρει είναι η αναβάθμιση των δημόσιων υπηρεσιών υγείας. Απλά, λοιπόν, κάντε το.

Δεύτερον, προχωρήστε στον σχεδιασμό της επιτροπής για τον σχεδιασμό νέων κλινών εντατικής θεραπείας. Φέρτε το θέμα στη Βουλή να το συζητήσουμε και να προχωρήσει το συντομότερο.

Τρίτον, δημιουργήστε έγκαιρα ολοκληρωμένο πλάνο και λεπτομερή σχεδιασμό για την αντιμετώπιση του δεύτερου κύματος της πανδημίας, αν θα έρθει -εμείς πρέπει να είμαστε έτοιμοι για το αν θα έρθει-, σχέδιο για το κάθε νοσοκομείο, για να μη δούμε ξανά την προχειρότητα και τον κακό σχεδιασμό ανά την Ελλάδα, της πρώτης περιόδου. Και έχω παραδείγματα να σας αναφέρω.

Σε αυτά, λοιπόν, είμαστε στη διάθεσή σας να συμβάλουμε με προτάσεις, με γνώμονα όμως πάντα την αναβάθμιση των δημόσιων υπηρεσιών υγείας και την αποκατάσταση της φήμης τους στα μάτια του κόσμου, αυτήν που είχατε αμαυρώσει με τις πρακτικές σας οι κυβερνήσεις των προηγούμενων ετών στις οποίες συμμετείχατε και που λίγο απέχουν από τις σημερινές σας πρακτικές. Δεν θέλουμε το δημόσιο σύστημα υγείας να περάσει αυτά που πέρασε επί περιόδου μνημονίων και σε ό,τι άλλο για την αναβάθμιση του δημόσιου συστήματος υγείας είμαστε εδώ να συμβάλουμε.

Ευχαριστώ πολύ.

(Στο σημείο αυτό η Βουλευτής κ. Ειρήνη - Ελένη Αγαθοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κυρία Αγαθοπούλου και βεβαίως και για την τήρηση του χρόνου.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο, κύριε Υπουργέ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κύριε Πρόεδρε, θα ήθελα να πω ότι κάνουμε αποδεκτή την τροπολογία 383/66 που έχει να κάνει με τη δυνατότητα να συνεδριάζουν οι γενικές συνελεύσεις μετόχων ή εταίρων οποιουδήποτε νομικού προσώπου ή νομικής οντότητας μέσω τηλεδιάσκεψης, είτε για ορισμένα από τα μέλη είτε για το σύνολο των μελών τους, λόγω κορωνοϊού, την επέκταση της χρονικής διάρκειας. Θα έρθει ο κ. Τσακίρης, να υποστηρίξει την εν λόγω τροπολογία λίγο αργότερα. Εμείς ως Υπουργείο Υγείας την κάνουμε αποδεκτή.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής εγγραφής.

Τώρα τον λόγο έχει ο ειδικός αγορητής από το Κίνημα Αλλαγής κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχουμε επανειλημμένως τονίσει ότι η δωρεά του κοινωφελούς Ιδρύματος «Σταύρος Νιάρχος» είναι πρωτοφανής σε μέγεθος για τα ελληνικά δεδομένα. Τα έργα που περιλαμβάνει, ύψους τουλάχιστον 400 εκατομμυρίων ευρώ, μπορούν να συμβάλουν καθοριστικά στην ενίσχυση του ΕΣΥ επί τη βάσει ενός συγκεκριμένου και μακροπρόθεσμου σχεδίου.

Με το παρόν νομοσχέδιο προστίθενται δύο νέα έργα στη δωρεά του ιδρύματος, μετά από την επαναξιολόγησή της υπό τις νέες συνθήκες που προέκυψαν λόγω της πανδημίας.

Συγκεκριμένα, προστίθενται: το έργο IX, το οποίο αφορά τη χρηματοδότηση εκατόν πενήντα πέντε κλινών μονάδων εντατικής θεραπείας και δεκαεννέα μονάδων αυξημένης φροντίδας σε δεκαπέντε συγκεκριμένα νοσοκομεία της χώρας.

Επίσης, το έργο X, το οποίο αφορά τη χρηματοδότηση πενταετούς εκπαιδευτικού προγράμματος στελεχών εντατικής θεραπείας ιατρών, νοσηλευτών, ύψους 1,4 εκατομμυρίου ευρώ. Το πρόγραμμα αυτό περιλαμβάνει την υλοποίηση σεμιναρίων και θα υλοποιηθεί υπό τον υπό σύσταση «Οργανισμό Διασφάλισης Ποιότητας στην Υγεία Α.Ε.», τον λεγόμενο ΟΔΙΠΥ, και αποκλειστικά θα γίνει μέσω του Κέντρου Ερευνών Εντατικής Θεραπείας και Επείγουσας Ιατρικής Θώρακος Ίδρυμα «ΘΩΡΑΞ».

Τροποποιείται το έργο VII για το τραύμα, προϋπολογισμού 6,3 εκατομμυρίων ευρώ και προστίθεται εκπαιδευτικό πρόγραμμα που θα αφορά ειδικά το παιδικό τραύμα, απευθυνόμενο σε τελειόφοιτους σπουδαστές της Ιατρικής. Το πρόγραμμα αυτό θα υλοποιηθεί μέσω της «ΑΕΜΥ Α.Ε.» στα πιστοποιημένα κέντρα εκπαίδευσης τραύματος στην Αθήνα, τη Θεσσαλονίκη και την Κρήτη.

Και τέλος, εξειδικεύονται οι τεχνικές προδιαγραφές και οι όροι αγοράς, παράδοσης και εκπαίδευσης των πιλότων, που αφορούν την αγορά των δύο ελικοπτέρων που προβλέφθηκε με τον ν.4693/2020.

Χωρίς αμφιβολία η συγκεκριμένη δωρεά δημιουργεί προσδοκίες ότι θα βελτιώσει το ΕΣΥ στους τομείς όπου παραδοσιακά πάσχει: στις κλίνες ΜΕΘ, στην εκπαίδευση των γιατρών και νοσηλευτών, στα πτητικά μέσα του ΕΚΑΒ που εξυπηρετούν κυρίως τα νησιά και τις ακριτικές περιοχές. Εν τούτοις, παρά τις καλές προθέσεις, δεν μπορούμε να δώσουμε λευκή επιταγή στη διαχείρισή της καθώς συγκεκριμένα σημεία δίνουν λαβές για έντονο προβληματισμό.

Είναι γεγονός ότι η αναγκαιότητα αύξησης των κλινών ΜΕΘ δεν προέκυψε εξαιτίας του κορωνοϊού. Αντίθετα, αποτελεί διαχρονικό πρόβλημα, που επανειλημμένως έχει φέρει στη Βουλή το Κίνημα Αλλαγής μέσω του κοινοβουλευτικού ελέγχου από τον Σεπτέμβριο του 2019, εν όψει του επικείμενου τότε κύματος της γρίπης. Σας θυμίζουμε ότι, σύμφωνα με τον μέσο όρο της Ευρώπης, οφείλουμε να έχουμε περίπου χίλιες διακόσιες ενεργές κλίνες ΜΕΘ για την κάλυψη των αναγκών του πληθυσμού της χώρας. Εμείς προ κορωνοϊού είχαμε επτακόσιες πενήντα και εξ αυτών οι εκατόν πενήντα ήταν κλειστές. Άρα, δεν χρειαζόταν η πανδημία για να ασχοληθείτε με το φλέγον αυτό ζήτημα. Είχατε όλο τον χρόνο στη διάθεσή σας να σχεδιάσετε, να στελεχώσετε και να προλάβετε τις εξελίξεις. Μέχρι όμως τον Μάρτιο που ξέσπασε η πανδημία εσείς δεν είχατε προβεί σε κανέναν σοβαρό σχεδιασμό για την πλήρη ανάπτυξη όλων των έτοιμων κλινών ΜΕΘ ούτε φυσικά για την αύξησή τους.

Ακόμα και τώρα, που υποτίθεται ότι βρισκόμαστε σε εγρήγορση λόγω της πανδημίας, δεν ξέρουμε αν αυτές οι εκατόν πενήντα κλειστές κλίνες λειτουργούν και με τι προσωπικό, μόνιμο ή επικουρικό. Την ίδια στιγμή δεν γνωρίζουμε πώς θα στελεχωθούν οι εκατόν πενήντα πέντε που θα δημιουργηθούν μέσω της δωρεάς. Για τη στελέχωσή τους δεν γίνεται καμμία αναφορά στο νομοσχέδιο. Δεν αναφέρεται πουθενά στην αιτιολογική έκθεση πόσες θέσεις γιατρών και νοσηλευτών υπολογίζεται να προστεθούν στην εύρυθμη λειτουργία τους, καθώς οι κλίνες χωρίς το απαραίτητο προσωπικό είναι δώρον άδωρον.

Εδώ να επισημάνω ότι σε αυτές τις εκατόν πενήντα πέντε κλίνες ΜΕΘ συμπεριλαμβάνεται και η ανακατασκευή και η μεταφορά υφιστάμενων κλινών ΜΕΘ. Άρα, για πόσες ακριβώς καινούργιες κλίνες ΜΕΘ μιλάμε; Επίσης τα νοσοκομεία που θα επωφεληθούν της δωρεάς αυτής είναι κυρίως τα νοσοκομεία των αστικών κέντρων, της Αθήνας, της Θεσσαλονίκης και της Κρήτης, που θα λάβουν τη μερίδα του λέοντος. Ποιος αποφάσισε για αυτήν την κατανομή; Ποια στοιχεία λάβατε υπ’ όψιν σας; Γιατί την ίδια ώρα η Περιφέρεια Πελοποννήσου έχει μόνο δέκα με έντεκα κλίνες ΜΕΘ. Φαίνεται ότι οι περιφέρειες της χώρας θα παραμείνουν ο «φτωχός συγγενής» της δημόσιας υγείας, με τις πιο παραμελημένες κτηριακές υποδομές, τα παλαιότερα μηχανήματα και τα περισσότερα κενά σε κλίνες ΜΕΘ και προσωπικό. Η ανάπτυξη περισσότερων κλινών ΜΕΘ στα περιφερειακά νοσοκομεία και η δημιουργία σε αυτά κατάλληλων συνθηκών για τη νοσηλεία κρουσμάτων COVID-19 δεν χρήζει αναβολής καθώς, όπως είναι γνωστό, ο κορωνοϊός εμφάνισε έξαρση σε συγκεκριμένες περιφέρειες της χώρας μας, αλλά και στις ακριτικές περιοχές της.

Επιπλέον, ο τρόπος που αντιμετωπίζετε την εκπαίδευση του προσωπικού των ΜΕΘ και των ΤΕΠ δείχνει το λιγότερο έλλειψη σχεδιασμού και περισσότερο επιπολαιότητα.

Διότι είναι άκρως αμφίβολο επιστημονικά το κατά πόσον είναι δυνατόν να μιλάμε για αποτελεσματική εκπαίδευση στον ευαίσθητο αυτόν τομέα, βασισμένη μόνο σε σεμινάρια και όχι από έναν αναγνωρισμένο επιστημονικό φορέα, αλλά από ένα αγνώστου προέλευσης και αξιοπιστίας κέντρο ερευνών.

Για τη διεξαγωγή, την ποιότητα και το περιεχόμενο των σεμιναρίων αυτών, τα οποία θα κοστίσουν 1,4 εκατομμύριο ευρώ, δεν γνωρίζουμε τίποτα απολύτως. Ποιου θα είναι οι εκπαιδευτές; Ποιο ακριβώς είναι το κόστος της εκπαίδευσης; Πού θα γίνεται αυτή; Εν ολίγοις όλα είναι στον αέρα.

Γνωρίζετε πολύ καλά ότι αυτήν την εκπαίδευση θα μπορούσε να την αναλάβει η ιατρική εταιρεία επιδημιολογίας με την εμπλοκή των πανεπιστημίων. Για ποιον λόγο δεν επιλέξατε αυτόν τον τρόπο εκπαίδευσης; Την ίδια ώρα που καλείστε να διαχειριστείτε μια δωρεά πολλών εκατομμυρίων ευρώ που μπορεί να μεταμορφώσει τη δημόσια υγεία στο μέλλον, δείχνετε τραγική αδυναμία να διαχειριστείτε και να δώσετε λύσεις σε πιο πεζά και πρακτικά προβλήματα στο παρόν.

Ειδικότερα, ο σχεδιασμός και η διαχείριση της πανδημίας υγειονομικά είναι άκρως επικοινωνιακή και ελάχιστα ουσιαστική. Ναι μεν τα νησιά ανοίγουν στον τουρισμό, για να μειωθεί η ζημιά της πανδημίας στην εθνική οικονομία, όμως η θωράκισή τους είναι φτωχή σε υγειονομικό προσωπικό και δεν διαθέτουν οργανωμένο μηχανισμό επιδημιολογικής επιτήρησης.

Η κάλυψη των κενών σε προσωπικό γίνεται κυρίως με αποσπάσεις από τα κέντρα υγείας και από άλλα νοσοκομεία, ενώ οι πεντακόσιες ΚΟΜΥ που θα μπορούσαν να ελέγχουν τουρίστες στα νησιά και στα αεροδρόμια είναι απούσες. Ίσως είναι αόρατες γιατί οι πολίτες δεν τις βλέπουν να δρουν ούτε στην περιφέρεια, αλλά ούτε και στα αστικά κέντρα.

Την ίδια ώρα και σε κατάσταση πανικού ζητάτε λίγο πριν το άνοιγμα της χώρας στον τουρισμό τη συνδρομή των Ενόπλων Δυνάμεων. Ενώ απαιτείται η μέγιστη ετοιμότητά τους λόγω των καθημερινών προκλήσεων των γειτόνων, εσείς επιλέγετε να αποδυναμώσετε τα στρατιωτικά νοσοκομεία τοποθετώντας μόνιμα κλιμάκια στρατιωτικών γιατρών και νοσηλευτών στα νησιά για τρεις μήνες με ευθύνη τούς ελέγχους για τον κορωνοϊό. Έτσι βάζετε σε κίνδυνο την υγεία τους, ενώ αντιθέτως οφείλετε να τους προφυλάξετε.

Και ας μην προφασίζεστε ότι δεν έχετε άλλη επιλογή. Από τη μία η ΚΟΜΥ, από την άλλη η δυνατότητα του ΕΟΔΥ να προβαίνει σε έκτακτες προσλήψεις προσωπικού με συνοπτικές διαδικασίες ήταν δυνατότητες που δεν αξιοποιήθηκαν στην περίπτωση αυτή.

Παράλληλα, αδυνατείτε να λύσετε και άλλου είδους προβλήματα, όπως η λειτουργία της Παιδοκαρδιοχειρουργικής Κλινικής στο Παίδων. Πότε θα λειτουργήσει; Με τι προσωπικό; Γιατί έκλεισε, οδηγώντας σε απόγνωσή τους γονείς και τα παιδιά; Είναι θέματα για τα οποία οφείλετε να μας δώσετε σαφείς και συγκεκριμένες απαντήσεις.

Πρέπει να αναγνωριστεί ότι τη δωρεά του Ιδρύματος «Σταύρος Νιάρχος» τη βρήκατε έτοιμη. Από εσάς αναμένουμε να αναπτύξετε το σχέδιό σας για τη διάχυση των ευεργετημάτων της στα νοσοκομεία όλης της χώρας, εξασφαλίζοντας την καθολική και ισότιμη πρόσβαση όλων των πολιτών σε αναβαθμισμένες ποιοτικά δωρεάν υπηρεσίες υγείας.

Όμως επί σχεδόν έναν χρόνο, αντί αυτού, προβαίνετε σε μικροδιευθετήσεις, τακτοποιήσεις «ημετέρων» σε θέσεις ευθύνης και σε μπαλώματα. Ποιος είναι πραγματικός σχεδιασμός σας για τη δημόσια υγεία, για τη βελτίωση του συστήματος, για την οργάνωση της πρωτοβάθμιας φροντίδας υγείας, για τους χρόνιους πάσχοντες, για την ψηφιοποίηση, για την τεχνολογική αναβάθμιση των νοσοκομείων; Για τα θέματα αυτά δεν έχουμε ακούσει και δεν έχουμε δει κάτι συγκεκριμένο.

Φοβάμαι ότι ο πολιτικός σχεδιασμός για την υγεία συμπυκνώνεται στις πρόσφατες δηλώσεις του αξιότιμου Υπουργού Επικρατείας κ. Γεραπετρίτη, ο οποίος δήλωσε το εξής: «Το ΕΣΥ, όπως το είχαμε γνωρίσει, απαξιωμένο και σε φθίνουσα πορεία, δεν είχε μέλλον και τοποθέτηση της Κυβέρνησης είναι να το ενισχύσει, ώστε να μπορεί να λειτουργήσει αρμονικά με τον ιδιωτικό τομέα». Αν αυτό είναι το σχέδιό σας, γιατί δεν το ανακοινώνετε; Γιατί με την αδράνειά σας υποβαθμίζετε ακόμη περισσότερο το σύμφωνα με τον κύριο Υπουργό απαξιωμένο ΕΣΥ;

Αντί της ευθείας παρουσίασης στους πολίτες του πολιτικού σας σχεδιασμού, κρύβεστε πίσω από περίτεχνες λέξεις, επικοινωνιακά σόου και χειροκροτήματα για το θεαθήναι. Αυτά επιφυλάσσετε στους γιατρούς και νοσηλευτές του ΕΣΥ που σήκωσαν το βάρος της πανδημίας και σηκώνουν καθημερινά το βάρος της δημόσιας υγείας, αντί της ένταξής τους στα βαρέα και ανθυγιεινά και της μόνιμης μισθολογικής τους αναβάθμισης.

Επίσης, σας θυμίζω δημοσιεύματα σύμφωνα με τα οποία οι λίστες από τα δημόσια νοσοκομεία για τους υπηρετούντες στις ΜΕΘ κατά το κρίσιμο χρονικό διάστημα της πανδημίας για τη χορήγηση οικονομικής ενίσχυσης από το Ίδρυμα «Σταύρος Νιάρχος» δεν καταρτίστηκαν με τον πιο διαφανή και σωστό τρόπο.

Σύμφωνα με διαμαρτυρίες, άτομα που ήταν στην πρώτη γραμμή της μάχης κατά του κορωνοϊού έμειναν εκτός. Οι δε υγειονομικοί των ΤΕΠ και οι τραυματιοφορείς που ήρθαν πρώτοι σε επαφή με τα κρούσματα έμειναν εκτός της δωρεάς, παρ’ ότι εμείς επισημάναμε ότι ήταν δίκαιο να λάβουν και αυτοί την οικονομική ενίσχυση σε ελάχιστη ανταπόδοση της προσφοράς τους.

Παράλληλα, εισάγετε τους ιδιώτες στη δημόσια υγεία με κάθε ευκαιρία και φαίνεται ότι στο αμέσως επόμενο χρονικό διάστημα θα πρέπει να δημιουργήσετε τον ΟΔΙΠΥ για να υλοποιήσετε το κομμάτι της δωρεάς που αφορά την εκπαίδευση και με βάση αυτή την ανώνυμη εταιρεία, να προβείτε στην αξιολόγηση των υπαρχουσών μονάδων υγείας.

Ήδη από το 2004 είχατε δημιουργήσει την «ΑΕΜΥ Α.Ε.», η οποία είχε εμπλακεί τότε στην αξιοποίηση της Πολυκλινικής του Ολυμπιακού Χωριού και κατόπιν ο ΣΥΡΙΖΑ στην ίδια λογική, τη χρησιμοποίησε για το Νοσοκομείο της Σαντορίνης. Έτσι ξεδιπλώνεται σιγά σιγά ο μοναδικός απτός και συγκεκριμένος σχεδιασμός σας: η σταδιακή ιδιωτικοποίηση της δημόσιας υγείας με ό,τι αυτό συνεπάγεται για τη μεσαία τάξη, τους συνταξιούχους, τους αγρότες και όλους τους σκληρά φορολογούμενους πολίτες.

Κυρίες και κύριοι συνάδελφοι, το Κίνημα Αλλαγής έχει επανειλημμένα ζητήσει τη σύγκληση της Επιτροπής Κοινωνικών Υποθέσεων για την ενημέρωση των Βουλευτών σχετικά με τη διαχείριση των δωρεών. Διότι στη δωρεά του Ιδρύματος «Σταύρος Νιάρχος» έχουν προστεθεί και άλλα 90 εκατομμύρια, τα οποία ήδη μπορεί να έχουν αυξηθεί ακόμη περισσότερο, γιατί, όπως έχουν αποδείξει στην πράξη, οι Έλληνες στηρίζουν το ΕΣΥ.

Όλα αυτά τα ποσά δεν γνωρίζουμε μέχρι σήμερα πώς έχουν αξιοποιηθεί και θα θέλαμε να πληροφορηθούμε αναλυτικά πώς έχουν κατανεμηθεί ανά ΥΠΕ και ανά νοσοκομείο. Ο ελληνικός λαός και εμείς ως Κίνημα Αλλαγής απαιτούμε διαφάνεια και ενημέρωση.

Η δωρεά του Κοινωφελούς Ιδρύματος «Σταύρος Νιάρχος» θα μπορούσε να είναι η αρχή μιας μακράς πορείας αναζωογόνησης της δημόσιας υγείας της χώρας και ο οδικός χάρτης για νέες δωρεές. Σε κάθε περίπτωση, οι Έλληνες πολίτες έχουν κάνει και συνεχίζουν να κάνουν μεγάλες θυσίες για την πατρίδα. Το λιγότερο που οφείλουμε ως πολιτικό σύστημα να τους εξασφαλίσουμε είναι η υγεία που τους αξίζει.

Το Κίνημα Αλλαγής είναι εδώ για να συμβάλει στον εθνικό αυτό στόχο, ελπίζοντας ότι τα αποτελέσματα της δωρεάς του Ιδρύματος θα γίνουν γρήγορα κτήμα όλων. Ευελπιστώντας ότι θα λάβετε σοβαρά υπ’ όψιν σας τις παρατηρήσεις μας επί του σχεδίου νόμου, υπερψηφίζουμε το νομοσχέδιο με την προσδοκία ότι τα χρήματα αυτά θα αξιοποιηθούν με τον πιο διαφανή και αποτελεσματικό τρόπο.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Πουλά και για την τήρηση του χρόνου.

Ο κ. Γιάννης Δελής, ειδικός αγορητής του Κομμουνιστικού Κόμματος Ελλάδας, καλείται στο Βήμα.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Πρώτα-πρώτα, να πούμε ότι η υγεία αποτελεί ένα βασικό λαϊκό δικαίωμα και εξ αυτού του λόγου αποτελεί πρωταρχική κρατική ευθύνη. Αυτά προκύπτουν αφ’ ενός από τον κοινωνικό πανανθρώπινο χαρακτήρα του αγαθού της υγείας και βεβαίως από το γεγονός ότι οι εργαζόμενοι και τα άλλα λαϊκά στρώματα είναι οι πραγματικοί, οι μόνοι παραγωγοί του πλούτου της κοινωνίας.

Με βάση τα παραπάνω, οι δημόσιες υπηρεσίες υγείας, η ανάπτυξή τους, η αξιοποίησή τους από τον λαό δεν μπορεί να βασίζεται ούτε μπορεί να εξαρτάται από τη φιλανθρωπία ή τον εθελοντισμό ή την όποια τέλος πάντων ατομική διάθεση προσφοράς.

Αντίθετα, το κράτος οφείλει να εξασφαλίζει όλες τις δομές και όλες τις υπηρεσίες υγείας και μόνον επικουρικά και συμπληρωματικά να αξιοποιούνται οι όποιες τυχόν προσφορές. Μια τέτοια προσφορά του Ιδρύματος «Σταύρος Νιάρχος» συζητάμε σήμερα. Για την ακρίβεια συζητάμε τις τροποποιήσεις της αρχικής σύμβασης του 2018.

Ως ΚΚΕ έχουμε επανειλημμένα τοποθετηθεί για τέτοιου είδους συμβάσεις και δωρεές των επιχειρηματικών ομίλων στον χώρο της υγείας και όχι μόνο. Κατ’ αρχάς, το πιο βασικό, τα χρήματα αυτά που διαθέτουν οι επιχειρηματικοί όμιλοι ως δωρεά, στην ουσία αποτελούν ένα πολύ μικρό μέρος των κερδών τους που προέκυψαν από την άγρια εκμετάλλευση των εργαζομένων και συγκεκριμένα από τον απλήρωτο χρόνο της δουλειάς τους, ένας απλήρωτος χρόνος εργασίας ο οποίος δημιουργεί βεβαίως τα κέρδη.

Θεωρούμε επίσης ότι τέτοιου είδους συμβάσεις δεν ξεπλένουν τις ευθύνες όλων των κυβερνήσεων για τα διαχρονικά χάλια της δημόσιας υγείας, ίσα ίσα τέτοιες συμβάσεις αναδεικνύουν αυτές τις ευθύνες τους ακόμα περισσότερο. Και ίσως γι’ αυτό, επειδή είναι και διαχρονικές αυτές οι ευθύνες και διακυβερνητικές, γίνεται εδώ πέρα και ένας ιδιότυπος διαγωνισμός διεκδίκησης της πατρότητας της σύμβασης, ανάμεσα κυρίως στη Νέα Δημοκρατία και τον ΣΥΡΙΖΑ.

Η μόνη διαφορά -επί της πολιτικής ουσίας εννοείται- είναι ότι την αρχική σύμβαση πράγματι την προχώρησε η κυβέρνηση του ΣΥΡΙΖΑ και την τροποποίησή της τη διαχειρίζεται σήμερα η Κυβέρνηση της Νέας Δημοκρατίας.

Και μπορεί μεταξύ τους η Νέα Δημοκρατία και ο ΣΥΡΙΖΑ να αντιπαρατίθενται στα δευτερεύοντα, στα τριτεύοντα, δημιουργώντας μια τρικυμία στο φλιτζανάκι του καφέ, στα πρωτεύοντα όμως, όπως είναι η στρατηγική για την υγεία, όπως είναι η εμπορευματοποίηση του αγαθού της υγείας ή και σε τέτοιου είδους συμβάσεις που υπάρχουν, συμπίπτουν για να στηρίζουν και για να αθωώνουν τους εκμεταλλευτές του λαού. Σ’ αυτά λοιπόν τα ζητήματα, στα πρωτεύοντα αποκαλύπτονται ως μια «αγία οικογένεια» και σε κάθε οικογένεια, ακόμα και στην πιο αγία, κανείς δεν είναι ίδιος με τον άλλον. Υπηρετούν όμως την ίδια υπόθεση.

Το βέβαιο είναι ότι και οι δύο υπερασπίζονται αυτές τις συμβάσεις, ακριβώς γιατί θέλουν να κρύψουν τις δικές τους ευθύνες για τα τραγικά αποτελέσματα της πολιτικής τους στην υγεία και τα αποτελέσματα των αντιλαϊκών τους αυτών πολιτικών στην υγεία, στην πραγματικότητα ούτε αντιμετωπίζονται ούτε θεραπεύονται αποτελεσματικά από τέτοιου είδους δωρεές, οι οποίες στην ουσία λειτουργούν συμπληρωματικά και ενισχυτικά στη βασική στρατηγική κατεύθυνση για την εμπορευματοποίηση της υγείας.

Αυτές οι ευθύνες, λοιπόν, οι κυβερνητικές έχουν μια βασική αιτία κι είναι γνωστή, είναι η διαχρονική υποχρηματοδότηση της δημόσιας υγείας, μία απολύτως συνειδητή επιλογή των κυβερνήσεων, προκειμένου να λειτουργήσει αυτή η υποχρηματοδότηση ως μοχλός επέκτασης της εμπορευματοποιημένης υγείας.

Σε έναν χώρο δηλαδή, όπου κάθε άνθρωπος και η οικογένειά του θα δώσουν ό,τι έχουν και δεν έχουν προκειμένου να γιατρευτούν, αυτή την ανάγκη εκμεταλλεύεται η κυβερνητική πολιτική, που βλέπει διαχρονικά όπως είπαμε την υγεία ως εμπόρευμα και όχι ως κοινωνικό αγαθό. Γιατί εάν τέλος πάντων ήταν ή αντιμετωπιζόταν ως κοινωνικό αγαθό, τότε θα ήταν και δωρεάν και θα παρεχόταν ισότιμα σε όλο τον λαό.

Η υποχρηματοδότηση λοιπόν είναι αυτή η οποία οδηγεί και σπρώχνει τη δημόσια υγεία στην εμπορευματοποίηση και την ανταποδοτικότητα και στέλνει τους ανθρώπους να πληρώνουν για δημόσιες υπηρεσίες υγείας, ακόμα και μέσα στα δημόσια νοσοκομεία.

Συνήθως, το επιχείρημα που ακούμε από τις κυβερνήσεις αυτές, από όλες τις κυβερνήσεις, είναι ότι το κράτος μας δεν έχει λεφτά. Δεν έχει λεφτά για την υγεία, δεν μπορεί το καημένο, είναι φτωχό! Αφήστε που πέρασε πρόσφατα και μια πολύ μεγάλη κρίση.

Το ερώτημα βεβαίως που μπαίνει εδώ είναι πότε αυτό το κράτος τέλος πάντων είχε λεφτά για την υγεία; Πότε είχε λεφτά για την παιδεία; Πότε είχε λεφτά για την πρόνοια; Ποτέ δεν είχε και πάντα με την ίδια δικαιολογία, είναι φτωχό το κράτος. Είναι φτωχό όμως μονάχα όταν πρόκειται για τον λαό και τις βασικές ανάγκες του. Γιατί κατά τα άλλα αποδεικνύεται πολύ πλούσιο και γαλαντόμο, όταν πρόκειται για τους κεφαλαιοκράτες.

Αλλού τα δίνει λοιπόν τα πιο πολλά του λεφτά αυτό το κράτος, όχι για την υγεία, όχι για την πρόνοια, όχι για την παιδεία. Τα περισσότερα λεφτά -και μιλάμε για δισεκατομμύρια τώρα- τα δίνει με τις επιδοτήσεις, με τα κίνητρα, τις φοροαπαλλαγές, με μια ολόκληρη βεντάλια παροχών στο μεγάλο κεφάλαιο. Και εδώ βεβαίως το ελληνικό εφοπλιστικό κεφάλαιο έχει και μια προνομιακή μεταχείριση, καθώς έχει καταφέρει να κατοχυρώσει τα προνόμιά του τα φορολογικά μέσα στο ίδιο το Σύνταγμα.

Σε άρθρο του Συντάγματος είναι κατοχυρωμένη η φορολογική ασυλία του ελληνικού κεφαλαίου και πρόσφατα -και το λέμε αυτό γιατί πρόσφατη ήταν η Αναθεώρηση του Συντάγματος, πριν μερικούς μήνες- στην πρόταση του ΚΚΕ για την κατάργηση τέλος πάντων αυτών των σκανδαλωδών, μια και μιλάμε για σκάνδαλα, φοροαπαλλαγών του ελληνικού εφοπλιστικού κεφαλαίου και η Νέα Δημοκρατία και ο ΣΥΡΙΖΑ και τα υπόλοιπα κόμματα δεν έβγαλαν κουβέντα.

Να θυμίσω επιπλέον -για να σταματήσει επιτέλους αυτή η καραμέλα ότι το κράτος δεν έχει λεφτά- ότι είναι αυτό το κράτος το οποίο, ακόμα και μέσα σε αυτή τη δύσκολη περίοδο, βρήκε να δώσει αρκετά χρήματα και πεσκέσια στους καναλάρχες, στις εταιρείες των αυτοκινητοδρόμων, γιατί είχαν κεσάτια με τα αυτοκίνητα που δεν ταξίδευαν, βέβαια, λόγω της πανδημίας, στους μεγαλοκλινικάρχες, για να μην θυμηθούμε και τα παλαιότερα δωράκια του ΣΥΡΙΖΑ στις μεγάλες φαρμακευτικές εταιρείες, όταν τους χάριζαν εκατομμύρια από την υποχρέωσή τους να επιστρέφουν στο κράτος τα ποσά από το clawback ή την αλησμόνητη εθελοντική φορολογία των Ελλήνων εφοπλιστών.

Αυτά για το κράτος που, τάχα μου, δεν έχει λεφτά, αλλά την ίδια στιγμή μπορεί να αφήνει αφορολόγητους τους τραπεζίτες, με το γνωστό αίσχος του αναβαλλόμενου φόρου -έτσι τον ονόμασαν, «αναβαλλόμενο» φόρο- για να καλύψουν τη χασούρα τους, λέει, οι τραπεζίτες από το PSI του 2012. Αυτό βεβαίως δεν ίσχυσε για τους συνταξιούχους και για τα ταμεία τους. Μπορεί αυτό το κράτος, το φτωχό τέλος πάντων, κάθε χρόνο να δίνει πάνω από 4 δισεκατομμύρια για τα έξοδα του ΝΑΤΟ.

Για να έρθουμε τώρα λίγα σε αυτή τη συμφωνία και συγκεκριμένα τη σύμβαση. Νομίζω ότι εδώ ισχύει απόλυτα το γνωστό «μας παίρνουν την κότα και μας δίνουν το αβγό», γιατί αυτό γίνεται στην πραγματικότητα από τους ελληνικούς επιχειρηματικούς ομίλους, οι οποίοι εμφανίζονται ως δωρητές και ευεργέτες. Από τα κέρδη που βγάζουν, τα αμύθητα κέρδη που βγάζουν από την εκμετάλλευση, από το ξεζούμισμα των Ελλήνων εργαζομένων, ένα πολύ μικρό κομμάτι το επιστρέφουν πίσω και εμφανίζονται ως δωρητές, ως εθνικοί ευεργέτες, με όλες αυτές τις πολυδιαφημισμένες δωρεές από τα ειδικά τους, δηλαδή από τα ίδια τους τα κανάλια.

Εδώ να πούμε, επειδή θα το συναντάμε όλο και περισσότερο πλέον μπροστά μας, ότι δεν υπάρχει πια ελληνικός ιστορικός μεγάλος επιχειρηματικός όμιλος, ο οποίος να μην έχει συστήσει και ένα ευαγές ίδρυμα, προκειμένου να κάνει δωρεές και χορηγίες, στην πραγματικότητα, προκειμένου να παρεμβαίνει ποικιλότροπα στον πολιτισμό, στην παιδεία, στην υγεία και όπου τέλος πάντων αλλού ανοίγονται πεδία για τη συμμετοχή τους.

Πίσω όμως από αυτές τις δωρεές υπάρχει και μια σαφέστατη ιδεολογική στόχευση, την οποία υπηρετούν, συνηγορούν, υπερασπίζονται και προωθούν και η Νέα Δημοκρατία και ο ΣΥΡΙΖΑ και το Κίνημα Αλλαγής.

Πρώτα πρώτα, επιχειρείται να καλλιεργηθεί στις συνειδήσεις των εργαζομένων ότι αυτό το σύστημα το καπιταλιστικό, με όλη την ανεργία, τη φτώχεια, τη μιζέρια στην οποία καταδικάζει όλο και περισσότερους ανθρώπους, εντάξει, μπορεί να διαθέτει κάποιες στιγμές και ένα πρόσωπο ανθρώπινο μέσα από τέτοιες δωρεές. Ο στόχος της αθώωσης και του ξεπλύματος αυτού του συστήματος της βαρβαρότητας είναι προφανής.

Δεύτερη στόχευση ιδεολογική είναι να συμφιλιώνονται, να συνηθίζουν οι εργαζόμενοι με την ιδέα -και αυτό είναι πάρα πολύ κρίσιμο για τους εργαζόμενους- ότι όσο καλύτερα τα πάει μια επιχείρηση, τόσο μπορεί να υπάρχει μια πιθανότητα να περισσέψει κάτι, κανένα ψίχουλα και γι’ αυτούς, μέσα από καμμιά δωρεά ή καμμία χορηγία και βεβαίως να εθίζονται -και αυτό ίσως είναι το εξαιρετικά επικίνδυνο- οι εργαζόμενοι στο ότι το δικαίωμά τους στην υγεία, στο σύστημα που ζούμε, στη χώρα που ζούμε, με τις κυβερνήσεις που έχουμε, είναι δικαίωμα, αλλά μόνο στα χαρτιά, γιατί στην πραγματικότητα δεν αναγνωρίζεται ως δικαίωμα. Μπορεί όμως να είναι αντικείμενο φιλανθρωπίας.

Υπάρχει και μια άλλη πλευρά, ότι πολλές φορές σε τέτοιου είδους δωρεές -γιατί και αυτή δεν είναι μια μικρή ασήμαντη δωρεά για να την προσπεράσει κανείς έτσι- σε τομείς όπως η δημόσια υγεία στην πράξη υπηρετούνται και άλλοι στόχοι, όπως είναι η διευκόλυνση της διείσδυσης των επιχειρηματικών ομίλων σε αυτούς τους τομείς στους οποίους κάνουν τις δωρεές καθώς αντικειμενικά, και όπως προκύπτει και από αυτή τη σύμβαση, κάθε ανάλογο ίδρυμα αποκτά είτε με έμμεσο είτε με άμεσο πολλές φορές τρόπο το δικαίωμα ελέγχου και παρέμβασης σε εκείνους τους τομείς στους οποίους κατευθύνεται και η αντίστοιχη δωρεά.

Ακριβώς αυτό προκύπτει και από το περιεχόμενο της τωρινής τροποποίησης της σύμβασης. Η δωρεά αξιοποιείται, πέραν των άλλων, και για τη διείσδυση του ιδιωτικού, του επιχειρηματικού τομέα σε λειτουργίες οι οποίες έπρεπε να ανήκουν κανονικά αποκλειστικά στο κράτος, συγκεκριμένα την εκπαίδευση των γιατρών και των νοσηλευτών για το μεταβατικό στάδιο την αναθέτει το νομοσχέδιο στο Ίδρυμα «Θώραξ», του όποιου ιδρύματος το περιεχόμενο των στόχων του προσομοιάζει, όσο το διαβάζαμε, με αυτές ενός μικρού υπουργείου: Κατασκευή, εξοπλισμός και λειτουργία ερευνητικών και κλινικών εργαστηρίων, ερευνητικά προγράμματα, ενίσχυση μεταπτυχιακών επιχορηγήσεων, χρηματοδότηση ερευνητικών έργων, ενώ και η χρηματοδότησή του στηρίζεται στις χορηγίες διαφόρων επιχειρηματικών ομίλων.

Υπάρχει όμως εδώ το εξής ερώτημα. Γιατί αυτή η δωρεά του Ιδρύματος «Σταύρος Νιάρχος» να μην κατευθύνεται, μέσω του κράτους, στην ενίσχυση των δημοσίων πανεπιστημιακών ιδρυμάτων που είναι και τα καθ’ ύλην δηλαδή αρμόδια για την εκπαίδευση των γιατρών και των νοσηλευτών των μονάδων εντατικής θεραπείας αλλά μέσα από αυτή τη σύμβαση αυτό το εκπαιδευτικό έργο να αποσπάται, να φεύγει από τα δημόσια πανεπιστήμια και να ενισχύεται η λεγόμενη ιδιωτική πρωτοβουλία στην εκπαίδευση των υγειονομικών; Γιατί δηλαδή οι επιστήμονες κύρους δεν μπορούν, στο πλαίσιο της πανεπιστημιακής τους ιδιότητας, να παρέχουν αυτό το έργο και θα μπορούν να το παρέχουν μόνο μέσω του συγκεκριμένου ιδρύματος;

Ρωτήσατε μήπως τις πανεπιστημιακές σχολές ή τους ενεργούς γιατρούς των ΜΕΘ και σας είπαν ότι αδυνατούν να επιτελέσουν αυτό το έργο; Αν είναι έτσι, αν δηλαδή οι επιστήμονες με την τεράστια συσσωρευμένη πείρα και γνώση σας είπαν ότι δεν μπορούν να ανταποκριθούν, τότε τα πράγματα είναι πάρα πολύ σοβαρά. Αν δεν είναι έτσι -και ασφαλώς δεν είναι έτσι και δεν μπορούσε να είναι έτσι- τότε πρόκειται για μια απλή εκτίμηση του Ιδρύματος «Σταύρος Νιάρχος» αλλά και της Κυβέρνησης, η οποία όμως διαμορφώνεται και βασίζεται πάνω στην υποτίμηση της ικανότητας των πανεπιστημιακών και των ενεργών γιατρών στις ΜΕΘ να επιτελέσουν αυτό το έργο.

Είναι φανερό ότι εδώ η ανάγκη της εκπαίδευσης των υγειονομικών γίνεται η πόρτα για να διεισδύσουν ιδιώτες και σε αυτόν το χώρο, γιατί από τη στιγμή που θα τη χρηματοδοτούν αυτή την εκπαίδευση, όσο να ’ναι, θα ζητήσουν και θα έχουν και λόγο και ρόλο και για το περιεχόμενο και για την κατεύθυνση αυτής της εκπαίδευσης.

Με αντίστοιχη λογική αντιμετωπίζεται και το εκπαιδευτικό πρόγραμμα για το παιδικό τραύμα, αναθέτοντας κεντρικό ρόλο στην «ΑΕΜΥ Α.Ε», μια ανώνυμη εταιρεία του δημοσίου δηλαδή, η οποία, εκτός των άλλων, λειτουργεί και το Νοσοκομείο της Σαντορίνης ως αποκλειστική εμπορική επιχείρηση αυτοχρηματοδοτούμενη, πιλότος και για τα υπόλοιπα νοσοκομεία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα τελειώσω σε λιγότερο από ένα λεπτό, κύριε Πρόεδρε.

Το ζουμί βρίσκεται στις προβλέψεις για την περίοδο μετά το λεγόμενο αρχικό πιλοτικό στάδιο εφαρμογής του προγράμματος. Σε αυτό, λοιπόν, το πιλοτικό προβλέπεται ότι η «ΑΕΜΥ Α.Ε.» θα είναι αποκλειστικά υπεύθυνη για την ανεύρεση πόρων, προσωπικού, εξοπλισμού, υποτροφιών για τη συνέχιση του προγράμματος.

Προφανώς όλα αυτά μια επιχείρηση ανώνυμη του δημοσίου θα τα εξασφαλίζει σύμφωνα με το χαρακτήρα της, με όρους δηλαδή επιχειρηματικότητας. Και εδώ το κράτος και οι φορείς του, λόγου χάρη τα πανεπιστήμια, αποδεσμεύονται από την ευθύνη, εγώ θα έλεγα και από την υποχρέωση, χρηματοδότησης, προσωπικού, τεχνικών μέσων για την υλοποίηση και αυτού του εκπαιδευτικού έργου.

Κοντολογίς αυτές οι τροποποιήσεις της αρχικής σύμβασης μπορεί να είναι επιμέρους, έχουν όμως ένα εξαιρετικό ειδικό βάρος και σηματοδοτούν μια χαρακτηριστική αρνητική εξέλιξη, ιδίως αν το δούμε στην προοπτική αυτής της εξέλιξης, καθώς υπηρετούν γενικότερες στοχεύσεις στρατηγικού χαρακτήρα που δεν είναι άλλες, όπως είπαμε και όπως είδαμε, από την ακόμα μεγαλύτερη εμπλοκή του ιδιωτικού τομέα στο χώρο της δημόσιας υγείας.

Ψηφίζουμε «όχι» φυσικά επί της αρχής και επί των άρθρων, εκτός από το άρθρο 2, στο οποίο ψηφίζουμε «παρών».

Ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Δελή.

Τον λόγο έχει η κ. Μαρία Αθανασίου, ειδική αγορήτρια της Ελληνικής Λύσης.

**ΜΑΡΙΑ ΑΘΑΝΑΣΙΟΥ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητείται σήμερα στην Ολομέλεια του Κοινοβουλίου η πρόταση νόμου που αφορά την κύρωση για τις περαιτέρω τροποποιήσεις στις συμβάσεις μεταξύ του Ιδρύματος «Σταύρος Νιάρχος» και του ελληνικού δημοσίου για την ενίσχυση και την αναβάθμιση των υποδομών στον τομέα της υγείας.

Πράγματι ο απανταχού της γης ελληνισμός συνέδραμε ανέκαθεν με δωρεές. Ο Κυβερνήτης Ιωάννης Καποδίστριας δώρισε όλη του την περιουσία στο νέο ελληνικό κράτος. Σειρά ευεργετών έσπευσαν να βοηθήσουν εκεί που η ελληνική πολιτεία αδυνατούσε να ανταποκριθεί. Έτσι, για παράδειγμα, και η πρωτεύουσα στολίστηκε από μεγαλειώδη κτήρια, αλλά και το μικρό απομακρυσμένο χωριό απέκτησε το πέτρινο σχολείο του, που αποδείχτηκε ανεκτίμητο στο πέρασμα του χρόνου. Βέβαια κάποιοι από τους ευεργέτες σχολιάστηκαν αρνητικά, ότι δηλαδή δώρισαν λίγα για να πάρουν πολλά ως ανταλλάγματα ή ότι έκαναν ευεργεσίες αναζητώντας εξιλέωση για προηγούμενα κρίματά τους.

Στην περίπτωση που συζητάμε σήμερα, το Ίδρυμα «Σταύρος Νιάρχος» συνεχίζει να δωρίζει προς το ελληνικό δημόσιο έργα, εξοπλισμό και υπηρεσίες που αφορούν τον τομέα της υγείας. Προβαίνει και στη δημιουργία ΜΕΘ και ΜΑΦ κατόπιν αιτήματος της ελληνικής Κυβέρνησης για τις ανάγκες αυτές προς το ίδρυμα.

Και μου δημιουργείται η εξής απορία. Στον τομέα της άμυνας της χώρας, κύριοι συνάδελφοι, δεν έχουμε ανάγκες; Γιατί δεν απευθύνεστε στο ίδρυμα, αλλά και στους εφοπλιστές και στους βιομηχάνους για την άμεση και καθολική συνδρομή τους για την προμήθεια πολεμικού υλικού στο πλαίσιο όχι μόνο θωράκισης της άμυνας της χώρας, αλλά και της ενίσχυσης των δομών που δύνανται από μόνες τους να αποτρέψουν τις ορέξεις κάθε Αντίνοου;

Εδώ και δέκα και πλέον χρόνια έχει απαξιωθεί η πολεμική βιομηχανία της χώρας μας και έχουμε μείνει πίσω στους απαραίτητους εξοπλισμούς και στη διατήρηση του αξιόμαχου των όπλων, τη στιγμή που οι θρασείς γείτονές μας έχουν πάρει φόρα και κατασκευάζουν μέχρι και αεροπλανοφόρα, διεξάγουν πολέμους σε τρία μέτωπα και εκπαιδεύουν το προσωπικό τους ταυτόχρονα για πραγματικό πόλεμο με ισχυρό αντίπαλο. Την ίδια στιγμή εμείς συμπεριφερόμαστε ως ανίσχυροι και ταπεινώνουμε τους στρατιωτικούς μας με μισθούς πείνας αλλά και απαρχαιωμένο υλικό.

Την ίδια στιγμή που διώκεται το εθνικό φρόνημα, αφού ταπεινώνεται και λοιδορείται κάθε Έλληνας και Ελληνίδα που θέλει να κρατήσει την ελληνική σημαία και να μιλήσει για την πατρίδα του, οι Τούρκοι μιλάνε για τη γαλάζια πατρίδα και την πατρίδα της καρδιάς τους. Και εμείς στον ελληνικό λαό αποδέχεστε να μιλάμε μόνο για την Ελλάδα των λαθροεισβολέων και για το δημογραφικό που αυτοί θα μας λύσουν. Και απόδειξη είναι ότι περνάτε εξπρές την ελληνοποίησή τους.

Η Τουρκία έχει επεκτείνει στα δώδεκα μίλια τα χωρικά της ύδατα στον Εύξεινο Πόντο, αλλά και στα νησιά που διαθέτει εκεί, και όλες οι παράκτιες χώρες της Μεσογείου επίσης, τη στιγμή που εμείς υπό το καθεστώς απειλής πολέμου και απολύτως φοβικά όχι μόνο δεν τολμάμε να πάμε στα δώδεκα μίλια, αλλά μιλάμε για μειωμένες επήρειες στα νησιά, δηλαδή μειωμένη ΑΟΖ, μιλώντας και με την Αίγυπτο που και η ίδια ζήτησε και πήρε από τη Σαουδική Αραβία πλήρη επήρεια στα νησιά που έχει στην ερυθρά θάλασσα. Και εν τέλει τι κάνουμε αφήνοντας τη λεγόμενη ασφαλή διέλευση των ξένων πλοίων όχι στα δώδεκα μίλια που προβλέπεται αλλά και στα έξι μίλια που είναι τώρα;

Και σαν να μην έφταναν αυτά και άλλα, που δεν είναι του παρόντος νομοσχεδίου, με τις πολιτικές σας, κύριοι της Κυβέρνησης, έχετε διασπείρει ανά την Ελλάδα πυρήνες λαθρομεταναστών που -θεός φυλάξοι- εάν έρθει ο Στρατός μας να κοιτάει προς τα σύνορα, αυτοί από μέσα θα στραφούν κατά του ελληνικού λαού και των υποδομών του κράτους.

Ας μιλήσουμε, όμως, για το σημερινό σχέδιο νόμου. Αναρωτιόμαστε για ποιον λόγο ένα πιλοτικό πρόγραμμα διαρκεί πέντε χρόνια. Δεν είναι κάπως πολλά; Και αυτός ο περίφημος ΟΔΙΠΥ πότε θα στελεχωθεί και με ποιες διαδικασίες στελέχωσης και λειτουργίας; Μιλάμε για δωρεά. Κατά το ελληνικό δίκαιο δωρεά υπάρχει όταν κάποιος, ο δωρητής, μεταβιβάζει προς κάποιον άλλον, τον δωρεοδόχο, περιουσιακό του στοιχείο χωρίς αντάλλαγμα. Υποψία και μόνο ανταλλάγματος καθιστά τη σχέση κάτι άλλο και όχι δωρεά.

Στη συνέχεια ας δούμε άρθρο προς άρθρο τη συγκεκριμένη σύμβαση, ώστε να διαπιστώσουμε αν πρόκειται πράγματι για δωρεά ή έστω για δωρεά υπό τρόπο ή ενδεχομένως να υπάρχουν περιθώρια και για άλλες ερμηνείες, αφού με τις διατάξεις που καλούμαστε να ψηφίσουμε, το ελληνικό δημόσιο αναλαμβάνει πολλές δεσμεύσεις και υποχρεώσεις.

Άρθρο 1, προοίμιο: Στο προοίμιο της συμβάσεως και στην παράγραφο-υποστοιχείο γ΄ αναγράφεται ότι το ελληνικό δημόσιο επικοινώνησε στο ίδρυμα τις ελλείψεις που διαπιστώθηκαν στον τομέα της υγείας. Θα θέλαμε να ενημερωθούμε από πού προκύπτει η υποχρέωση της ελληνικής πολιτείας να ενημερώνει τρίτους για τις ελλείψεις στην υγεία. Ποιους άλλους ενημέρωσε; Ζήτησε δωρεές και από άλλους;

Στη συνέχεια γίνεται λόγος για το ύψος της δωρεάς, το οποίο εκτιμάται κυριολεκτικά σε περίπου 400 εκατομμύρια ευρώ για όλα τα επιμέρους έργα. Επίσης μαθαίνουμε ότι την εκτέλεση των έργων αναλαμβάνει ο φορέας υλοποίησης ο οποίος ελέγχεται από το ίδρυμα. Επομένως, το ελληνικό δημόσιο δεν μπορεί να ελέγξει το ύψος της δωρεάς, όμως υπογράφει τη σύμβαση και επαναλαμβάνει στον νόμο ότι η δωρεά αυτή θα είναι κατ’ εκτίμηση 400 εκατομμύρια ευρώ.

Εδώ πλέον εκφεύγει το νομοσχέδιο από τα όρια της σοβαρότητας, αφού η Κυβέρνηση αποδέχεται για κάποιον άγνωστο σε εμάς λόγο ως αληθές ό,τι τής δηλώνεται από το ίδρυμα.

Άρθρο 3: Εδώ σημειώνεται μια ακόμη «ευρεσιτεχνία». Το ίδρυμα θα μπορεί να καταβάλει τις δωρεές απευθείας στους δωρεοδόχους. Ποιοι είναι οι δωρεοδόχοι, αν όχι το ελληνικό δημόσιο; Πώς ονομάζεται προκαταβολικά κάποιος δωρεοδόχος, χωρίς να έχει υπογράψει σύμβαση δωρεάς; Πώς κάποιος εκ των προτέρων υποχρεούται να είναι δωρεοδόχος; Μπορεί να είναι και τρίτος ιδιώτης δωρεοδόχος; Μα και βέβαια μπορεί να είναι και τρίτος ιδιώτης, όπως μας πληροφορεί το ίδιο άρθρο, όπως εκείνος, για παράδειγμα, που θα αναλάβει τα εκπαιδευτικά προγράμματα. Ποιος άραγε να είναι αυτός που θα αναλάβει χωρίς διαγωνισμό, χωρίς την έγκριση του δημοσίου, εκπαιδευτικά προγράμματα γιατρών με μόνο την ανάθεση από το ίδρυμα; Ένας κακόπιστος θα μπορούσε να υποθέσει ότι το ίδιο το ίδρυμα μ’ έναν δικό του φορέα θα πάρει με ανάθεση από το ίδιο το ίδρυμα το έργο της εκπαίδευσης, έτσι ώστε τα ποσά που βγήκαν ως δωρεά να επιστρέψουν ως νέα δωρεά στο ίδρυμα. Κύριοι, ποιος θα εκπαιδεύσει τους γιατρούς μας;

Χαρακτηριστικά, στο παράρτημα 10 περί εκπαίδευσης επί εντατικής θεραπείας, είναι το Ίδρυμα «Θώραξ» που αναλαμβάνει την υλοποίηση επιμορφωτικών σεμιναρίων για γιατρούς και νοσηλευτές. Πώς επελέγη το «Θώραξ», ένας ιδιωτικός φορέας και γιατί δεν αξιοποιήθηκαν οι ήδη υπάρχουσες δημόσιες και εξειδικευμένες στην εντατική θεραπεία δομές;

Και δεν είναι μόνο αυτό, αλλά στο άρθρο 2 παράγραφος 2 επισημαίνεται ότι κατά την πιλοτική φάση δεν θα διεξάγονται προγράμματα αντίστοιχου περιεχομένου από άλλους δημόσιους φορείς. Γιατί; Πού στοχεύει αυτή η πενταετής αποκλειστικότητα με το «Θώραξ»; Γιατί επιτρέπεται να περιθωριοποιούνται έγκριτοι επιστημονικοί δημόσιοι φορείς; Διότι θεωρείτε σωτήρια την ιδιωτική παρέμβαση και την αναζητάτε συνεχώς. Παρ’ όλα όσα κατέδειξε περίτρανα η περίοδος του κορωνοϊού, εσείς παραμένετε προσηλωμένοι στον σχεδιασμό σας που εμπλέκει ιδιώτες σε κάθε δημόσιο φορέα.

Περαιτέρω δε στο άρθρο 4 περί χρονοδιαγράμματος κάλυψης, ρητά συμφωνείτε ότι ως έναρξη της πιλοτικής φάσης υλοποίησης ορίζεται η ημερομηνία υπογραφής μνημονίου συνεργασίας μεταξύ τού υπό σύσταση ΟΔΙΠΥ και του «Θώραξ», του υπό σύσταση ΟΔΙΠΥ για τον οποίον γίνεται λόγος εδώ και μήνες, του ΟΔΙΠΥ που στην παρούσα σύμβαση είναι προαπαιτούμενη η σύστασή του και σύμφωνα με τα οριζόμενα στο άρθρο 1 θα έπρεπε να είχε συσταθεί χθες. Κυριολεκτώ. Ως το τέλος Ιουνίου του 2020.

Τι να συμπεράνει κανείς; Από τη μια κάνετε λόγο για επείγουσες ανάγκες και αναβάθμιση της δημόσιας υγείας και από την άλλη μετράμε ήδη καθυστερήσεις. Ήδη από το φθινόπωρο μιλούσατε για αναγκαίες βελτιωτικές αλλαγές στο ΕΣΥ. Τίποτα δεν έγινε, τίποτα με δική σας πρωτοβουλία και ύστερα ήλθε ο κορωνοϊός. Η επέλασή του στη χώρα μας ανέδειξε στο έπακρο το άριστο επίπεδο των νοσοκομείων, των γιατρών του ΕΣΥ και των νοσηλευτών μας. Ανά τον κόσμο δεκάδες γιατροί έχασαν τη ζωή τους εν ώρα καθήκοντος. Η έμπρακτη αναγνώρισή σας στο έργο των γιατρών περιορίστηκε στην καταβολή του έκτακτου ποσού των χιλίων ευρώ, στα χειροκροτήματα και στις συναυλίες για την εμψύχωσή τους, αντί να αποκαταστήσετε άμεσα τα μισθολόγιά τους και την αξιοπρέπειά τους, ώστε να μην αναγκάζονται οι νεότεροι να φεύγουν από τη χώρα και ώστε όσοι έχουν φύγει να έχουν λόγο να ξαναγυρίσουν.

Στη συνέχεια, ως προς την τροποποίηση του Έργου VII αναφορικά με την εκπαίδευση προσωπικού για το τραύμα, εντάσσονται προγράμματα εκπαίδευσης και για το παιδικό τραύμα ειδικότερα και μάλιστα σε τελειόφοιτους φοιτητές του έκτου έτους και σε φοιτητές επί πτυχίω. Σημαντική εξέλιξη, αφού τα παιδιά χρειάζονται ιδιαίτερη αντιμετώπιση, πόσω μάλλον που κατά την υπηρεσία υπαίθρου θα πρέπει η πανεπιστημιακή γνώση να μην τυγχάνει τυχαίας εφαρμογής ανά περίπτωση πρακτικής εκπαίδευσης, αν και, όπως έχω ήδη προτείνει, η υπηρεσία υπαίθρου θα έπρεπε να γίνεται από ειδικευμένους γιατρούς και όχι από τελειόφοιτους.

Ως προς το προοίμιο 9 περί κλινών ΜΕΘ και ΜΑΦ, βεβαίως και είναι καλοδεχούμενη κατ’ αρχάς η αύξηση των κλινών μονάδων εντατικής θεραπείας και μονάδων αυξημένης φροντίδας. Ουδείς αμφισβητεί την ανάγκη να αποκτηθούν, φτάνει βέβαια να γίνουν προσλήψεις μόνιμου και σταθερού προσωπικού και να λειτουργήσουν. Πώς θα γίνουν οι προσλήψεις βέβαια, είναι άλλο θέμα. Θα αναζητήσει το ίδρυμα πίσω τη δωρεά του επειδή οι θεσμοί θα απαγορεύσουν τις προσλήψεις; Εύχομαι ως γιατρός η τύχη των κλινών να μην είναι αντίστοιχη με περιπτώσεις ιατρικού εξοπλισμού που έμεναν σε αχρηστία στα υπόγεια νοσοκομείων για δέκα χρόνια και όταν αποφασίστηκε η χρήση τους, χρειάζονταν αναβάθμιση.

Ρωτήθηκαν τα νοσοκομεία αν έχουν χώρους προς εκκένωση, προκειμένου να υποδεχτούν τις νέες κλίνες; Αλήθεια, αντιλαμβάνεστε ότι τα νοσοκομεία αναλαμβάνουν μόνο υποχρεώσεις, εφόσον πρέπει να συμβληθούν στις επιμέρους συμβάσεις; Περαιτέρω βάζετε τα νοσοκομεία να αναλαμβάνουν υποχρεώσεις που εκ των πραγμάτων είναι εκτός της αποστολής τους. Απαιτείτε από τα νοσοκομεία να εκδίδουν οικοδομικές άδειες, άδειες από την Αρχαιολογία, δηλαδή να δαπανούν τους ήδη πενιχρούς πόρους τους σε αμοιβές μηχανικών.

Στο δε άρθρο 8 τίθεται εκβιαστικά η ευθύνη του νοσοκομείου που δεν θα συμμορφωθεί στις υποδείξεις της παρούσας σύμβασης, δηλαδή θα τιμωρηθεί και ενδεχομένως θα έχει και οικονομικές κυρώσεις για κάτι για το οποίο δεν έχει ευθύνη.

Κυρίες και κύριοι συνάδελφοι, στο ίδιο μήκος κύματος και στο ίδιο πνεύμα βρίσκονται οι παρατηρήσεις μας για όλα τα επιμέρους έργα που προβλέπονται στα παραρτήματα της σύμβασης που σήμερα συζητάμε. Η εικόνα που σχηματίζεται από το υπό ψήφιση νομοσχέδιο είναι αρκετά διαφορετική απ’ αυτή της συνηθισμένης δωρεάς. Ο δωρητής δεν παρουσιάζεται μόνο μεγαλόψυχος. Αντίθετα ζητά ρήτρες, επιβάλλοντας υποχρεώσεις επί υποχρεώσεων. Προφανώς δεν εμπιστεύεται. Ο δωρεοδόχος σπεύδει να αποδεχτεί όλους τους όρους. Η ορολογία και το ύφος του κειμένου; Σύμβαση εργολαβίας.

Δυστυχώς το κείμενο της σύμβασης δημιουργεί σωρεία ερωτημάτων, ενδεικτικά μέρος των οποίων εκθέσαμε ανωτέρω. Οι διατάξεις τού υπό ψήφιση νομοσχεδίου ανοίγουν θύρες στην αδιαφάνεια. Επαναλαμβάνουμε, όμως, ότι είναι το δίχως άλλο καλοδεχούμενες οι δωρεές. Μόνο οι αφελείς ή οι κακοπροαίρετοι θα διαφωνούσαν σε δώρα πολύτιμα για την υγεία του ελληνικού λαού.

Εφιστούμε, λοιπόν, την προσοχή για την αυστηρή και σύγχρονη παρακολούθηση της εκτέλεσης των έργων και του προϋπολογισμού τους, έτσι ώστε να αποφευχθεί η άσκοπη και αδικαιολόγητη αύξηση των εξόδων, πόσω μάλλον η ματαίωση των δωρεών. Εφιστούμε την προσοχή για το σωστό περιεχόμενο των συμβάσεων, εφόσον συμφωνήθηκαν, καθώς και για το υγιές μέλλον της κάθε δωρεάς.

Η Ελληνική Λύση ψηφίζει «παρών».

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Καλείται στο Βήμα η ειδική αγορήτρια του ΜέΡΑ25, η κ. Μαρία Απατζίδη.

**ΜΑΡΙΑ ΑΠΑΤΖΙΔΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο αποτελεί Κύρωση Τροποποιήσεων Συμβάσεων Δωρεάς ανάμεσα στο Κοινωφελες Ίδρυμα «Σταύρος Νιάρχος» και το ελληνικό δημόσιο, με σκοπό να ενισχυθούν και να αναβαθμιστούν οι υποδομές στον τομέα της υγείας και η σχετική με αυτές εκπαίδευση του προσωπικού.

Καλοδεχούμενη κάθε δωρεά, ιδίως όταν καλύπτει επείγουσες και πραγματικές ανάγκες, εξ ου και ψηφίζουμε «παρών», αντί για «όχι». Εφιαλτική, όμως, η μεταμνημονιακή πραγματικότητα μιας χώρας, που σε σύγκρουση με το Σύνταγμά της δεν μπορεί να φροντίσει με τους ίδιους πόρους την υγεία των πολιτών της και επαφίεται στη φιλανθρωπία των ιδιωτών. Εξ ου, λοιπόν, και ψηφίζουμε «παρών», αντί για «όχι».

Είναι, βεβαίως, λογικό ότι εξαιτίας των έκτακτων και εξαιρετικών συνθηκών που προκάλεσε η εξάπλωση του κορωνοϊού COVID-19 διαπιστώθηκαν ελλείψεις στον τομέα της υγείας στην Ελλάδα, ιδίως στον τομέα της εντατικής θεραπείας. Βεβαίως, χρειάζεται ενίσχυση του τομέα της υγείας μέσω της χρηματοδότησης εργασιών κατασκευής, επισκευής, ανακατασκευής και ανακαίνισης εγκαταστάσεων, εγκαταστάσεων που θα διαμορφωθούν ειδικά και θα είναι κατάλληλες για τη λειτουργία κλινών μονάδων εντατικής θεραπείας, ΜΕΘ και κλινών μονάδων αυξημένης φροντίδας, ΜΑΦ, σε επιλεγμένα δημόσια νοσοκομεία της χώρας. Και, βεβαίως, χρειάζονται εκπαιδευτικά προγράμματα στο αντικείμενο της εντατικής θεραπείας, τα οποία θα απευθύνονται στο ιατρικό και νοσηλευτικό προσωπικό των ΜΕΘ και ΜΑΦ.

Από την άλλη, είναι εξαιρετικά αρνητικό το γεγονός ότι η Κυβέρνηση καταφεύγει στη λογική του outsourcing, δηλαδή της εξωτερικής ανάθεσης, σε έναν τομέα όπως η υγεία, που είναι κατ’ εξοχήν συνταγματική υποχρέωση του κράτους. Το outsourcing είναι μια επικίνδυνη λογική, που δεν πρέπει να συνηθίσουμε.

Οι δράσεις που αναλαμβάνει το Ίδρυμα «Σταύρος Νιάρχος» προβλέπονται κατ’ αρχάς στον ν.4564/2018. Το γεγονός αυτό δείχνει κάποιες συγγένειες μεταξύ των κυβερνήσεων που υπέγραψαν μνημόνια. Εμπεδώνεται, πάντως, η νεοφιλελεύθερη αυτή λογική πλήρως με την παρούσα Κυβέρνηση και εντείνεται με αφορμή την κρίση της πανδημίας του κορωνοϊού, καθώς βασική αρχή της Κυβέρνησης είναι η νεοφιλελεύθερη λογική της στήριξης στον ιδιωτικό τομέα και η σύμπραξη δημοσίου και ιδιωτών ακόμη και στον χώρο της υγείας, που αφορά σε ανελαστικά αγαθά.

Χρειάζεται να υπενθυμίσουμε εδώ το άρθρο 21 του Συντάγματος που ορίζει ότι το κράτος μεριμνά για την υγεία των πολιτών, παίρνει ειδικά μέτρα για την προστασία της νεότητας, του γήρατος, της αναπηρίας και για την περίθαλψη των απόρων. Αυτή την αρχή τείνουμε να την ξεχάσουμε με την εφαρμογή των μνημονιακών πολιτικών που οδήγησαν σε ελαχιστοποίηση του κράτους και βεβαίως, με την παρούσα Κυβέρνηση, η οποία φιλοδοξεί να επιβάλλει τις νεοφιλελεύθερες πολιτικές ως νέα κανονικότητα. Αυτό σημαίνει ότι η υγεία των πολιτών δεν είναι πια ένα δημόσιο αγαθό, που τη μέριμνά του την επιτάσσει το ίδιο το Σύνταγμα, αλλά είναι μια υπόθεση που επαφίεται στην καλοσύνη των ιδιωτών, στην ιδιωτική φιλανθρωπία.

Ως ΜέΡΑ25 θεωρούμε ότι το να έχει ανάγκη το κράτος τις δωρεές του ιδιωτικού τομέα δεν είναι με κανέναν τρόπο η κανονικότητα. Για τον λόγο αυτό δεν μπορούμε να ψηφίσουμε «ναι», παρ’ όλο που αναγνωρίζουμε ότι οι ανάγκες που καλύπτει η παρούσα επικαιροποίηση των συμβάσεων, με συγκεκριμένες τροποποιήσεις, είναι πραγματικές. Λόγου χάρη, αναγνωρίζουμε ότι χρειάζονται εργασίες κατασκευής, επισκευής, ανακατασκευής και ανακαίνισης εγκαταστάσεων, για να λειτουργήσουν κλίνες μονάδων εντατικής θεραπείας, ΜΕΘ, και κλίνες μονάδων αυξημένης φροντίδας, ΜΑΦ, σε επιλεγμένα νοσοκομεία της χώρας. Αναγνωρίζουμε ότι χρειάζονται σχετικά εκπαιδευτικά προγράμματα στο αντικείμενο της εντατικής θεραπείας για το ιατρικό και νοσηλευτικό προσωπικό των ΜΕΘ και ΜΑΦ.

Η πρόσφατη επιδημία του κορωνοϊού έχει δημιουργήσει έκτακτες και πρόσθετες ανάγκες και θεωρούμε ότι αυτές πρέπει να είναι η πρώτη προτεραιότητα της Κυβέρνησης, αντί για τα επικοινωνιακά παιχνίδια, την προπαγάνδα, την αστυνομική καταστολή, που δυστυχώς είναι η προτεραιότητά της.

Το γεγονός, όμως, ότι το ελληνικό κράτος έχει περιέλθει σε μια κατάσταση που χρειάζεται τον ιδιωτικό τομέα για όλα αυτά είναι, επίσης, κάτι που δεν είναι αυτονόητο. Δεν είναι κάτι ουδέτερο ή αναπόφευκτο, δεν είναι μια φυσική καταστροφή, είναι το αποτέλεσμα συγκεκριμένων πολιτικών τόσο αυτών που ακολουθήθηκαν πριν την κρίση και την προκάλεσαν όσο και των μνημονιακών πολιτικών, που ήταν τα λάθος αντίδοτα για την κρίση και την χειροτέρεψαν.

Σήμερα, στο πλαίσιο των ίδιων πολιτικών ενισχυμένης επιτήρησης, που θα κρατήσουν για πολλές δεκαετίες ακόμα, το δημόσιο εκχωρεί στους ιδιώτες τις πιο βασικές του αρμοδιότητες, όπως είναι η υγεία. Αυτό είναι κάτι για το οποίο δεν μπορούμε να χαρούμε. Δεν μπορούμε να το αποδεχτούμε ως ΜέΡΑ25. Δεν μπορούμε να το υπερψηφίσουμε.

Ως προς την εξεύρεση πόρων το ΜέΡΑ25 έχει κάνει συγκεκριμένες προτάσεις για την έξοδο από την χρεοδουλοπαροικία και τις μνημονιακές πολιτικές, με τις οποίες αυτή σχετίζεται. Προτείνουμε ειδικότερα για τον χώρο της υγείας έναν ειδικό φόρο 2% στον κύκλο εργασιών των ιδιωτικών νοσοκομείων και κλινικών. Πρόκειται, θεωρούμε, για ένα μέτρο που είναι στη σωστή και δίκαιη κατεύθυνση, σε πλήρη αντίθεση προς τη λογική της παρούσας Κυβέρνησης. Προτείνουμε, επίσης, νέους φόρους σε ζαχαρώδη, επεξεργασμένα προϊόντα κρέατος και γαλακτοκομικά. Οι πόροι απ’ αυτούς τους φόρους μπορούν να κατευθυνθούν στον πολύπαθο χώρο της υγείας. Και, βεβαίως, το πλέον καίριο είναι το να λειτουργεί σωστά μια αρχή ελέγχου των δαπανών για τα φάρμακα, τις εξετάσεις και τις επεμβάσεις, ώστε να αποφεύγονται καταχρήσεις με πολύ αρνητικά αποτελέσματα.

Βεβαίως, κρίνουμε επείγουσα και την αύξηση των μονάδων εντατικής θεραπείας, αλλά και την επαναλειτουργία όσων σταμάτησαν από έλλειψη γιατρών, νοσηλευτών και μηχανημάτων.

Χρειάζεται, πάντως, να υπενθυμίσουμε και σ’ αυτή την περίσταση ότι το ΜέΡΑ25 προτείνει μια συνολική στρατηγική για την έξοδο από τις μνημονιακές πολιτικές, που αποτέλεσμά τους είναι η ανεπάρκεια του κράτους να τηρήσει τις συνταγματικές του υποχρεώσεις. Η συνολική αυτή στρατηγική συμπεριλαμβάνει, μεταξύ άλλων, την αναδιάρθρωση του δημόσιου χρέους, εφικτά πρωτογενή πλεονάσματα, μια δημόσια εταιρεία αναδιάρθρωσης των ιδιωτικών χρεών και τη μετατροπή του ΤΑΙΠΕΔ και του υπερταμείου σε μία αναπτυξιακή τράπεζα.

Έχουμε ετοιμάσει σχετική πρόταση νόμου για την αντιμετώπιση της κρίσης. Κατά βάθος, μόνο εάν τολμήσουμε ένα ριζικό νέο ξεκίνημα, θα μπορέσουμε να έχουμε ένα κράτος, το οποίο θα μπορεί να τηρεί τις συνταγματικές του υποχρεώσεις και να μην έχουμε φαινόμενα ανεπάρκειας, όπως βλέπουμε με το παρόν νομοσχέδιο. Ψηφίζουμε «παρών».

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Πριν δώσω τον λόγο στον Πρόεδρο της Κοινοβουλευτικής Ομάδας της Ελληνικής Λύσης, τον κ. Βελόπουλο, θα δώσω τον λόγο για δύο λεπτά στον Υφυπουργό Ανάπτυξης και Επενδύσεων κ. Τσακίρη για μία τροπολογία.

Κύριε Υφυπουργέ, έχετε τον λόγο για την τροπολογία για δύο λεπτά.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Κύριοι Βουλευτές, έχει κατατεθεί τροπολογία, η οποία προβλέπει την επέκταση της δυνατότητας νομικών προσώπων και νομικών οντοτήτων να διενεργούν τις γενικές συνελεύσεις με τηλεδιάσκεψη έως την 31η Οκτωβρίου του 2020, συνεπεία της πανδημίας του κορωνοϊού. Αυτή η τροπολογία έχει θεσμοθετηθεί από το 33ο άρθρο της από 20-3-2020 πράξης νομοθετικού περιεχομένου και αναμένουμε να έχει θετικές συνέπειες στη λειτουργία των επιχειρήσεων τόσο για λόγους προφύλαξης δημόσιας υγείας, αλλά όσο και για το γεγονός ότι αυτή η περίοδος σε ό,τι αφορά τις γενικές συνελεύσεις των εταιρειών είναι μια κρίσιμη περίοδος, οπότε οποιαδήποτε καθυστέρηση δια φυσικής παρουσίας θα μπορούσε να δημιουργήσει πρόβλημα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα, ξεκινώντας τη σημερινή ομιλία μου, να αναφερθώ σε κάτι εξαιρετικό που είχε πει ο Πλάτων πριν από πάρα πολλούς αιώνες. Ο αληθινός άρχοντας δεν κοιτάζει το δικό του συμφέρον -ή των φίλων του, θα πω εγώ-, αλλά των υπηκόων του.

Και ξεκινώ έτσι, γιατί η Νέα Δημοκρατία με το «Νιάρχος» έχει, βρε παιδί μου, μια σχέση λατρείας. Ξεκίνησε από τον ΣΥΡΙΖΑ η ιστορία. Εάν δείτε το έγκλημα που έκανε ο ΣΥΡΙΖΑ με τα 50 εκατομμύρια ευρώ που έδωσε, για να γίνει εκεί το παραλιακό μέτωπο, για να βολέψει το «Νιάρχος» όλη η κατάσταση μπροστά στην παραλία, θα καταλάβετε τι εννοώ.

Με 50 εκατομμύρια ευρώ ανύψωσαν τον δρόμο ψηλά, πολλά μέτρα. Προσέφυγαν οι κάτοικοι στο Συμβούλιο της Επικρατείας, βέβαια, αλλά το Συμβούλιο της Επικρατείας, ως γνωστόν, συνήθως και πολλές φορές οι αποφάσεις του είναι περισσότερο επί του χάρτου, δηλαδή ό,τι χαρτί τού πας, παρά επί της ουσίας, δεν μπήκαν δηλαδή καθόλου στην περιοχή. Και δεν αναφέρομαι στο μικροκλίμα της περιοχής που έχει αλλάξει. Δεν ξέρω πόσοι είστε κάτοικοι του Φαλήρου ή της γύρω περιοχής, αλλά ανυψώνοντας τον δρόμο κατά τριάντα μέτρα, κλείνεις τον αέρα προς την πόλη. Αυτά θα τα αντιμετωπίσουμε τα επόμενα έτη. Όμως, ποτέ δεν μπόρεσα να καταλάβω γιατί υπάρχει τόση λαγνεία για το Ίδρυμα «Σταύρος Σ. Νιάρχος».

**ΠΑΥΛΟΣ ΠΟΛΑΚΗΣ:** Δεν τα ξέρετε καλά, γιατί εγώ είμαι κάτοικος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπορεί να κάνω λάθος εγώ. Πάντως, ο ΣΥΡΙΖΑ δεν τα έκανε καλά, γιατί, αν τα είχε κάνει καλά, δεν θα φτάναμε εδώ που φτάσαμε. Και δεν κάνατε και τα ουσιαστικά, θα έλεγα εγώ. Και θα σας πω τώρα ποια είναι τα ουσιαστικά.

Πάμε για τη Νέα Δημοκρατία. Τρεις τροποποιημένες συμβάσεις. Πόσους μήνες είμαστε εδώ; Τέσσερις, πέντε μήνες; Τρεις φορές αλλάξατε τη σύμβαση. Αλλάζετε ποσά, αλλάζετε περιεχόμενο, χωρίς ποτέ να μας εξηγείτε ακριβώς τον λόγο. Τώρα λέτε ότι χρειάζεται βελτίωση λόγω κορωνοϊού. Ή νομοθετείτε λάθος, κύριε Υπουργέ, και κάθε φορά βελτιώνετε ένα νομοσχέδιο ή μια σύμβαση ή κάνετε δουλειά στο πόδι ή μας κοροϊδεύετε. Για να μην πω ότι είστε ανίκανοι. Δεν φτάνω μέχρι εκεί, γιατί θέλω να είμαι τουλάχιστον μετριοπαθής στους χαρακτηρισμούς μου.

Σε λίγο δεν θα έχουμε σύστημα υγείας, αλλά θα έχουμε σύστημα υγείας Νιάρχου. Όπου υπάρχει θέμα υγείας, ο Νιάρχος από πίσω! Δεν το καταλαβαίνω. Βέβαια, ο μακαρίτης ο Νιάρχος ή το Ίδρυμα «Σταύρος Σ. Νιάρχος» δεν έχουν καμμία σχέση με το Ίδρυμα. Το Ίδρυμα είναι μια καλή μπίζνα, καλά οργανωμένη και έχει και μη κυβερνητική οργάνωση. Ξέρετε, έχει την «PRAKSIS» που ασχολείται με ΛΟΑΤΚΙ και πρόσφυγες. Το Ίδρυμα «Σταύρος Σ. Νιάρχος» εξυπηρετείτε, αυτό υπηρετείτε.

Και γιατί δεν δίνει 5 ή 10 εκατομμύρια ευρώ να πάρουμε τις τορπίλες που θέλουμε, κύριε Υπουργέ; Γιατί; Αν θέλει ο Νιάρχος να βοηθήσει από το Λιχτενστάιν ή από τις Βερμούδες, όπου έχουν την έδρα οι εταιρείες του, ας δώσει και 10 ή 20 εκατομμύρια ευρώ να πάρουμε κάποιες τορπίλες, κάτι από την άμυνά μας. Γιατί; Πείτε μου εσείς, γιατί δεν το κάνει, την ώρα που περνάμε μια ιδιαίτερα κρίσιμη φάση;

Και το λέω αυτό, γιατί θυμάμαι ότι ο Πρωθυπουργός είχε εξαγγείλει ένα ταμείο όπου θα μπορούσαμε να συνεισφέρουμε όλοι μας. Πάγωσε το θέμα. Έχω πει κι άλλη φορά ότι, όποτε υπάρχει κρίση, πρέπει ο Πρωθυπουργός να παίρνει πρωτοβουλίες και να κάνουμε ένα ταμείο, όχι μόνο τα κόμματα, αλλά και όλοι οι Έλληνες πολίτες, ώστε να μπορεί βγει ο καθένας και να βάλει τον οβολό του στην Ψωροκώσταινα, όπως κατήντησε σήμερα η Ελλάδα -όπως την κατήντησαν η Νέα Δημοκρατία, ο ΣΥΡΙΖΑ και το ΠΑΣΟΚ- για να πάρουμε οπλικά συστήματα. Αν δεν κάνω λάθος, υπάρχει ένα ταμείο στο Ναυτικό, ένα ταμείο που βάζουν λεφτά. Όμως, θα πρέπει να το φτιάξετε σοβαρά, γιατί χρειάζονται χρήματα για τους εξοπλισμούς, η Ελλάς χρειάζεται χρήματα. Και το λέω για να καταλάβετε: «πενία τέχνας κατεργάζεται». Υπάρχει μία τέχνη, αυτή. Κάντε το ταμείο.

Πάμε σε ένα άλλο νομοσχέδιο το οποίο θα φέρετε τις επόμενες μέρες και αφορά τις διαδηλώσεις. Είπαμε, να αντιγράφει η Νέα Δημοκρατία. Τα αντιγράφετε στρεβλά και στραβά. Ήμασταν οι πρώτοι που είπαμε να νομοθετήσουμε νόμο σοβαρό, ώστε να επιτρέπονται οι διαμαρτυρίες και οι διαδηλώσεις -κατά τον νόμο και κατά το Σύνταγμα πρέπει να επιτρέπονται-, αλλά οι όποιες δικλείδες να είναι σοβαρές. Αντιγράφετε λάθος!

Μέσα στο νομοσχέδιο, στη «ΔΙΑΥΓΕΙΑ», απαντάται το εξής περίεργο. Μιλάτε για αυθόρμητη ή έκτακτη δημόσια συνάθροιση και ότι εκεί δεν απαιτείται γνωστοποίηση για το αν θα κάνω εγώ τη συνάθροισή μου. Αποφασίζουμε δέκα σήμερα και κάνουμε μια αυθόρμητη συνάθροιση. Επαναλαμβάνω ότι ο νομοθέτης δεν προβλέπει εάν αυτή η συνάθροιση είναι νόμιμη ή παράνομη, με συνέπεια να είναι όλες αυθόρμητες. Θέλω, δηλαδή, να καταλάβετε ότι έχετε μια αριστεροφοβία. Φοβάστε μην τυχόν βγει στους δρόμους η Αριστερά και σας δημιουργήσει πρόβλημα.

Με ποιο δικαίωμα κλείνει κάποιος τον δρόμο; Πείτε μου ποιο είναι το δικαίωμά του. Όταν, λοιπόν, λέτε ότι δεν απαγορεύεται η αυθόρμητη ή έκτακτη δημόσια συνάθροιση, αφήνετε παράθυρα σε αυτό που πάτε να φτιάξετε.

Και βέβαια, θα σας το πω διαφορετικά. Εμείς ζητήσαμε αυστηροποίηση των ποινών. Εσείς λέτε δύο έτη φυλακή, πλημμέλημα πάλι. Όταν εγώ καίω το μαγαζί του άλλου, θα είναι πλημμέλημα; Όταν παίρνω μολότοφ και καίω την περιουσία και άνθρωπο, θα είναι πλημμέλημα, δύο έτη φυλακή; Εμείς λέμε κακούργημα, για να υπάρχει και η αποτροπή. Για να μπορεί να λειτουργεί αποτρεπτικά ο νομοθέτης, πρέπει να ξέρει ότι θα πέσει το σπαθί, ο πέλεκυς της δικαιοσύνης. Όμως, με μία πρόνοια, ότι αυτοί που θα κάνουν τις διαδηλώσεις θα είναι υπεύθυνοι για την περιφρούρηση. Δηλαδή γιατί το ΚΚΕ δεν είχε ποτέ επεισόδια; Διότι είχε πάντοτε περιφρούρηση.

Θυμάμαι ότι ήσασταν εδώ, κύριε Υπουργέ, όταν έγιναν εκείνα τα μεγάλα επεισόδια που πήγαν να μπουν στη Βουλή αυτοί οι κουκουλοφόροι με τα κράνη. Αν θυμάμαι καλά, ήταν το 2009 ή το 2010. Ήμουν και εγώ Βουλευτής τότε. Το ΚΚΕ διαφύλαξε το Κοινοβούλιο. Προς τιμήν τους! Όμως, είναι τραγικό τώρα ο κάθε αναρχοάπλυτος να παίρνει μολότοφ και να καίει και να τιμωρείται με δύο έτη.

Ακούστε τώρα τι λέτε για τον οργανωτή. Μόνο ο οργανωτής θα πληρώνει τις ζημιές; Οργανώνω, δηλαδή, εγώ μια εκδήλωση και μπαίνουν οι παρακρατικοί σας –γιατί ξέρουμε πώς μπαίνουν στις διαδηλώσεις- και τα κάνουν μαντάρα. Θα κληθώ τότε εγώ, ο μόνος οργανωτής, να πληρώσω το όποιο συμβάν. Γιατί; Οι παρακρατικοί; Θα λειτουργούν αυτοί που μιλάω με τους αστυνομικούς με τα κράνη και με τα ρόπαλα για να κάνουν τα παρακρατικά τους επεισόδια ή οι αναρχοάπλυτοι, οι ψευτοαναρχικοί, οι παρακρατικοί που μπαίνουν στα επεισόδια;

Ξέρετε, τώρα θα σας πω ό,τι σας είπα και για το Ίδρυμα «Σταύρος Σ. Νιάρχος». Δημιουργείτε μια νομοθετική ασάφεια. Και στο «Νιάρχος» το ίδιο. Και αυτό το λέω ειλικρινά, γιατί συνεχώς το διορθώνετε. Το κάνατε, το διορθώσατε, το ξαναδιορθώσατε. Άρα έχετε νομοθετική ασάφεια. Είναι όπως εκείνη η ιστορία με τη «δημιουργική λογιστική» του Σημίτη. Και εκεί ήταν ασαφής η διαδικασία. Με νούμερα, επί χάρτου. Ή θα το κάνετε σωστά και θα απαγορεύετε στον όποιον αλήτη να καίει μαγαζιά ανθρώπων, να σπάει κεφάλια και να κουβαλάει μολότοφ χωρίς παραθυράκια ή μην το κάνετε. Τελεία και παύλα! Δεν υπάρχουν μεσοβέζικα πράγματα.

Και γιατί οι Βουλευτές της Νέας Δημοκρατίας στην Ευρωβουλή δεν ακολούθησαν, κύριε Υπουργέ, αφού φέρατε εδώ το νομοθέτημά σας, την προτροπή του Ευρωβουλευτή κ. Φράγκου και τριάντα δύο ακόμα Βουλευτών να συμπεριληφθούν οι «ANTIFA» σε τρομοκρατικές οργανώσεις; Γιατί δεν υπέγραψε η Νέα Δημοκρατία και υπέγραψαν μόνο τριάντα δύο Βουλευτές; Γιατί δεν το κάνατε εσείς αυτό; Γιατί; Οι «ANTIFA», τρομοκρατική οργάνωση!

(Χειροκροτήματα από την πτέρυγα της Ελληνικής Λύσης)

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** …(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι ψήφισμα, κύριε Λιβανέ, στην Ευρωβουλή. Είναι ψήφισμα για να χαρακτηριστούν ως τρομοκρατικές οργανώσεις οι «ANTIFA»…

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Τι σχέση έχει αυτό με το νομοσχέδιο;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ξέρετε, οι Αρχηγοί μιλούν και εκτός νομοσχεδίου. Δεν ξέρω αν το μάθατε!

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, κύριε Λιβανέ.

Κύριε Πρόεδρε, θα ειπωθούν αυτά και στο σχετικό νομοσχέδιο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν ξέρω αν σας το έμαθαν αυτό, γιατί φαντάζομαι ότι, όταν ο κ. Μητσοτάκης έρχεται εδώ, δεν μιλάει για το νομοσχέδιό του.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Τα λέτε στον Υπουργό Υγείας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Η Κυβέρνησή σας λέω, κύριε Λιβανέ, δεν λέω ο Υπουργός.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Απορεί ο άνθρωπος!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είστε Υπουργός, είστε κυβερνήτης του εαυτού σας, φαντάζομαι, κύριε Υπουργέ. Όμως, είστε και Υπουργός της Κυβέρνησης. Άρα εκπροσωπείτε την Κυβέρνηση, εκτός αν εκπροσωπεί μόνο τον εαυτό του εδώ μέσα ή αν εσείς είστε μόνο εκπρόσωπος του εαυτού σας.

**ΠΡΟΕΔΡΕΥΩΝ (Χαράλαμπος Αθανασίου):** Μην κάνετε διάλογο, σας παρακαλώ πολύ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τα έχετε μπερδέψει λίγο!

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Εγώ καθόλου!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Νομίζω ότι τα έχετε μπερδέψει.

**ΠΡΟΕΔΡΕΥΩΝ (Χαράλαμπος Αθανασίου):** Αυτά θα ειπωθούν και στο νομοσχέδιο.

Συνεχίστε, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα πρέπει να προλάβουμε τα λάθη. Για τα 26 χιλιάρικα των λαθρομεταναστών, κύριε Πρόεδρε, φωνάξαμε, φωνάξαμε επί μια βδομάδα και το αποσύρατε. Διότι ήρθαμε εδώ για να κάνουμε δουλειά και όχι για να δουλεύουμε τον κόσμο! Και είμαστε εδώ και οι δέκα! Δεν είμαστε τρεις, τέσσερις από τη Νέα Δημοκρατία και ούτε κανά δυο από τον ΣΥΡΙΖΑ. Δέκα Βουλευτές συντεταγμένα εδώ, γιατί πληρωνόμαστε από τον ελληνικό λαό και θα είμαστε κάθε φορά εδώ, καλοκαίρι, χειμώνα και γιορτές! Αυτή είναι η ποιοτική μας διαφορά. Και ήρθαμε να δράσουμε εποικοδομητικά, όχι να φωνάξουμε.

(Χειροκροτήματα από την πτέρυγα της Ελληνικής Λύσης)

Ακούστε τώρα τη λογική της Νέας Δημοκρατίας, του ΣΥΡΙΖΑ και του ΠΑΣΟΚ. Ο Μπρεχτ έλεγε κάτι εξαιρετικό: «Αυτός που αγωνίζεται, μπορεί να χάσει. Αυτός που δεν αγωνίζεται καθόλου, έχει ήδη χάσει.». Και αναφέρομαι στα ελληνοτουρκικά. Δεν αγωνίζεστε σοβαρά στα ελληνοτουρκικά. Κάνετε οικτρά λάθη!

Πρόταση δική μας: Αφού η Τουρκία προσβάλλει διεθνείς συνθήκες και μιλά συνεχώς για casus belli, θα πούμε και εμείς το ίδιο. Ότι αν ξεκινήσει έρευνες στα έξι ως δώδεκα μίλια, Κρήτη, Ρόδο κ.λπ., είναι casus belli. Κάντε το! Ας πει ο Υπουργός Εξωτερικών και ο Υπουργός Άμυνας ότι είναι casus belli αν γίνει κάτι τέτοιο, για να μη λειτουργούμε κατευναστικά στο θηρίο που λέγεται Τουρκία.

Και θα σας πω τι μου θυμίζει, κύριοι συνάδελφοι, η τακτική της Ελλάδας εδώ και πενήντα χρόνια, όχι τώρα. Προς Θεού! Η τακτική της Ελλάδας μού θυμίζει αυτόν που ταΐζει τον λύκο με κρέας, αλλά του κάνει ταυτόχρονα σεμινάριο για βιγκανισμό. Τον ταΐζουμε κρέας, του ανοίγουμε την όρεξη, και μετά του μιλάμε για βιγκανισμό, δηλαδή για διεθνείς συνθήκες. Με τον κατευνασμό τον ταΐζουμε κρέας και μετά του μιλάμε για διεθνείς συνθήκες και βιγκανισμό. Δεν γίνονται αυτά! Ο Τούρκος αντιλαμβάνεται μόνο ένα πράγμα: την ισχύ και την αποτροπή. Τίποτε άλλο! Καταλάβετέ το!

Και έρχομαι τώρα στα σοβαρά. Ο Ντόκος, ο σύμβουλος ασφαλείας του Πρωθυπουργού μας, βγαίνει και λέει πριν από ενάμιση μήνα για συνεκμετάλλευση στο Αιγαίο.

Βγαίνει και ο άλλος, ο Ροζάκης, που είναι σύμβουλος, παλιός πασόκος, Σημιτικός από παλιά ο τύπος, ο οποίος είναι σοβαρός καθηγητής, και μιλά για απομονωμένο νησί στο Καστελόριζο. Παλιά έλεγε άλλα. Τώρα μας τα αλλάζει. Έχω διαβάσει βιβλία του και άρθρα του. Παλιά έλεγε άλλα για την ΑΟΖ. Τώρα μου τα κάνει κωλοτούμπα! Μιλάει, λοιπόν, για απομονωμένο νησί στο Καστελόριζο. Ο Ροζάκης!

Βγαίνει και ο Διακόπουλος και μιλάει για επωφελή συμφωνία. Συγχορδία, λοιπόν, συμβούλων εκθέτει Βουλευτές και Υπουργούς, αλλά κρατάτε ακόμα τον Ροζάκη ως σύμβουλο στο Υπουργείο Εξωτερικών. Εγώ θα τον είχα διώξει! Διώξτε τον τώρα! Διώξτε τον κάθε «Ροζάκη» ο οποίος δημιουργεί ρήγματα στην εξωτερική πολιτική της χώρας. Δεν μπορεί να λέει ότι το Καστελόριζο είναι μακριά, όπως η Κύπρος είναι μακριά.

Και δυστυχώς βγαίνει και η Πρόεδρος της Δημοκρατίας και κάνει ένα εγκληματικό λάθος. Δεν ξέρω ποιος χρησιμοποίησε το Twitter της κ. Σακελλαροπούλου, την οποία δεν ψηφίσαμε εμείς, αλλά έκανε ένα λάθος, χονδροειδέστατο λάθος, που το πήρε η Τουρκία. Λάθος! Λέει το εξής: «Ήρθα στο Αγαθονήσι, μικρό νησί, μακριά από την ηπειρωτική χώρα.». Δεν ξέρω αν έχει διαχειριστή, αλλά αυτό είναι το επιχείρημα της Τουρκίας, ότι τα νησιά αυτά είναι μακριά από την ηπειρωτική χώρα, αναφερόμενοι στην Ελλάδα, είναι το επιχείρημά τους. Και από κάτω γράφει για τον «ελληνισμό» με μικρό «ε». Αυτό είναι μικρό για μερικούς, αλλά για εμένα είναι μεγάλο. Ο «Ελληνισμός» είναι με «Ε» κεφάλαιο. Αλλά «μακριά από την ηπειρωτική χώρα» να λέει η Πρόεδρος της Δημοκρατίας, η οποία πήγε στο Αγαθονήσι; Το επιχείρημα των Τούρκων;

Αυτά είναι λάθη, τα οποία δυστυχώς η Τουρκία τα μαθαίνει, επειδή μας παρακολουθεί, κύριοι συνάδελφοι. Ακούστε ποια είναι η διαφορά της ελληνικής εξωτερικής πολιτικής. Δεν γνωρίζουμε τον εχθρό μας. Ο Θουκυδίδης, πριν από χιλιάδες χρόνια, έλεγε ότι για να μπορείς να αντιμετωπίσεις και στρατιωτικά και πολιτικά και κοινωνικά τον εχθρό σου πρέπει να τον γνωρίζεις, να τον διαβάζεις. Δεν διαβάζουμε τους εχθρούς μας. Ειλικρινά το λέω αυτό. Και βγαίνει τώρα ο εκπρόσωπος του Ερντογάν, ο Τσελίκ, και λέει: «Μην τολμήσετε να κάνετε πλάκα με το ναυτικό μας. Δεν φτάνει το μπόι σας.». Σήμερα, κύριε συνάδελφε, σήμερα το πρωί. Βγήκε ο εκπρόσωπος του φασίστα, ναζιστή, μιλιταριστή Ερντογάν και μίλησε για «μπόι» Ελλήνων! Από το ελληνικό Υπουργείο Εξωτερικών ουδεμία απάντησις. Τέτοια δήλωση προσβλητική, προκλητική, δεν υπήρξε ποτέ! «Μην τολμήσετε να κάνετε πλάκα με το ναυτικό μας», αναφερόμενοι στην προσπάθεια της Ελλάδος να αποτρέψει την έλευση σκαφών τουρκικών προς το Αιγαίο, προς την ΑΟΖ της Κύπρου ή της Κρήτης. Ούτε μία αναφορά, όλοι εξαφανισμένοι.

Ακούστε τώρα τα μεγάλα παραμύθια των ανθρώπων που μιλούσαν για ρεαλιστική πολιτική. Πάντοτε μας έλεγαν ότι με τον τουρκικό λαό δεν έχουμε να χωρίσουμε τίποτα. Έχω μια άλλη άποψη. Οι λαοί σαφώς, ως επίπεδο λεκτικό, μπορεί να μην έχουν να χωρίσουν τίποτα. Με την Τουρκία όμως μας χωρίζουν χιλιάδες νεκροί, μας χωρίζει αίμα, σφαγές και βιασμοί, και η απόδειξη για το σήμερα είναι η εξής: Εννιά στους δέκα ψηφοφόρους του Ερντογάν θέλουν το τζαμί, να γίνει η Αγία Σοφία τζαμί, εννιά στους δέκα του Μπαχτσελί, επτά στους δέκα της Ακσενέρ, τέσσερις στους δέκα των κεμαλιστών. Ε, λοιπόν τι συζητάμε τώρα; Άρα μας χωρίζει, και η λογική και κυρίως -θα το πω ευθέως- η πρακτική εφαρμογή σωβινιστικών, μιλιταριστικών διεκδικήσεων. Όταν βγαίνουν εκατό ΜΚΟ, σήμερα, χθες, προχθές και διεκδικούν από την Ελλάδα -ακούστε εδώ- για περιουσίες, Δωδεκάνησα, δυτική Θράκη και Κρήτη, γιατί χρησιμοποιούν πάλι -σας λέω, μας έχουν διαβάσει- τι χρησιμοποεί ο τουρκικός παράγοντας; Τα Δωδεκάνησα. Γιατί; Γιατί τα παραλάβαμε από την Ιταλία αργότερα από τη Συνθήκη της Λωζάνης, και χρησιμοποιούν αυτό το κενό το νομικό, όπως νομίζουν αυτοί, για διεκδικήσεις.

Είναι όλα αυτά που σας λέω και επιχειρώ κάθε φορά να σας λέω τα αυτονόητα. Δεν έχω τίποτα με τη Νέα Δημοκρατία. Αυτή έχει με την πραγματική λογική, τη λογική των Ελλήνων. Κι αυτό αποδεικνύεται από το χθεσινό που έκαναν οι Σκοπιανοί. Βγαίνουν επισήμως οι Σκοπιανοί και απαιτούν από το ελληνικό Υπουργείο Εξωτερικών να τους αποκαλούμε «Μακεδονία». Και τι ζητάω από τη Νέα Δημοκρατία, κύριε συνάδελφε; Τι σας ζητάω εδώ και μήνες; Μία εξεταστική επιτροπή, για να δούμε γιατί ο Κοτζιάς υπέγραψε τη Συμφωνία των Πρεσπών, να δούμε αν αυτή η συμφωνία έγινε, γιατί το ήθελε Κοτζιάς, το ήθελαν οι Γερμανοί, οι Αμερικανοί και προδώσαμε τη Μακεδονία. Την πρόδωσαν τη Μακεδονία. Κι εσείς κάνετε γαργάρα στη Νέα Δημοκρατία. Δεν μιλάει κανείς. Μου έλεγε ο κ. Τασούλας: «Τον Απρίλιο θα συζητήσουμε, τον Μάιο θα συζητήσουμε, τον Ιούνιο θα συζητήσουμε.». Θα μου πείτε ότι δεν υπήρχε ο χρόνος. Πάει Ιούλιος τώρα. Αυτά είναι ντροπή, είναι ντροπή για όλους μας.

Βέβαια θα δώσω μια πληροφορία τώρα στον αγαπητό συνάδελφο, να τη μεταφέρει στον Πρωθυπουργό, γιατί εδώ ήρθαμε για να τον βοηθήσουμε και θέλω να βοηθάμε τη Νέα Δημοκρατία και την κάθε κυβέρνηση της ελληνικής Βουλής, κάθε κυβέρνηση. Κύριε συνάδελφε, παρακαλάτε τον Νιάρχο για τα ελικόπτερα. Είχα ενημερώσει τον Έλληνα Πρωθυπουργό ότι υπάρχουν οκτώ τεθωρακισμένα στον Πειραιά, κατασχεμένα, και πήγε και τα παρέλαβε, προς τιμήν του. Σήμερα λοιπόν τον ενημερώνω ότι υπάρχει ένα ελικόπτερο -είναι αυτό εδώ, κύριε συνάδελφε- της Υπηρεσίας Πολιτικής Αεροπορίας, δέκα ολόκληρα χρόνια, πληρωμένο από τον ελληνικό λαό και είναι παρκαρισμένο στο «Ελευθέριος Βενιζέλος». Τα χρησιμοποιεί η Αστυνομία. Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι παρκαρισμένα από το 2010, ελικόπτερα. Έχουμε πολλά; Δεν έχουμε πολλά. Αυτό μπορούμε να το πάρουμε. Φαίνεται στη φωτογραφία ο Υπουργός κ. Στυλιανίδης, ο κ. Μαρκόπουλος, που ήταν τότε μαζί σας, στη Νέα Δημοκρατία, τώρα δεν είναι πλέον στη Νέα Δημοκρατία. Εδώ στις φωτογραφίες, αγκαλιές, φιλιά και το ελικόπτερο δεν χρησιμοποιήθηκε ποτέ, Υπηρεσία Πολιτικής Αεροπορίας, δέκα χρόνια παρκαρισμένα στο «Ελευθέριος Βενιζέλος». Αν αυτό λέγεται διακυβέρνηση από το ΠΑΣΟΚ, τον ΣΥΡΙΖΑ και τη Νέα Δημοκρατία κι έχουμε περιουσία πληρωμένη, απαραίτητη, αλλά δεν τη χρησιμοποιούμε, κάτι δεν πάει καλά. Σας λέω λοιπόν ψάξτε το, πάρτε το ελικόπτερο, να σας βοηθήσουμε να κάνετε δουλειά.

Γιατί από αέρα και θεωρία είστε πρώτοι, από ουσία δεν είστε πρώτοι και η απάντηση είναι αμείλικτη. Θα σας το πω πολύ απλά: Κάνετε λάθος συμμαχίες. Συμμαχήσατε με τους Ιταλούς, οι οποίοι είναι εχθροί της Ελλάδος. Πήγατε και κάνατε μία ΑΟΖ, που είναι θαλάσσιες ζώνες και όχι ΑΟΖ -δεν κάνατε ΑΟΖ με την Ιταλία- δίνοντας Διαπόντια Νησιά και Στροφάδες. Ποιους Ιταλούς; Τους Ιταλούς που στηρίζουν την Τουρκία στη Λιβύη. Ποιους Ιταλούς; Που μας χτυπάνε πισώπλατα με το μαχαίρι. Και τους δώσατε κάτι. Τι πήρε η Ελλάδα; Πείτε μου εσείς. Και ποιοι Ιταλοί; Μην ξεχνάμε ότι οι Ιταλοί χιλιάδες χρόνια ήταν εχθρικοί με την Ελλάδα, από τη ρωμαϊκή περίοδο, το Βυζάντιο, τον Πάπα, το 1453, αργότερα με τη Βόρειο Ήπειρο, τι έκανε με την Αλβανία, που έκανε κράτος για να μην πάρουμε τη Βόρειο Ήπειρο εμείς, το ’40 τι έκαναν οι Ιταλοί; Πότε ήταν φίλοι μας οι Ιταλοί; Και πώς δίνετε κάτι στους Ιταλούς, χωρίς να πάρετε κάτι εσείς πίσω; Λάθος συμμαχίες. Και σήμερα ο Δένδιας τρέχει ο κακομοίρης, τώρα, να πάει να δει τον Σαλέχ στη Λιβύη, για να αλλάξουμε ρότα πλέον. Γιατί αλλάζουμε ρότα. Δεν στηρίζουμε Χαφτάρ καθόλου, ποτέ δεν τον στηρίξαμε έτσι κι αλλιώς. Αλλά για να μη στηρίξουμε Σάρατζ πάμε στον Σαλέχ, τρέχουμε στον Σαλέχ. Είναι ανεπίτρεπτα πράγματα αυτά για μια πολιτική, κάθε εβδομάδα να αλλάζετε εξωτερική πολιτική. Είναι απίστευτο.

Και επιτέλους περιμένω από τον κ. Παναγιωτόπουλο -του κάναμε μια πρόταση, του δώσαμε μια μελέτη- να κάνει η Ελλάς επιτέλους μη επανδρωμένα αεροσκάφη. Του δώσαμε μια μελέτη, μιλήσαμε μαζί, του είπαμε πάμε στο ΑΠΘ, υπάρχουν έτοιμα, μπορούμε να τα κάνουμε. Του τα δώσαμε. Ακόμα περιμένω να μας πει τι έχει γίνει. Και κάνατε συμφωνία με Αμερική. Με Γαλλία, πηγαίνετε με τη Γαλλία. Το λέω ευθέως και δημοσίως από το ελληνικό Κοινοβούλιο. Τα συμφέροντά μας ταυτίζονται με τη Γαλλία, θα πάμε με τη Γαλλία. Τελεία και παύλα. Δεν γίνεται. Αποφασίστε να στηρίξετε τον Μακρόν, με τον οποίο διαφωνώ ιδεολογικά, αλλά στην παρούσα φάση, επειδή τα συμφέροντά μας είναι κοινά, μπορούμε να προχωρήσουμε και να πορευθούμε μαζί.

Κλείνοντας εδώ, θα πω τι έχει πει ο Ντε Γκωλ και το λέω στον κ. Λιβανό: Η τραγωδία της εποχής μας –έλεγε ο Ντε Γκωλ, κύριε συνάδελφε- είναι ότι η Αριστερά στρέφεται κατά του έθνους, και η Δεξιά κατά του κράτους. Τα ιδιωτικοποιείτε όλα, τα ξεπουλάτε όλα. Αυτοί είστε. Κάνατε και το νερό, κάνατε τα πάντα ιδιωτικά. Και για να καταλάβετε τι εγκλήματα κάνατε με τον τουρισμό, χωρίς Κινέζους, Άγγλους, Ρώσους και Αμερικανούς, θα έρχονται οι Γερμανοί, που τους ξέρω καλά, θα παίρνουν μια σαλάτα με ντομάτα, λίγο κρεμμυδάκι, θα παίρνουν και μια φέτα καρπούζι και θα κονομήσουν τα ξενοδοχεία. Έτσι πολιτική οικονομική δεν ασκείτε.

Θεωρώ δυστυχώς, από δική μου πλευρά, ότι κάνετε λάθη τραγικά. Και ένα τελευταίο λάθος είναι αυτό που κάνατε με τις ΜΚΟ, συνεχίζετε και τους αλλάζετε όνομα. Τις κάνατε τώρα, λέει, «οργανώσεις της κοινωνίας πολιτών», από ΜΚΟ, δηλαδή όπως έγινε η τρόικα, που έγιναν «θεσμοί», έγιναν κάτι άλλο. Αυτά είναι απίστευτα πράγματα, γραφικά, απαράδεκτα επιεικώς. Κι αν δεν ήταν η Ελληνική Λύση, εκείνη η ολλανδική ανθελληνική ΜΚΟ, κύριε συνάδελφε, δεν θα έκλεινε. Εμείς στείλαμε χαρτιά στη Λέσβο στην Αστυνομία, η Ελληνική Λύση πέτυχε αυτή η ΜΚΟ να εξαφανιστεί από την Ελλάδα. Ποια ΜΚΟ; Η “Movement on the ground”. Έτσι λέγεται. Έκλεισε, καταγγείλαμε παράνομη δράση, Ολλανδοί, και πήγαν σπίτι τους. Ένα κόμμα του 4% μπορεί και κάνει το αυτονόητο, κλείνει μια μη κυβερνητική οργάνωση ανθελληνική. Μια Νέα Δημοκρατία του 40% δεν μπορεί να τις κλείσει όλες τις ανθελληνικές, μισελληνικές οργανώσεις και να μείνουν οι σοβαρές, που κάνουν δουλειά; Μπορείτε. Δεν θέλετε μάλλον, γιατί είστε οι ίδιοι με τον ΣΥΡΙΖΑ. Τρέφεστε μέσα από αυτή την ιστορία, από τις μη κυβερνητικές οργανώσεις, που λειτουργούν δυστυχώς ανθελληνικά και μισελληνικά.

Πάρτε τη διακυβέρνηση της χώρας σοβαρά. Κινείστε σε λάθος κατεύθυνση και το χειρότερο από όλα θα σας το πω τώρα. Είναι ότι τα βράχια είναι κοντά. Ο Σεπτέμβριος έρχεται και δυστυχώς θα την πληρώσουμε και εμείς που δεν φταίμε σε τίποτα. Προσπαθούμε να σας οδηγήσουμε στον σωστό δρόμο. Το ελικόπτερο, κύριε Λιβανέ, το ελικόπτερο, πηγαίνετε και πάρτε το αύριο, όπως πήρατε τα οκτώ αυτοκίνητα. Και άλλα μπορώ να σας πω.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Πρόεδρε.

Θα μπούμε τώρα στον κατάλογο των ομιλητών. Εννοείται βεβαίως ότι οι Κοινοβουλευτικοί Εκπρόσωποι μπορούν ενδιάμεσα να παίρνουν τον λόγο, όποτε το επιθυμούν.

Η κ. Μαρία - Αλεξάνδρα Κεφάλα από τη Νέα Δημοκρατία έχει τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ιδιωτική πρωτοβουλία σε πολλές περιπτώσεις υπήρξε αρωγός στις προσπάθειες κρατών να βελτιώσουν πολλές από τις συνθήκες της καθημερινότητας των πολιτών. Πολλά τα παραδείγματα στα οποία θα μπορούσαμε να αναφερθούμε, τόσο στην Ελλάδα όσο και στο εξωτερικό, όπου ιδιώτες και ιδρύματα προχώρησαν σε γενναίες δωρεές, που στο επίκεντρο έχουν τον άνθρωπο, είτε αναφέρονται σε καθαρά ερευνητικό, ακαδημαϊκό επίπεδο είτε σε δράσεις με χειροπιαστό αποτέλεσμα και άμεσα εμφανές στον πολίτη.

Σήμερα, η δύναμη της ιδιωτικής πρωτοβουλίας συναντά τη δεκτικότητα του κράτους -και για να γίνω πιο σαφής- που αναγνωρίζει, δέχεται και δεν πολεμά την ιδιωτική πρωτοβουλία.

Οι συμβάσεις δωρεάς του Ιδρύματος «Σταύρος Νιάρχος» προς το ελληνικό δημόσιο που κυρώνουμε αποδεικνύουν του λόγου το αληθές. Με στοχευμένες δράσεις στον χώρο της υγείας, το Ίδρυμα «Σταύρος Νιάρχος» σκοπεύει στην προστασία και προαγωγή της δημόσιας υγείας. Και όλα αυτά, σε μια περίοδο ιδιαίτερη, κατά τη διάρκεια μιας πανδημίας που σαρώνει όλο τον κόσμο, σε μια περίοδο που η γενναιόδωρη προσφορά του «Σταύρος Νιάρχος» αποκτά ακόμη μεγαλύτερη αξία λόγω συνθηκών, αναγκών και δεδομένων.

Με εμβληματικά έργα οι δωρεές αυτές έρχονται να καταδείξουν ότι όταν ένα κράτος συνεργάζεται και βλέπει τον ιδιώτη ως εν δυνάμει σύμμαχο τα αποτελέσματα είναι θετικά προς όφελος των πολιτών, των τελικών ωφελούμενων της κάθε δωρεάς.

Οι εν λόγω δωρεές αποτελούν μέρος της διεθνούς πρωτοβουλίας δράσης του Ιδρύματος «Σταύρος Νιάρχος» για τον COVID-19 με έμφαση στην ενίσχυση των υπηρεσιών υγείας σε Ελλάδα, Ευρώπη και Αφρική και στην προσφορά βοήθειας σε επίπεδο τοπικών κοινοτήτων στις ΗΠΑ. Με δωρεά εκατομμυρίων ευρώ, το ίδρυμα «Νιάρχος» υποστηρίζει την ανακαίνιση χώρων σε δεκαεννέα νοσοκομεία στην Ελλάδα. Χρηματοδοτούνται οι εργασίες κατασκευής, επισκευής, ανακατασκευής και ανακαίνισης εγκαταστάσεων για τη λειτουργία κλινών ΜΕΘ και ΜΑΦ, αλλά και τα εκπαιδευτικά προγράμματα για το αντικείμενο της εντατικής θεραπείας στο προσωπικό αυτών των μονάδων.

Με μια αρωγή που θα τη χαρακτηρίζαμε το λιγότερο πολύτιμη, επιτυγχάνουμε την προσθήκη συνολικά εκατόν εβδομήντα επτά κλινών εντατικής θεραπείας και σαράντα έξι κλινών αυξημένης φροντίδας στη χώρα, καθώς και στην πραγματοποίηση εκπαιδευτικού προγράμματος για το προσωπικό αυτών των μονάδων.

Σε στενή συνεργασία και χτίζοντας πάνω στη σημαντική δυναμική και τις προοπτικές της συνεργασίας δημόσιου και ιδιωτικού τομέα επιδιώκουμε να ενισχύσουμε την ετοιμότητα του Εθνικού Συστήματος Υγείας σε καταστάσεις έκτακτης ανάγκης. Οι δωρεές αυτές αποδεικνύουν την υποστήριξη του ιδρύματος σε όλους αυτούς οι οποίοι παρέχουν υπηρεσίες ζωτικής σημασίας για την κάλυψη των άμεσων αναγκών των πλέον ευάλωτων ανθρώπων.

Από την πρώτη στιγμή αναδείχθηκε ο σημαντικός ρόλος του ανθρώπινου δυναμικού των νοσοκομείων και κλινικών στην αντιμετώπιση της υγειονομικής αυτής κρίσης. Η άρτια κατάρτιση του ιατρονοσηλευτικού προσωπικού είναι μέγιστης σημασίας για την αποτελεσματικότητα της μάχης που δίνεται σε κάθε ΜΕΘ για την επιβίωση κάθε ασθενούς.

Το ίδρυμα μέσα από αυτή τη δωρεά υποστηρίζει ένα ολοκληρωμένο πρόγραμμα εκπαίδευσης κάθε γιατρού και κάθε νοσηλευτή και νοσηλεύτριας στις μονάδες εντατικής θεραπείας για πέντε χρόνια. Μετά την πάροδο πενταετίας, το πρόγραμμα θα συνεχιστεί από το ελληνικό δημόσιο.

Είναι ολοφάνερο πως για να είναι αποτελεσματική η αντιμετώπιση μιας παγκόσμιας υγειονομικής κρίσης, όπως αυτή που ζούμε, είναι απαραίτητη περισσότερο από ποτέ η συνεργασία ανάμεσα στον ιδιωτικό τομέα και τους κρατικούς φορείς. Όλοι μαζί μπορούμε να είμαστε πιο δυνατοί τώρα, εξασφαλίζοντας καλύτερες συνθήκες για όσους μάχονται καθημερινά για την προστασία της δημόσιας υγείας.

Κυρίες και κύριοι συνάδελφοι, η Κυβέρνησή μας διαχειρίστηκε κατά γενική ομολογία πολύ καλά την περίοδο της πανδημίας. Και σήμερα πράττει τα δέοντα, για να επανεκκινήσει η οικονομία μέσα από τη νέα πραγματικότητα που ζούμε. Με την ίδια σοβαρότητα και σεβασμό αντιμετωπίζει και τις μεγάλες αυτές δωρεές σαν αυτή του Ιδρύματος «Σταύρος Νιάρχος». Σε αυτή την πρωτοφανή και πολύ δύσκολη συγκυρία για τη χώρα μας, όπως και άλλες φορές στην ιστορία του ελληνικού έθνους, οι μεγάλοι ευεργέτες ήταν αυτοί που βοήθησαν και αυτοί που έβαλαν πλάτη στα δύσκολα. Δεν είναι η πρώτη φορά που επισημαίνουμε τη συμβολή της δωρεάς του κοινωφελούς Ιδρύματος «Νιάρχος» για την ανακαίνιση του Εθνικού Συστήματος Υγείας, για τον εκσυγχρονισμό του, για την καλύτερη εκπαίδευση του ιατρονοσηλευτικού προσωπικού της χώρας. Πάντα υποστήριζε -και υποστηρίζει- τη δημόσια υγεία. Και δεν είναι το μοναδικό.

Ιδιώτες, επιχειρηματίες, εφοπλιστές, εταιρείες και άλλα ιδρύματα βοήθησαν σε αυτή την πρωτόγνωρη υγειονομική κρίση. Πληθώρα ευγενικών χορηγιών προς όλα τα νοσοκομεία σε Αθήνα και περιφέρεια καταδεικνύουν ότι η ιδιωτική πρωτοβουλία πάντοτε υπήρξε αρωγός στο κράτος, ιδιαίτερα στα δύσκολα.

Το Υπουργείο Υγείας σε συνεργασία με την ιδιωτική πρωτοβουλία μεταξύ των άλλων διπλασίασε τις κλίνες ΜΕΘ στη χώρα. Και αυτό αποτελεί σημαντική παρακαταθήκη και για το μέλλον.

Στα Ιωάννινα, επίσης, αυξήθηκαν τα κρεβάτια εντατικής θεραπείας και με ιδιωτική πρωτοβουλία της εταιρείας «ΧΗΤΟΣ», φυσικό μεταλλικό νερό «ΖΑΓΟΡΙ», η οποία βοηθάει πολύπλευρα σε θέματα ανθρωπισμού και πολιτισμού.

Από τις λίγες μάσκες που κάθε πολίτης μπορούσε από το υστέρημά του να προσφέρει μέχρι τη Συνεταιριστική Τράπεζα Ηπείρου και την προσφορά της σε τριακόσιες χιλιάδες ιατρικά γάντια στο Πανεπιστημιακό Γενικό Νοσοκομείο Ιωαννίνων, οι δωρεές ιδιωτών σε ιατρικό εξοπλισμό ήρθαν για να καλύψουν καθημερινές ανάγκες πολύ αυξημένης ζήτησης. Η λίστα των δωρητών είναι μακρά και αξίζει τουλάχιστον ένα ευχαριστώ στον καθένα ξεχωριστά, ανεξάρτητα από το ύψος της προσφοράς.

Είμαστε περήφανοι ως Έλληνες και ως Ηπειρώτες με τέτοιου είδους ενέργειες που ξεχωρίζουν και ξεχειλίζουν από ευαισθησία και αλληλεγγύη. Μας δίνει δύναμη να συνεχίσουμε. Καθένας ατομικά και όλοι μαζί ενωμένοι καταφέραμε ως χώρα να διαχειριστούμε αποτελεσματικά την πανδημία. Τώρα επιστρέφουμε βήμα-βήμα στη νέα κανονικότητα πιο προετοιμασμένοι, με περισσότερα εφόδια για την επόμενη μέρα, για να προστατέψουμε όλα όσα καταφέραμε μέχρι σήμερα. Είμαστε πιο έτοιμοι να αντιμετωπίσουμε οποιαδήποτε απειλή στο μέλλον.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία συνάδελφε.

Τον λόγο έχει ο κ. Παύλος Πολάκης από τον ΣΥΡΙΖΑ.

Στη συνέχεια, θα δώσω τον λόγο στον Κοινοβουλευτικό Εκπρόσωπο του ΜέΡΑ25, τον κ. Γρηγοριάδη.

Κύριε συνάδελφε, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, περίμενα προχθές, παρ’ ότι έφυγα –και ρώτησα- ότι στα ερωτήματα τα οποία έκανα τα συγκεκριμένα -και που τα επανέλαβε και η εισηγήτρια μας σήμερα- στην επιτροπή της Βουλής που κουβέντιαζε την τροποποίηση της κύρωσης που ψηφίζουμε σήμερα ότι θα απαντούσατε. Μου είπαν ότι ούτε πήρατε τον λόγο. Ελπίζω να απαντήσετε σήμερα. Διότι είναι προφανές ότι δεν μπορούμε να ψηφίσουμε τέτοιου τύπου τροποποιήσεις της σύμβασης.

Αρπάζομαι τώρα από κάτι που είπε η προηγούμενη ομιλήτρια: επιστροφή στη νέα κανονικότητα. Εγώ θα σας πω για κανονικότητα.

Σήμερα έχουμε 1η Ιουλίου, περάσαμε ένα εξάμηνο. Μήπως ξέρετε να μου πείτε ποια είναι η εκτέλεση του προϋπολογισμού για τον χώρο της υγείας που έχει γίνει από το Υπουργείο σας από τον Γενάρη μέχρι σήμερα; Δηλαδή, για να το κάνω συγκεκριμένο: Πόσα λεφτά έχετε δώσει από το Γενικό Λογιστήριο του Κράτους, από τον κρατικό προϋπολογισμό, στα νοσοκομεία και τις ΥΠΕ μέχρι σήμερα; Έχει περάσει η μισή χρονιά. Θα έπρεπε να έχετε δώσει τα μισά λεφτά από αυτά που είχατε προϋπολογίσει.

Έτσι δεν το κάναμε εμείς, Αντρέα, από τα μέσα του 2016 και μετά; Κάθε τρίμηνο κανονικά γράφαμε ότι έτσι ξεπληρώσαμε και τα προηγούμενα και τα άλλα.

Εσείς, ενώ έχετε κρατήσει το όριο δαπανών στα περσινά επίπεδα που είχαμε, προϋπολογίσατε 728 εκατομμύρια ευρώ ότι θα δώσετε από το Γενικό Λογιστήριο του Κράτους και μέχρι σήμερα, 1η Ιουλίου, έχετε δώσει μόνο 181 εκατομμύρια.

Δεύτερον, από τον ΕΟΠΥΥ, που τον παραλάβαμε να δίνουν 50 εκατομμύρια ευρώ, 60 εκατομμύρια ευρώ τον χρόνο στα νοσοκομεία και το φτάσαμε στα 670 εκατομμύρια. Έχουμε 1η Ιουλίου και μέχρι σήμερα, απ’ ό,τι έμαθα, πάλι από εγκυρότατες πληροφορίες, έχετε δώσει 120 εκατομμύρια ευρώ.

Δηλαδή από την αρχή της χρονιάς για έναν κύκλο εργασιών που είναι συνολικά κοντά στα 2 δισεκατομμύρια, εσείς που στηρίζετε το δημόσιο σύστημα υγείας –αυτή είναι η κανονικότητα- και «παίζατε» και παλαμάκια στα μπαλκόνια στους ήρωες γιατρούς και νοσηλευτές, αντί για 2 δισεκατομμύρια έχετε δώσει 300 εκατομμύρια συνολικά. Και έχει περάσει η μισή χρονιά.

Αν δεν σας είχαμε αφήσει εμείς οι μαυροκακομοίρηδες 300 εκατομμύρια ταμειακό πλεόνασμα και όλα αυτά… Αυτό ξεκοκαλίζετε τώρα, αλλά τελείωσε. Τέλειωσε.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Έχουμε πιστώσεις… (δεν ακούστηκε)

**ΠΑΥΛΟΣ ΠΟΛΑΚΗΣ:** Χρειάζεστε κάποια μαθήματα πολιτικής οικονομίας, κύριε Κοντοζαμάνη. Ναι, τα χρειάζεστε, βεβαίως, διότι είχατε «ζεστό» χρήμα στα ταμεία –έτσι;- 300 εκατομμύρια ευρώ, παραπάνω από αυτά που θα χρειάζονταν αν ξεπληρώνατε τα πάντα.

Λοιπόν, έχετε προϋπολογίσει ότι πρέπει να δώσετε γύρω στα 2 δισεκατομμύρια -1,700 σας λέω εγώ και τα ίδια έσοδα- και έχετε δώσει τη μισή χρονιά 300 εκατομμύρια, εσείς που στηρίζετε το σύστημα υγείας. Κλείνει η παρένθεση.

Αυτή είναι η νέα κανονικότητα και αυτή είναι η στήριξη του δημόσιου συστήματος υγείας. Σε λίγο θα ακούσετε πήδους. Έχουμε πληροφορίες από όλη την Ελλάδα ότι αρχίζει και δεν πληρώνεται επικουρικό προσωπικό, γιατί ούτε η έξτρα χρηματοδότηση, την οποία είπατε, έχει πάει. Έχει πάει; Γιατί σε κάποια νοσοκομεία μάς είπαν ότι δεν πληρώνονται οι επικουρικοί, γιατί δεν έχει έρθει η χρηματοδότηση.

Μην επαναλαμβάνω τα ίδια. Τα είπα προχτές. Περιμένω απαντήσεις για το ΕΚΑΒ. Και θα τα κάνω πιο συγκεκριμένα. Θα προχωρήσετε αξιοποιώντας το αποθεματικό του Υπουργείου Υγείας, το οποίο, αν δεν το έχετε υπ’ όψιν σας, είναι από 12 μέχρι 14 εκατομμύρια ευρώ τον χρόνο;

Σας κάνω την εξής πρόταση, λοιπόν: Διαθέστε 6 με 7 εκατομμύρια ευρώ από το αποθεματικό της φετινής χρονιάς για να επισκευάσετε με την ΕΑΒ και τα άλλα δύο ελικόπτερα του ΕΚΑΒ και όχι να κάνετε μόνο την αγορά που λέει να κάνει το «Σταύρος Νιάρχος».

Δεύτερον, επαναδιαπραγματευθείτε και μην την υπογράψετε τη σύμβαση συντήρησης. Από τη γρήγορη ματιά που έριξα και από αυτά που επαναβεβαίωσα οι τιμές των ανταλλακτικών είναι πάρα πολύ μεγάλες και περιέχει κόστη εκπαίδευσης, τα οποία πρέπει να αναλάβει η «LEONARDO». Μια χαρά λεφτά παίρνουν. Δεν θα πληρώσουμε και την εκπαίδευση των πιλότων και των τεχνικών.

Για τις ΜΕΘ περιμένω να μας ξεκαθαρίσετε σε ποια νοσοκομεία είναι καινούργια κρεβάτια και σε ποια είναι ανακατασκευή παλαιών υφισταμένων χώρων και αριθμού κρεβατιών και αγορά νέου εξοπλισμού.

Όσον αφορά τα προγράμματα εκπαίδευσης -να τα πω πιο πολύ με το όνομά τους σήμερα- μη δώσετε στο Ίδρυμα «ΘΩΡΑΞ» την εκπαίδευση για τις μονάδες. Αυτό τώρα είναι απλά ένα χαρτζιλίκι από το «Νιάρχος» στο Ίδρυμα «ΘΩΡΑΞ». Δεν έχει να προσφέρει τίποτα. Είναι πολύ κακογραμμένο αυτό το πρόγραμμα εκπαίδευσης για τη μετεκπαίδευση των ειδικευομένων και των νοσηλευτών στις μονάδες εντατικής θεραπείας. Μπορεί να το κάνει κάλλιστα η Επιτροπή Εκπαίδευσης του ΚΕΣΥ, να βελτιώσει τα προγράμματα και μπορεί κάλλιστα να ενισχύσει το Ίδρυμα «Νιάρχος» την Ελληνική Εταιρεία Εντατικής Θεραπείας και τα σεμινάρια, τα οποία κάνει και, βεβαίως, να χρηματοδοτήσει υποτροφίες ή μεταβάσεις ειδικευομένων ή ειδικευμένων στα σεμινάρια της Ευρωπαϊκής Εταιρείας Εντατικής Θεραπείας. Μέχρι εκεί.

Κάποιοι άνθρωποι -και μιλάω για τον κ. Ρούσσο- παρά την προσφορά που είχαν αναμφισβήτητα για την αναμόρφωση της εντατικής θεραπείας στην Ελλάδα, κάποια στιγμή πρέπει να καταλάβουμε ότι δεν μπορεί διαρκώς να έχουν υπό τον έλεγχό τους την όλη διαδικασία της εκπαίδευσης εντατικής θεραπείας στη χώρα μας. Δόξα σοι ο Θεός, έχουν βγει πολλοί και λαμπροί επιστήμονες στον χώρο, οι οποίοι μπορούν να πάρουν τα ηνία της εκπαίδευσης των νεότερων γενιών στην εντατική θεραπεία και αυτούς πρέπει να ενισχύσει και όχι να τα περνάμε από εκεί.

Για το «ATLS» και τα υπόλοιπα τα είπα.

Και θα κλείσω πάλι με κάτι άλλο. Είναι αυτό που σας είπα την προηγούμενη φορά, ότι παίρνετε την αλήθεια μας -τελειώνω με αυτό- και την κάνετε κουρέλι. Σας είχα προκαλέσει δύο φορές, σας προκαλώ ξανά και τρίτη σήμερα: Μπορείτε να μου πείτε πόσο πληρώνουμε το ραδιοφάρμακο για τα PET SCAN, τα οποία σκανδαλωδώς και με δική σας πρωτοβουλία αφαιρέσατε από τη δωρεά με μια από τις πρώτες τροποποιήσεις που κάνατε, τα κυκλοτρόνια για την παραγωγή του φαρμάκου που είχαμε συμφωνήσει; Θυμάστε ότι είχαμε συμφωνήσει για τέσσερα κυκλοτρόνια. Αυτό το κάνατε με δική σας πρωτοβουλία. Εσείς πιέσατε το «Νιάρχος» να τα αφαιρέσει, γιατί είπατε ότι θα αγοράσουμε από τους άλλους.

Πόσο τα πληρώνει, κύριε Κοντοζαμάνη, ο ΕΟΠΥΥ σήμερα; Πόσο το πληρώνει το ραδιοφάρμακο αυτό; Ποσό το πληρώνει σήμερα, που έβγαινε εκείνος ο απερίγραπτος που είχατε βάλει και τον βάλατε και στην Κεντρική Επιτροπή Προμηθειών Υγείας, και έλεγε ότι το πληρώνουμε 300-350 ευρώ;

Εγώ ξέρω ότι ο ΕΟΠΥΥ, και ειδικά μετά την απόσυρση που έγινε και παρά τη διαπραγμάτευση, το πληρώνει 470 ευρώ, γιατί μπήκε και μια άλλη εταιρεία και έριξε το μονοπώλιο από τον ΚΑΔ. Θα μας κόστιζε γύρω στα 150 με 200 ευρώ, αν βάζαμε τα κυκλοτρόνια. Κάνατε εξυπηρέτηση κανονική στην εταιρεία που παράγει το ραδιοφάρμακο στο Λαύριο με το να ακυρώσετε τη δωρεά των κυκλοτρονίων.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΠΑΥΛΟΣ ΠΟΛΑΚΗΣ:** Αυτό το πράγμα κάνατε. Ο ΕΟΠΥΥ πληρώνει σήμερα 470 ευρώ, όταν σε διπλανές χώρες πληρώνουν 150 και 200. Αυτή είναι η νέα κανονικότητα.

Και όλα αυτά θα τα αλλάξουμε. Να εξηγούμαστε για να μην παρεξηγούμαστε. Και αυτό είναι προειδοποίηση και προς εσάς και προς το Ίδρυμα «Νιάρχος».

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, εμείς στο ΜέΡΑ25 -εγώ προσωπικά δε ιδιαιτέρως- είμαστε φανατικά κατά κάθε είδους φιλανθρωπίας τόσο από ηθικής πλευράς, αν κρίνει κανείς αυτές αυτού του είδους τις ενέργειες, όσο και ακόμα και μόνο στο άκουσμα του όρου. Δηλαδή, παθαίνω αλλεργία ακόμα και όταν ακούω ότι ένας άνθρωπος θεωρεί ότι ο ίδιος δικαιούται και μπορεί να είναι φιλάνθρωπος. Ξέρετε, οι υπόλοιποι άνθρωποι δεν είναι γάτες, δεν είναι ποντίκια.

Τα θαυμάσια αυτά ανώτερα σπονδυλωτά σε πολλά πράγματα είναι καλύτερα από εμάς. Δεν τα θεωρώ καθόλου υποδεέστερα από εμάς, για να ξεκαθαρίσω ευθύς εξαρχής αυτό. Θεωρώ ότι έχουν ακριβώς την ίδια αξία για τη γη μας και για το εξελικτικό πείραμα που συντελείται σε αυτόν τον πλανήτη. Απλώς, καθώς ο πολιτισμός μας, επειδή έτυχε ο αντίχειράς μας να είναι αντιτακτός στα υπόλοιπα δάκτυλα, έτσι καταφέραμε να φτιάξουμε εργαλεία, ένα εκ των οποίων τελικά ήταν και το στυλό ή το μολύβι, αν προτιμάτε, και έτσι έχουμε το συγκριτικό πλεονέκτημα απέναντι στα άλλα αυτά υπέροχα σπονδυλωτά της συμπυκνωμένης γνώσης, δηλαδή του να ξέρουμε ό,τι έμαθαν όλοι οι πρόγονοί μας. Ενώ μια δύστυχη γατούλα είναι αναγκασμένη να μαθαίνει εμπειρικά πώς να κυνηγά το παιδί της, να το μαθαίνει εμπειρικά να αποφεύγει τις κακοτοπιές, εμείς μπορούμε να μάθουμε όλη την ιστορία της ανθρωπότητας μέχρι τα δώδεκά μας, αν έχουμε μια ιδιαίτερη έφεση σ’ αυτό.

Αυτό, λοιπόν, και μόνο το γεγονός καθιστά -θα έλεγε κανείς- όχι ανήθικη τη φιλανθρωπία απέναντι στα υπόλοιπα ζώα, τη φιλανθρωπία απέναντι σε άλλου είδους πράγματα. Όμως, απέναντι στον άνθρωπο είναι, κατά τη γνώμη μου και κατά τη γνώμη του ΜέΡΑ25, και θα παραμείνει απολύτως ανήθικη.

Δεν δικαιούται, όπως θα έλεγε ο μακαρίτης Ανδρέας Παπανδρέου, κανείς άνθρωπος να φιλανθρωπεί έναν άλλον άνθρωπο, γιατί τότε παραδεχόμαστε εκ προοιμίου ότι υπάρχουν άνθρωποι διαφόρων ταχυτήτων, εκτός αν η Κυβέρνηση ή κάποιοι από αυτούς που αποτελούν την Κυβέρνηση θεωρεί ότι ο ελληνικός λαός είναι ζώα. Είναι, βεβαίως, και ζώα, καθώς είμαστε και έμβια και ζώα, αλλά το λέω με την έννοια των γατών ή των σκύλων ή των ποντικών, τα οποία θα ήταν ευδόκιμο και λογικό να δέχονται φιλανθρωπία.

Ασφαλώς, λοιπόν, οι δωρεές είναι χρήσιμες και έτσι είναι και καλοδεχούμενες, ειδικότερα την εποχή που έρχονται να καλύψουν αμεσότατες, πραγματικές, κατεπείγουσες ανάγκες του ελληνικού λαού και ιδιαιτέρως σε έναν τόσο νευραλγικό και κρίσιμο τομέα, όπως είναι η υγεία μας, σε περίοδο, μάλιστα, με πανδημία που βρίσκεται ακόμα σε εξέλιξη. Και φοβάμαι να πω εδώ ειρήσθω εν παρόδω ότι με το που σήμερα -καλό μήνα σε όλους σας- ανοίγουν τα σύνορα η εξέλιξη της πανδημίας κινδυνεύει να πάρει μια πολύ πιο δραματική τροπή.

Εύχομαι να διαψευστώ, αλλά αυτό που τόσο επιτακτικά επαναλαμβάνει ο Πρωθυπουργός ότι είμαστε πανέτοιμοι, έχουμε το τέλειο σύστημα και περιμένουμε δεν το πολυβλέπουμε εμείς στο ΜέΡΑ25. Αντιθέτως βλέπουμε ένα τσάτρα-πάτρα πράγμα το οποίο δεν μας καθησυχάζει καθόλου για το τι θα συμβεί μόλις αρχίσουν να έρχονται τα δεκάδες αεροπλάνα την ημέρα στη χώρα μας.

Το «παρών», λοιπόν, που ψηφίζουμε σήμερα είναι για αυτόν τον λόγο. Ψηφίζουμε «παρών» γιατί θεωρούμε ότι από το ολότελα, συγγνώμη που θα το πω μέσα στη Βουλή, καλύτερη και η…ξέρετε. Γιατί πραγματικά αν είναι να μην έχεις περίθαλψη για ένα κόμματι του ελληνικού λαού, αν είναι να το δωρίσει ο κ. Νιάρχος, αν είναι να το δωρίσει ο κ. Συγγρός ή ο κ. Λάτσης ας το δωρίσει, ας πάει και το παλιάμπελο.

Από την άλλη πλευρά δεν έχουμε ηθικό, πολιτικό και ιδεολογικό δικαίωμα ως ΜέΡΑ25 παρά να υπερτονίζουμε πάντα την πραγματική διάσταση της πραγματικότητας της χώρας αυτής, η οποία μετά από δέκα συναπτά έτη κρίσης και μνημονίων στηρίζεται και συνεχίζει να στηρίζεται και όσο κρατάν τα μνημόνια και η άρνησή σας για τη ρήξη με την τρόικα, που σημαίνει αυτομάτως αποδοχή σας για τη ρήξη με τον ελληνικό λαό, θα συνεχίζει να στηρίζεται στη φιλανθρωπία, την ανήθικη, κατά τη γνώμη μου, ιδιωτών, προκειμένου να στηρίξει μια θεμελιώδη συνταγματική της υποχρέωση η χώρα, η οποία δεν είναι άλλη φυσικά από τη μέριμνα για την υγεία όλων των πολιτών. Θυμίζω σε όλους το άρθρο 21 του Συντάγματός μας.

Σε μια χώρα που ταλανίζουν, κυρίες και κύριοι συνάδελφοι, τα μνημόνια θα πρέπει κανείς να πει ότι ουδείς δεν είναι αθώος. Ούτε η Κυβέρνηση της Νέας Δημοκρατίας είναι αθώα. Γιατί; Γιατί προωθεί συστηματικά και ενισχύει ιδεολογικά και πολιτικά ένα διαρκώς συρρικνούμενο κράτος. Τι σημαίνει ένα διαρκώς συρρικνούμενο κράτος; Σημαίνει έναν διαρκώς μεγαλύτερο χώρο για να έρχονται φιλάνθρωποι Έλληνες ευεργέτες –να μην πω τίποτα και γι’ αυτούς- ώστε να ασκούν τη φιλανθρωπία τους σε εμάς τα ζωάκια τους. Είσαστε υπεύθυνοι ως Νέα Δημοκρατία που συρρικνώνετε το κράτος γιατί κάθε φορά που συρρικνώνετε τη δημόσια υγεία υπάρχει χώρος για ιδιωτική φιλανθρωπία.

Επίσης, όμως, δεν πρέπει να ξεχάσουμε ότι εσείς, η προηγούμενη κυβέρνηση, η κυβέρνηση του ΣΥΡΙΖΑ είναι η πρώτη που έφερε τη σύμβαση δωρεάς με το Ίδρυμα «Σταύρος Νιάρχος». Tι εννοώ με αυτό, αγαπητοί φίλοι και σύντροφοι της Αριστεράς; Σας το έχω πει πολλές φορές κοιτώντας σας στα μάτια, εννοώ ότι όποιος υπογράψει μνημόνιο δεν μπορεί τελικά να διαφύγει από αυτό. Δεν σας κατηγορώ για τη συνθηκολόγηση, δεν λέω ότι είστε προδότες, δεν θα το πει κανείς στο ΜέΡΑ25 αυτό. Λέμε ότι το είδατε αλλιώς απ’ ό,τι το βλέπαμε εμείς μαζί σας από πριν και συνεχίζουμε μέχρι τώρα, και είπατε η συνθηκολόγηση είναι προτιμότερη από το να ρισκάρουμε τα πάντα. Όμως, πόσο προτιμότερη μπορεί να είναι μια συνθηκολόγηση, η οποία οδήγησε και επί των δικών σας τεσσεράμισι χρόνων να μην προσλαμβάνονται παρά ελάχιστοι ιατροί και υγειονομικοί;

Ο κ. Ξανθός είναι εδώ, είναι από τους πιο ευγενικούς πολιτικούς και συμπαθείς ανθρώπους και από τους πιο πετυχημένους Υπουργούς του ΣΥΡΙΖΑ. Έχει παραδεχθεί δημόσια κατ’ επανάληψη ότι δεν μπόρεσε να προσλάβει αυτούς που ήθελε.

Και ξέρετε γιατί δεν μπόρεσε; Το ξέρετε καλύτερα από εμένα, γιατί δεν τον άφησε η τρόικα. Επαναλαμβάνω προς αριστερά, κέντρο και δεξιά –έχω μπροστά μου και το ΚΙΝΑΛ- και σας το λέω με αγάπη, πιστέψτε με, όσο επιλέγετε την πάση θυσία αποφυγή της ρήξης με τους θεσμούς και την τρόικα την ίδια στιγμή επιλέγετε τη μόνιμη ρήξη με τον ελληνικό λαό. Γιατί; Γιατί τα διατάγματα των Βρυξελλών μάς αναγκάζουν να στερούμε όλες τις πρόνοιες για τον ελληνικό λαό.

Γιατί σκεφτείτε τώρα –και περνάω σε ένα άλλο θέμα- τι θα γίνει του χρόνου με τον προϋπολογισμό; Ο κ. Σταϊκούρας προχθές συνυπέγραψε το κοινό ανακοινωθέν του Eurogroup την προηγούμενη εβδομάδα. Αυτό το κοινό ανακοινωθέν λέει ότι προσδοκούν οι θεσμοί ανάπτυξη στην Ελλάδα. Ξέρουμε πολύ καλά μετά από δέκα χρόνια μνημονίων τι σημαίνει «προσδοκούν». «Προσδοκούν» σημαίνει επιθυμούν και επιθυμούν σημαίνει διατάζουν.

Ξέρετε καλά εσείς που κυβερνάτε ότι σε έναν χρόνο η διαταγή είναι πρωτογενές πλεόνασμα και καταλαβαίνετε ότι με τέτοια καθημαγμένη κοινωνία και οικονομία με τίποτα να μη λειτουργεί, με την ανάπτυξη όχι απλώς να έχει φρενάρει, αλλά να έχει πάει στον αγύριστο σχεδόν –εύχομαι να μην είναι πραγματικός αγύριστος- καταλαβαίνετε ότι ο μοναδικός τρόπος για να υπάρξει πρωτογενές πλεόνασμα –δεν θα κουραστώ να το λέω- είναι μειώσεις μισθών, είναι μειώσεις συντάξεων και είναι βεβαίως αυξήσεις έμμεσων και άμεσων φόρων.

Ο ελληνικός λαός, και πρέπει να το κατανοήσετε, δεν έχει κανένα περιθώριο για μειώσεις μισθών, συντάξεων και αυξήσεις φόρων. Δεν έχει εδώ και πέντε-έξι-επτά χρόνια. Χειμάζεται, καταταλαιπωρείται. Του έχει μειωθεί το εισόδημα κατά κεφαλήν κάτω από το ένα τρίτο απ’ ό,τι έπαιρνε. Για να μη μιλήσουμε για τους άνεργους, οι οποίοι θα γίνουν άλλες πεντακόσιες χιλιάδες με την επιτάχυνση της κρίσης που ήδη είχε ξεκινήσει και την επιτάχυνε ο κορωνοϊός.

Και να μην ακούω αστειότητες από την Κυβέρνηση ότι δεν είχε τάχα αρχίσει η κρίση όταν τα επίσημα στοιχεία δείχνουν 482 εκατομμύρια, αν δεν κάνω λάθος, υστέρημα το τελευταίο τρίμηνο του 2019 σε σχέση με τις προβλέψεις και όταν τα στοιχεία τα επίσημα, επίσης, δείχνουν ύφεση το πρώτο δίμηνο πριν τον κορωνοϊό στη χώρα μας στην ανάπτυξη, αντί για ανάπτυξη 4% που έλεγε ο κ. Μητσοτάκης προεκλογικά.

Κλείνω για να είμαι σύντομος στον χρόνο μου. Δεν θα σας θέσω τα γνωστά ερωτήματα απλώς έτσι τα λέω για να μην τα ξεχνάει ο ελληνικός λαός στον οποίο κυρίως απευθύνομαι.

Είπαμε τι γίνεται με το πρωτογενές πλεόνασμα. Δεν γίνεται τίποτα. Είπαμε τι γίνεται με την ανάπτυξη. Δεν θα γίνει τίποτα, σας το λέω με ασφάλεια, γιατί όσο επιλέγετε τη μη ρήξη δεν θα έρθει καμμία ανάπτυξη. Και η κουτσή Μαρία, με συγχωρείτε για την έκφραση, και ένας πρωτοετής της ΑΣΟΕΕ ή της Ανώτατης Βιομηχανικής γνωρίζει πολύ καλά ότι δεν θα έρθει ανάπτυξη σε αυτόν τον τόπο, αν δεν υπάρξει πριν αναδιάρθρωση αυτού του καταραμένου, επαχθέστατου χρέους. Ένας χρέος, θυμίζω, το οποίο ανέρχεται σε πάνω από 358 δισεκατομμύρια αυτή τη στιγμή. Όταν ξεκίνησε αυτή η ιστορία της αποπληρωμής ήταν 306 δισεκατομμύρια. Έχουμε δώσει 325 ίσως και 350 πια –το νούμερο που είχα είναι πιο πριν- δισεκατομμύρια σε τόκους και συνεχίζουμε να χρωστάμε το ποσό. Χωρίς αναδιάρθρωση δεν θα υπάρξει ποτέ καμμία ανάπτυξη.

Τι γίνεται με τον «ΗΡΑΚΛΗ»; Με τον «ΗΡΑΚΛΗ» δεν γίνεται τίποτα ούτε θα κάνετε απ’ ό,τι φαίνεται τίποτα. Δεν ξέρω πώς θα το αντέξετε να πάτε στις επόμενες εκλογές στον ελληνικό λαό να τον κοιτάξετε στα μάτια από τα μπαλκόνια και να του πείτε «σε χρεώσαμε 12 δισεκατομμύρια ενώ μπορούσαμε να μη σε χρεώσουμε φέρνοντας μια πράξη νομοθετικού περιεχομένου, αλλά το κάναμε γιατί αγαπάμε πιο πολύ από εσένα τα αρπακτικά ταμεία». Ξέρετε την ωραία μου χειρονομία, αυτή είναι. Έτσι πρέπει να σας κρατάνε για να το κάνετε αυτό.

Επίσης να σας πω ότι δεν είναι μόνο τα 12 δισεκατομμύρια για τα οποία θα πάρετε δάνειο για να τα δώσετε για τον «ΗΡΑΚΛΗ». Είναι ότι αυτό το άθλιο σχέδιο που εφαρμόστηκε με συντριπτική αποτυχία στην Ιταλία τι κάνει; Φτωχοποιεί τις τράπεζες καθώς το ξέρετε καλύτερα από εμένα –δεν είμαι οικονομολόγος- ότι οι τράπεζες δεν έχουν καμμία αξία αυτή τη στιγμή στην Ελλάδα. Έχουν μόνο την αξία ότι εμείς οι ανόητοι της ανακεφαλαιοποιούμε μέχρι τώρα από το 2014 με 55 δισεκατομμύρια και 78 από το 2009. Η μόνη αξία που έχουν είναι τα χρεόγραφά τους, δηλαδή είναι οι υποθήκες δανείων που δεν έχουν «κοκκινίσει».

Όταν ένα hedge fund αρπακτικό παίρνει ένα ακίνητο 100.000 ευρώ –σπίτι ή οικόπεδο- και το πουλάει για 4.000 ευρώ, γιατί έτσι έχετε συμφωνήσει και έχει δικαίωμα να το κάνει, τότε το διπλανό σπίτι ή οικόπεδο ενός που δεν έχει «κοκκινήσει» το δάνειό του ή δεν έχει καν δάνειο πέφτει στις 4.000 ευρώ. Όταν χάνει το 96% της αξίας του του ακινήτου του κάποιος κινδυνεύει να «κοκκινίσει». Και όταν «κοκκινίζει» συμπαρασύρει και την τράπεζα η οποία «υπερκοκκινίζει». Είναι πράγματα που τα βλέπετε να επαναλαμβάνονται και το ΚΙΝΑΛ, και ο ΣΥΡΙΖΑ, και η Νέα Δημοκρατία εδώ και δέκα χρόνια και συνεχίζετε σε αυτή την κατεύθυνση. Είναι επικίνδυνο και ανησυχητικό.

Να μη ρωτήσω τι γίνεται με τους συναδέλφους μου, με τους εκατόν εξήντα χιλιάδες που ασχολούνται στις τέχνες από ζωγράφους, εικαστικούς, από χορογράφους, από χορευτές, από ηθοποιούς, από τις καθαρίστριες που μας καθαρίζουν, από τις ταξιθέτριες που εξυπηρετούν τον κόσμο. Δεν γίνεται τίποτα. Γίνεται μόνο ένα πράγμα, μία και μοναδική ενέργεια, η ενέργεια που ξέρετε όλοι από την κ. Μενδώνη, την αγαπητή κυρία Υπουργό, που ονομάζεται «Όλη η Ελλάδα - Ένας Πολιτισμός».

Πολύ φοβάμαι ότι αυτή η δράση είναι μία δράση που καμμία σχέση δεν έχει με τον πολιτισμό. Οι αναθέσεις είναι ενδεικτικές. Το γεγονός είναι ότι μία σταγόνα στον ωκεανό ελεείτε και μάλιστα με απευθείας αναθέσεις. Να συνδυαστεί αυτό με το γεγονός ότι ξέρω προσωπικά πρόσωπα και πράγματα, ξέρω ανθρώπους που φέσωσαν πριν από έναν χρόνο –τον προηγούμενο και τον προπροηγούμενο- όλους τους συνεργάτες τους ως παραγωγοί και σκηνοθέτες. Ξέρω, δηλαδή, ότι άφησαν δεκαοκτάχρονα και δεκαεννιάχρονα και εικοσάχρονα παιδιά φοιτητές δραματικών ή μόλις απόφοιτους ατάιστους, απλήρωτους από επιχορηγήσεις που είχαν πάρει ήδη από την προηγούμενη κυβέρνηση – επί υπουργίας κ. Κονιόρδου. Ξέρω ανθρώπους με ονοματεπώνυμο που τώρα επελέγησαν από την Κυβέρνησή σας και από την Υπουργό μας για να ξαναπάρουν πάλι 20.000 ή 30.000 ευρώ για να τα ξαναφάνε μόνοι τους και να αφήσουν να χειμάζεται ο κλάδος.

Σας ευχαριστώ πάρα πολύ για τον χρόνο σας.

Ευχαριστώ, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Γρηγοριάδη.

Τον λόγο έχει για ένα λεπτό ο Κοινοβουλευτικός Εκπρόσωπος της Νέας Δημοκρατίας.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ**: Ήθελα να ρωτήσω διαδικαστικά πώς θα κάνουμε τη συζήτηση.

**ΠΡΟΕΔΡΕΥΩΝ (Χαράλαμπος Αθανασίου):** Να δώσουμε τον λόγο σε κάποιον Βουλευτή και να μιλήσετε μετά; Θέλετε να μιλήσετε ως Κοινοβουλευτικός;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ**:Ο κ. Ξανθός τι γνώμη έχει;

**ΑΝΔΡΕΑΣ ΞΑΝΘΟΣ:** Θα μιλήσω μετά τους Βουλευτές.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει η κ. Σοφία Χάιδω Ασημακοπούλου από την Ελληνική Λύση.

Οι Κοινοβουλευτικοί Εκπρόσωποι μπορείτε να μιλάτε ενδιάμεσα, αν θέλετε.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ**:Πόσους ακόμα ομιλητές έχουμε;

**ΠΡΟΕΔΡΕΥΩΝ (Χαράλαμπος Αθανασίου):** Δύο ομιλητές.

Τον λόγο έχει η κ. Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οι δαπάνες που αφορούν στην υγεία των Ελλήνων και των Ελληνίδων δεν θα πρέπει να αντιμετωπίζονται απλά ως ένα επιπλέον κόστος. Θα πρέπει να αντιμετωπίζονται ως μία επένδυση.

Οι πρωτόγνωρες και δύσκολες συνθήκες που δημιούργησε η έξαρση του κορωνοϊού κινητοποίησαν ένα μεγάλο κομμάτι της ιδιωτικής οικονομίας. Η πανδημία έφερε στο προσκήνιο την ιδιωτική πρωτοβουλία και από πλευράς του Κοινωφελούς Ιδρύματος «Σταύρος Νιάρχος» η πρωτοβουλία αυτή τείνει χωρίς αμφιβολία να κυριαρχήσει στο ευρύτερο πλαίσιο των αρμοδιοτήτων του Υπουργείου Υγείας. Και δεν θα γινόταν αναφορά σε αυτό αν ήταν ξεκάθαρο και το κατά πόσον το ίδρυμα έχει συμβάλει φορολογικά στη χώρα μας, αν αναλογιστεί κανείς την επιλογή της έδρας του.

Για να υπάρξει βιώσιμο σύστημα υγείας απαιτείται ρεαλισμός. Θα πρέπει όλοι να αντιληφθούμε τη σκληρή πραγματικότητα. Δεν γίνεται όμως να μη σχολιάσουμε κάτι που μας εξέπληξε στην κυριολεξία. Το ίδιο το ελληνικό δημόσιο επικοινώνησε στο ίδρυμα τις ελλείψεις που υπήρχαν στον τομέα της υγείας εξαιτίας της εξάπλωσης του κορωνοϊού. Είναι δυνατόν το ίδιο το δημόσιο να ζητιανεύει για δωρεές; Αυτό και μόνο δημιουργεί στον Έλληνα πολίτη αίσθημα ανασφάλειας, τον κάνει να πιστεύει ότι το σύστημα υγείας είναι ένα ξέφραγο αμπέλι. Και ταυτόχρονα διερωτώνται οι φορολογούμενοι πού πηγαίνουν τα χρήματα που εισφέρουν στο κράτος όταν για έναν τόσο κρίσιμο τομέα και μάλιστα εν μέσω πανδημίας δεν υπάρχουν τα απαραίτητα για να καλυφθούν οι ελλείψεις των νοσοκομείων.

Σε πολλά σημεία στο παρόν υπό συζήτηση σχέδιο νόμου παρατηρούμε ότι παρακάμπτεται το δημόσιο. Ταυτόχρονα, το ίδρυμα θα μπορεί να προχωρά σε χρηματοδότηση των έργων χωρίς να ρωτά κανέναν.

Θα αποτελούσε σοβαρή παράλειψη να μην επισημάνουμε στα ανωτέρω και τις συνέπειες της λαθρομετανάστευσης, οι οποίες αγγίζουν πτυχές του κοινωνικού ιστού και επηρεάζουν απόλυτα και τον τομέα της υγείας. Πρόκειται για ζήτημα που διαιωνίζεται και γιγαντώνεται καθημερινά.

Εγγυάται το ελληνικό δημόσιο στο κομμάτι που αφορά στην ανάληψη και εκπλήρωση των υποχρεώσεων από κάθε νοσοκομείο, χωρίς να έχει εμπλακεί προηγουμένως στην επιλογή των φορέων. Αφήνεται εντελώς αόριστο το πλαίσιο της επαρκούς χρηματοδότησης που απαιτείται από πλευράς του δημοσίου. Πώς γίνεται κάποιος να συναινεί χωρίς καν να γνωρίζει πόσα θα χρειαστεί να αποδώσει; Διαβάζουμε ότι το ίδρυμα θα μπορεί να αποκλίνει κατά βούληση από το ποσό της συνολικής δαπάνης ολοκλήρωσης του έργου. Συζητούμε όντως για δωρεά; Ας μη θίξουμε την ονομασία, δωρεάν διαφήμιση, μιας και θα περιέχει το όνομα Ίδρυμα «Σταύρος Νιάρχος» στο διηνεκές.

Στη δεύτερη επιμέρους σύμβαση δωρεάς που αναλύει τα σχετικά με την εκπαίδευση επί εντατικής θεραπείας η πλήρης αοριστία! Το ελληνικό δημόσιο δεσμεύεται να διασφαλίσει τη συνέχιση της υλοποίησης του προγράμματος με ιδίους πόρους. Ειλικρινά, πότε περιμένετε να μας πείτε για τι μέγεθος δεσμεύσεως μιλάμε;

Το ίδιο ισχύει και για τα χρονοδιαγράμματα, τα οποία θα έπρεπε να είναι πιο συγκεκριμένα. Προβλέπεται ότι αν το ελληνικό δημόσιο ή ο υπό σύσταση φορέας ΟΔΙΠΥ δεν θα είναι σε θέση να συμμορφωθούν στις υποχρεώσεις τους τότε το ίδρυμα θα έχει το δικαίωμα να λύσει τη συμφωνία. Δεν ισχύει το ίδιο αν δεν υπάρξει συμμόρφωση από πλευράς του ιδρύματος. Βλέπουμε πλήθος δεσμεύσεων και υποχρεώσεων του ελληνικού δημοσίου μέσω ιδίων πόρων, χωρίς κανέναν απολύτως προσδιορισμό.

Η ισότιμη πρόσβαση των Ελλήνων πολιτών στην υγεία αποτελεί πρωταρχικό στόχο για εμάς στην Ελληνική Λύση. Οφείλουμε να προστατέψουμε και να υπερασπιστούμε το αγαθό της υγείας, ειδικά τώρα που είναι περισσότερο ευάλωτο από ποτέ.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, ο συνάδελφος Βουλευτής του ΣΥΡΙΖΑ κ. Παναγιώτης Σκουρολιάκος ζητεί ολιγοήμερη άδεια απουσίας στο εξωτερικό για προσωπικούς λόγους, από 3 Ιουλίου έως 6 Ιουλίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς η Βουλή ενέκρινε τη ζητηθείσα άδεια.

Επόμενος ομιλητής είναι ο κ. Δημήτριος Χαρίτου, Βουλευτής του ΣΥΡΙΖΑ.

Ορίστε, έχετε τον λόγο.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Θα αρχίσω ανορθόδοξα, κύριοι συνάδελφοι, αλλά το θέμα που θα θίξω συνδέεται άμεσα με το Υπουργείο Υγείας. Στις 15 του Ιούνη άνοιξε ο μεθοριακός σταθμός της Νυμφαίας στη Ροδόπη, ένας βασικός πυλώνας για τον οδικό τουρισμό και την τουριστική ανάπτυξη της περιοχής. Πάνω από ένα εκατομμύριο οκτακόσιες χιλιάδες μη Ευρωπαίοι επισκέπτες διέρχονται κάθε χρόνο από την πύλη της Νυμφαίας στη χώρα μας. Στις 15 Ιούνη, λοιπόν, άνοιξε. Και χθες, κύριοι της Κυβέρνησης, ο κυβερνητικός εκπρόσωπος με αιφνιδιαστικό τρόπο ανακοίνωσε ότι από την 1η του Ιούλη, από σήμερα δηλαδή -καλά ακούσατε- κλείνει αυτή η πύλη εισόδου για τα εκατομμύρια βόρειους γείτονές μας, που τους κατευθύνει πλέον στην είσοδο από τον Προμαχώνα. Καταλαβαίνετε, κύριοι της Κυβέρνησης, πόσο τεράστια είναι η ζημιά που προκαλείται στον τουρισμό και στις επιχειρήσεις που δραστηριοποιούνται στην περιοχή;

Σας ρωτώ, κύριε Υπουργέ: δώσατε τη συγκατάθεσή σας σε μια τέτοια απαράδεκτη απόφαση;

Πριν από μία εβδομάδα ο πρόεδρος του ΕΟΔΥ βρισκόταν στην Κομοτηνή και διαβεβαίωνε τους φορείς της περιοχής ότι από την 1η του Ιούλη θα εγκατασταθεί στον σταθμό της Νυμφαίας κινητή μονάδα ελέγχου των επισκεπτών. Μάλλον δεν ξέρετε τι σας γίνεται. Αλαλούμ!

Θέλω να γνωρίζετε ότι όλοι οι φορείς της περιοχής είναι σε αναβρασμό, γιατί πρόκειται για μια κατάφωρη αδικία σε βάρος της περιοχής. Βάζετε, κύριοι, ταφόπλακα στον τουρισμό της. Καλώ την Κυβέρνηση να ανακαλέσει αμέσως αυτή την καθ’ όλα απαράδεκτη απόφαση.

Και έρχομαι στο κυρίως θέμα, κύριοι συνάδελφοι. Δεν μπορεί να μην αναγνωρίσει κανείς τη σημασία και τη βαρύτητα που έχει η δωρεά του Ιδρύματος «Σταύρος Νιάρχος», δωρεά που αποκτά μεγαλύτερη αξία γιατί αποτελεί συνέχεια της μεγάλης δωρεάς στην υγεία που το ίδρυμα έχει υπογράψει με την κυβέρνηση του ΣΥΡΙΖΑ. Δεν μπορώ να μην αναφερθώ σε ένα από τα οκτώ μεγάλα έργα στον χώρο της υγείας, ίσως το μεγαλύτερο απ’ όλα, αυτό της ανέγερσης του νέου Νοσοκομείου Κομοτηνής «Σταύρος Νιάρχος», ένα σύγχρονο και υψηλών προδιαγραφών νοσοκομείο, στολίδι για την περιοχή, που αποτέλεσε πολιτική απόφαση της κυβέρνησης του ΣΥΡΙΖΑ, που όμως δεν θα μπορούσε να υλοποιηθεί χωρίς την τιμητική δωρεά του ιδρύματος, το οποίο θέλω για άλλη μια φορά να ευχαριστήσω. Να αξιοποιήσουμε, κύριοι της Κυβέρνησης, τη δωρεά του ιδρύματος, αλλά να μην ξεχνάτε ότι ο ρόλος του είναι συμπληρωματικός και δεν μπορεί να αντικαταστήσει τον ρόλο της πολιτείας.

Εσείς όμως δεν τα πάτε καθόλου καλά, κύριοι. Αναφέρθηκαν ήδη πολλά. Ένα μόνο που έχει άμεση σχέση με τη σύμβαση που συζητούμε: η ΜΕΘ του Νοσοκομείου Κομοτηνής είναι υποστελεχωμένη, με σοβαρά προβλήματα λειτουργίας. Μια κλίνη αντιστοιχεί σε είκοσι οκτώ χιλιάδες κατοίκους, όταν ο μέσος όρος στην Ευρώπη είναι μια κλίνη ανά οκτώ χιλιάδες τριακόσιους τριάντα κατοίκους. Για να μην αναφερθώ στα μεγάλα ελλείμματα σε ιατρικό και νοσηλευτικό προσωπικό στο νοσοκομείο. Τους μήνες της πανδημίας προσλήφθηκαν τρεις όλοι κι όλοι επικουρικοί γιατροί για τριάντα έξι μήνες, καθώς και εννέα επικουρικοί νοσηλευτές για είκοσι τέσσερις μήνες.

Γνωρίζετε, κύριοι, ότι από τους υπηρετούντες σήμερα τριάντα πέντε εργαζόμενους επικουρικούς οι δεκαεννέα εκ των οποίων είναι νοσηλευτές, στις αρχές του 2021 λήγουν οι συμβάσεις τους και αποχωρούν; Πρόκειται για προσωπικό που σήκωσε μεγάλο βάρος εν μέσω πανδημίας και άρα, τα κενά θα είναι πολύ μεγαλύτερα από ό,τι πριν την πανδημία.

Εσείς, κύριοι, όχι μόνο δεν στηρίζετε το δημόσιο σύστημα υγείας αλλά κάνετε ό,τι περνά από το χέρι σας για να το αδυνατίσετε. Και μη μου πείτε ότι σας αδικώ. Στην προηγούμενη τροποποίηση του ν.4654/2018 στις 22 του Φλεβάρη που μας πέρασε, να σας θυμίσω τι αφορούσε, κύριε Υπουργέ; Την αλλαγή του χαρακτήρα του νέου Νοσοκομείου Κομοτηνής και τη μετατροπή του από δημοσίου δικαίου σε ιδιωτικού δικαίου. Το κάνατε λίγες μόνο μέρες πριν ξεσπάσει η πανδημία.

Να σας ρωτήσω, κύριε Υπουργέ. Σήμερα μετά από όλα όσα έχετε πει εσείς αλλά και ο Πρωθυπουργός της χώρας για την αναγκαιότητα στήριξης της δημόσιας υγείας, θα φέρνατε αυτή τη ρύθμιση στη Βουλή; Εσείς, κύριοι της πλειοψηφίας, θα την ψηφίζατε; Περάσατε τον ν.4667/2020, την τροποποίηση της βασικής σύμβασης του 2018, χωρίς να έχετε καταθέσει τα παραρτήματα που τη συνόδευαν.

Σας το ζήτησα με ερώτησή μου. Ζήτησα από τον Υφυπουργό προχθές στην επιτροπή να τα καταθέσει σήμερα στη Βουλή. Τίποτα. Υπάρχει κάτι που δεν πρέπει να γνωρίζουμε; Κάτι που είναι κρυφό; Ένα από αυτά που αφορά τον οργανισμό του νοσοκομείου δεν αφήνει καμμία αμφιβολία τι σημαίνει η αλλαγή του χαρακτήρα που νομοθέτησε.

Ετοιμάζετε ένα νοσοκομείο που δεν θα είναι πλέον νοσοκομείο ΕΣΥ, αλλά ένα υβριδικό νοσοκομείο, ανοικτό στα ιδιωτικά συμφέροντα, τις ασφαλιστικές εταιρείες, για να παρέχουν υπηρεσίες υγείας σε όσους προφανώς μπορούν να πληρώνουν. Εδώ ισότιμη καθολική πρόσβαση θα παρέχεται ανάλογα με τις δυνατότητες του νοσοκομείου, όπως αναγράφεται. Ένα νέο καθεστώς εργασιακής αβεβαιότητας και ανασφάλειας για τους εργαζόμενους και ένα νέο εντελώς διαφορετικό μοντέλο διοίκησης και σχέσης του με το Υπουργείο Υγείας.

Κύριε Υπουργέ, αν ισχύουν όσα λέτε ότι βγήκαμε πιο σοφοί από την πανδημία, αν έχουν αξία οι αναφορές σας, οι αναφορές του Πρωθυπουργού ότι η σημερινή κρίση οδηγεί στην ενίσχυση του Εθνικού Συστήματος Υγείας, τότε σας καλώ να κάνετε δεκτή την τροπολογία που καταθέσαμε για την επαναφορά του χαρακτήρα του νέου Νοσοκομείου Κομοτηνής ως νομικό πρόσωπο δημοσίου δικαίου. Όχι μόνο θα αντιστοιχηθείτε με τη νέα πραγματικότητα που ανέδειξε η υγειονομική κρίση, αλλά θα δώσετε ακόμη μεγαλύτερη αξία στην πολύ μεγάλη προσφορά του ιδρύματος.

Άλλωστε, η επιλογή να αλλάξετε τον χαρακτήρα είναι δική σας και η ευθύνη βαραίνει αποκλειστικά εσάς. Και η πιο αδιάσειστη απόδειξη είναι ότι η αρχική σύμβαση που υπέγραψε το ίδρυμα με την κυβέρνηση του ΣΥΡΙΖΑ ήταν νομικό πρόσωπο δημοσίου δικαίου.

Σας καλώ, κύριε Υπουργέ, να κάνετε δεκτή την τροπολογία που καταθέσαμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ο τελευταίος ομιλητής είναι ο κ. Κωνσταντίνος Μπούμπας από την Ελληνική Λύση.

Ελάτε, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι βαρύ το θέμα το οποίο συζητάμε. Έχει να κάνει με το δημόσιο αγαθό της υγείας. Θέλω να θυμίσω κάτι από τον μεγάλο δάσκαλο της ιατρικής Ιπποκράτη που έλεγε «Ουκ ένι ιατρικήν ειδέναι, όστις μη οίδεν ό τι εστίν άνθρωπος». Δεν μπορεί κάποιος να ασχοληθεί με την ιατρική, αν δεν ξέρει τι είναι άνθρωπος.

Και το λέω αυτό γιατί η χορηγία από την αρχαιότητα είναι κάτι ιερό. Ακόμη και οι πεντακοσιομέδιμνοι και οι τριακοσιομέδιμνοι της εποχής ήθελαν τις χορηγίες. Αλλά ουαί και αλίμονο μετά τα ΣΔΙΤ που έγινε πολύς λόγος, να πούμε, να δώσουμε και να ανοίξουμε κερκόπορτα για την ιδιωτικοποίηση της υγείας.

Αν βγείτε έξω και αφουγκράστηκε την κοινωνία, θα σας πει ο Έλληνας πολίτης ότι αν δεν έχει πέντε ευρώ στην άκρη -σχήμα λόγου κάνω, πέντε φράγκα στην άκρη το λένε στην καθομιλουμένη-, δεν μπορεί να έχει πρόσβαση στην υγεία, διότι θα τρέχει και δεν θα φτάνει σε ό,τι αφορά τα δημόσια νοσοκομεία που είναι υποστελεχωμένα.

Να θυμίσω τα σκουριασμένα μηχανήματα, τους παλμογράφους, τους αξονικούς τομογράφους, τα μηχανήματα τα οποία ήταν προηγμένης τεχνολογίας, αλλά και τα κέντρα υγείας, κυρίες και κύριοι και κύριοι του Υπουργείου, που από το 2000 είναι υποστελεχωμένα ή δεν λειτουργούν. Να πάμε στην Αρκαδία, να πάμε στο Άγιο Όρος, να πάμε στη Μεσσηνία, στη μαυροθάλασσα των Σερρών;

Τα ιδρύματα δεν μπορούν να κάνουν έλεγχο. Αν πάρουμε τα άρθρα μέσα, θα δούμε ότι δίνεται η δυνατότητα και για υποστηρικτικά έργα όπως στο άρθρο 1. Δηλαδή ο δωρητής θα είναι αυτός που θα αποφασίσει για τα υποστηρικτικά έργα; Το άρθρο 2 επίσης, που κάνει διακοσμητικό τον ρόλο που έχει το ίδιο το κράτος. Το άρθρο 7 που θα διαφημίζεται ο χορηγός γιατί θα βάλει τα χρήματά του, αλλά θα έχει απαιτήσεις. Το άρθρο 3 δεν μιλάει για συγκεκριμένο χρονοδιάγραμμα.

Αλλά εν πάση περιπτώσει, δεν μπορούμε απέναντι σε μια υγεία που αυτή τη στιγμή βάλλεται πανταχόθεν, να ανοίγουμε την κερκόπορτα σε ιδιωτικά κέντρα για να κάνουν αυτοί το οργανόγραμμα, αυτοί να αποφασίζουν για το μπίζνες πλαν των νοσοκομείων. Δεν παίζουμε με την υγεία.

Με την υγεία πραγματικά δεν παίζουμε, γιατί μένει μια παρακαταθήκη. Άλλο να έχεις μια δωρεά επικουρικά, αλλά εδώ δεν μπορούμε να βασιστούμε σε καθρέπτες και καθρεφτάκια στους ιθαγενείς. Θυμάστε με τους αγωγούς στην Ελλάδα -βλέπε ΤΑΠ. Μοίρασε παντού καθρεφτάκια, πάρε κανένα ασθενοφόρο, βάλε καμμιά ετικέτα επάνω και λύθηκε το ζήτημα.

Δεν μπορούμε να θολώνουμε τα νερά απέναντι στον άμαχο, ανυπεράσπιστο και ανήμπορο πολίτη που έχει ανάγκη αυτού που λέμε δημόσια υγεία. Δεν μπορεί ένας ιδιώτης να βάζει χρονοδιάγραμμα, να μιλάει για συμπληρωματικά έργα και το κράτος απλά να είναι ο νεροκουβαλητής.

Είναι μια ευκαιρία να διδαχθούμε μέσα από τον COVID-19 που είναι και η ονομασία του κορωνοϊού, για να διδαχθούμε και πραγματικά να επανδρώσουμε και να στελεχώσουμε τα νοσοκομεία.

Σας ακούω, κύριε Υπουργέ, να λέτε για την αύξηση στις μονάδες εντατικής θεραπείας. Γιατί να θυμίσω μέχρι και 30 εκατομμύρια δραχμές κόστιζε κάποτε ένα κρεβάτι. Αλλά όχι με τις ευλογίες ενός ιδιώτη που ανοίγει την κερκόπορτα για να ιδιωτικοποιηθεί η υγεία σε όλο της το μεγαλείο.

Και γιατί δεν εμφανίζεται σήμερα ένας εφοπλιστής, ένας χορηγός να δώσει χρήματα και στην εθνική άμυνα; Διότι εκεί δεν μπαίνει ταμπέλα, εκεί δεν υπάρχει μάρκετινγκ, εκεί δεν υπάρχει οπτική επαφή του χορηγού που ναι, μεν έχει αυτή την απαίτηση, αλλά δεν μπορεί να χειραγωγεί την όλη αυτή κατάσταση, όπως διαμορφώνεται.

Γιατί δεν βγαίνει κανείς να εξοπλίσει την Αστυνομία που ο στόλος της είναι πεπαλαιωμένος; Διότι ο χορηγός θέλει και να φαίνεται, αλλά και να ελέγχει την όλη αυτή η κατάσταση. Δεν μπορούμε αυτή τη στιγμή να μιλάμε για μια δωρεά που θα σκεπάζει γενικότερα κάποιες δράσεις στον ευρύτερο δημόσιο τομέα στον χώρο της δημόσιας υγείας.

Σύμφωνα με την ιστορία της ιατρικής, περιμένουμε ένα δεύτερο κύμα του κορωνοϊού, όπως και κάθε ιού. Αν κάνουμε μια ιστορική αναδρομή από το 430 π.Χ., το 541 μ.Χ. το 1348, το 1918, το 1957, το 1968 και 1977 θα δείτε πανδημίες. Μέχρι ο Ελευθέριος Βενιζέλος αρρώστησε από δάγκειο πυρετό και αυτό κόστισε αρκετά δισεκατομμύρια δραχμές τότε στην ελληνική οικονομία. Πρέπει να γίνουν ενδεδειγμένες και προσεκτικές κινήσεις στον χώρο της υγείας.

Γιατί αυτό που φοβάται ο κόσμος δεν είναι η αντιμετώπιση της πανδημίας, όπως τουλάχιστον δείχνει το παρελθόν. Ο κόσμος φοβάται το σύστημα που είναι ύπουλο, παγκοσμιοποιημένο, αν θέλετε -γιατί βλέπω ότι είστε λάτρεις και οι κυβερνώντες ενός παγκοσμιοποιημένου συστήματος- να μπει από την κλειδαρότρυπα.

Για το θέμα, παράδειγμα, της ηλεκτρονικής υγείας που θα μπει στη ζωή μας και πρέπει να το ξέρει ο πολίτης, θα μπορούν να ελέγχονται ανά πάσα ώρα και στιγμή τα προσωπικά δεδομένα με τους ιατρικούς φακέλους, όπου ενδεχομένως να πέφτουν και στα χέρια των χορηγών. Αυτό είναι που μας προβληματίζει, διότι πρέπει να έχουμε πυρήνα τον άνθρωπο. Πρέπει να είναι ανθρωποκεντρικό γενικότερα το όλο σύστημα και να μην επαφίεται η Κυβέρνηση στο ότι θα πάρει μία δωρεά, είτε για να αγοράσει τα μηχανήματα είτε για να εξοπλίσει τα νοσοκομεία.

Και ποιος θα αποφασίζει για τα συμπληρωματικά έργα; Ο χορηγός. Μήπως μελλοντικά αυτός θα αποφασίζει και πώς θα γίνονται οι προσλήψεις ιατρικού και νοσηλευτικού προσωπικού;

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Με κάποια μηχανήματα που θα αγοραστούν από το κάθε ίδρυμα, από την κάθε χορηγία, μελλοντικά τα αναλώσιμα υλικά -που το παρελθόν τους είναι μαύρο με την υπερκοστολόγηση- θα είναι συγκεκριμένα, δηλαδή ο χορηγός -δωρητής από το Ίδρυμα «Σταύρος Νιάρχος» και το κάθε ίδρυμα θα είναι αυτός που θα επιβάλει ποια αναλώσιμα υλικά θα αγοραστούν, με ποιες τιμές και πώς θα αντικατασταθούν. Επιβάλλεται δηλαδή με τον τρόπο του και το σέρβις, διότι είναι ένα άλλο μεγάλο κεφάλαιο για το οποίο δεν γίνεται λόγος.

Άρα, λοιπόν, από την πανδημία στελεχώνεις τα νοσοκομεία, έχεις μονάδες εντατικής θεραπείας, κάνεις προσλήψεις προσωπικού, αλλά δεν βάζεις κάποιον εξωτερικό παράγοντα, έξω από το κύτταρο, όπως λέμε, της δημόσιας υγείας να κάνει κουμάντο.

Για παράδειγμα, είπατε ότι θα δοθούν χρήματα από το Ίδρυμα «Σταύρος Νιάρχος» στα σημεία αναφοράς. Το Νοσοκομείο Σερρών, κύριε Υπουργέ, είχε κρούσματα. Γιατί είναι έξω από τα νοσοκομεία αναφοράς και δεν παίρνει χρήματα για τον κορωνοϊό; Θα δημιουργηθούν και κάποιες παρεκκλίσεις και αδικίες για νοσοκομεία δύο και τριών ταχυτήτων.

Άρα, λοιπόν, κυρίες και κύριοι συνάδελφοι, μένει η δημόσια υγεία στα χέρια του δημοσίου, του κράτους, του λαού, του κοινωνικού συνόλου. Δεν μπορεί να περάσει σε χορηγίες ή μη κυβερνητικές οργανώσεις, που βιώνουμε το θέμα με τις ΜΚΟ.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κι εγώ ευχαριστώ.

Ο κ. Λιβανός έχει τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να προηγηθώ;

**ΠΡΟΕΔΡΕΥΩΝ (Δημήτριος Βίτσας):** Δεν έχω καμμία αντίρρηση, απλώς έχει ζητήσει και ο κ. Λιβανός τον λόγο γιατί έχει μια συνέντευξη.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Δεν έχω πρόβλημα, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Λοβέρδος, Κοινοβουλευτικός Εκπρόσωπος του Κινήματος Αλλαγής.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε, ευχαριστώ και τον συνάδελφο που μου δίνει την άδεια να προηγηθώ. Θα μιλήσω από τη θέση μου.

Περισσότερο ως Κοινοβουλευτικός Εκπρόσωπος θέλω να απευθυνθώ σε εσάς, κύριε Υπουργέ της Υγείας, για τα γενικότερα θέματα που έχει ο τομέας σας παρά να μιλήσω για κάτι το οποίο είναι θετικό.

Αφορά τη δημιουργία, τη χρηματοδότηση -πάρα πολύ ακριβό πράγμα αυτό- νέων ΜΕΘ, πολλών τον αριθμό, που θα θωρακίσουν περισσότερο τη χώρα. Γιατί, κυρίες και κύριοι Βουλευτές, οι εξελίξεις στις Ηνωμένες Πολιτείες, οι χθεσινές μάλιστα, εμένα μου δημιουργούν όχι απλώς ανησυχία, αλλά κάτι πολύ περισσότερο. Και τα συναισθήματα στην πολιτική δεν είναι πολιτική, δεν είναι λύση, είναι τι κάνεις για να αντιμετωπίσεις αυτό που ίσως έρθει και στη χώρα σου.

Σαράντα χιλιάδες και πλέον κρούσματα, χίλιοι διακόσιοι περίπου οι νεκροί στις Ηνωμένες Πολιτείες, θέρος χθες. Πού κυρίως; Στις νότιες πολιτείες που κάνει και ζέστη.

Πρέπει να συνειδητοποιήσουμε τι ζήσαμε και τι ζούμε και θα ζούμε και πρέπει να συνδυαστούν, κύριε Πρόεδρε, κύριοι Υπουργοί, αγαπητοί συνάδελφοι, δύο αγαθά μεγάλης σημασίας, η υγεία των Ελλήνων πολιτών και των Ελληνίδων και όσων είναι εδώ στην Ελλάδα και από την άλλη, η οικονομία από την οποία ζούμε όλοι, ζει ο πολίτης, ζει και το κράτος. Αυτά τα δύο συγκρούονται.

Η κ. Γεννηματά χθες στη συνεδρίαση της Κοινοβουλευτικής μας Ομάδας ανέφερε το παράδειγμα που είχε από τη Ρόδο. Η Ρόδος είναι άδεια. Τα μεγάλα ξενοδοχεία είναι κλειστά. Τη Δευτέρα που είχα, για επαγγελματικούς λόγους, μια αποστολή στη Ζάκυνθο, είδα ότι η Ζάκυνθος είναι άδεια. Η μεγαλύτερη παρέα ήμουν εγώ με τους πελάτες μου, στην κεντρική πλατεία. Ψυχή!

Αυτό αφορά την Κυβέρνηση, γιατί κύριοι Υπουργοί, το οικονομικό πρόβλημα θα γίνει πολιτικό, μην έχετε καμμία αμφιβολία. Αφορά όμως και εμάς όλους, γιατί πολλοί διαμαρτύρονται και σε εμάς, ως αν εμείς να είμαστε η κυβέρνηση του τόπου, ενώ δεν είμαστε. Βουλευτές είμαστε, μέλη της Εθνικής Αντιπροσωπείας.

Άρα θα ζήσουμε με ανοικτή οικονομία και με την πανδημία να μην υποχωρεί, έως ότου ανακαλυφθούν τα εμβόλια και τα φάρμακα. Δεν θα έχουμε ευχέρεια καθολικού lockdown για μια δεύτερη φορά. Άρα, όταν σου χρηματοδοτούν εξοπλισμό σε μονάδες εντατικής θεραπείας, αυτό πρέπει να το υποδεχθείς απολύτως θετικά. Δεν μπορείς να λες «έχω επιφυλάξεις και δεν ψηφίζω». Πρέπει να είσαι ευθύς, αλλά -χωρίς το «αλλά» να είναι η αναφορική πρόταση που υπονομεύει την κυρία- χωρίς μόνιμο προσωπικό η λύση δεν θα δοθεί.

Συγγενής ασθενούς, που και η ίδια ήταν ασθενής, ασθενούς που κατέληξε δυστυχώς, που ήταν στην εντατική για εβδομάδες, μου έλεγε πρώτον για τον κίνδυνο των λοιμώξεων -οι Υπουργοί τα ξέρουν καλά αυτά, όταν είναι και γιατροί, καλύτερα από μένα τουλάχιστον- και δεύτερον για το ανειδίκευτο προσωπικό!

Δεν είναι δυνατόν σε μία μονάδα εντατικής θεραπείας να χρησιμοποιήσεις τους ανθρώπους που προσέλαβες χθες για λίγο καιρό. Όταν θα μάθουν, θα φύγουν. Η καλή οργάνωση των ΜΕΘ είναι ισάξια της ύπαρξης των ΜΕΘ, όπως έμαθα εγώ.

Χθες στο ΣΚΑΪ ήσασταν πάρα πολύ αισιόδοξος, κύριε Υπουργέ. Σας άκουσα και φοβήθηκα. Δηλώσατε ότι εξοπλίσατε τη χώρα για να αντιμετωπίσει το δεύτερο ενδεχόμενο κύμα, που μακάρι να μην έρθει.

Δεν χρειάζεται μόνο το εργαλείο, χρειάζεται και ο άνθρωπος που το δουλεύει. Αν αυτόν δεν τον ετοιμάσετε, τώρα που έχετε χρόνο, αν δεν τον σταθεροποιήσετε, αν δεν πάρετε επιτέλους μια απόφαση ως Κυβέρνηση και έχετε όλα τα κόμματα να σας λένε «ναι, να πάτε γρήγορα σε ό,τι αφορά τις διαδικασίες προσλήψεων», δεν ενδιαφέρει κανέναν να λέτε πόσους προσλάβατε.

Τα έλεγαν αυτά οι προηγούμενοι επί μήνες, επί χρόνια. Έλεγα εγώ που προσέλαβα τρεις χιλιάδες, κάνοντας ο ίδιος τον έλεγχο νομιμότητας για να τους πάρω, δεν με άκουγε κανένας, ξύλο έτρωγα. Κανέναν πολίτη δεν τον ενδιαφέρει ο αριθμός σας. Θα τον ενδιαφέρει όμως αν υπάρχει ΜΕΘ και αυτός πεθαίνει ή κάποιος δικός του πεθαίνει ή θα τον ενδιαφέρει το να υπάρχουν τα μηχανήματα, αλλά όχι οι άνθρωποι. Άρα το καλοκαίρι είναι χρόνος προετοιμασίας και όλα τα μέσα που έχουμε στη διάθεσή μας πρέπει να αξιοποιηθούν.

Αναφερθήκατε στη νησιωτική χώρα χθες. Αναφερθήκατε στο προσωπικό που θα πάρετε ή πήρατε και πως αυτό θα πάει στις νησιωτικές περιοχές. Η Ελλάδα πολλοί λένε ότι είναι μια χώρα -δεν μου αρέσει καθόλου η λέξη- «πολυνησιακή» και θέλουν να πουν, με πολλά νησιά, που κάθε ένα από αυτά έχει ανθρώπους –τι να κάνουμε;- και πρέπει να έχει. Και εκεί που δεν έχει, πρέπει να αποκτήσει, για άλλους λόγους, μια στοιχειώδη οικονομική δραστηριότητα ή μια οποιαδήποτε οικονομική δραστηριότητα ή μια κάποια δραστηριότητα, εν πάση περιπτώσει.

Αυτός ο άνθρωπος που θα είναι εκεί, για να μείνει, θέλει υποστήριξη, παιδεία και υγεία. Και δεν είναι λύση να έχεις ένα νησί πανέμορφο, δικό σου και εκεί να μένουν πέντε μετανάστες και το αφεντικό, ο Έλληνας, να μένει αλλού και να πηγαινοέρχεται. Αυτό εγκυμονεί άλλους κινδύνους.

Εν πάση περιπτώσει, δεν έχετε κάνει τίποτα, χωρίς να θέλω να υποτιμήσω το έργο σας, χωρίς να θέλω να περιφρονήσω κανέναν ή να τον προσβάλλω. Όμως το πρόβλημα νησιά- πανδημία- οικονομία μοιάζει άλυτο και το «ωσαννά» από το «σταύρωσον» απέχει τέσσερις μέρες, τέσσερις μέρες που η χαρά και τα χαμόγελα θα γίνουν φόβος και τρόμος στη λαϊκή αντίδραση. Πρέπει να αξιοποιηθεί ο Ιούλιος και ο Αύγουστος, γιατί δεν είναι μήνες για χάσιμο.

Χθες, κύριε Πρόεδρε, παρακολούθησα την εξέλιξη μιας διαμαρτυρίας της ΠΟΕΔΗΝ. Είναι ο σύλλογος των εργαζομένων στα δημόσια νοσοκομεία, γιατρών, νοσηλευτών, κατά βάση, από τα πράγματα, νοσηλευτών, αλλά από τα καταστατικά, γιατρών-νοσηλευτών. Ο Πρόεδρος του ο κ. Γιαννακός εδάρη. Η συγκέντρωση έγινε σε πεζοδρόμιο. Κυκλοφορία δεν έκοψαν, επεισόδια δεν δημιουργούσαν. Από το ρεπορτάζ που είδα, γελαστοί ήταν οι άνθρωποι. Εδάρη, έβαλε κολάρο και αυτό ήταν η απόδειξη τίνος πράγματος; Ότι η χώρα είναι μια χώρα όπου επικρατεί ο νόμος και η τάξη;

Απόδειξη τίνος πράγματος ήταν το να δέρνεις έναν πρόεδρο ενός σωματείου ή έναν πολίτη που διαμαρτύρεται, που διαμαρτύρεται όμως χωρίς να ενοχλεί το δικαίωμα του διπλανού του; Στο μεγάλο πεζοδρόμιο του Υπουργείου Εργασίας στην οδό Σταδίου έπεσε ξύλο. Ναι, στο να ρυθμίζουμε αρρύθμιστα θέματα. Όχι να δέρνουμε τον κόσμο. Δηλαδή τι είναι; Επίδειξη δύναμης του κράτους που διαθέτει το μονοπώλιο της βίας; Τι είναι αυτά τα πράγματα;

Το καταγγέλλω αυτό στην Εθνική Αντιπροσωπεία και το αξιολογώ ως Κοινοβουλευτικός Εκπρόσωπος άξιο αναφοράς στην Αίθουσα αυτή, γιατί συζητάμε σε λίγες ώρες -και σε λίγες μέρες και στην Ολομέλεια- το θέμα της ρύθμισης των διαδηλώσεων του ελληνικού λαού και των αντιδράσεων του ελληνικού λαού, του δικαιώματος του συνέρχεσθαι και του συναθροίζεσθαι ειρηνικώς και αόπλως που το άρθρο 11 του Συντάγματος κατοχυρώνει.

Αλλά αυτό εδώ ήταν ένα παράδειγμα που πρέπει να μας παραξενεύει. Δηλαδή τι γίνεται τώρα; Αρχίζουμε και βαράμε; Μας είπαν ότι τα πήγαμε καλά στην πανδημία, θα δείρουμε τον κόσμο; Το υπογραμμίζω και επαναλαμβάνω το θεωρώ θέμα άξιο να αναφερθεί στην Αίθουσα αυτή, χωρίς λαϊκισμούς και υπερβολικές φωνές.

**ΠΡΟΕΔΡΕΥΩΝ (Δημήτριος Βίτσας):** Ο κ. Λιβανός έχει τον λόγο για δώδεκα λεπτά.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ευχαριστώ, κύριε Πρόεδρε.

Είπε ο κ. Λοβέρδος για το τρίπτυχο νησιά-πανδημία-οικονομία. Καμμία στιγμή η Κυβέρνηση δεν πανηγύρισε και δεν διεκδίκησε ούτε «ωσαννά» ούτε «δάφνες». Έκανε απλούστατα τη δουλειά της, όπως έκανε και το σύνολο του ελληνικού λαού. Αγωνίστηκε για το καλύτερο αποτέλεσμα. Αντιμετώπισε, μαζί με τη βοήθεια των Ελλήνων και των Ελληνίδων, το πρώτο κύμα του κορωνοϊού. Στήριξε την εργασία και το εισόδημα και τώρα είμαστε στη φάση που ανοίγουμε το σύνολο της οικονομίας μας και βεβαίως ανοίγουμε τον τουρισμό μας.

Ταυτόχρονα θωρακίζουμε με όλες τις δυνάμεις που έχουμε το Εθνικό Σύστημα Υγείας. Προετοιμαζόμαστε για όλα τα ενδεχόμενα και κυρίως για τα χειρότερα. Και τελικώς κάνουμε όλα όσα μας παρότρυνε ο κ. Λοβέρδος, την Κυβέρνηση δηλαδή και την ηγεσία του Υπουργείου Υγείας που είναι εδώ σήμερα, να κάνουμε. Ταυτόχρονα επεξεργαζόμαστε το εθνικό σχέδιο ανάκαμψης της οικονομίας. Και αγωνιζόμαστε, προς το παρόν με επιτυχία, στο να φέρουμε όσο περισσότερα κονδύλια στη χώρα μας γίνεται για να κάνουμε αυτή την κρίση ευκαιρία για την εθνική μας οικονομία και την εθνική μας ευημερία.

Ο κ. Βελόπουλος είπε ορισμένα πράγματα στα οποία υποχρεούμαι να απαντήσω. Ξεκινάω από το γεγονός ότι τόνισε ότι τόσο ο ίδιος όσο και η Κοινοβουλευτική του Ομάδα βρίσκονται καθημερινά μέσα στο Κοινοβούλιο και κάνουν τη δουλειά τους για την οποία πληρώνονται και για την οποία έχουν εκλεγεί από τον ελληνικό λαό. Συμφωνώ μαζί του. Πράγματι η Κοινοβουλευτική Ομάδα της Ελληνικής Λύσης είναι παρούσα, είναι επιμελέστατη. Δεν έχει σημασία αν η κυβερνητική πλειοψηφία συμφωνεί ή διαφωνεί πάντα μαζί τους. Αλλά σε κάθε περίπτωση και εκείνος ως πολιτικός Αρχηγός είναι συχνότερα από τους άλλους Αρχηγούς της Αντιπολίτευσης στο Κοινοβούλιο και οι Βουλευτές, παρ’ ότι είναι λιγότεροι, προσπαθούν να ανταποκριθούν με τον καλύτερο τρόπο στα καθήκοντά τους. Και αυτό είναι ένα δεδομένο.

Όσον αφορά στις επισημάνσεις του για τα εθνικά θέματα, για την Κυβέρνηση και για την παράταξή μας δεν υπάρχει -και το έχουμε πει πολλές φορές, το έχω πει και εγώ σε αυτή την Αίθουσα- αυτή η διάσταση της πολιτικής του κατευνασμού. Δεν υπάρχει ούτε ενδοτική ούτε πολεμική διάθεση από την Κυβέρνησή μας. Υπάρχει μια εθνική πολυδιάστατη πολιτική με στρατηγική και στόχους που εξυπηρετούν αποκλειστικά τα εθνικά μας συμφέροντα.

Προασπίζουμε τα κυριαρχικά μας δικαιώματα και κάθε σπιθαμή ελληνικής γης από τα βόρεια σύνορά μας μέχρι την Κρήτη και βεβαίως σε κάθε νησί και κάθε νησίδα των θαλασσών μας. Προφανώς η νησιωτικότητα είναι χαρακτηριστικό και της πατρίδας μας και της ιστορίας μας. Υπερασπίζουμε, λοιπόν, και το λέμε σε όλους τους τόνους κάθε σπιθαμή γης σε όλα μας τα νησιά, όπως ακριβώς κάνουμε και για την ενδοχώρα. Και προφανώς επαναλαμβάνουμε αυτό το οποίο με βάση την επιτυχημένη πολιτική μας μέχρι τώρα έχει γίνει κοινός τόπος τόσο στην Ευρώπη όσο και πέραν του Ατλαντικού, στο Στέιτ Ντιπάρτμεντ, και από τα πιο επίσημα χείλη ότι όλα μας τα νησιά, όλα τα νησιά έχουν υφαλοκρηπίδα και ΑΟΖ.

Ως προς το κομμάτι της αναφοράς του στην Αγία Σοφία, έχει εκφραστεί η ελληνική θέση. Η Αγία Σοφία είναι ένα σύμβολο του Χριστιανισμού, αλλά ταυτόχρονα είναι και ένα σύμβολο παγκόσμιας κληρονομιάς. Έχει προφανώς τεράστια σημασία για όλους εμάς τους Έλληνες και τις Ελληνίδες, αλλά έχει μεγάλη σημασία τόσο για το σύνολο του χριστιανικού κόσμου όσο, επίσης, και για όλους όσοι αντιλαμβάνονται την ιστορική σημασία της Αγίας Σοφίας.

Όσον αφορά στο νομοσχέδιο για τις διαδηλώσεις, όπου θα έχουμε βεβαίως τον χρόνο να το συζητήσουμε και στην επιτροπή και εδώ στην Ολομέλεια, θα ήθελα να πω μια κουβέντα μόνο. Η πρόθεση της Κυβέρνησης είναι να δημιουργήσει ένα σύγχρονο, προοδευτικό, φιλελεύθερο και κυρίως δημοκρατικό πλαίσιο για τις διαδηλώσεις.

Προασπίζουμε με αυτό την ελευθερία της έκφρασης και το δικαίωμα στη διαδήλωση και στη διαμαρτυρία. Προστατεύουμε, όμως, ταυτόχρονα -και αυτό πρέπει να το καταλάβουν όσοι προσπαθούν να βρουν τρόπο να διαφωνήσουν με αυτό το νομοσχέδιο- την υγεία, την ασφάλεια, την ακεραιότητα των πολιτών και, βεβαίως, την περιουσία είτε είναι του δημοσίου είτε είναι των ιδιωτών. Ουσιαστικά προστατεύουμε τα δικαιώματα των πολλών από τη βαρβαρότητα των λίγων. Τιμωρούμε την παραβατικότητα και τις καταστροφές τόσο, όπως είπα πριν, στην ιδιωτική και δημόσια περιουσία, όσο και στο δικαίωμα των πολιτών, Ελλήνων και ξένων στη χώρα μας, να μπορούν να πηγαίνουν στη δουλειά τους με ασφάλεια, με ηρεμία και στην ώρα τους χωρίς να ταλαιπωρούνται.

Ερχόμενος τώρα στη σημερινή ημερήσια διάταξη θέλω να θυμίσω ότι χθες ήταν η Παγκόσμια Ημέρα του Κοινοβουλευτισμού. Επιτρέψτε μου, λοιπόν, να τονίσω την αξία του που αποτελεί τη βέλτιστη εφαρμογή της δημοκρατίας μας. Είμαστε όλοι εδώ μέσα, ασχέτως σε ποιο κόμμα ανήκουμε, εκπροσωπώντας τον ελληνικό λαό, τους εκλογείς των περιφερειών μας που μας ανέθεσαν αυτό το ιερό καθήκον. Έχουμε βήμα λόγου σε αυτή την ιερή Αίθουσα, λειτουργώντας ως εκπρόσωποι του έθνους. Παράλληλα έκαστος εξ ημών έχει καθήκον να προστατεύσει ακριβώς τον κοινοβουλευτισμό για να προστατεύσει την ίδια τη δημοκρατία.

Αναφέρομαι σε αυτό διότι τα όσα έχουν δει το φως της δημοσιότητας τις τελευταίες ημέρες, με τις αποκαλύψεις για την εξωθεσμική λειτουργία στελεχών των κυβερνήσεων ΣΥΡΙΖΑ-ΑΝΕΛ έχουν πληγώσει ακριβώς την ίδια μας τη δημοκρατία. Οι παρεμβάσεις στη Δικαιοσύνη και στην Αστυνομία, η καθεστωτική αντίληψη των κυβερνήσεων αυτών ή έστω μελών των κυβερνήσεων αυτών, αλλά και ο τρόπος διαχείρισης σήμερα του σκανδάλου αυτού από την ηγεσία του ΣΥΡΙΖΑ, δημιουργούν μια εικόνα σήψης και παρακμής, μια εικόνα παρακράτους που μόνη του έγνοια και σκοπός του ήταν η διαφύλαξη της εξουσίας και η εξόντωση των πολιτικών αντιπάλων, χωρίς κανέναν ηθικό φραγμό, με στόχο τους αρμούς της εξουσίας.

Η Νέα Δημοκρατία, η μεγάλη δημοκρατική μας παράταξη, δεν θα ακολουθήσει τον ΣΥΡΙΖΑ σε αυτόν τον πολιτικό βούρκο. Δεν θα αφήσουμε το παρακράτος να μολύνει την πολιτική ζωή αυτού του τόπου.

Με πίστη απέναντι στη δημοκρατία, το Σύνταγμα και τον ελληνικό λαό, θα εφαρμόσουμε τους νόμους, ακολουθώντας τη θεσμική οδό, διότι, όπως τόνισε και ο Πρωθυπουργός στο χθεσινό Υπουργικό Συμβούλιο, η θεσμική τάξη, η δημοκρατική και θεσμική κανονικότητα είναι η ισχυρότερη απάντηση σε όσους επιχείρησαν να στήσουν μια απόπειρα χειραγώγησης των θεσμών, γιατί η δημοκρατία μας είναι ισχυρή και λειτουργούσα με απαράβατο και απόλυτο κανόνα τη διάκριση των εξουσιών.

Προφανώς αυτά που λέω καλύπτουν και πολλά στελέχη της παράταξής σας, όμως πρέπει να γίνουν ο κεντρικός πολιτικός λόγος της ηγεσίας της.

Λειτουργούμε όπως και στην αντιμετώπιση της κρίσης της πανδημίας του Covid. Εδώ επιτρέψτε μου να συγχαρώ για άλλη μια φορά και μέσα σ’ αυτή την Αίθουσα την ηγεσία του Υπουργείου Υγείας για την εξαιρετική στάση τους, την αυταπάρνησή τους και, βεβαίως, τα αποτελέσματά τους, που από την πρώτη στιγμή λειτουργήσαμε θεσμικά, πετυχαίνοντας τη συστράτευση ολόκληρης της κοινωνίας στο πλευρό μας. Το δημόσιο σύστημα υγείας, το ΕΣΥ, άντεξε και ανταποκρίθηκε επάξια στο τιτάνιο έργο που ανέλαβε. Οι ιδιωτικές μονάδες υγείας στήριξαν το έργο αυτό, αναδεικνύοντας τα οφέλη που μπορούν να ανακύψουν από τη συνεργασία του ιδιωτικού με τον δημόσιο τομέα.

Για τη Νέα Δημοκρατία το Εθνικό Σύστημα Υγείας είναι και θα παραμείνει προφανώς δημόσιο. Στηρίξαμε και, βεβαίως, θα συνεχίσουμε να στηρίζουμε και να ενισχύουμε αυτό το δημόσιο σύστημα υγείας και σ’ αυτό, επειδή διάβασα την ομιλία του πρώην Υπουργού Υγείας στην επιτροπή, νομίζω ότι συμφωνούμε, άσχετα αν έκανε κι εκείνος μια θεώρηση για το πώς έφτασε η Νέα Δημοκρατία σ’ αυτό το αποτέλεσμα σκέψης. Εν πάση περιπτώσει, αυτή ήταν πάντα η θέση μας, την υπηρετούμε και χαίρομαι πολύ που θα είμαστε μαζί σε αυτόν τον αγώνα, κύριε Ξανθέ.

Η ηγεσία του Υπουργείου Υγείας παρέλαβε πεντακόσια εξήντα πέντε κρεβάτια ΜΕΘ και τελικά φτάνουμε τα χίλια δεκαεπτά. Στόχος της ηγεσίας είναι να φτάσει τις δώδεκα κλίνες ανά εκατό χιλιάδες κατοίκους, δηλαδή τις χίλιες διακόσιες κλίνες ΜΕΘ. Η ιδιωτική πρωτοβουλία και επιχειρηματικότητα στήριξε το δημόσιο σύστημα υγείας είτε με ΣΔΙΤ -μπορεί να το κάνει και στο μέλλον- είτε με δωρεές. Είδαμε τα αποτελέσματα στο τρίμηνο της κρίσης όχι μόνο από τις παρεμβάσεις του Ιδρύματος «Νιάρχος», αλλά και από τον Παπαστράτο και από πολλούς άλλους, ακόμα και από απλούς πολίτες, οι οποίοι κατέβαλαν αυτό που μπορούσαν για να βοηθήσουν στην κοινή προσπάθεια.

Χαρακτηριστικό παράδειγμα αυτών των συνεργιών είναι το σημερινό νομοσχέδιο. Οφείλουμε όλοι να αναγνωρίσουμε τη σημαντική προσφορά του Κοινωφελούς Ιδρύματος «Σταύρος Νιάρχος» στον τομέα της υγείας και όχι μόνο. Με το παρόν νομοσχέδιο, όπως εξήγησε με εξαιρετικό τρόπο η εισηγήτριά μας κ. Βρυζίδου, τροποποιούνται παλαιότερες συμβάσεις δωρεάς τού εν λόγω ιδρύματος με το ελληνικό δημόσιο με την προσθήκη, μεταξύ άλλων, δύο σημαντικών έργων που αφορούν στη λειτουργία των εκατόν πενήντα πέντε κλινών μονάδων εντατικής θεραπείας -αυτό είναι η απάντηση στην ερώτηση που θέσατε πριν- και δεκαεννέα κλινών μονάδων ΜΑΦ σε δεκαπέντε δημόσια νοσοκομεία ανά την ελληνική επικράτεια.

Η πρόσφατη κρίση επανέφερε στην επιφάνεια την αδήριτη ανάγκη για ισχυρά και προσβάσιμα σε όλους δημόσια συστήματα υγείας και παιδείας. Εμείς, όπως είπα και πριν, δεσμευόμαστε για τον δημόσιο χαρακτήρα του Εθνικού Συστήματος Υγείας. Αναγνωρίζουμε, όμως, ότι δεν πρέπει να κρύψουμε κάτω από το χαλί τα προβλήματα που έχει. Το ΕΣΥ έχει δομικές αδυναμίες τις οποίες πρέπει να διορθώσουμε με σχέδιο και σκληρή δουλειά. Θεωρούμε ότι πρέπει να λαμβάνει τους απαραίτητους οικονομικούς πόρους αλλά και να εξασφαλίζεται η αποδοτική χρήση των πόρων αυτών. Αυτό ακριβώς έκαναν οι Υπουργοί και τα στελέχη του Υπουργείου κατά τη διάρκεια της πανδημίας και σ’ αυτή την κατεύθυνση θα συνεχίσουμε.

Κυρίες και κύριοι συνάδελφοι, η Κυβέρνηση εφαρμόζει μια φιλελεύθερη πολιτική με κοινωνικό πρόσημο. Διαρκείς στόχοι μας είναι η καταπολέμηση της ανισότητας και η διεύρυνση της μεσαίας τάξης. Το επιτυγχάνουμε αυτό εξασφαλίζοντας ίσες ευκαιρίες για όλους, ενισχύοντας την οικονομική και κοινωνική κινητικότητα και έχοντας ως στόχο μας την ανάπτυξη και την ευημερία για τους πολλούς.

Χθες ψηφίσαμε το νομοσχέδιο για τις μικροπιστώσεις. Σήμερα συζητάμε ένα νομοσχέδιο για την ενίσχυση της υγείας. Βήμα-βήμα προσπαθούμε να χτίσουμε το ελληνικό όνειρο, δηλαδή τη δυνατότητα κάθε Ελληνίδας και κάθε Έλληνα να προοδεύσουν ανεξαρτήτως της κοινωνικής ή της οικονομικής τους θέσης. Επενδύουμε στα δημόσια αγαθά και αγωνιζόμαστε να βελτιώσουμε βασικές δημόσιες λειτουργίες, όπως είναι η υγεία, η παιδεία και η δικαιοσύνη.

Στο πλαίσιο αυτό και έχοντας ακούσει τις εισηγήσεις όσων μίλησαν μέχρι σήμερα, εύχομαι το νομοσχέδιο αυτό να έχει ανταπόκριση από όλες τις πτέρυγες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κύριε Πρόεδρε, θα μπορούσα να έχω για λίγο τον λόγο;

**ΠΡΟΕΔΡΕΥΩΝ (Δημήτριος Βίτσας):** Βεβαίως, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κύριε Πρόεδρε, ήθελα να πω ότι κάνω αποδεκτή τη βουλευτική τροπολογία που κατατέθηκε με γενικό αριθμό 384 και ειδικό 67.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Μπορείτε να μας πείτε σε τι αναφέρεται;

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Θα προτιμούσα να σας την αναπτύξει η Βουλευτής που την εισηγείται, κύριε Πρόεδρε.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Ναι, αλλά η συνάδελφος έχει μιλήσει, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Εσείς θέλετε να τη στηρίξετε ή να την παρουσιάσετε; Δεν την έχετε παρουσιάσει;

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Τη στηρίζω, κύριε Πρόεδρε. Την έχει καταθέσει η κυρία συνάδελφος.

**ΠΡΟΕΔΡΕΥΩΝ (Δημήτριος Βίτσας):** Προσπαθώ να καταλάβω. Μισό λεπτάκι.

Κυρία συνάδελφε, έχετε καταθέσει μία τροπολογία.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Πολύ ωραία. Στην ομιλία σας την έχετε υποστηρίξει;

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Στην ομιλία μου, όχι.

**ΠΡΟΕΔΡΕΥΩΝ (Δημήτριος Βίτσας):** Εντάξει. Για ένα λεπτό μπορείτε να πείτε…

**ΑΝΔΡΕΑΣ ΞΑΝΘΟΣ:** Κύριε Πρόεδρε, ας μιλήσει ο Υπουργός.

**ΠΡΟΕΔΡΕΥΩΝ (Δημήτριος Βίτσας):** Με συγχωρείτε, κύριοι συνάδελφοι, αλλά δεν είναι αντικοινοβουλευτική διαδικασία. Ας μιλήσει για ένα λεπτάκι, αφού έτσι λέει ο Υπουργός. Ας μην τσακωνόμαστε για το τίποτα.

Ορίστε, κυρία συνάδελφε, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ, κύριε Πρόεδρε.

Κύριε Υπουργέ, θέλω να υποστηρίξω μία τροπολογία που αφορά τις μονάδες ημερήσιας νοσηλείας και επιτρέπει την εγκατάστασή τους σε κτήρια χρήσης γραφείου. Θεωρώ ότι αίροντας τους πολεοδομικούς περιορισμούς που ισχύουν μέχρι τώρα για τις μονάδες ημερήσιας νοσηλείας, θα είναι πιο αποτελεσματική η παροχή υπηρεσίας υγείας στον γενικό πληθυσμό και πιο αποτελεσματική η συνεισφορά τους στην πρωτοβάθμια φροντίδα υγείας, αποσυμφορώντας παράλληλα τα νοσοκομεία από περιστατικά που μπορούν να αντιμετωπιστούν μακριά από δευτεροβάθμια και τριτοβάθμια νοσηλευτικά ιδρύματα.

Την κατέθεσα και έγινε αποδεκτή, όπως είπε και ο κύριος Υπουργός.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ. Δεν την έχω διαβάσει, αλλά εσείς λέτε να αρθούν όλοι οι πολεοδομικοί περιορισμοί για τα ημερήσια ή αναφέρετε κάποια συγκεκριμένα; Διότι αν αρθούν όλοι, είχαμε τις περιπτώσεις στο Περιστέρι, όπως θα θυμάστε, καθώς και άλλες περιπτώσεις πάνω σ’ αυτό το πράγμα. Έφτιαχναν, δηλαδή, συλλόγους και στην ουσία τα έκαναν γηροκομεία. Πώς να το πω;

Μπορείτε να πάρετε τον λόγο, κύριε Υπουργέ, γιατί είναι σοβαρό ως ζήτημα και τώρα παρεμβαίνω χωρίς να ξέρω…

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Δεν πειράζει, κύριε Πρόεδρε. Είναι καλή τη πίστει, προφανώς, από μέρους σας.

Προφανώς και όχι, λοιπόν, σύμφωνα με το πλαίσιο το οποίο υπάρχει, το οποίο διασφαλίζει τη δυνατότητα χρήσης των μονάδων ημερήσιας νοσηλείας από συνανθρώπους μας και με ειδικές δεξιότητες και με βάση τους πολεοδομικούς κανόνες. Απλά καταλαβαίνουμε τη χρήση και την ανάγκη χρήσης των μονάδων ημερήσιας νοσηλείας. Γνωρίζετε πάρα πολύ καλά όλοι ότι στο σύγχρονο σύστημα περίθαλψης και με βάση το νομοσχέδιο το οποίο έχουμε καταθέσει σήμερα, υπάρχει το θέμα των ενδονοσοκομειακών λοιμώξεων και της προσπάθειας περιορισμού της παραμονής ενός ασθενούς εντός μίας δευτεροβάθμιας - τριτοβάθμιας κλινικής του πανεπιστημιακού νοσοκομείου ή του νοσοκομείου.

Ενισχύουμε, λοιπόν, ως φιλοσοφία τις μονάδες εντατικής θεραπείας στη χώρα και τις μονάδες αυξημένης φροντίδας και προσπαθούμε να περιορίσουμε τον χρόνο παραμονής των ασθενών στις απλές κλινικές.

Κύριε Πρόεδρε, γνωρίζουμε πάρα πολύ καλά τη δυσλειτουργία του συστήματος αναφορικά με τον τρόπο με τον οποίο πρέπει να γίνουν διάφορες εργαστηριακές εξετάσεις ή ψηφιακές εξετάσεις. Περιστατικά συμπολιτών μας λιμνάζουν μέσα στα νοσοκομεία μας, δημιουργώντας πρόβλημα για τους ασθενείς και τις οικογένειές τους. Η σύγχρονη προσέγγιση των περιστατικών αυτών, σύμφωνα με τη βιβλιογραφία και την επιστήμη, είναι η κατά το δυνατόν λιγότερη παραμονή εντός νοσοκομείων και οι μονάδες ημερήσιας νοσηλείας υπηρετούν αυτόν τον σκοπό.

**ΠΡΟΕΔΡΕΥΩΝ (Δημήτριος Βίτσας):** Ωραία. Νομίζω ότι συζητήθηκε ολοκληρωμένα και δεν υπάρχει κανένα παράπονο.

Ο κ. Βιλιάρδος, Κοινοβουλευτικός Εκπρόσωπος της Ελληνικής Λύσης, έχει τώρα τον λόγο για έξι λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε.

Για να είμαστε δίκαιοι, θα ξεκινήσουμε από το ότι το Ίδρυμα «Νιάρχος» έδωσε για την πανδημία 100 εκατομμύρια ευρώ, σχεδόν όσο όλοι οι άλλοι πλούσιοι της χώρας μαζί, σύμφωνα με μία δημοσιευμένη καταμέτρηση.

Σε κάθε περίπτωση, μας έκαναν πολύ άσχημη εντύπωση οι μόλις τρεις κλίνες ΜΕΘ που δώρισε η εταιρεία των σκανδάλων, η «NOVARTIS», μαζί με κάποιον εξοπλισμό, όταν μόνο στις Ηνωμένες Πολιτείες πλήρωσε για τους χρηματισμούς της στην Ελλάδα πάνω από 300 εκατομμύρια ευρώ. Βέβαια, 300 εκατομμύρια ευρώ για μία εταιρεία που έχει μηνιαία κέρδη μετά από φόρους ένα δισεκατομμύριο ευρώ είναι μόλις το κέρδος της για μερικές ημέρες, πόσω μάλλον όμως οι τρεις κλίνες!

Τώρα, έχουμε αναφερθεί πολλές φορές σε νομοσχέδια που αφορούν το Ίδρυμα «Νιάρχος», οπότε δεν υπάρχει λόγος να επαναλαμβανόμαστε, ελπίζοντας να μην τα προσμετρά η Κυβέρνηση στις στατιστικές της που αφορούν τα σχέδια νόμου, δηλαδή αυτά που καταθέτει προς επικύρωση στη Βουλή, αφού σπάνια αλλάζει κάτι, ενώ νομίζει πως είναι ο σωστός τρόπος αντιμετώπισης των τεράστιων οικονομικών, μεταναστευτικών και εθνικών προβλημάτων της χώρας μας. Αν ήταν τόσο εύκολο, αν λυνόταν, δηλαδή, απλά με την κατάθεση νομοσχεδίων, καμμία χώρα δεν θα είχε προβλήματα. Και τα προβλήματα της Ελλάδας συνεχώς επιδεινώνονται, αφού η Κυβέρνηση έχει τεκμηριωμένα αποτύχει σε όλα τα μέτωπα, απογοητεύοντας ακόμη μία φορά τους Έλληνες.

Επιγραμματικά τώρα, οι επιφυλάξεις μας ως προς τη σύμβαση με το «Νιάρχος», για να παραμείνουμε στο θέμα, είναι οι εξής:

Πρώτον, φορολογικός παράδεισος. Το Ίδρυμα «Νιάρχος» έχει ως έδρα τις Μπαχάμες, κάτι που εμείς δεν θεωρούμε θεμιτό. Τι προσφέρει, αλήθεια, στην ελληνική οικονομία; Βέβαια, δεν χρηματοδοτεί μόνο την Ελλάδα. Δεν θα μπορούσε, όμως, να έχει έδρα την Ελλάδα τουλάχιστον για τα θέματα που την αφορούν;

Δεύτερον, φιλανθρωπία επίδειξης. Το Ίδρυμα απαιτεί έναντι των δωρεών του την προβολή του ονόματός του στο διηνεκές, όταν αρκετοί υποστηρίζουν πως το όφελος από την προβολή του ονόματος θα πρέπει να αφαιρείται από τις δωρεές, όπως θα τα καταθέσουμε αργότερα όλα μαζί στα Πρακτικά.

Τρίτον, ανύπαρκτη κοστολόγηση από την πλευρά του Γενικού Λογιστηρίου του Κράτους για τις συνέπειες. Εν προκειμένω, το έργο είναι ουσιαστικά συμπληρωματικό του εκάστοτε προϋπολογισμού, αφού καλύπτει ανάγκες του. Δημιουργεί, όμως, επίσης, νέες ανάγκες, οπότε θα έπρεπε να κοστολογείται. Εάν όχι, να συμπεριλαμβάνεται στους προϋπολογισμούς.

Τέταρτον, αμφιλεγόμενη σκοπιμότητα. Είχαμε αναφέρει τη διαφωνία εκ μέρους του μέλους του Διοικητικού Συμβουλίου του ΕΚΑΒ, του κ. Παπανικολάου, ως προς τις τεχνικές προδιαγραφές των ελικοπτέρων. Επίσης, είχαμε αναφέρει την άρνηση του «Ευαγγελισμού» να παραχωρήσει χώρο για σχολή νοσηλευτικής.

Ως προς το κόστος των νοσοκομείων, στο παράδειγμα της Κομοτηνής είναι εύλογο το ποσόν των 105 εκατομμυρίων ευρώ για μόλις διακόσιες δέκα κλίνες, όταν ο αρχικός σχεδιασμός προέβλεπε 50 εκατομμύρια ευρώ, όπως θα καταθέσουμε στα Πρακτικά; Δεν θα μπορούσαν να κατασκευαστούν δύο νοσοκομεία με τα ίδια χρήματα;

Από την άλλη πλευρά έχει τις ίδιες δαπάνες συντήρησης ένα νοσοκομείο κόστους 50 εκατομμυρίων ευρώ με ένα 105 εκατομμυρίων ευρώ; Προφανώς όχι! Γιατί πρέπει να σπαταλούνται, λοιπόν, τόσα χρήματα -έστω δωρεών- όταν η Ελλάδα έχει τόσες πολλές ανάγκες;

Πέμπτον, ηγεμονικοί όροι συμβάσεων. Οι όροι που τίθενται είναι τόσο αυστηροί, που θυμίζουν εμπορικές συμβάσεις και, μάλιστα, με λεόντειους όρους, όπως στο άρθρο 1. Για παράδειγμα, το ελληνικό δημόσιο αποζημιώνει το Ίδρυμα «Νιάρχος» στην περίπτωση μη υλοποίησης του έργου.

Έκτον, χρηματοδότηση ΜΚΟ. Το ίδρυμα έχει προβεί σε χρηματοδοτήσεις ΜΚΟ που έχουν σχέση με την παράνομη μετανάστευση, ενώ στο σχετικό κανονιστικό πλαίσιο έχουμε εντοπίσει πάρα πολλά προβλήματα.

Με βάση τα παραπάνω, εύλογα αναρωτιόμαστε εάν η Ελλάδα έχει ανάγκη από αυτού του τύπου τις δωρεές.

Επίσης, γιατί δεν διατίθενται τα χρήματα που περισσεύουν στον προϋπολογισμό, αφού το «Νιάρχος» αναλαμβάνει έξοδα για την υγεία σε άλλους τομείς, όπως, για παράδειγμα, στην άμυνα, πόσω μάλλον αφού το ΥΠΕΘΑ καλύπτει επιπλέον υγειονομικές δαπάνες, όπως την περίθαλψη σε ΚΥΤ;

Από την άλλη πλευρά, όσον αφορά γενικότερα τους εφοπλιστές, ανακοινώθηκε πως σε συνάντησή τους συμφωνήθηκε δωρεά έξι εκατομμυρίων ευρώ για την ανακαίνιση χώρων υγιεινής και για την προμήθεια κλινοσκεπασμάτων, γεγονός που χαρακτηρίστηκε ως μια τεράστια προσφορά τους. Όμως, την ίδια στιγμή, δεν πλήρωσαν τον σύνολο της εθελοντικής εισφοράς που είχε συμφωνηθεί και αναμενόταν στα 420 εκατομμύρια ευρώ -όπως θα καταθέσουμε στα Πρακτικά- ενώ λέγεται πως εισπράχθηκαν μόλις 85 εκατομμύρια, όπως κατηγόρησε το συγκεκριμένο θέμα τότε ο σημερινός Υπουργός Ανάπτυξης, που, επίσης, θα καταθέσουμε στα Πρακτικά, γιατί δεν θέλουμε να λέμε τίποτα χωρίς να το τεκμηριώνουμε.

Επί των άρθρων τώρα το νομοσχέδιο έχει στην ουσία δύο, ένα που αναφέρεται στις συμβάσεις για ΜΕΘ κ.λπ.,Έργα IX, X και VΙΙ, καθώς επίσης και ένα δεύτερο που αφορά τη συμπληρωματική σύμβαση για τα ανταλλακτικά των ελικοπτέρων, το Έργο V.

Ως προς τα υποάρθρα των συμβάσεων, δηλαδή τους όρους τους, έχουμε τις εξής παρατηρήσεις για το πρώτο, αφού στα ελικόπτερα έχουμε ήδη αναφερθεί στο παρελθόν και δεν θα το επαναλάβουμε. Πρώτον, δεν καθορίζεται το χρονοδιάγραμμα στο άρθρο 3 της σύμβασης των Έργων IX και X, κάτι που για τις αεροδιακομιδές είναι σημαντικό, όπως και για τις ΜΕΘ για να αποφύγουμε ένα επόμενο lockdown, ένα επόμενο κλείδωμα της οικονομίας μας. Έως πότε θα είναι διαθέσιμα τα αεροσκάφη; Είναι μια ερώτηση φυσικά προς τον Υπουργό.

Δεύτερον, σε περίπτωση μη υλοποίησης το αναλογούν μέρος της δωρεάς επιστρέφεται, ενώ το δημόσιο επιβαρύνεται με τις δαπάνες που έχει κάνει το ίδρυμα, κάτι που, επίσης, δεν προσδιορίζεται στο άρθρο 8 της σύμβασης του Έργου IX. Για παράδειγμα, τι θα συμβεί εάν κάποια κυβέρνηση, όπως είναι πολύ πιθανόν, μας οδηγήσει σε ένα επόμενο μνημόνιο ή αν θα πρέπει να σταματήσουν για λόγους ανωτέρας βίας, όπως θα ήταν ένας πόλεμος; Θα πληρώσουμε το ίδρυμα;

Τρίτον, η υποχρέωση συντήρησης, λειτουργίας, ασφάλειας και φύλαξης, ενώ σε περίπτωση απώλειας θα πρέπει να την αντικαταστήσει το δημόσιο. Γιατί, αλήθεια; Είναι λογικό, βέβαια, όσον αφορά τη συντήρηση, αλλά γιατί δεν κατατίθεται το κόστος από το Γενικό Λογιστήριο του Κράτους; Αναφερόμαστε στο άρθρο 7 της συντήρησης στη σύμβαση του Έργου IX.

Τέταρτον, από το παράρτημα της σύμβασης διαπιστώσαμε πώς οι ΜΕΘ θα γίνουν στην Αθήνα, Θεσσαλονίκη, Κρήτη και Μυτιλήνη. Λείπουν, για παράδειγμα, η Θράκη, η Πάτρα, η Ρόδος και η Κέρκυρα. Παράδειγμα: με ποια κριτήρια έγινε η επιλογή; Από ποιον έγινε η επιλογή; Από το «Νιάρχος» ή από το Υπουργείο; Με ποια λογική; Με βάση τον πληθυσμό; Με βάση τις υπάρχουσες ανάγκες; Είναι ερωτήματα που νομίζουμε ότι θα έπρεπε να απαντηθούν. Έχει ληφθεί υπ’ όψιν η τουριστική στρατηγική σε περίπτωση κρουσμάτων; Δηλαδή, θα μεταφέρονται οι τουρίστες από τη Ρόδο ή την Κέρκυρα στην Αθήνα με την αύξηση του κόστους των αεροδιακομιδών; Είναι δυνατόν να λειτουργήσουν οι ΜΕΘ μόνο την τουριστική περίοδο; Έχει προβλεφθεί η ύπαρξη προσωπικού σε αυτές τις περιοχές; Μπορεί να αλλάξει τελικά η σύμβαση ή θα πρέπει να επιστραφούν χρήματα στο «Νιάρχος»;

Πάντως, σε γενικές γραμμές η σύμβαση φαίνεται προβληματική, σαν εμπορική συμφωνία παρά σαν δωρεά, με άγνωστο κόστος για το δημόσιο όσον αφορά τις ενδεχόμενες υποχρεώσεις του. Εκτός αυτού δεν καθορίζεται το χρονοδιάγραμμα υλοποίησης, έτσι ώστε να προγραμματιστεί ο κρατικός μηχανισμός εν όψει των πιεστικών αναγκών λόγω του κορωνοϊού.

Σας ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ.

Τον λόγο έχει ο κ. Κατσώτης εκ μέρους του Κομμουνιστικού Κόμματος Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς να πούμε ότι για την τροπολογία εμείς θα ψηφίσουμε εμείς κατά, δεν συμφωνούμε. Βέβαια, ο εισηγητής μας έχει αναπτύξει ενδελεχώς και επί μακρόν το θέμα του νομοσχεδίου. Θα ήθελα με την τοποθέτησή μου να πω γι’ αυτό που είπε ο εκπρόσωπος της Νέας Δημοκρατίας, ότι διασφαλίζουν τα δικαιώματα των πολλών απέναντι από τη βαρβαρότητα των λίγων. Τώρα ποιοι είναι οι πολλοί και ποιοι είναι οι λίγοι θα το συζητήσουμε και μετά που έχουμε το νομοσχέδιο για τις διαδηλώσεις. Όμως, η βαρβαρότητα που ζει η πλειοψηφία του λαού μας είναι αποτέλεσμα αυτής της πολιτικής που ασκεί η Νέα Δημοκρατία, αλλά και όλες οι κυβερνήσεις μέχρι σήμερα. Η ανεργία, η φτώχεια, η εξαθλίωση, τα επιδόματα φτώχειας για τους εργαζόμενους, οι συντάξεις πείνας, όλα αυτά είναι αποτέλεσμα της πολιτικής σας, είναι η βαρβαρότητα που ζει ο λαός μας. Και όταν διεκδικεί, βρίσκεται απέναντι από τις δυνάμεις καταστολής, για να μπορέσει να υπηρετηθεί αυτή η πολιτική που απαιτεί το μεγάλο κεφάλαιο, να διασφαλιστεί η εφαρμογή της και η υλοποίησή της. Αυτό είναι που υπηρετείται σήμερα με το νομοσχέδιο για τις διαδηλώσεις. Θέλετε να χτυπήσετε αυτό το κίνημα που στέκεται απέναντι στην πολιτική σας, που στέκεται απέναντι από την εργοδοσία και τις επιδιώξεις της. Θέλετε να χτυπήσετε αυτό το κίνημα που δεν πειθαρχεί, που δεν συμβιβάζεται με αυτή την πολιτική που εσείς ακολουθείτε. Αυτό δεν θα περάσει. Το ίδιο το κίνημα έχει πείρα και από τον χουντικό νόμο που σήμερα φέρνετε -και εκεί στηρίζεται το νομοσχέδιο, στο βασιλικό διάταγμα του 1971, το γράφει μέσα και το νομοσχέδιό σας- αλλά και από τον Λάσκαρη το 1976 με τον ν.330, όπου το ίδιο το κίνημα τον κατέστησε ανενεργό, τον κατάργησε. Και εκεί είχαμε χιλιάδες απολύσεις και καταστολή. Μιλάμε για πολλές χιλιάδες ανθρώπων οι οποίοι απολύθηκαν και βέβαια δικαιώθηκαν στην πορεία μέσα από τους αγώνες. Είχαμε, βέβαια, την πορεία της καταστολής και την περίοδο της κρίσης, όπου είχαμε και νεκρούς ακόμα, είχαμε και τραυματίες. Όμως, το κίνημα δεν θα κάνει πίσω. Το κίνημα δεν συμβιβάζεται. Μπορεί και τώρα να έχετε ένα «ναι μεν, αλλά» από τις δυνάμεις σας στο κίνημα οι οποίες προωθούν τον κοινωνικό εταιρισμό, τον συμβιβασμό, οι οποίες μπαίνουν εμπόδιο σε κάθε αγωνιστική κινητοποίηση, όμως και πάλι δεν θα καταφέρετε τίποτα, γιατί αυτές οι δυνάμεις είναι απαξιωμένες στη συνείδηση των εργαζομένων και του λαού. Είναι δυνάμεις οι οποίες κάθονται στον σβέρκο τους μέσα από τη στήριξη της δικής σας και της εργοδοσίας, μέσα από τη μεγάλη νοθεία που κάνουν για να μπορέσουν να διασφαλίσουν τις καρέκλες τους. Τις στηρίζετε και μέσα από χρήμα μπόλικο, από οφίτσια για να μπορέσει να μπει εμπόδιο σε αυτό το κίνημα που, αν θέλετε, διεκδικεί τις σύγχρονες ανάγκες των εργαζομένων και του λαού.

Προβάλατε επιχειρήματα τα οποία είναι αστεία. Λέτε ότι οι πολλοί εδώ δημιουργούν πρόβλημα και δεν μπορεί να κατέβει ο κόσμος στην Αθήνα. Μα, εσείς κάνατε τον «Μεγάλο Περίπατο», όπως λένε. Γιατί το κάνατε; Για να κατέβουν τα Ι.Χ. να τους εμποδίζουν οι συγκεντρωμένοι, αυτοί που θα περπατούν, αυτοί που θα βαδίζουν; Γιατί τον κάνατε τον περίπατο; Πείτε μας πότε λέτε αλήθεια, όταν στηρίζετε τον «περίπατο» και την ενίσχυση, όπως λέτε, των μέσων μαζικής μεταφοράς ή όταν λέτε ότι πρέπει τα Ι.Χ. να περνάνε από την Αθήνα και να μην εμποδίζονται δήθεν από τους συγκεντρωμένους; Τι λέτε; Ότι αυτό είναι το εμπόδιο για να ψωνίζει ο κόσμος από τα μαγαζιά ή ότι δεν έχει χρήματα, είναι άνεργος, είναι φτωχός, είναι εξαθλιωμένος; Αυτός που έχει μαγαζί στο κέντρο της Αθήνας και έχει και στο Μαρούσι τι τον εμποδίζει το Μαρούσι; Η συγκέντρωση που θα γίνεται στο κέντρο της Αθήνας; Τι τον εμποδίζει στη Γλυφάδα; Τι τον εμποδίζει στον Άλιμο που έχει το μαγαζί του; Η συγκέντρωση που γίνεται στην Αθήνα; Εκεί γιατί έχει το πρόβλημα; Άρα μην επικαλείστε αυτά τα πράγματα.

Βέβαια, και το 1976 ο ΣΕΒ τότε, πριν από τον ν.330 του Λάσκαρη, έδωσε συνέντευξη Τύπου και καλούσε την κυβέρνηση να πάρει μέτρα ενάντια σε αυτές τις κινητοποιήσεις που υπονομεύουν την οικονομία, όπως έλεγε. Και τώρα το ίδιο κάνει ο ΣΕΒ, παρεμβαίνει κάθε φορά και μετά έρχονται οι κυβερνήσεις και παίρνουν τέτοια μέτρα περιστολής των δημοκρατικών και συνδικαλιστικών ελευθεριών των εργαζομένων. Αυτά, όμως, στην πράξη το κίνημα θα τα καταργήσει ό,τι και αν κάνετε. Δεν μπορεί το ποτάμι να γυρίσει πίσω. Είναι φουσκωμένο και έτσι και αλλιώς θα παρασύρει στο πέρασμά του όλα αυτά τα εμπόδια που θέλετε να βάλετε.

**ΠΡΟΕΔΡΕΥΩΝ (Δημήτριος Βίτσας):** Ο κ. Ξανθός, Κοινοβουλευτικός Εκπρόσωπος του Συνασπισμού Ριζοσπαστικής Αριστεράς, έχει τον λόγο.

**ΠΑΥΛΟΣ ΠΟΛΑΚΗΣ:** Κύριε Πρόεδρε, κατατέθηκε μια τροπολογία και πρέπει να τοποθετηθούμε επ’ αυτής.

**ΠΡΟΕΔΡΕΥΩΝ (Δημήτριος Βίτσας):** Θα τοποθετηθεί ο κ. Ξανθός.

**ΑΝΔΡΕΑΣ ΞΑΝΘΟΣ:** Αγαπητοί συνάδελφοι, θα μου επιτρέψετε να ξεκινήσω με ένα σχόλιο πάνω στην ομιλία του Κοινοβουλευτικού Εκπροσώπου της Νέας Δημοκρατίας κ. Λιβανού, ο οποίος έκανε, κατά την άποψή μου, μια κίνηση αβρότητας προς την Ελληνική Λύση.

Βρήκε και καλά λόγια να πει για τη σοβαρότητά τους, την κοινοβουλευτική τους παρουσία, τη συνέπειά τους, αγνοώντας αυτά τα οποία είχε πει προηγουμένως ο Αρχηγός της Ελληνικής Λύσης, δηλαδή ότι η Κυβέρνηση ταΐζει το τέρας της προκλητικότητας και της επιθετικότητας στην πλευρά της Τουρκίας, τις πολύ ακροδεξιές κορώνες για τον σκληρό πέλεκυ της δικαιοσύνης που πρέπει να πέσει πάνω στους διαδηλωτές και, βεβαίως, παραγνωρίζοντας το γεγονός ότι η Ελληνική Λύση είναι η πολιτική δύναμη σήμερα στο ελληνικό Κοινοβούλιο που ταΐζει το τέρας του εθνικισμού, της πατριδοκαπηλίας, της ξενοφοβίας, του ρατσισμού, του ανορθολογισμού, της συνωμοσιολογίας και της παραδοξολογίας.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε συνάδελφε..

**ΑΝΔΡΕΑΣ ΞΑΝΘΟΣ:** Έτσι ακριβώς είναι.

**ΠΡΟΕΔΡΕΥΩΝ (Δημήτριος Βίτσας):** Σας παρακαλώ!

(Θόρυβος από την πτέρυγα της Ελληνικής Λύσης)

**ΑΝΔΡΕΑΣ ΞΑΝΘΟΣ:** Για τις κηραλοιφές που εξοντώνουν τον κορωνοϊό μιλάει ο Αρχηγός σας! Σας παρακαλώ!

Αντίθετα, είδα με πολύ μεγάλη σκληρότητα να επιτίθεστε στον ΣΥΡΙΖΑ, στην Αξιωματική Αντιπολίτευση, και να μας λέτε για παρακράτος, για βούρκο και για σήψη. Για να τελειώνουμε αυτή την ιστορία. Η Αριστερά σε αυτή τη χώρα δεν είχε ποτέ ιστορική σχέση ούτε με το βαθύ κράτος ούτε με το παρακράτος. Άλλες πολιτικές δυνάμεις είχαν οργανικούς δεσμούς με αυτά τα πεδία. Η Αριστερά ήταν θύμα τους. Και τουλάχιστον προκαλείτε, όταν σε μια υπόθεση διεθνών διαστάσεων, απολύτως σκανδαλώδη, που διερευνάται στη χώρα μας, δεν έχετε αναλάβει ούτε καν την πολιτική ευθύνη γι’ αυτή τη φαυλότητα στη διαχείριση και στον τομέα της υγείας, του φαρμάκου τον προηγούμενο χρόνο. Και κλείνω με αυτό το θέμα.

Δεύτερο και σημαντικότερο. Σας το έχουμε πει εδώ και πάρα πολύ καιρό. Τα δύσκολα έχουν αρχίσει. Η υγειονομική πτυχή της πανδημίας έκλεισε στον πρώτο της κύκλο αξιοπρεπώς. Μπαίνουμε σε μία νέα φάση, σε μία νέα περίοδο διακινδύνευσης. Κυρίως, όμως, είμαστε μπροστά σε δραματικές κοινωνικές επιπτώσεις από αυτή την υπόθεση. Μπαίνουμε σε μία πορεία, σε ένα σπιράλ λουκέτων, ανεργίας, δραματικής μείωσης εισοδημάτων και φτωχοποίησης της κοινωνίας που θα κορυφωθεί -η αίσθηση όλων είναι- το φθινόπωρο.

Και βγαίνει ο Πρωθυπουργός και λέει: «Θα δούμε αν χρειαστεί να πάρουμε μέτρα συμπληρωματικά για την οικονομία». Ή δεν έχετε εικόνα τού τι συμβαίνει στην αγορά, του τι συμβαίνει στην καθημερινότητα των ανθρώπων ή δεν έχετε καμμία επαφή εσείς που είσαστε οι άνθρωποι και η πολιτική παράταξη, υποτίθεται, του επιχειρείν και της αγοράς ή, πραγματικά, δεν έχετε κανένα αντανακλαστικό να στηρίξετε την κοινωνία και την πραγματική οικονομία σ’ αυτή τη φάση, που τα πράγματα αρχίζουν να παίρνουν μη αναστρέψιμη πορεία ύφεσης και φτώχειας.

Στο κομμάτι του τουρισμού, που είναι πάρα πολύ κρίσιμο, η εξίσωση είναι δύσκολη. Η εξίσωση, δηλαδή, της οικονομικά βιώσιμης και υγειονομικά ασφαλούς επανεκκίνησης της τουριστικής δραστηριότητας είναι μια δύσκολη εξίσωση. Όλα θα κριθούν όχι στα σχέδια επί χάρτου που έχει παρουσιάσει το Υπουργείο, αλλά στην πράξη, στα αντανακλαστικά του συστήματος, του ΕΣΥ, του ΕΚΑΒ, των τοπικών αρχών, του ΕΟΔΥ, της αυτοδιοίκησης, των ανθρώπων που εργάζονται και εποπτεύουν ξενοδοχειακές μονάδες, στην εκπαίδευση όλων αυτών των ανθρώπων στο πώς θα διαχειριστούν μια τοπική υγειονομική κρίση, η οποία μπορεί να προκύψει ανά πάσα στιγμή ειδικά σε τουριστικούς προορισμούς μαζικής προσέλευσης. Εκεί θα κριθεί.

Εμείς έχουμε πει ότι δεν θα επενδύσουμε στην υγειονομική αποτυχία και στην καταστροφή, αλλά να ξέρετε ότι προφανώς περιθώρια αποτυχίας δεν υπάρχουν, διότι και το υγειονομικό και το οικονομικό και το κοινωνικό πλήγμα θα είναι τεράστιο. Και έχουμε προτείνει και συγκεκριμένα πράγματα τα οποία θα μπορούσαν να θωρακίσουν υγειονομικά τα νησιά μας και τους τουριστικούς προορισμούς, έτσι ώστε να αμβλύνουμε πιθανές παρενέργειες.

Είχαμε πει για ευρύτατη δυνατότητα γρήγορων διαγνωστικών τεστ. Κάνατε μια μικρή προσπάθεια, περιορισμένη κατά την άποψή μου. Δεν επιλύεται το πρόβλημα του να μη χάνουμε χρόνο, μέχρι να ταυτοποιείται ένα ύποπτο κρούσμα.

Το θέμα της δυνατότητας σε κάθε νοσοκομείο της νησιωτικής χώρας να μπορεί να γίνει με ασφάλεια διασωλήνωση, διατήρηση αεραγωγού, προσωρινή νοσηλεία σε θάλαμο αρνητικής πίεσης και ασφαλής διακομιδή, επίσης, δεν έχει λυθεί.

Και, φυσικά, δεν έχει γίνει τίποτα στη γραμμή τού να υπάρχει ένα σχέδιο μόνιμης ενίσχυσης του ανθρώπινου δυναμικού του ΕΣΥ σ’ αυτές τις περιοχές, με προσλήψεις και γιατρών και νοσηλευτών και λοιπών εργαζομένων, που ειδικά γι’ αυτές τις περιοχές, τις άγονες και νησιωτικές, πρέπει να συνοδεύονται και με ειδικά κίνητρα. Πρόσφατα παρουσιάσαμε δημόσια μία δέσμη προτάσεων, που κατά την άποψή μας μπορούν πραγματικά να ενισχύσουν την αναγκαία προσέλκυση ιδιαίτερα ιατρικού δυναμικού, γιατί υπάρχει διαχρονικά ένα έλλειμμα στελέχωσης σε αυτές περιοχές. Κατά την άποψή μας, μέσα από μια προσπάθεια συναίνεσης του πολιτικού συστήματος μπορεί να προκύψει μια πιο αποτελεσματική δέσμη πέραν από αυτές τις παρεμβάσεις που είχαμε κάνει εμείς την προηγούμενη περίοδο.

Η συζήτηση για το νομοσχέδιο νομίζω ότι έχει σε γενικές γραμμές εξαντληθεί. Η επένδυση στις ΜΕΘ, που είναι ένα καινούργιο στοιχείο στη δωρεά του Ιδρύματος «Σταύρος Νιάρχος», είναι στη σωστή κατεύθυνση. Δεν είχατε σχέδιο ούτε να στηρίξετε το δημόσιο σύστημα υγείας συνολικά πριν από την πανδημία ούτε να στηρίξετε τις ΜΕΘ. Το ξέρουν οι πάντες. Μπορεί κανείς να δει τη ρητορική σας, του Πρωθυπουργού, των κεντρικών στελεχών, ακόμα και των Υπουργών στην πρότερη περίοδο πριν από την πανδημία και στη συνέχεια.

Η αλλαγή ρητορικής η οποία υπήρξε υπό την πίεση της πανδημίας, κατά την άποψή μας, δεν συνιστά αλλαγή αντίληψης και φιλοσοφίας. Και ακριβώς γι’ αυτό -ήδη αναφέρθηκε ο συνάδελφος κ. Πουλάς- βγαίνει ο κ. Γεραπετρίτης και λέει ότι το ΕΣΥ έκλεισε τον κύκλο του και πρέπει να πάμε σε ένα νέο ΕΣΥ, το οποίο θα είναι μέσα από μια συνέργεια με τον ιδιωτικό τομέα κ.λπ.. Επαναφέρετε, λοιπόν, δειλά-δειλά την ίδια γραμμή.

Κι άλλοι άλλαξαν ρητορική. Ο Μακρόν, ένας κεντροδεξιός πολιτικός, βγήκε μέσα στην κρίση και είπε ότι η υγεία είναι ένα αγαθό που πρέπει να είναι έξω από την αγορά. Έπεισε; Δεν έπεισε. Αυτό δεν τον προφύλαξε ούτε από κοινωνικές συγκρούσεις -οι υγειονομικοί τις προηγούμενες μέρες έκαναν πολύ σκληρές κινητοποιήσεις στη Γαλλία και δέχτηκαν τη βία και την καταστολή των γαλλικών ΜΑΤ- ούτε από την ήττα στις περιφερειακές δημοτικές εκλογές.

Άρα, λοιπόν για μένα το κρίσιμο δίλημμα είναι αυτό για την επόμενη μέρα στο δημόσιο σύστημα υγείας. Θα πάρουμε το δίδαγμα της πανδημίας και θα κάνουμε μία σοβαρή επένδυση στη δημόσια περίθαλψη σε βάθος χρόνου, καλύπτοντας με μόνιμο και σταθερό τρόπο τις ανάγκες και της αξιοπρεπούς φροντίδας των κατοίκων της χώρας για τη συνήθη νοσηρότητα και θωρακίζοντας σε νέου τύπου απειλές ή θα πάμε σε μια γραμμή που θα διευρύνουμε το περιθώριο συνεργασιών με ιδιώτες επενδυτές, με τις ιδιωτικές ασφαλιστικές εταιρείες που θα δίνουμε χώρο στην αγορά. Αυτό είναι το κρίσιμο δίλημμα. Δημόσιες δομές ή συμπράξεις με τον ιδιωτικό τομέα; Αυτό είναι το δίλημμα το πολιτικό για το σχέδιο στην υγεία την επόμενη μέρα. Νομίζω ότι εκεί οι διαφορές είναι προφανέστατες, αγαπητοί συνάδελφοι του ΚΚΕ, που με κάθε ευκαιρία προσπαθείτε να τα εξισώσετε όλα και να μας πείτε ότι το ίδιο πολιτικό σχέδιο όλοι υπηρετούμε.

Και τελειώνω, κύριε Πρόεδρε, λέγοντας το εξής: Ο Παγκόσμιος Οργανισμός Υγείας κατ’ αρχάς προειδοποιεί αυτή την περίοδο ότι δεν τελειώσαμε με την πανδημία και ότι είμαστε ούτε καν κοντά στο να τελειώσουμε, όπως είπε προχθές ο γενικός του διευθυντής. Ο Παγκόσμιος Οργανισμός Υγείας, όμως, έχει πει και κάτι άλλο πολύ σημαντικό. Έχει πει ότι ευάλωτοι στον ιό δεν είναι μόνο οι ευπαθείς ομάδες, αυτοί που έχουν χρόνια σοβαρά νοσήματα κ.λπ.. Ευάλωτοι είναι και οι φτωχοί. Και αυτό αποδεικνύεται. Υπάρχουν μελέτες ήδη και υπάρχουν στοιχεία ότι οι φτωχοί, οι κατώτερες εισοδηματικές τάξεις είναι αυτοί που είναι πιο ευπρόσβλητοι σε σοβαρή νόσηση από COVID-19. Άρα, λοιπόν, ο κίνδυνος νέων ανισοτήτων και υγειονομικών λόγω της πανδημίας είναι μπροστά μας.

Αυτό το οποίο χρειαζόμαστε είναι και ένα δημόσιο σύστημα υγείας καθολικής κάλυψης και ισότητας στην πρόσβαση όλων των ανθρώπων χωρίς διακρίσεις, αλλά και ένα ισχυρό κοινωνικό κράτος, το οποίο θα μπορέσει να αμβλύνει αυτές τις ανισότητες, να στηρίξει τον κόσμο της εργασίας, να στηρίξει τα θύματα αυτής της επερχόμενης κρίσης, μέσα από πολιτικές ισότητας και αναδιανομής. Αυτή είναι η ώρα ενός προοδευτικού πολιτικού σχεδίου, απέναντι σε ένα συντηρητικό και νεοφιλελεύθερο πολιτικό σχέδιο.

Και μια τελευταία κουβέντα για τη βουλευτική τροπολογία προηγουμένως που κατέθεσε η συνάδελφος και έκανε αποδεκτή η Υπουργός. Αφορά την αλλαγή κριτηρίων, για να πάρει άδεια μια ιδιωτική μονάδα ημερήσιας νοσηλείας, κατά την άποψή μας είναι απολύτως φωτογραφική. Πραγματικά είναι φωτογραφική και φοβούμαι ότι ρίχνει και τα στάνταρντ τα οποία πρέπει να υπάρχουν. Δεν είναι δυνατόν σε προδιαγραφές πολεοδομικές γραφείων να θέλουμε να στεγάσουμε μονάδες παροχής υπηρεσιών. Την καταψηφίζουμε εννοείται.

**ΠΡΟΕΔΡΕΥΩΝ (Δημήτριος Βίτσας):** Ολοκληρώσαμε.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Γιατί ζητάτε τον λόγο;

**ΒΑΣΙΛΕΙΟΣ ΒΙΛΙΑΡΔΟΣ:** Γιατί μίλησε για εμάς, εναντίον μας.

**ΠΡΟΕΔΡΕΥΩΝ (Δημήτριος Βίτσας):** Αλίμονο.

**ΒΑΣΙΛΕΙΟΣ ΒΙΛΙΑΡΔΟΣ:** Ένα λεπτό θέλω.

**ΠΡΟΕΔΡΕΥΩΝ (Δημήτριος Βίτσας):** Όχι, όχι, να βάλουμε τα πράγματα στη σειρά τους. Στη Βουλή υπάρχουν πολλά κόμματα και το ένα κόμμα θα μιλάει εναντίον των άλλων.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, επί προσωπικού είναι.

**ΠΡΟΕΔΡΕΥΩΝ (Δημήτριος Βίτσας):** Κύριε Βιλιάρδο, κανένας δεν έχει το δικαίωμα της ευθιξίας περισσότερο από κάποιον άλλον.

**ΒΑΣΙΛΕΙΟΣ ΒΙΛΙΑΡΔΟΣ:** Είναι επί προσωπικού, κύριε Πρόεδρε, και έχω το δικαίωμα.

**ΠΡΟΕΔΡΕΥΩΝ (Δημήτριος Βίτσας):** Επί προσωπικού; Είπε για εσάς ο κ. Ξανθός;

**ΒΑΣΙΛΕΙΟΣ ΒΙΛΙΑΡΔΟΣ:** Βεβαίως, για μένα.

**ΠΡΟΕΔΡΕΥΩΝ (Δημήτριος Βίτσας):** Για τον κ. Βιλιάρδο;

**ΒΑΣΙΛΕΙΟΣ ΒΙΛΙΑΡΔΟΣ:** Βεβαίως!

**ΠΡΟΕΔΡΕΥΩΝ (Δημήτριος Βίτσας):** Παρακαλώ, έχετε τον λόγο για ένα λεπτό. Αλλά μην μπλέκουμε δύο πράγματα.

**ΒΑΣΙΛΕΙΟΣ ΒΙΛΙΑΡΔΟΣ:** Όχι, είναι επί προσωπικού.

**ΠΡΟΕΔΡΕΥΩΝ (Δημήτριος Βίτσας):** Στη Βουλή το ένα κόμμα θα κάνει κριτική στο άλλο. Γι’ αυτόν τον λόγο, για να οργανώσουμε αυτή τη διαδικασία…

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε…

**ΠΡΟΕΔΡΕΥΩΝ (Δημήτριος Βίτσας):** Ακούστε με. Θα σας δώσω το ένα λεπτό αφού με ακούσετε.

**ΒΑΣΙΛΕΙΟΣ ΒΙΛΙΑΡΔΟΣ:** Περιμένω.

**ΠΡΟΕΔΡΕΥΩΝ (Δημήτριος Βίτσας):** Γι’ αυτό φτιάχνουμε έναν Κανονισμό για το πώς θα γίνεται αυτή η διαδικασία της κριτικής, της αλληλοκριτικής, της εκφώνησης των θέσεων και πάει λέγοντας.

Δεύτερο ζήτημα, επειδή εγώ άκουσα, σας λέω ότι εδώ και πάρα πολλά χρόνια -και το ξέρετε- δεκαετίες, ξεκινώντας από την Αμερική έχει αναπτυχθεί -θα έλεγε κανένας- το εμπορικό των τηλεπωλήσεων. Καλώς. Έτσι δεν είναι;

**ΒΑΣΙΛΕΙΟΣ ΒΙΛΙΑΡΔΟΣ:** Φυσικά καλώς.

**ΠΡΟΕΔΡΕΥΩΝ (Δημήτριος Βίτσας):** Έτυχε στην Ελλάδα δύο πολιτικοί να επιχειρήσουν μέσω αυτού του τρόπου. Ουδέν πρόβλημα σε σχέση με αυτό.

**ΒΑΣΙΛΕΙΟΣ ΒΙΛΙΑΡΔΟΣ:** Μα, δεν λέω γι’ αυτό το θέμα, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Μα, δεν σας απαντάω, γιατί δεν μιλήσατε ακόμα. Απλά τα εξηγώ.

Λέω, λοιπόν, ουδέν πρόβλημα. Αντικειμενικά και οι δύο πρέπει να καταλαβαίνουν ότι αυτός ο νέος τρόπος του επιχειρείν μπορεί να γίνεται αντικείμενο κριτικής. Δεν είναι τίποτα το τρομερό.

**ΒΑΣΙΛΕΙΟΣ ΒΙΛΙΑΡΔΟΣ:** Ένα λεπτό χρειάζομαι, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Πείτε μας στο ένα λεπτό.

**ΒΑΣΙΛΕΙΟΣ ΒΙΛΙΑΡΔΟΣ:** Εγώ δεν γνωρίζω τον συνάδελφο, αλλά είμαι σίγουρος ότι έχει πρόβλημα. Δεν μπορεί να κατηγορεί εμένα για ακροδεξιό. Αν είναι δυνατόν! Σας μοιάζω για ακροδεξιός; Είναι τρομερό! Είναι λογικό βέβαια να λέει τέτοια πράγματα ένας άνθρωπος από ένα κόμμα που έχει προδώσει την ιδεολογία του. Δεν λέω για τίποτα άλλο.

Μπορώ να απορρυθμίσω πάρα πολλά πράγματα σχετικά με το τι έχει κάνει ο ΣΥΡΙΖΑ στα τεσσεράμισι χρόνια που κυβέρνησε. Την καταστροφή που έχει προκαλέσει στη χώρα από την αντιστροφή του δημοψηφίσματος, από την αντισυνταγματικότητα, από τον αφελληνισμό των τραπεζών.

**ΠΡΟΕΔΡΕΥΩΝ (Δημήτριος Βίτσας):** Τώρα σας σταματάω, αλλά πού είναι το προσωπικό; Για να καταλάβω, κύριε Βιλιάρδο. Πολιτικός χαρακτηρισμός ήταν αυτός που έκανε ο κ. Ξανθός. Τοποθετηθήκατε εσείς για το πώς θεωρείτε τον εαυτό σας. Και τώρα τι κάνετε;

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, μου δώσατε ένα λεπτό να μιλήσω.

**ΠΡΟΕΔΡΕΥΩΝ (Δημήτριος Βίτσας):** Όχι, όχι, δεν σας έδωσα ένα λεπτό να μιλήσετε ανεξέλεγκτα.

**ΒΑΣΙΛΕΙΟΣ ΒΙΛΙΑΡΔΟΣ:** Δεν μιλάω ανεξέλεγκτα.

**ΠΡΟΕΔΡΕΥΩΝ (Δημήτριος Βίτσας):** Για παράδειγμα, δεν θα μας κάνετε μια ανάλυση –ας πούμε- του ορθογωνίου τριγώνου.

**ΒΑΣΙΛΕΙΟΣ ΒΙΛΙΑΡΔΟΣ:** Ε, όχι.

**ΠΡΟΕΔΡΕΥΩΝ (Δημήτριος Βίτσας):** Το κάνω -αν θέλετε- πιο ελαφρύ. Θα πείτε για το προσωπικό σας. Είπατε για το προσωπικό σας ότι κακώς ο κ. Ξανθός σας είπε ακροδεξιό και εσείς δεν είστε ακροδεξιός και φαίνεστε κιόλας.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, αφήστε με να τελειώσω. Δεν έκανε μόνο αυτό. Έκανε κακοήθεις, πολύ κακοήθεις επιθέσεις εναντίον του Προέδρου του κόμματος για τη δουλειά που κάνει. Είπε ψέματα. Είπε ότι ο Πρόεδρος του κόμματος προωθεί κάτι το οποίο θεραπεύει τον κορωνοϊό. Πότε έγινε αυτό; Αυτό το πράγμα είναι τεράστιο ψέμα.

Εμείς, λοιπόν, δεν θέλουμε τίποτα άλλο από το να ανακαλέσει αμέσως αυτά που είπε και να διαγραφεί από τα Πρακτικά, αλλιώς λυπάμαι πολύ…

**ΠΡΟΕΔΡΕΥΩΝ (Δημήτριος Βίτσας):** Δεν είναι, κύριε Βιλιάρδο. Σας παρακαλώ πολύ. Δεν θα δώσω τον λόγο, ούτε θα αλλάξουμε ή δεν θα χαλάσουμε τη διαδικασία.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, καταλαβαίνω ότι είστε στο ίδιο κόμμα αλλά έλεος, να αφήσετε και τους άλλους να μιλήσουν.

**ΠΡΟΕΔΡΕΥΩΝ (Δημήτριος Βίτσας):** Όχι, δεν είναι ούτε επειδή ανήκουμε στο ίδιο κόμμα με τον κ. Ξανθό ούτε να τον προστατεύσω ούτε ανάγκη προστασίας έχει. Αλλά σας λέω ότι αυτή είναι η διαδικασία της Βουλής και κανένας δεν είναι πιο εύθικτος από τον άλλον. Νομίζω κάνατε τη δήλωσή σας. Σας έδωσα το ένα λεπτό. Δεν υπάρχει προσωπικό.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, δεν κάνω ποτέ κατάχρηση του χρόνου που μου δίνεται.

**ΠΡΟΕΔΡΕΥΩΝ (Δημήτριος Βίτσας):** Δίνω τον λόγο στον κ. Κοντοζαμάνη.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Ποιος είναι ο λόγος, κύριε Λιβανέ, που θέλετε τον λόγο;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Έχω δικαίωμα δευτερολογίας;

**ΠΡΟΕΔΡΕΥΩΝ (Δημήτριος Βίτσας):** Θα γίνει δευτερολογία από όλους;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Δεν ξέρω τι θα κάνουν οι άλλοι.

**ΠΡΟΕΔΡΕΥΩΝ (Δημήτριος Βίτσας):** Αν γίνει δευτερολογία από όλους, ορίστε, θα έχετε το δικαίωμα της δευτερολογίας.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κύριε Πρόεδρε, να πω κάτι για το διαδικαστικό; Καλύψαμε τις πρωτολογίες μας, οι Κοινοβουλευτικοί Εκπρόσωποι και εγώ ήθελα απλά να απαντήσω στον εκπρόσωπο του Κομμουνιστικού Κόμματος και του ΣΥΡΙΖΑ. Μπορώ;

**ΠΡΟΕΔΡΕΥΩΝ (Δημήτριος Βίτσας):** Και θα σας απαντήσει ο ίδιος. Βεβαίως.

**ΒΑΣΙΛΕΙΟΣ ΒΙΛΙΑΡΔΟΣ:** Τι γίνεται εδώ, κύριε Πρόεδρε; Εμείς δεν έχουμε δικαίωμα;

**ΠΡΟΕΔΡΕΥΩΝ (Δημήτριος Βίτσας):** Ζητήσατε τον λόγο επί προσωπικού. Αν θέλετε να δευτερολογήσετε, που στην ουσία θα είναι να τριτολογήσετε, γιατί μίλησε και ο επικεφαλής της παράταξης σας, θα σας δώσω άλλα τρία λεπτά. Καθίστε και περιμένετε.

**ΒΑΣΙΛΕΙΟΣ ΒΙΛΙΑΡΔΟΣ:** Περιμένω αν μου δώσετε τον λόγο.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Λιβανός.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κατ’ αρχάς, αντιλαμβάνομαι τη θέση σας. Βεβαίως αφιερώσατε το σύνολο της ομιλίας σας στο άλλο νομοσχέδιο, αυτό που έρχεται για τις διαδηλώσεις και όχι στο σημερινό. Εκφράστηκα γι’ αυτό πριν και για τη δημοκρατικότητα του και για το φιλελεύθερο υπόβαθρο και για το πλαίσιο το οποίο βάζει, στηρίζοντας την ελευθερία του λόγου και την ελευθερία στη διαδήλωση. Οπότε δεν θα επανέλθω σε αυτά.

Απλά ήθελα να πω κάτι πολύ απλό, το οποίο συζητάει και όλη η ελληνική κοινωνία. Το πλαίσιο αυτό το οποίο φέρνει προς συζήτηση το Υπουργείο Προστασίας του Πολίτη, πρακτικά ακουμπάει σε κάποιες από τις πρακτικές που έχει το Κομμουνιστικό Κόμμα και το συνδικαλιστικό του κομμάτι σε σχέση με τις διαδηλώσεις.

Δηλαδή, εμείς θέλουμε πρακτικά να μπορεί να διαδηλώνει ο ελληνικός λαός με τον έναν ή με τον άλλο τρόπο συντεταγμένα χωρίς να προκαλεί φθορές και χωρίς να ταλαιπωρεί την υπόλοιπη κοινωνία, αντιθέτως προβάλλοντας τις θέσεις του και τα αιτήματα του.

Και σε αυτό το πλαίσιο θα κάνουμε τη συζήτηση αύριο, μεθαύριο όποτε έρθει και στην Ολομέλεια και σε αυτό το πλαίσιο νομίζω ότι κινείστε και εσείς διαχρονικά και αυτό σας ξεχωρίζει από άλλους που χρησιμοποιούν τις διαδηλώσεις με άλλους στόχους.

Όσον αφορά στον Κοινοβουλευτικό Εκπρόσωπο του ΣΥΡΙΖΑ, νομίζω ότι ή δεν άκουσε καλά ή παραποίησε λίγο αυτά τα οποία είπα. Εγώ απάντησα σε όλα όσα είπε ο κ. Βελόπουλος με το δικό μου τρόπο, όχι ακολουθώντας ούτε τους τόνους του ούτε το ύφος του. Οι απαντήσεις μου, όμως, ήταν συγκεκριμένες και μπορείτε να τις δείτε στα Πρακτικά, όπως το κάνω κάθε φορά, γιατί αυτή είναι η δουλειά μου.

Από εκεί και πέρα θα μας επιτρέψετε και σε εμένα αλλά και στα στελέχη της παράταξής μας, να έχουμε και το δημοκρατικό πνεύμα αλλά και το κοινοβουλευτικό ήθος να μπορούμε ενώ διαφωνούμε με ένα κόμμα ή με κάποιους Βουλευτές σε πολλά πράγματα, όταν βλέπουμε ότι κάνουν κάτι σωστά -αυτό αφορά και στην Ελληνική Λύση αλλά αφορά και σε εσάς, όπως έκανα και θετικές τοποθετήσεις και για εσάς προσωπικά, αλλά και για άλλα στελέχη του ΣΥΡΙΖΑ- να μπορούμε να το λέμε. Δεν νομίζω ότι θα μας απαγορεύσετε εσείς μέσα στην ελληνική Βουλή να εκτιμάμε κάτι ως σωστό ή λάθος και να έχουμε εν πάση περιπτώσει την άποψή μας.

Όσον αφορά στις απαντήσεις που δώσατε ως εκπρόσωπος του κόμματός σας για την τοποθέτησή μου σε σχέση με τα όσα έχουμε δει όλοι οι Έλληνες και οι Ελληνίδες τις τελευταίες ημέρες από τα μέσα ενημέρωσης και συζητιούνται παντού, είπατε «για να τελειώνουμε εύκολα με αυτή την ιστορία και γρήγορα».

Δεν μπορείτε να τελειώσετε με αυτή την ιστορία δυστυχώς, κύριε Ξανθέ, εύκολα και γρήγορα και κατά τη γνώμη μου την ταπεινή δεν θα έπρεπε.

**ΑΝΔΡΕΑΣ ΞΑΝΘΟΣ:** Ούτε εύκολα ούτε γρήγορα.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ναι, μπορείτε να το διορθώσετε στα Πρακτικά, αλλά αυτό είπατε.

**ΑΝΔΡΕΑΣ ΞΑΝΘΟΣ:** Να τελειώσουμε με την κουβέντα για παρακράτος, αυτό είπα.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ναι, δεν τελειώνει έτσι εύκολα αυτή η κουβέντα και δεν τελειώνει όχι γιατί το θέλω εγώ, δεν τελειώνει επειδή δεν είναι προς το συμφέρον και της παράταξης σας. Είναι καλό να γίνει αυτή η συζήτηση και να δοθούν απαντήσεις.

Είπατε ότι η Αριστερά ήταν διαχρονικά θύμα του παρακράτους. Εγώ δεν θα μπω σε αυτή τη συζήτηση τώρα, ενώ μπορούμε να την κάνουμε κάποια άλλη στιγμή. Ήθελα να σας ρωτήσω για ποια Αριστερά μιλάτε; Μιλάτε για την Αριστερά του Καμμένου που συνεργάζεται με τον Καμμένο, με τον Παπαγγελόπουλο; Αυτή την Αριστερά που υιοθετεί τα deals τα οικονομικά, τις διευθετήσεις με τους επιχειρηματίες, τα μαγαζιά και τα παραμάγαζα; Ή εσείς προσωπικά αναφέρεστε σε μια άλλη Αριστερά του Ηλιού, του Κύρκου, του Κωνσταντόπουλου;

Αν θέλετε εσείς ή η παράταξή σας να εκπροσωπήσετε τη δεύτερη Αριστερά, αυτή του ήθους και των αξιών τότε ανοίξτε αυτή τη συζήτηση που σας προκάλεσα πριν, κάντε την αυτοκάθαρση σας και βοηθήστε όλο το πολιτικό σύστημα να αυτοκαθαρθεί.

Ακούσατε προχθές τον πρώην Πρόεδρο σας, τον κ. Κωνσταντόπουλο τι σας είπε; Ακούστε τον, μελέτησέ τον, γιατί έκανε μια παρέμβαση χρήσιμη για τη δημοκρατία μας, και μη φωνάζετε σε εμάς δεν μας πειράζει, αλλά με το να φωνάζετε σε εμάς και να σηκώσετε τους τόνους, δηλαδή στους πολιτικούς τους αντιπάλους, το μόνο που κάνετε είναι να εκτίθεστε, διότι δείχνετε ότι δεν θέλετε να αναλάβετε τις ουσιαστικές πολιτικές σας ευθύνες και να φωνάξετε στους δικούς σας συντρόφους, οι οποίοι σας παρασύρουν σε αυτόν τον πολιτικό βούρκο.

Αντισταθείτε σε όλη αυτή την ιστορία, γιατί αν δεν σας αφορά η ίδια η πολιτική επιβίωση του κόμματός σας, που τη δική μας παράταξη αυτό δεν την αφορά, τουλάχιστον τώρα έστω και την ύστατη ώρα κοιτάξτε λίγο να υπηρετήσετε τον θεσμικό σας ρόλο, να ακούσετε τους πολίτες που σας έστειλαν στο ρόλο της Αξιωματικής Αντιπολίτευσης, όχι και πάλι για εσάς ούτε για εμάς αλλά γιατί η δημοκρατία εκτός από μια καλή καθαρή κυβέρνηση, η οποία κάνει αυτό που νομίζει ότι είναι σωστό για τον τόπο, χρειάζεται και μια αντίστοιχη Αξιωματική Αντιπολίτευση.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Έχουν ζητήσει τον λόγο και θα μιλήσουν για τρία λεπτά, εκτός εάν κάποιος άλλος έχει διαφορετική γνώμη, ο κ. Πουλάς, ο κ. Βιλιάρδος, ο κ. Ξανθός…

**ΠΑΥΛΟΣ ΠΟΛΑΚΗΣ:** Κύριε Πρόεδρε,…

**ΠΡΟΕΔΡΕΥΩΝ (Δημήτριος Βίτσας):** Κύριε Πολάκη, δεν μπορείτε να μιλήσετε ξανά.

**ΠΑΥΛΟΣ ΠΟΛΑΚΗΣ:** Δεν γίνεται να κατεβάζει τροπολογία, αφού έχουμε μιλήσει.

**ΠΡΟΕΔΡΕΥΩΝ (Δημήτριος Βίτσας):** Σας το λέω για τρίτη φορά, δεν γίνεται να μιλήσετε ξανά. Υπάρχει ειδικός αγορητής, υπάρχει ο Κοινοβουλευτικός Εκπρόσωπος, τοποθετήθηκε μάλιστα πάνω σε αυτή την τροπολογία.

**ΠΑΥΛΟΣ ΠΟΛΑΚΗΣ:** Είναι πολύ χειρότερα τα πράγματα από αυτά που είπε.

**ΠΡΟΕΔΡΕΥΩΝ (Δημήτριος Βίτσας):** Πιθανά. Δύο βήματα είσαστε, πείτε τα του, να τα πει. Έτσι είναι αυτά τα πράγματα.

Κάποιος άλλος θέλει να μιλήσει;

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, και εγώ θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Ωραία και ο κ. Κατσώτης θα πάρει τον λόγο για ένα λεπτό.

Οπότε ξεκινάμε τη διαδικασία. Συμφωνήσαμε όλοι ότι έτσι θα ολοκληρώσουμε.

Προσέξτε. Πηγαίναμε μια χαρά ως ένα σημείο και οι υπηρεσίες και οι επιτροπές αποφάσισαν, αφού θα τελειώσουμε γρήγορα, να βάλουν την επιτροπή για το νομοσχέδιο για το οποίο συζητήσαμε, γι’ αυτό βλέπετε κόσμο. Δεν προκάλεσε κανένας με την ομιλία του βουλευτικό κοινό για να έρθει μέσα, έχουν έρθει για την επιτροπή.

Κύριε Πουλά, έχετε τον λόγο για τρία λεπτά.

**ΑΝΔΡΕΑΣ ΠΟΥΛΑΣ:** Θα είμαι σύντομος, κύριε Πρόεδρε.

Κατ’ αρχάς να αναφερθώ στην τροπολογία. Η τροπολογία αυτή την οποία καταθέσατε, δεν είναι στη σωστή κατεύθυνση για δύο λόγους. Πρώτον, ο τρόπος που την φέρατε είναι τόσο για τη Βουλή εξευτελιστικός τελευταία στιγμή και δεύτερον, είναι ότι οι μονάδες ημερήσιας φροντίδας νοσηλείας είναι ένα σοβαρό θέμα, δεν είναι απλό θέμα δηλαδή που το φέρνετε και λέει μέσα για αναισθησία που θα γίνεται με τοπική. Είναι σοβαρά πράγματα αυτά, γιατί πάντοτε στις ιατρικές πράξεις υπάρχουν επιπλοκές και δεν μπορεί να γίνονται πράξεις, θα πρέπει να το δούμε με μεγαλύτερη σοβαρότητα.

Τώρα ένα δεύτερο θέμα που θέλω να θίξω, είναι το θέμα που αφορά το επικουρικό προσωπικό. Υπάρχουν μεγάλα προβλήματα με την πληρωμή αυτών των ανθρώπων. Μου έχουν γίνει δύο, τρεις διαμαρτυρίες από νοσοκομεία ότι το τελευταίο τρίμηνο δεν έχουν πληρωθεί και λήγουν και συμβάσεις αρκετών επικουρικών είτε γιατρών και νοσηλευτών. Θα πρέπει να το δείτε. Τι θα κάνετε, θα τους μονιμοποιήσετε; Θα κάνετε παράταση των συμβάσεων; Αυτά τα λίγα είχα να πω.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Βιλιάρδο, έχετε τον λόγο για τρία λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε.

Θα ξεκινήσω με την τροπολογία, η οποία πραγματικά κατατέθηκε πάρα πολύ αργά και έχουμε πει πολλές φορές ότι δεν πρέπει να συμβαίνει κάτι τέτοιο και με τον τρόπο αυτό ειλικρινά αναγκαζόμαστε να την καταψηφίσουμε, αφού ούτε καν προλαβαίνουμε να την διαβάσουμε ή τουλάχιστον να έχουμε μια συγκεκριμένη άποψη.

Τώρα στο θέμα που δημιουργήθηκε προηγουμένως και που φυσικά δεν οφείλεται σε εμένα, ο κύριος συνάδελφος απευθύνθηκε τόσο στον Πρόεδρο του κόμματος όσο και στο ίδιο το κόμμα και σε εμένα προσωπικά, με πράγματα τα οποία δεν έπρεπε να πει, ειλικρινά δεν το γνωρίζω καθόλου.

Απ’ ότι κατάλαβα, όμως, μέσα σε ένα νομοσχέδιο που συζητούσαμε για το Ίδρυμα «Νιάρχος», το να αρχίσει να λέει τέτοια πράγματα θα έχει κάποιο πρόβλημα, δεν είναι δυνατόν να μην έχει. Είναι λογικό, βέβαια, όπως είπα προηγουμένως, για κάποιον ο οποίος έχει έτσι να μην πω τίποτα άλλο…

**ΑΝΔΡΕΑΣ ΞΑΝΘΟΣ:** Τι πρόβλημα έχετε;

**ΠΡΟΕΔΡΕΥΩΝ (Δημήτριος Βίτσας):** Σας παρακαλώ, κύριε Ξανθέ.

**ΒΑΣΙΛΕΙΟΣ ΒΙΛΙΑΡΔΟΣ:** Θα περιμένετε λίγο;

**ΠΡΟΕΔΡΕΥΩΝ (Δημήτριος Βίτσας):** Μπορείτε να ζητήσετε τον λόγο επί προσωπικού.

**ΒΑΣΙΛΕΙΟΣ ΒΙΛΙΑΡΔΟΣ:** Έχει πρόβλημα.

**ΑΝΔΡΕΑΣ ΞΑΝΘΟΣ:** Να μας το εξηγήσει.

**ΠΡΟΕΔΡΕΥΩΝ (Δημήτριος Βίτσας):** Θα το εξηγήσει τώρα.

**ΒΑΣΙΛΕΙΟΣ ΒΙΛΙΑΡΔΟΣ:** Το εξήγησα.

Είπα ότι ενώ συζητάμε ένα νομοσχέδιο επιτίθεστε σε εμένα προσωπικά, στο κόμμα με διάφορες αυθαιρεσίες, τις οποίες φυσικά δεν μπορείτε να τεκμηριώσετε και με διάφορα ψέματα τα οποία δεν θα έπρεπε. Άρα, λογικά εγώ υποθέτω ότι έχετε πρόβλημα, αυτό εννοώ τίποτα άλλο.

Η άποψή μου είναι ότι έχετε πρόβλημα, επειδή ως κόμμα έχετε προδώσει την ιδεολογία σας. Δεν είπα τίποτα άλλο, δεν είπα ούτε για τη χώρα ούτε για τίποτα άλλο, αλλά έχετε προδώσει την ιδεολογία σας και είναι λογικό να έχετε τέτοιου είδους προβλήματα.

Έτσι όπως έχει διαμορφωθεί ο ΣΥΡΙΖΑ μέχρι σήμερα, αποτελεί ντροπή για την Αριστερά. Δεν γίνεται να μην το καταλαβαίνετε. Το καταλαβαίνετε.

Αν ήθελα τώρα να πω τι έχετε κάνει στα τεσσεράμισι χρόνια που κυβερνήσατε την Ελλάδα, ειλικρινά δεν θα προλάβαινα, θα μου χρειάζονταν ώρες. Οπότε δεν πρόκειται να ασχοληθώ με το συγκεκριμένο, δεν αξίζει τον κόπο. Το χειρότερο είναι το τι έχετε κάνει στους Έλληνες οι οποίοι σας πίστεψαν και εκτός αυτού, δυστυχώς, τους πείσατε ότι δεν υπάρχει εναλλακτική λύση στα μνημόνια. Δεν υπάρχει τίποτα χειρότερο. Μετατρέψατε όλους τους Έλληνες σε θύματα και τουλάχιστον αυτό έπρεπε να το καταλαβαίνετε.

Τώρα, θα ήθελα να πω ότι οι κακοήθειες και οι προσωπικές επιθέσεις εναντίον άλλων δεν βοηθούν καθόλου. Εδώ έχουμε ένα καλό κλίμα, πιστεύουμε πως γίνεται μια καλή διαδικασία στη Βουλή, δεν έχουμε τέτοιου είδους επιθέσεις ούτε τέτοιου είδους συγκρούσεις. Θα ήταν καλύτερα να μείνει το κλίμα έτσι όπως είναι. Το ψέμα που είπατε, είναι ότι ο Πρόεδρος της Ελληνικής Λύσης έχει πουλήσει κάποιο φάρμακο, δεν ξέρω τι ακριβώς είπατε, το οποίο γιατρεύει τον κορωνοϊό. Δεν έχει συμβεί ποτέ κάτι τέτοιο. Μπορείτε να αποδείξετε; Αν μπορείτε να το αποδείξετε, πηγαίντε να κάνετε καταγγελία.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Ο ίδιος ζήτησε συγγνώμη.

**ΒΑΣΙΛΕΙΟΣ ΒΙΛΙΑΡΔΟΣ:** Θα με αφήσετε να ολοκληρώσω;

**ΠΡΟΕΔΡΕΥΩΝ (Δημήτριος Βίτσας):** Αφήστε σας παρακαλώ τον κ. Βιλιάρδο να τελειώσει.

**ΒΑΣΙΛΕΙΟΣ ΒΙΛΙΑΡΔΟΣ:** Αυτό που περιμένουμε και θέλουμε είναι να ανακαλέσει ο κύριος, συγγνώμη αλλά δεν γνωρίζω το όνομά του, αυτά που είπε, αλλιώς θα μας υποχρεώσει να απευθυνθούμε στη δικαιοσύνη. Τέτοιου είδους ψέματα, δυστυχώς, δεν επιτρέπεται να λέγονται ούτε με τον τρόπο που λέχθηκαν.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Κύριε συνάδελφε, επειδή δεν γνωρίζετε το όνομά του, πρέπει να σας πω -και το λέω για να χαλαρώσουμε- ότι σε πρόσφατη δημοσκόπηση εταιρείας που έχει γίνει, θεωρήθηκε ο δημοφιλέστερος πολιτικός από τον ΣΥΡΙΖΑ. Άρα, ψάξτε λίγο γιατί δεν γνωρίζετε το όνομά του.

Τον λόγο έχει ο κ. Κατσώτης από το ΚΚΕ.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Λιβανέ, λέτε ότι την πρακτική του ΚΚΕ θέλετε με αυτό το νομοσχέδιο να φέρετε, να περιφρουρούνται οι κινητοποιήσεις και όλα αυτά. Ξέρετε πολλές φορές όταν εκθειάζεις κάτι, θέλεις, πράγματι, να το συκοφαντήσεις, να μπορέσεις στο μέλλον μέσα απ’ όλη αυτή την προσπάθεια που γίνεται να το χτυπήσεις. Και η ιστορία του κινήματος είναι γεμάτη με επιχειρήσεις άγριας καταστολής από το αστικό κράτος, μαζικών, μαχητικών συγκεντρώσεων με νεκρούς και τραυματίες και σας το είπα και προηγουμένως. Ιδιαίτερα σε περιόδους ανάπτυξης των αγώνων, ο σχεδιασμός σας δεν ήταν άλλος παρά η καταστολή. Απέναντι στο κίνημα αυτό έχουν τεθεί όλοι οι μηχανισμοί καταστολής, όπως η Αστυνομία με όλα τα παρακλάδια της, η δικαιοσύνη και ενίοτε ο Στρατός. Δεν είναι λίγες οι φορές που μέσα σε κινητοποιήσεις, πιάστηκαν άνθρωποι αυτών των μηχανισμών με κουμπούρια που παρακολουθούσαν τις ίδιες τις συγκεντρώσεις. Αυτό δεν μπορεί να το αγνοείτε. Και δεν το έκαναν άλλοι το έκαναν οι μηχανισμοί. Δεν είναι λίγες οι φορές που επιχειρήθηκε προβοκάτσια σε αυτό το κίνημα από μηχανισμούς του αστικού κράτους, τους οποίους ξέρετε πολύ καλά, τους στηρίζετε και τους χρησιμοποιείτε ανά πάσα στιγμή. Ακόμα και τον συνδικαλισμό της ασφάλειας χρησιμοποιείτε, για να μπορεί να παρεμβαίνει και να μπαίνει σε οργανώσεις, να τις συκοφαντεί ή να έχει την πληροφόρηση που θέλει το αστικό κράτος, οι μηχανισμοί σας.

Άρα, λοιπόν, αυτό το κίνημα θέλετε να καταστείλετε, αυτό είναι απέναντι σας, αυτό σας ανησυχεί, γιατί, πραγματικά, αμφισβητεί ακριβώς αυτή την εξουσία της αστικής τάξης, αμφισβητεί την εκμετάλλευση ανθρώπου από άνθρωπο, αυτό θέλει να ανατρέψει, γι’ αυτό κι εσείς παίρνετε τα μέτρα σας, για να μπορέσετε να στηρίξετε αυτό το σύστημα το βάρβαρο που στηρίζει τους λίγους και όχι τους πολλούς. Κι εσείς που δεν είστε η πλειοψηφία στο λαό, παίρνετε μέτρα δήθεν για την πλειοψηφία. Δεν είστε η πλειοψηφία, είστε η μειοψηφία. Κι όμως τι κάνετε; Σαρώνετε τον λαό και τη ζωή του την ίδια. Δημιουργείτε κόλαση, βαρβαρότητα και θέλετε να καταστέλλετε την όποια διαμαρτυρία, την οποία διεκδίκηση.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κι εγώ.

Κύριε Ξανθέ, έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ:** Αγαπητέ συνάδελφε της Νέας Δημοκρατίας, σε ήρεμους τόνους, θα ήθελα να σας πω ότι μαθήματα κοινοβουλευτικού ήθους, θεσμικής υπευθυνότητας και σοβαρότητας και προσήλωσης στη δημοκρατία, δεν δεχόμαστε. Τελεία. Εμείς, σε αυτή τη μεγάλη κρίση την υγειονομική και κοινωνική, αποδείξαμε, πραγματικά, και τη σοβαρότητα και την υπευθυνότητα μας με τη στάση που κρατήσαμε. Εμείς δεν καθόμασταν, αγαπητέ μου συνάδελφε, να προσμετρούμε νεκρούς και να τους χρεώνουμε στους Υπουργούς και στην Κυβέρνηση, όπως κάνατε εσείς σε προηγούμενες κρίσεις δημόσιας υγείας στη χώρα, που μετρούσατε τους νεκρούς της γρίπης, τους νεκρούς της ιλαράς, τους νεκρούς του δυτικού Νείλου, και λέγατε ότι ο ΣΥΡΙΖΑ έχει διαλύσει τη δημόσια υγεία και πρέπει να ντρέπεται ο Τσίπρας, ο Ξανθός και ο Πολάκης. Αυτή ήταν η τοξική αντιπολιτευτική ρητορική στην προηγούμενη φάση της Νέας Δημοκρατίας. Ας δεχτούμε, λοιπόν, ότι αυτό πια είναι παρελθόν και ότι αυτή η κρίση σας σοβάρεψε κι εσάς.

Εμείς, λοιπόν, συμπεριφερθήκαμε με υπευθυνότητα. Ξαναλέω ότι αήθης δεν ήταν ποτέ η Αριστερά σε αυτόν τον τόπο σε όλες τις εκφάνσεις της και σε όλη την ιστορική της διαδρομή. Και μην έχετε καμμία αμφιβολία ότι με συλλογικό και αλληλέγγυο τρόπο, θα περιφρουρήσουμε το ηθικό πλεονέκτημα που η κοινωνία μας αναγνωρίζει. Μπορεί να μας κατηγορεί για λάθη, παραλείψεις και άλλες ενδεχομένως πλευρές της διαχείρισης μας, αλλά την πολιτική εντιμότητα, τη χρηστή διαχείριση του δημοσίου χρήματος, το ότι παραδώσαμε δημοσιονομικό πλεόνασμα σε αυτή τη χώρα μετά από άλλο ένα μνημόνιο και σε μια μεγάλη δυσκολία της κοινωνίας, κανείς δεν το αμφισβητεί.

Θα το υπερασπιστούμε, λοιπόν, και, κυρίως, θα υπερασπιστούμε την κοινωνία με πρόγραμμα, με ιδέες, με αξίες και θα υπερασπιστούμε, πραγματικά, τον κόσμο της εργασίας και αυτούς που θα είναι τα μεγάλα θύματα αυτής της οικονομικής και κοινωνικής κρίσης η οποία προδιαγράφεται μπροστά μας.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Κοντοζαμάνης, ο οποίος καρτερικά περίμενε να ολοκληρωθεί όλη η διαδικασία.

Ελάτε, κύριε Υπουργέ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρίες και κύριοι Βουλευτές, με το παρόν σχέδιο νόμου κυρώνεται η τροποποίηση της κύριας σύμβασης δωρεάς του Ιδρύματος «Σταύρος Νιάρχος» για την ενίσχυση και αναβάθμιση των υποδομών του τομέα υγείας, με την προσθήκη των νέων έργων και αύξηση του συνολικού προϋπολογισμού ο οποίος πλέον αγγίζει τα 400 εκατομμύρια ευρώ. Καταδεικνύεται για μία ακόμη φορά η συμβολή του Ιδρύματος «Σταύρος Νιάρχος» στην αναβάθμιση του Εθνικού Συστήματος Υγείας και στην παροχή υπηρεσιών προς κάθε πολίτη αυτής της χώρας, σε ποιοτικές και καλύτερες υπηρεσίες υγείας.

Επιτρέψτε μου για μία ακόμη φορά να εξάρω και κατά τη διάρκεια της πανδημίας τη συμβολή απλών ιδιωτών, οργανισμών, εταιρειών στην προσπάθεια ενίσχυσης του Εθνικού Συστήματος Υγείας, προκειμένου να αντιμετωπίσουμε την πανδημία. Χρήματα, εξοπλισμός, υλικά τα οποία πιάνουν τόπο και βελτιώνουν το σύστημα υγείας, το οποίο ανταποκρίθηκε με τον καλύτερο δυνατό τρόπο μέχρι σήμερα και έχει προετοιμαστεί, προκειμένου να αντιμετωπίσει ενδεχόμενη δυσμενή εξέλιξη της πανδημίας.

Επιτρέψτε μου μερικά σχόλια, παρατηρήσεις, απαντήσεις σε όσα ειπώθηκαν τόσο κατά τη διάρκεια της επιτροπής όσο και σήμερα στην Ολομέλεια. Ό,τι λέγαμε τόσο προεκλογικά όσο και πριν την πανδημία, ισχύει και σήμερα. Τι λέγαμε; Ότι στηρίζουμε το δημόσιο σύστημα υγείας. Και επειδή αναφέρθηκε ο κ. Ξανθός στο δίλημμα δημόσιο σύστημα υγείας ή συμπράξεις δημόσιου και ιδιωτικού τομέα, το δίλημμα δεν είναι αυτό, γιατί οι συμπράξεις δημόσιου και ιδιωτικού τομέα δεν έχουν καμμία σχέση με την ιδιωτικοποίηση και το δημόσιο σύστημα υγείας. Εμείς λέμε δημόσιο σύστημα υγείας, με συμπράξεις δημόσιου και ιδιωτικού τομέα, προκειμένου να έχουμε ένα καλύτερο σύστημα υγείας, με ισότιμη πρόσβαση, χωρίς επιπλέον επιβάρυνση, για όλους τους πολίτες.

Επίσης, είδα ότι ενοχλεί την Αντιπολίτευση η αναφορά μας σε ένα νέο Εθνικό Σύστημα Υγείας.

Nαι, πράγματι, όλοι αναγνωρίζουμε ότι το Εθνικό Σύστημα Υγείας έχει συμπληρώσει τα συντάξιμα χρόνια του, πρέπει να αναβαθμιστεί, πρέπει να προσφέρει καινούργιες υπηρεσίες, πρέπει να ακολουθήσει τις σύγχρονες τάσεις όπως στον υπόλοιπο πλανήτη και αυτό θα κάνουμε.

Κυρία Αγαθοπούλου, με εκπλήξατε κατά την εισήγησή σας, διότι μας είπατε ότι η κυβέρνησή σας έδωσε ένα μάθημα στη Νέα Δημοκρατία, για το πώς θα πρέπει να συνεργάζεται ο δημόσιος με τον ιδιωτικό τομέα με τη συνεργασία που είχατε με το Ίδρυμα «Σταύρος Νιάρχος» όταν ήσασταν κυβέρνηση. Ελπίζω σε επόμενα νομοσχέδια να μη μας κάνετε μάθημα και για τις συμπράξεις δημόσιου και ιδιωτικού τομέα.

Είχε ειπωθεί προχτές στην επιτροπή σε ό,τι αφορά την εξέλιξη των έργων του ιδρύματος στα Νοσοκομεία της Κομοτηνής και της Θεσσαλονίκης. Θέλω να ενημερώσω το Σώμα ότι η εξέλιξη των έργων αυτών είναι μέσα στα όρια τα οποία θέτει η σύμβαση, είμαστε στους χρόνους μας και όλα προχωρούν ομαλά.

Σε ό,τι αφορά το έργο του Ιδρύματος «Σταύρος Νιάρχος» για τις εκατόν πενήντα πέντε νέες κλίνες μονάδας εντατικής θεραπείας και δεκατέσσερις κλίνες μονάδας αυξημένης φροντίδας θέλω να είμαι σαφής. Ναι, είναι νέες κλίνες σε μονάδες εντατικής θεραπείας. Θα κατασκευαστούν χώροι προκειμένου να φιλοξενήσουν -το τονίζω ξανά- νέες κλίνες, οι οποίες θα προστεθούν στις ήδη λειτουργούσες κλίνες στο Εθνικό Σύστημα Υγείας.

Έγινε και μια αναφορά, γιατί το σχέδιό μας το οποίο επιτρέψτε μου να διευκρινίσω ότι έγινε σε συνεργασία με την επιτροπή των εντατικολόγων που έχουμε ορίσει διότι ερωτηθήκαμε γι’ αυτό, αφορά συγκεκριμένα μεγάλα νοσοκομεία. Όλοι γνωρίζουμε ότι οι μονάδες εντατικής θεραπείας σε νοσοκομεία κορμού, σε μεγάλα νοσοκομεία που έχουν όλο το εύρος των παρεχόμενων υπηρεσιών, χρειάζονται ενισχυμένες μονάδες εντατικής θεραπείας προκειμένου να αντιμετωπίσουν σοβαρά περιστατικά. Και αυτό κάνουμε, ενισχύουμε τα μεγάλα νοσοκομεία με νέες κλίνες εντατικής θεραπείας, χωρίς να παραβλέπουμε την ανάγκη ενίσχυσης και των περιφερειακών νοσοκομείων με κλίνες σε μονάδες εντατικής θεραπείας και σε μονάδες αυξημένης φροντίδας υγείας. Είναι το μέρος ενός ολοκληρωμένου σχεδίου για την ανάπτυξη ενός ολοκληρωμένου συστήματος εντατικής θεραπείας.

Ποια είναι τα επόμενα βήματα; Επειδή ειπώθηκε ότι έχουμε καθυστερήσει, προκειμένου να κάνουμε την κατανομή των θέσεων του ιατρικού, νοσηλευτικού και λοιπού προσωπικού και των εξειδικευόμενων ιατρών όπου νομοθετήσαμε σε προηγούμενο σχέδιο νόμου.

Γνωρίζετε όλοι πολύ καλά ότι πρώτα συστήνονται οι θέσεις. Το κάναμε αυτό. Τώρα επειδή έχουμε την κατανομή των κλινών ανά την επικράτεια, θα μπορέσουμε να κάνουμε την κατανομή των θέσεων του ιατρικού και λοιπού προσωπικού, να έχουμε τις απαραίτητες πιστώσεις και να προκηρύξουμε τις θέσεις. Προχωράμε πολύ γρήγορα και θα το δείτε αυτό και σύντομα, διότι το πρώτο έργο το οποίο ξεκινάει άμεσα και θα ολοκληρωθεί σε σύντομο χρονικό διάστημα, είναι το έργο που χρηματοδοτεί η Βουλή των Ελλήνων με τις πενήντα κλίνες μονάδας εντατικής θεραπείας στο Νοσοκομείο «Σωτηρία».

Ειπώθηκαν κάποια πράγματα σε ό,τι αφορά την εμπλοκή κάποιων ιδιωτικών φορέων στο κομμάτι της εκπαίδευσης και στη συνεργασία με το Ίδρυμα «Σταύρος Νιάρχος». Η Αντιπολίτευση κατ’ αρχάς είχε κυρώσει τους περασμένους μήνες τη σύμβαση, σε ό,τι αφορούσε το τραύμα και το πρόγραμμα ADLS που καθόριζε την «AEMY», την Ανώνυμη Εταιρεία Μονάδων Υγείας του Δημοσίου, ως διαχειριστικό φορέα του προγράμματος. Επομένως, δεν μπορώ να αντιληφθώ γιατί υπάρχει αυτή η μομφή.

Σε ό,τι αφορά άλλες επιστημονικές οργανώσεις οι οποίες συμμετέχουν στην υλοποίηση αυτού του προγράμματος, με τη συνεργασία του Ιδρύματος «Σταύρος Νιάρχος», γνωρίζετε ότι το Ίδρυμα χρηματοδοτεί τις δράσεις αυτές και είναι λογικό να έχει λόγο σε κάποια πράγματα τα οποία αφορούν την υλοποίηση των προγραμμάτων αυτών. Αυτό γίνεται, λοιπόν, και σε αυτή την περίπτωση.

Να θυμίσω στο Σώμα, επειδή έγινε αναφορά από τον κ. Πολάκη, γιατί το πρόγραμμα του τραύματος, το ADLS, στο οποίο προσθέτουμε το παιδικό τραύμα, δεν είναι μέρος ενός προγράμματος σπουδών στις ιατρικές σχολές. Ο κ. Πολάκης μαζί με το Ίδρυμα «Νιάρχος» στο Υπουργείο Υγείας είχαν πει ότι ένα τέτοιο πρόγραμμα δεν μπορεί να ενταχθεί στο πρόγραμμα σπουδών ενός πανεπιστημίου, διότι θα διαταράξει το υφιστάμενο πρόγραμμα σπουδών.

Σε ό,τι αφορά τις προσλήψεις του προσωπικού θα ήθελα να πω τα εξής. Ειπώθηκε στην επιτροπή προχθές ότι καθυστερούν κάποιες προσλήψεις, κυρίως, στην 2K. Να θυμίσω ότι η 2Κ είναι μέσω ΑΣΕΠ, και ξεκίνησε επί των ημερών της προηγούμενης κυβέρνησης τον Ιανουάριο του 2019. Τον Νοέμβριο του 2018 έγινε βέβαια μια τροποποίηση. Προχωρούν όλα αυτά. Οι χίλιες εκατό θέσεις που είναι μέσω ΑΣΕΠ και υπήρχαν οι πιστώσεις από την προηγούμενη διακυβέρνηση είναι στο ΑΣΕΠ. Προχωρούν οι εννιακόσιες σαράντα τρεις θέσεις μόνιμου ιατρικού προσωπικού. Υπάρχει σχεδιασμός προκειμένου να έχουμε περισσότερες θέσεις την επόμενη χρονιά, από την κατανομή που θα γίνει σε επίπεδο επικράτειας από το Υπουργείο Εσωτερικών. Έχουμε πει πολλές φορές ότι το Υπουργείο Υγείας θα πάρει τη μερίδα του λέοντος στις νέες προσλήψεις. Και λόγω της πανδημίας έχουμε καταφέρει και έχουμε ξεπεράσει τις πέντε χιλιάδες προσλήψεις σε επικουρικό προσωπικό, προκειμένου να ενισχύσουμε το σύστημα υγείας, ενώ αρχικώς ο προγραμματισμός μας ήταν οι δύο χιλιάδες προσλήψεις και έχουμε πει διά στόματος του ίδιου του Πρωθυπουργού ότι το νοσηλευτικό προσωπικό θα μονιμοποιηθεί στο σύστημα υγείας διότι το έχει ανάγκη. Και έχουμε ανάγκη όχι μόνο το νοσηλευτικό προσωπικό αλλά και άλλες ειδικότητες και εξετάζουμε μόνιμες λύσεις, όπως έχουμε πει, επίσης, ότι σταδιακά θα μετατρέψουμε τις θέσεις του ιατρικού επικουρικού προσωπικού σε θέσεις Επιμελητών Β΄ μέσω διαδικασίας κρίσεων, προκειμένου να έχουμε μόνιμες λύσεις στο σύστημα υγείας.

Αναφέρθηκε ο κ. Πολάκης στη χρηματοδότηση των νοσοκομείων. Βέβαια πιστεύω μπέρδεψε λίγο ο κ. Πολάκης τη χρηματοδότηση με τα όρια των πιστώσεων και τα ταμειακά διαθέσιμα. Η χρηματοδότηση των νοσοκομείων είναι ομαλή και δεν υπάρχει κανένα πρόβλημα χρηματοδότησης του Εθνικού Συστήματος Υγείας. Αναφέρθηκε και σε προηγούμενα έργα του Ιδρύματος «Σταύρος Νιάρχος» που έχουμε κυρώσει σε νόμους τον προηγούμενο καιρό. Νομίζω ότι το θέμα, και, κυρίως, όσον αφορά τα κύκλοτρα, έχει εξαντληθεί. Είχε εξαντληθεί και τότε στη συζήτηση, και είναι πασιφανές ότι δεν υπήρχε καμμία διάθεση από την πλευρά της Κυβέρνησης να σπαταλήσουμε χρόνο και χρήμα, για κάποιες εγκαταστάσεις οι οποίες δεν θα είχαν τα αποτελέσματα τα οποία θα έχουμε.

Μας κατηγόρησε ο κ. Πολάκης ότι εξυπηρετούμε έναν συγκεκριμένο ιδιώτη. Επιτρέψτε μου να πω ότι η κόντρα του κ. Πολάκη με αυτόν τον ιδιώτη, ανάγκασε την προηγούμενη κυβέρνηση να ζητήσει τη χρηματοδότηση των κύκλοτρων στο Εθνικό Σύστημα Υγείας.

Σε ό,τι αφορά την τιμή του ραδιοφαρμάκου, βεβαίως, σήμερα που μιλάμε βρίσκονται σε εξέλιξη διάφορα έργα, προκειμένου να κατασκευαστούν και άλλες παραγωγικές μονάδες του ραδιοφαρμάκου. Τα κύκλοτρα σήμερα που μιλάμε δεν θα ήταν έτοιμα στο Εθνικό Σύστημα Υγείας και πάλι θα αναγκαζόμασταν να αγοράσουμε ραδιοφάρμακο από τον ιδιώτη. Διότι γνωρίζετε πολύ καλά ότι για το Pet CT το οποίο θα μπει στην Αλεξανδρούπολη, κύκλοτρο δεν υπάρχει. Θα αγοράζαμε ραδιοφάρμακο από τον ιδιώτη. Τέλος πάντων,όλα αυτά νομίζω ότι έχουν συζητηθεί στο παρελθόν.

Θα ήθελα, επίσης, να σημειώσω, επειδή ειπώθηκαν και κάποια πράγματα σε ό,τι αφορά τη σύμβαση που φέρνουμε σήμερα με την οποία κάνουμε μια προσθήκη σε ό,τι αφορά τα ελικόπτερα, ότι ουσιαστικά εκ παραδρομής στην προηγούμενη κύρωση δεν προσθέσαμε τους όρους της δωρεάς για τη συντήρηση των ελικοπτέρων που πρέπει να είναι μαζί με τις συμβάσεις υποστήριξης των αεροπλάνων, γι’ αυτό το κάνουμε σήμερα στην κύρωση του παρόντος σχεδίου νόμου.

Επιτρέψτε μου να πω για μια ακόμη φορά ότι ήταν βούληση και δική μας και το καταφέραμε και με τη συμβολή τόσο του ΕΚΑΒ όσο και των στελεχών της Πολεμικής Αεροπορίας ,να έχουμε δύο καινούργια ελικόπτερα στη διάθεση του Εθνικού Κέντρου Άμεσης Βοήθειας. Είναι δύο ελικόπτερα τα οποία θα επιχειρούν και νύχτα.

Βεβαίως, χρειάζεται εκπαίδευση του προσωπικού στις εγκαταστάσεις της παρασκευάστριας εταιρείας, και με επιπλέον εξοπλισμό ο οποίος επιτρέπει την έρευνα και διάσωση ανθρώπων και όχι μόνο τη διακομιδή ασθενών. Βεβαίως, τον ιατροτεχνολογικό εξοπλισμό ενώ η εταιρεία που κατασκευάζει τα ελικόπτερα τον είχε κοστολογήσει περίπου στο ένα εκατομμύριο ευρώ, το Εθνικό Κέντρο Άμεσης Βοήθειας βρήκε τον ίδιο εξοπλισμό με 200.000 ευρώ και αυτόν τον εξοπλισμό θα προμηθευτούμε. Είμαστε στην τελική φάση σήμερα για την απόκτηση και εγκατάσταση αυτού του εξοπλισμού. Το κόστος του εξοπλισμού αυτού βαρύνει το Ίδρυμα «Σταύρος Νιάρχος».

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Υγείας: «Κύρωση: α) της από 23.6.2020 τροποποίησης της από 6.9.2018 Σύμβασης Δωρεάς, β) των από 23.6.2020 Επιμέρους Συμβάσεων Δωρεάς για τα Έργα ΙΧ και Χ και γ) της από 23.6.2020 τροποποίησης της Επιμέρους Σύμβασης Δωρεάς για το Έργο VII-Τραύμα της από 6.9.2018 Σύμβασης Δωρεάς μεταξύ του Ιδρύματος "ΚΟΙΝΩΦΕΛΕΣ ΙΔΡΥΜΑ ΣΤΑΥΡΟΣ Σ. ΝΙΑΡΧΟΣ" και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας, που κυρώθηκε με τον ν.4564/2018 (Α΄ 89) και συμπλήρωση του ν.4693/2020 (Α΄ 116)».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, δύο άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Δημήτριος Βίτσας):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Δημήτριος Βίτσας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση: α) της από 23-6-2020 τροποποίησης της από 6-9-2018 Σύμβασης Δωρεάς, β) των από 23-6-2020 Επιμέρους Συμβάσεων Δωρεάς για τα Έργα ΙΧ και Χ και γ) της από 23-6-2020 τροποποίησης της Επιμέρους Σύμβασης Δωρεάς για το Έργο VII-Τραύμα της από 6-9-2018 Σύμβασης Δωρεάς μεταξύ του Ιδρύματος «ΚΟΙΝΩΦΕΛΕΣ ΙΔΡΥΜΑ ΣΤΑΥΡΟΣ Σ. ΝΙΑΡΧΟΣ» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας, που κυρώθηκε με τον ν. 4564/2018 (Α΄ 89) και συμπλήρωση του ν. 4693/2020 (Α΄ 116) |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Βουλ. Τροπ. 384/67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. Τροπ. 383/66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Βίτσας):** Συνεπώς το σχέδιο νόμου του Υπουργείου Υγείας: «Κύρωση: α) της από 23.6.2020 τροποποίησης της από 6.9.2018 Σύμβασης Δωρεάς, β) των από 23.6.2020 Επιμέρους Συμβάσεων Δωρεάς για τα Έργα ΙΧ και Χ και γ) της από 23.6.2020 τροποποίησης της Επιμέρους Σύμβασης Δωρεάς για το Έργο VII-Τραύμα της από 6.9.2018 Σύμβασης Δωρεάς μεταξύ του Ιδρύματος "ΚΟΙΝΩΦΕΛΕΣ ΙΔΡΥΜΑ ΣΤΑΥΡΟΣ Σ. ΝΙΑΡΧΟΣ" και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας, που κυρώθηκε με τον ν.4564/2018 (Α΄ 89) και συμπλήρωση του ν.4693/2020 (Α΄ 116)», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωρισθεί το κείμενο του νομοσχεδίου σελίδα 279α)

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 15.51΄ λύεται η συνεδρίαση για την Παρασκευή 3 Ιουλίου 2020 και ώρα 10.30΄, με αντικείμενο εργασιών του Σώματος, κοινοβουλευτικό έλεγχο: Ώρα του Πρωθυπουργού και συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**